
Traukinys atvyko iš Marselio. 

Anot vyriškio, kuris prižiūrėdavo koridorius ir tik- 
rindavo tuščias kupė, tai buvo „Fokėjietis“, „atpūš- 
kavęs be dešimties minučių aštuonios, dabar galima ir 
užkąsti“. Šiek tiek anksčiau, be dvidešimt penkių aš- 
tuonios, atvyko „Anesi“, jame jis rado paliktus du 
apsiaustus, skėtį ir pastebėjo, kad iš šildymo sistemos 
nuteka vanduo. Kai pasilenkė virš rankenos su per- 
skilusia veržle, pro lango stiklą pamatė, kad „Fokė- 
jietis“ sustojo kitoje tos pačios platformos pusėje. 

Spalio pradžios šeštadienio rytas buvo labai vaiskus 
ir šaltas. Keleiviai, grįžtantys iš pietų, kur paplūdi- 
miuose vis dar šurmuliavo būriai besimaudančių žmo- 
nių, stebėjosi, kad tariant pasisveikinimo žodžius iš 
burnų veržiasi baltų garų debesėliai. 

Vyro, tikrinusio vagonų koridorius, - keturiasdešimt 
trejų metų Pjero, draugų praminto Mažyliu, kraštutinių 
kairiųjų pažiūrų žmogaus - mintys sukosi apie streiką, 
kuris turėjo įvykti kitą savaitę, tačiau dabar, Liono 

stotyje, šaltą šeštadienio rytą, 7 val. 53 min., jis pasijuto 
išalkęs ir panoro išgerti puodelį geros kavos. 

Vagonai stovės ne trumpiau kaip pusvalandį, štai ko- 
dėl prieš eidamas nuo „Anesi“ prie „Fokėjiečio“, Pje- 
ras nutarė pasimėgauti kava. 7 val. 56 min. jis jau buvo 
valgykloje ir, laikydamas rankoje garuojantį geltoną 
puodelį su raudonu apvadu, atsmaukęs ant pakaušio 
mėlyną uniforminę kepurę su snapeliu, karštai dis- 
kutavo su trumparegiu kontrolieriumi ir juodadarbiu 
Šiaurės afrikiečiu apie tai, ar pasiseks streikas, pradėtas 
trečiadienį, dieną, kai niekas, visiškai niekas nevažiuoja 
traukiniu. 

Pjeras kalbėjo lėtai, ramiai, pareiškė, kad toks trum- 
palaikis streikas - savotiška reklama, kurios svarbiau- 
sias tikslas — atkreipti visuomenės dėmesį. Pašnekovai 
sakė pritarią jo nuomonei. Jo nuomonei dažnai pri- 
tardavo. Jis buvo aukšto ūgio, stambus, nerangus, lė- 
takalbis, žvelgė didelėmis romiomis akimis, kurios jį 
jaunino. Turėjo reputaciją ramaus žmogaus, kurio neiš- 
gąsdinsi, net jei užpulsi iš už nugaros. 

8 val. 05 min. Pjeras jau ėjo „Fokėjiečio“ korido- 
riais, atidarinėdamas ir uždarinėdamas stiklines duris. 

Ketvirtame antrosios klasės vagone, trečioje kupė, 
jei skaičiuotume nuo traukinio galo, jis rado ant gulto 
kažkieno užmirštą geltonai juodą kaklaskarę. Išskleidęs 
pamatė, kad joje pavaizduota Nicos įlanka, prisiminė 
Nicą, Anglų krantinę, „Kazino“ - nedidelę kavinę Sen 
Rošo kvartale. Nicoje buvo du kartus: būdamas dvy- 
likos metų vasaros stovykloje ir dvidešimties metų — 
povestuvinėje kelionėje. 

Nica. 

Kaimyninėje kupė jis rado lavoną. 


Nors kine visuomet užmigdavo dar prieš prasidedant 
detektyvui, iš karto suprato, kad prieš jo akis lavonas. 
Moteris gulėjo skersai ant apatinio gulto, dešinėje pu- 
sėje nuo durų, jos kojos keistai karojo, nebuvo matyti 
net pėdų, atmerktose akyse atsispindėjo dienos šviesa. 
Jos drabužiai - tamsios spalvos kostiumėlis ir balta 
palaidinukė - netvarkingi, bet, jo akimis, ne labiau nei 
bet kurios kitos keleivės, kuri, jau apsirengusi, trum- 
pam prigula pailsėti ant antros klasės vagono gulto. 
Kairiąja ranka stipriai, kad net išsišovė krumpliai, ji 
buvo įsikibusi į minkštasuolio kraštą, dešiniosios del- 
nas rėmėsi į ploną čiužinį; kūnas, regis, sustingo tą 
akimirką, kai ji bandė atsistoti. Kostiumėlio sijonas 
šiek tiek pasikėlęs, matyti trys klostės. Ant pilko S. N. 
C. F* apkloto, nuslydusio ant grindų šalia gulto, gulėjo 
juodas laivelis labai plonu kulniuku. 

Geležinkelio tarnautojas nusikeikė ir dvylika sekun- 
džių stovėjo žiūrėdamas į lavoną. Tryliktą sekundę 
pažvelgė į užuolaidą, nuleistą ant lango. Keturioliktą 
sekundę metė žvilgsnį į savo laikrodį. 

Buvo 8 val. 20 min. Jis vėl nusikeikė, pagalvojo, kam 
turėtų pranešti apie įvykį, ir dėl viso pikto susirado 
kišenėje kupė raktą. 

Po penkiasdešimties minučių, kai užuolaida buvo 
pakelta ir saulės spindulys apšvietė gulinčios moters 
kelius, kupė ėmė žybsėti Kriminalistikos skyriaus foto- 
grafo blykstė. 


Tai buvo tamsiaplaukė, jauna, aukšto ūgio, liesa, 
gana daili moteris. Ant jos kaklo, virš palaidinukės 


* Societė nationale des chemins de fer frangais - Nacionalinė Pran- 
cūzijos geležinkelio draugija (pranc.). 


iškirptės, buvo aiškiai matyti smaugimo pėdsakai: apa- 
čioje nedidelių apvalių dėmelių virtinė, kiek aukščiau — 
gilesni, plokštesni, iš abiejų pusių išpampę juosvi dry- 
žiai. Parodęs į juos smiliumi, daktaras, kreipdamasis į 
čia susirinkusiuosius, ramiu tonu pasakė, kad violeti- 
nės dėmės, kurios matyti ant odos, neįprastos, iš jų 
tamsumo galima spręsti, kad žudikas naudojo nešvarią 
juostą. 

Trys paltais vilkintys netoliese buvę vyriškiai priėjo 
arčiau, norėdami geriau įsižiūrėti. Po jų kojomis traš- 
kėjo ant grindų pabirę perlai. Jų buvo visur, jie tviskėjo 
tarytum mažytės saulės dėmelės ant apkloto, kur gulėjo 
moteris, ant kaimyninio gulto, ant žemės ir net ant 
lango rėmų, metro aukštyje nuo grindų. Vėliau jų rado 
ir dešinėje tamsaus nužudytosios kostiumėlio kišenėje. 
Tai buvo žibantys pigūs parduotuvėje „Priziunik“ pirk- 
to vėrinio karoliukai. 

Daktaras pasakė, kad plika akimi matyti, jog iš pra- 
džių žudikas stovėjo už savo aukos nugaros, apjuosė 
jai kaklą juosta, o kai smaugė, timptelėjo už vėrinio, ir 
šis nutrūko. Pakaušyje kraujosruvos nėra, kaklo slanks- 
teliai nepažeisti. Užtat gerokai nukentėjo šoniniai kaklo 
raumenys. | 

Ji gynėsi trumpai ir nevykusiai. Jos dažytų nagų la- 
kas atšokęs tik nuo vieno dešinės rankos viduriniojo 
piršto nago. Žudikas, gal sąmoningai, o gal ne, besi- 
grumdamas parvertė ją ant gulto. Ten jis ją ir pribaigė, 
stipriai timptelėjęs už abiejų kaklą veržusios juostos 
kraštų. Iš visko sprendžiant aukai pasmaugti žudikui 
prireikė dviejų ar trijų minučių. Mirtis ištiko mažiau 
kaip prieš dvi valandas, maždaug tuo metu, kai trau- 
kinys atvyko į stotį. 

Vienas iš kupė esančių vyrų, kuris sėdėjo kairėje, ant 
apatinio gulto krašto, susikišęs rankas į palto kišenes 
ir atsmaukęs kepurę, pro sukąstus dantis uždavė klau- 
simą. Kad sąžinė būtų rami, daktaras atsisėdo įstrižai 
prie aukos šono, atsargiai pakėlė mirusiosios galvą ir 
atsakė, kad kol kas dar anksti ką nors teigti, bet jis 
manąs, jog žudikas nebūtinai turėjo būti aukštesnis ir 
stipresnis už auką, ją nužudyti galėjo ir vyras, ir mo- 
teris. Tik moterys paprastai nesmaugia savo aukų, štai 
ir viskas. 

Vidurdienį jis baigė lavono apžiūrą. Pasiėmė portfelį, 
palinkėjo visiems sėkmės ir išėjo. Išeidamas uždarė 
kupė duris. 

Vyriškis, kuris sėdėjo, išsitraukė iš dešinės kišenės 
sumaigytą cigaretę. Vienas iš padėjėjų ištiesė jam žieb- 
tuvėlį, paskui, susikišęs rankas į palto kišenes, priėjo 
prie lango ir prisiglaudė kakta prie stiklo. 

Perone, tiesiai po langu, Kriminalistikos skyriaus 
darbuotojai, laukdami, kol ateis jų eilė, tylėdami rūkė. 
Kiek tolėliau grupelė geležinkelio tarnautojų ir langų 
plovėjų karštai aptarinėjo įvykį. Prie pirmųjų vagono 
durų stovėjo drobiniai neštuvai nuo laiko patamsėju- 
siomis medinėmis rankenomis. 

Pro langą žiūrėjęs vyriškis išsitraukė iš palto kišenės 
nosinę, nusišnypštė ir pareiškė, kad greičiausiai bus 
pasigavęs gripą. 

Jam už nugaros sėdintis vyriškis su kepure pasakė, 
kadjis dėl to labai apgailestaująs, bet gripu sirgti dabar 
negalima, reikią sutvarkyti šį reikalą. Kreipėsi į Graci 
ir pasakė, kad tuo užsiims būtent jis, Graci. Atsistojęs 
nusiėmė kepurę, išsitraukė iš jos nosinę, garsiai nusi- 
šnypštė ir pareiškė, kad ir jis, velniai rautų, gripuoja, 

paskui įsidėjo nosinę atgal į kepurę, užsivožė ją ant 
galvos ir dusliu balsu, kuris dėl slogos tapo dar dus- 
lesnis, pasakė, kad jeigu jau taip atsitiko, tai jam, Graci, 
derėtų tuojau pat, neatidėliojant imtis šio reikalo. Rei- 
kia apžiūrėti rankinę, drabužius, lagaminą. Pirma, iš- 
siaiškinti, kas yra toji gražuolė. Antra, sužinoti, iš kur 
ji atvažiavo, kur gyvena, kas jos pažįstami, ir visa kita. 
Trečia, sudaryti sąrašą keleivių, nusipirkusių bilietus į 
šią kupė. Pranešimą reikia pateikti šį vakarą, 7 valandą. 
Būtų neblogai, jei šįkart vyrai kvailysčių krėstų mažiau 
nei paprastai. Tardytojas bus tas šunsnukis Fregaras. 
Kas turi ausis, teklauso. Svarbiausia viską tinkamai 
pateikti. Ar supranti? Tinkamai pateikti. 

Jis išsitraukė ranką iš kišenės, pamojavo ja ir įdė- 
miai pažvelgė į vyriškį, stovintį prie lango, bet šis neat- 
sigręžė. 

Tada tarė: ką gi, dėl tos istorijos su žaidimo auto- 
matais jis dar turįs susitikti su Triukmiušu, taigi bėg- 
siąs. 

Trečiasis vyriškis, nuo grindų rinkęs pabirusius per- 
liukus, pakėlė į jį akis ir paklausė, ką turįs daryti. 

Vietoj atsakymo pasigirdo garsus juokas, paskui nuo 
slogos prikimęs balsas pareiškė, kad iš jo, nevykėlio, 
naudos vis tiek nedaug, jam tiktų žaisti tik su Žais- 
liukais, nieko kita veikti jis nesugebąs. 

Vyriškis su skrybėle dar kartą pažvelgė į tą, kuris 
tebežiūrėjo pro langą, į labai aukštą, liesą, išblukusiais 
plaukais žmogų, vilkintį tamsiai mėlynu paltu apibriz- 
gusiomis rankovėmis. Šį žmogų slėgė trisdešimt pen- 
kerių, o gal ir visų keturiasdešimt penkerių nuolatinio 
paklusnumo metų našta. Stiklas, pro kurį žvelgė, buvo 
aprasojęs. Vargu ar jis galėjo ką nors įžiūrėti. 

Vyriškis su skrybėle dar pasakė, kad jam, Graci, 
reikia apžiūrėti ir kitas kupė, nes niekada nežinai, ką 
gali rasti, net tada, kai ten ničnieko nėra; įteikiant 
raportą tai daro įspūdį. Reikia mokėti viską pateikti. 

Jis norėjo dar kai ką pridurti, bet tik gūžtelėjo pečiais 
1r pasakė, kad vis dėlto bus stipriai persišaldęs. 

— O tavęs, perlų rinkėjau, aš laukiu dvyliktą valandą 
Orfevro krantinėje, - užbaigė. - Čiau. 

Ir išėjo palikęs atlapas duris. 

Vyriškis prie lango atsisuko - veidas išblyškęs, žyd- 
ros akys, žvilgsnis ramus - ir pasakė savo palydovui, 
palinkusiam prie apatinio gulto, ant kurio gulėjo nužu- 
dytoji, kad kai kas tikrai užsitarnavo geros pylos. 


Tai buvo nedidelis bloknotas languotais lapeliais, 
suvertais ant spyruoklės, ant raudonų jo viršelių buvo 
matyti pirštų atspaudai. Pirktas už šimtą frankų kan- 
celiarinių prekių Banjo parduotuvėje, kurios savininkas 
mėgdavo išgerti ir karšdavo kailį savo žmonai. 

Inspektorius, kurį kolegos vadino Graci, atsivertė 
bloknotą stoties antrame aukšte esančiame kabine- 
te, panoręs užsirašyti pirmąsias Surinktas žinias. Buvo 
maždaug vienuolikta valanda. „Fokėjiečio“ vagonai, 
taip pat ir ketvirtasis, buvo nusiųsti į atsarginį kelią. 
Trys pirštinėmis mūvintys žmonės, pasiėmę celofa- 
ninius maišelius, pradėjo kruopščiai apžiūrinėti va- 
goną. 

„Fokėjietis“ išvyko iš Marselio penktadienį, spalio 
4 dieną, 22 val. 30 min. Pagal tvarkaraštį jis buvo 
sustojęs Avinjone, Valanse, Lione ir Dižone. 

Kupė, kurioje rastas lavonas, buvo šešios vietos - nuo 
221-os iki 226-0s. Numeriai didėjo iš apačios į viršų, 

nelyginiai buvo kairėje nuo įėjimo, lyginiai - dešinėje. 
Penki bilietai buvo nupirkti iš anksto, Marselyje. Ir tik 
viena vieta, 223-ia, buvo neužimta iki Avinjono. 

Auka gulėjo ant gulto, kurio numeris buvo 222. 
Bilietas, rastas jos rankinėje, rodė, kad į traukinį ji įlipo 
Marselyje ir, jeigu tik neapsikeitė vietomis su kitu kelei- 
viu, naktį turėjo užimti 224-ą vietą. 

Kelionės metu antrosios klasės vagonuose bilietai 
buvo tikrinami tik vieną kartą, išvažiavus iš Avinjono, 
tarp dvidešimt trečios valandos trisdešimt minučių ir 
trisdešimt minučių po vidurnakčio. Su kontrolieriais, 
tikrinusiais bilietus, pavyko pasikalbėti telefonu tik po 
vidurdienio. Abu tvirtino, kad niekas iš keleivių į trau- 
kinį nepavėlavo, bet, deja, jie neįsiminė tų, kurie važia- 
vo šioje kupė. 


Orfevro krantinė, 11 val. 35 min. 

Nužudytosios drabužiai, baltiniai, rankinė, laga- 
minas, bateliai, vestuvinis žiedas buvo sudėti ant ins- 
pektoriaus, kuris nedalyvavo šios bylos tyrime, stalo. 
Prie šių daiktų buvo pridėtas rašomąja mašinėle dviem 
egzemplioriais išspausdintas rastų daiktų sąrašas. Jį 
sudarė Kriminalistikos skyriaus stažuotojas Bezaras. 

Valkata, tardomas prie gretimo stalo, metė šlykštų 
juokelį apie popierinį paketą, kuris perplyšo keliau- 
damas iš vieno aukšto į kitą; iš jo veržėsi baltų nailo- 
ninių baltinių debesis. Inspektorius Graci liepė jam 
užsičiaupti, o valkata atšovė, kad jiems derėjo iš anksto 
susitarti: jeigu jam draudžiama kalbėti, gal bus geriau, 
jeigu jis išeis; tada priešais jį sėdėjęs inspektorius užsi- 
mojo ranka, bet skriaudžiamąjį ginti ėmėsi kažkokia 
dama, „nuo pradžios iki pabaigos“ dalyvavusi eismo 

įvykyje, kuris tuo metu buvo tiriamas. Kilus šurmuliui 
ant grindų ėmė kristi daiktai, kuriuos nešė Graci. 

Dar nesibaigus incidentui Graci jau buvo peržiūrėjęs 
pusę lengvabūdiško nešulio daiktų, kurie dabar, kai jis 
ėmėsi sudarinėti aprašą, nebetilpo ant stalo; jie krito 
nuo kėdės, mėtėsi ant grindų, ant kaimyninių stalų, o 
bendradarbiai kaip reikiant keikė bukagalvį, nesuge- 
bantį dirbti jam skirtoje vietoje. | 

Kriminalistikos skyriaus rašomąja mašinėle išspaus- 
dintame daiktų apraše buvo keletas pastabų: perliukas, 
rastas tamsaus kostiumėlio kišenėje, atsidūrė tarp kitų 
kupė surinktų perliukų, kurie bus kruopščiai ištirti; ant 
rankinės, lagamino, batelių ir rankinėje bei lagamine 
esančių daiktų daugiausia pirštų atspaudų buvo pa- 
likusi nužudytoji, o kitus pirštų atspaudus, aptiktus 
traukinyje, dar reikės ištirti, nes jie blogai išsilaikę; 
saga, kurios pasigesta lifte, buvo rasta kupė, ji bus 
ištirta kartu su perliukais; keletas nepadorių piešinėlių 
su užrašu „Geriau žvirblis rankoje negu briedis gi- 
rioje“, nevykusiai nupieštų ant keturgubai sulankstyto 
21x27 cm formato popieriaus lapelio, taip pat aptikto 
rankinėje, - rebusas, atitinkantis komivojažerių skonį. 
Be to, jis išspręstas neteisingai, o iš to, kaip atsidėjęs 
Bezaras (net keturiolika mašinraščio eilučių) aiškino, 
kodėl šis sprendimas neteisingas, buvo galima spręsti, 
kad vyresnybė gerokai plušėjo ir kad šis rebusas jų 
kontoroje šiandien buvo pagrindinė pokalbių tema. 


Beje, iki vidurdienio rebusas apkeliavo visus aukš- 
tus, nes ir pats šefas, net nenusiėmęs skrybėlės prie sta- 
lo kažką piešė ir siūlė sprendimus, palydėdamas savo 

žodžius kimiu stipriai persišaldžiusio žmogaus krize- 
nimų; trys linksmai nusiteikę inspektoriai juoku paly- 
dėdavo kiekvieną jo pokštą. 

Visi nutilo, kai į kambarį susikūprinęs ir šnypšdamas 
nosį įėjo tas, kurį vadino Graci. 

Šefas nustūmė skrybėlę ant pakaušio ir tarė: 

— Gerai, vaikinai, man reikia pasikalbėti su mūsų 
Šerloku Holmsu, o sprendžiant iš jo veido išraiškos, 
matyti, kad reikalai klostosi nekaip, taigi galite neš- 
dintis. 

Jis vis dar neatitraukė pieštuko nuo piešiniais išmar- 
ginto popieriaus lapelio, o jo lūpų kampučiuose ir pri- 
merktose akyse žaidė šypsena. Palenkęs galvą mašina- 
liai kažką piešė, o prie radiatoriaus prisišliejęs Graci 
abejingu balsu dėstė tai, kas buvo užrašyta jo bloknote. 

Nužudytosios vardas - Žoržeta Toma. Trisdešimties 
metų. Gimė Flerake (Dordonės departamentas). Bū- 
dama dvidešimties, ištekėjo už Žako Lanžo. Po ketve- 
rių metų išsiskyrė. Metro šešiasdešimt trijų centimetrų 
ūgio, brunetė, akys žydros, oda-šviesi, ypatingų žymių 
nėra. Dirbo firmos „Barlen“ kosmetinių prekių de- 
monstruotoja. Gyveno Diuperė gatvėje, name Nr. 14. 
Nuo antradienio, spalio 1 dienos, iki penktadienio, 
spalio 4 dienos, buvo Marselyje, kur reklamavo firmos 
prekes. Apsistojo viešbutyje „Mesažeri“ Felikso Pija 
gatvėje. Pietaudavo ir vakarieniaudavo Felikso Pija 
gatvėje ir centre esančiose kavinėse bei restoranuose. 
Per mėnesį, išskaičiavus įnašus už socialinį draudimą, 
uždirbdavo 922 frankus 58 santimus. Jos sąskaitoje 
banke buvo 774 frankai 50 santimų. Rankinėje rasta 
342 frankai 93 santimai ir vienas Kanados doleris. Iš 
visko sprendžiant, žmogžudystė buvo įvykdyta ne api- 

plėšimo tikslu. Rasta užrašų knygelė su adresais, ku- 
riuos dar reikės patikrinti. Apžiūrėjus daiktus nerasta 
nieko ypatinga: tuščia dėžutė nuo aspirino, kurią jau 
buvo galima išmesti, keletas vaiko nuotraukų, gana 
švelnus laiškas apie tai, kad pasimatymas atidedamas; 
jis prasidėjo žodžiais „Mano mieloji putpelyte“, be 
datos ir be parašo, - štai ir viskas. 

Šefas pasakė: gerai, viskas paprasčiau negu paprasta, 
pirmiausia reikia pasikalbėti su žmonėmis. Išsitraukė 
iš kišenės sumaigytą cigaretę ir pasukiojo ją tarp pirštų. 
Akimis ieškojo žiebtuvėlio. Graci priėjo arčiau ir davė 
jam prisidegti. Palinkęs virš ugnelės, šefas burbtelėjo: 
pirma, Diuperė gatvė, jeigu ji tikrai ten gyveno. Užsi- 
traukė dūmą, sukosėjo, pasakė, kad reikėtų mesti rū- 
kyti. Antra, firma „Barlen“. Trečia, surasti giminaičius, 
kad ją atpažintų. 

Jis metė žvilgsnį į priešais gulintį lapelį su piešiniais 
ir geraširdiškai šypsodamasis pasakė, kad tai labai įdo- 
mu. O ką galvoja pats Graci? 

Graci nieko negalvojo. 

Šefas burbtelėjo „gerai“ ir atsistojo. Jis ketino kartu 
su sūnumi pietauti viename iš Halių bistro. Sūnus ren- 
giasi stoti į Meno mokyklą. Dvidešimties metų, o gal- 
voje vėjai švilpauja. Domisi tik trimitu ir menu. Tikrų 
tikriausias kretinas. 

Vilkdamasis paltą akimirką stabtelėjo, ištiesė į priekį 
smilių ir pakartojo, kad jis, Graci, galįs patikėti, jo 
sūnus tikrų tikriausias kretinas. Kad ir kaip ten-būtų, 
vis tiek jį mylįs. Graci galįs patikėti, jam dėl sūnaus 
širdis pusiau plyšta. 

Jis vėl pasakė „gerai“. Jiedu dar pasikalbėsia po. 
pietų. O ar gautas keleivių nusipirkusiu biliarus f 

traukinį, sąrašas? Tie geležinkelininkai niekada nesku- 
ba. Šiaip ar taip, laboratorijos kol kas neverta apkrauti 
darbu. Pasmaugti traukinyje gražuolę - ne profesiona- 
lo darbas. Nespės Graci apsidairyti, o koks nors nevis- 
protis užgrius jam ant galvos: aš mylėjau ją, ir pana- 
šiai. Tuomet bylą bus galima perduoti tam šunsnukiui 
Fregarui. 

Apsimuturiavęs kaklą šiltu vilnoniu, raudonais lan- 
geliais išmargintu šaliu, jis pradėjo sagstytis paltą ant 
storo, kaip nėščios moters atsikišusio pilvo. Įbedė žvilgs- 
nį į Graci kaklaraištį. Niekada nežiūrėdavo tiesiai į 
akis. Žmonės kalbėjo, kad jo akys turi defektą, kad 
vaikystėje jam kažkas atsitikę. Bet ar galima įsivaiz- 
duoti, kad ir jis kadaise buvo vaikas? 

Koridoriuje atsigręžė ir šūktelėjo Graci, kuris tuo 
metu buvo beeinąs į inspektorių kambarį: taip, jis vos 
neužmiršo pasakyti, kad žaidimo automatų bylą reikia 
tirti labai atsargiai, nes į ją įsipainioję pernelyg daug 
žmonių. Ir kol visi duomenys nebus perduoti į D. S. T.*, 
nereikia skubėti švęsti pergalės. Taigi jeigu jų kontoroje 
sukinėjasi koks nors žurnalistėlis, būtų neprošal pakišti 
jam pasmaugtos gražuolės istoriją, o detales nutylėti. 
Turįs ausis teklauso. 


Pirmasis kontoroje besišlaistantis žurnalistėlis su- 
griebė Graci už rankovės šešioliktą valandą, kai šis su 
šviesiaplaukiu perlų rinkėju grįžo iš Diuperė gatvės. Jis 
atrodė kaip gerai apmokamas nuolatinis France-Soi7 
darbuotojas, jo veide švietė išdidi šypsena. 


* Direction de la securitė du territoire - Teritorijos saugumo val- 
dyba (pranc.). 

Graci su tam tikromis išlygomis padovanojo jam 
moters, pasmaugtos Liono geležinkelio stotyje, istoriją; 
geraširdiškai ištraukė iš piniginės nuotrauką, perfo- 
tografuotą iš nuotraukos, kuri buvo įklijuota nužu- 
dytosios pažymėjime. Iš jos žvelgianti Žoržeta Toma 
atrodė tokia pat, kokia buvo rasta - puikus makiažas, 
stropiai sušukuoti plaukai, ją nebuvo sunku atpažinti. 

Žurnalistas švilptelėjo, atidžiai išklausė, kai ką už- 
sirašė, pažvelgė į rankinį laikrodį ir pranešė skubąs į 
Teismo medicinos institutą; ten pateps vieną tipą ir, 
jeigu pasiseks, susitiks su durininke iš Diuperė gatvės, 
kuri turėtų atpažinti nužudytąją. Dar turi penkiasde- 
šimt minučių, gali suspėti paskelbti žinutę vakarinėje 
laikraščio laidoje. 

Jis taip skubėjo, kad po penkiolikos minučių visi 
Paryžiaus laikraščiai geradarių dėka jau buvo infor- 
muoti apie įvykį. Bet jų toji žinia nebesudomino, nes 
rytoj —- sekmadienis. 


16 val. 15 min. Graci, atsisagstęs paltą, jau ketino 
sėstis prie telefono ir skambinti žmonėms, kurių adresai 
ir telefonai buvo surašyti nužudytosios užrašų kny- 
gelėje, bet staiga pamatė ant savo stalo gulintį ranka 
surašytą sąrašą keleivių, kurie buvo nusipirkę bilietus 
į „Fokėjiečio“ traukinį ir užėmė 221-226-4 vietas. Visi 
šeši keleiviai bilietus pirko iš anksto, prieš parą ar dvi 
iki išvykstant traukiniui: 


221 vieta - Rivolani, penktadienis, spalio 4, Marselis; 

222 vieta - Dares, ketvirtadienis, spalio 3, Marselis; 

223 vieta - Bomba, ketvirtadienis, spalio 3, Avin- 
jonas;- 

224 vieta - Toma, penktadienis, spalio 4, Marselis; 
225 vieta - Garodi, ketvirtadienis, spalio 3, Marselis; 
226 vieta - Kabūras, trečiadienis, spalio 2, Marselis. 


Paslauga už paslaugą: inspektorius Graci paskam- 
bino į Teismo medicinos institutą žurnalistui; norėjo 
paprašyti, kad šis savo straipsnyje paskelbtų sąrašą. 
Kitame laido gale paprašė palaukti, Graci atsakė, kad 
nepadės ragelio. 

226-a vieta 


Renė Kabūras jau aštuonerius metus vilkėjo tuo pačiu 
paltu su velke. Didesnę metų dalį dėvėjo megztas vil- 
nones pirštines, megztus švarkus ilgomis rankovėmis 
ir storą šalį, trukdantį sukioti kaklą. 

Jis buvo šaltmirys ir greitai persišaldydavo, todėl 
stojus pirmiesiems šalčiams, ir šiaip gana paniuręs, 
tapdavo neurasteniku. 

Kiekvieną vakarą šiek tiek po pusės šešių jis išeidavo 
iš firmos „Prožen“ („Progresas jūsų virtuvėje“) filialo. 
Nors priešais jo kontorą buvo autobusų stotelė „Ale- 
zijos aikštė“, į savo 38-0jo maršruto autobusą įlipdavo 
galinėje stotelėje prie Orleano vartų, kad būtų tikras, 
jog galės atsisėsti. Visą kelią, iki pat Rytų geležinkelio 
stoties, neatplėšdavo akių nuo laikraščio. Jis skaitydavo 
Le Monde. 

Tą vakarą, nepanašų į kitus vakarus, nes tik rytą 
grįžo iš vienintelės per pastaruosius dešimt metų ke- 
lionės, jis elgėsi labai neįprastai. Pirma, užmiršo pirš- 
tines stalo stalčiuje, o kadangi norėjo greičiau sugrįžti 

namo, į savo butą, kurio nebuvo tvarkęs jau visą sa- 
vaitę, nusprendė apsieiti be jų. Paskui, ko niekada anks- 
čiau nedarydavo, užsuko į alaus barą prie Orleano 
vartų ir atsisėdo prie baro; nuo pat Marselio - važiavo 
prikūrentame vagone, miegojo apsirengęs, nes kupė 
buvo moterų, o jis nebuvo įsitikinęs, kad pižama pa- 
kankamai švari, - jį visą laiką kamavo troškulys. Ir 
pagaliau, išėjęs iš baro, apėjo tris laikraščių kioskus, 
bet taip ir nerado Le Monde. Paskutinė laida dar ne- 
buvo atvežta. O jo autobusas jau stovėjo stotelėje. Tada 
nusipirko France-Soir. 

38-0jo maršruto autobuse, įsitaisęs salono viduryje, 
toliau nuo ratų, prie lango, atsivertė antrąjį puslapį net 
nežvilgtelėjęs į pirmąjį. Kiti, įdomesni, puslapiai jam 
teikdavo daugiau malonumo. Niekada nemėgo garsių 
šūksnių, linksmų pokštų, nešvankių juokelių. Stambios 
antraštės irgi buvo atgrasios. 

Jautėsi pavargęs, kažkoks sunkumas užgulė akis, 
taip visada jausdavosi prieš susirgdamas gripu. O juk 
traukinyje miegojo - tiesa, ant viršutinio gulto, bijojo 
nukristi, be to, įsikniaubęs į sulankstytą švarką, nes ten 
esančios pagalvės nekėlė pasitikėjimo. Miegoti miego- 
jo, bet miegas nebuvo gilus, pervažose jį pažadindavo 
dunksintys ratai, reikėjo kęsti nepakeliamą karštį. Taip 
miegant sąmonę pasiekia stotyse plyšaujančių garsia- 
kalbių pranešimai, kamuoja kvaila baimė: bijai kata- 
strofos, bijai, kad nesugestų šildymo sistema, bijai, kad 
nepavogtų po galva padėtų pinigų, dievai žino, ko dar 
bijai. 

Jis išlipo iš traukinio Liono geležinkelio stotyje be 
šalio, atsisagstęs paltą. Marselyje visą be galo ilgą sa- 
vaitę buvo karšta kaip vasarą. Prieš akis vis dar regėjo 

akinamą Kanebjerės gatvę, kokią kartą išvydo trečią 
valandą dienos, kai traukė Senojo uosto link, o saulė 
švietė jam tiesiai į veidą. Matė lengvai plevenančias 
šviesias sukneles, po kuriomis buvo galima nuspėti nuo 
aistros besiplaikstančius prašmatnius apatinius sijonus; 
nuo tokių minčių jis visada jausdavosi kaip nesavas. 
O dabar dar ir gripą pasigavo. Taip jam ir reikia. 

Pats nežinojo, kodėl jam taip ir reikia. Gal čia kaltos 
tos mergelės, gal uždaras jo būdas, kad sulaukęs tris- 
dešimt aštuonerių jaučiasi toks vienišas. Gal jis kaltas 
dėl to, kad pavydžiais žvilgsniais, kurių gėdijosi, bet 
kuriuos ne visada pavykdavo nuslėpti, nulydėdavo aki- 
mis jauną, laimingą ir turtingą porelę. Gal dėl kvai- 
lumo, nuo kurio tapdavo lyg nesavas... 

Prisiminė Marselį - ten praleistas laikas jam tapo 
tikra kančia, išvarginusia labiau nei pavasario mėne- 
siai, praleisti Paryžiuje, - prisiminė vieną vakarą Mar- 
selyje; tai buvo prieš dvi paras. Kvaila, bet jis iškart 
pakėlė akis. Kai dar buvo vaikas, išsiugdė įprotį - norė- 
davo įsitikinti, ar niekas neatspėjo jo minčių. Tris- 
dešimt aštuoneri metai. 

Priešais jį, antroje eilėje, kažkokia mergina skaitė Le 
Monde. Pasukęs galvą pamatė, kad jau pravažiavo Šat- 
lė, o dar nebuvo perskaitęs nė eilutės. 

Šiandien atsiguls anksčiau. Vakarieniaus, kaip visa- 
da, restorane „Pas Šarlį“, pirmame namo, kuriame 
gyvena, aukšte. Kambarius susitvarkys rytoj. Tam skirs 
visą sekmadienio rytą. 

Laikraštyje, kurio taip ir nepradėjo skaityti, o tik 
mašinaliai bėgiojo akimis nuo pastraipos prie pastrai- 
pos, staiga pamatė savo vardą, bet jis tik akimirką 
patraukė jo dėmesį. Susidomėjo žinute tada, kai dviem 

eilutėmis žemiau aptiko sakinį, kuriame buvo kalbama 
apie naktį, apie miegamąsias vietas, apie traukinį. 

Perskaitė visą frazę, iš kurios sužinojo tik tai, kad 
praėjusią naktį kažkas įvyko vienoje iš „Fokėjiečio“ 
kupė. Perskaitė dvi aukščiau esančias eilutes ir suprato, 
kad žmogus, vardu Kabūras, irgi važiavo toje kupė. 

Teko praskėsti alkūnes, kad galėtų išskleisti laikraštį 
ir sugrįžti į pirmąjį puslapį, kur buvo išspausdinta ži- 
nutės pradžia. Kaimynas nepatenkintas suburbėjo ir 
pasislinko. 

Kai pirmoje skiltyje pamatė nuotrauką, jam už- 
gniaužė kvapą. Nepaisant prastos laikraščio kokybės, 
nuotraukoje pavaizduotos moters bruožus atpažino 
iš karto. Su ja, ačiū Dievui, neseniai išsiskyrė, vilda- 
masis, kad visiems laikams, ir staiga ji išdygsta lyg iš 
po žemių. 

Žvelgdamas į pilkšvą atvaizdą, aiškiai įsivaizdavo jos 
akių spalvą, tankius plaukus, akinamą šypseną, kuri 
vakar vakare, jų kelionės pradžioje, nulėmė visa tai, 
kas vyko paskui: ir kvailą viltį, ir pažeminimą, kurį 
patyrė penkiolika minučių po dvyliktos. Staiga pajuto 
jos kvepalų aromatą, kuris pasirodė nemalonus, kai toji 
greta stovėjusi moteris pakėlė balsą ir pasisukusi smar- 
kiai trūktelėjo petį, nelyg mažas ir atkaklus nemaloniai 
žvelgiantis boksininkas, kurio kovą vieną vakarą ste- 
bėjo Centrinėje sporto salėje. 

Širdis įnirtingai daužėsi krūtinėje, atrodė, kad ji pla- 
ka prie pat gerklės, jis dargi trimis pirštais - nykščiu, 
didžiuoju ir smiliumi - palietė kaklą. 

Instinktyviai nukreipė žvilgsnį į langą, norėdamas 
pamatyti savo atvaizdą, ir suprato, kad autobusas jau 
važiuoja Strasbūro bulvaru, greitai bus galinė stotelė. 

Perskaitė antraštę virš nuotraukos ir keletą pirmų 
žinutės eilučių, paskui sulankstė laikraštį. 

Autobuse buvo likę koks dešimt žmonių. Jis išlipo 
paskutinis, dešinėje rankoje laikydamas negrabiai su- 
lankstytą laikraštį. 

Kirsdamas aikštę ties Rytų geležinkelio stotimi, vėl 
pajuto kvapus, primenančius kelionę, išgirdo pažįs- 
tamus garsus, į kuriuos niekada nekreipdavo ypatingo 
dėmesio, nes čia praeidavo kiekvieną vakarą. Už ryškiai 
apšviesto geležinkelio stoties pastato nuaidėjo švilpu- 
kas, traukinys griausmingai pajudėjo. 

Pasmaugtą moterį rado ant apatinio kupė gulto, kai 
traukinys jau buvo atvykęs. Ji turėjo vardą - Žoržeta 
Toma, o jam ši moteris viso labo tebuvo paauksuota 
monograma „Ž“, kurią matė ant jos rankinės; giliu, 
dusliu balsu bendrakeleivė maloniai pasiūlė cigare- 
tę „Vinston“, kai jiedu šnekučiavosi koridoriuje. Jis 
nerūkė. 

Perėjęs aikštę ir atsidūręs ant šaligatvio, neiškentęs 
vėl atsivertė laikraštį. Stovėjo gana toli nuo žibinto ir 
negalėjo nieko įskaityti. Su išskleistu laikraščiu rankoje 
pastūmė įstiklintas artimiausio alaus baro duris, o kai 
jį užliejo šilto oro ir ūžaujančių balsų banga, norėjo 
pasukti atgalios, bet paskui prisimerkęs įėjo. Perėjo 
salę, pilną žmonių, ir susirado vietą ant minkštasuolio, 
kur jau sėdėjo tyliai besikalbanti porelė. 

Nenusivilkęs palto atsisėdo ir išskleidė laikraštį ant 
blizgančio raudono staliuko. Prieš tai teko pastumti du 
tuščius bokalus, stovėjusius ant šlapių kartoninių dėklų. 

Porelė žvelgė į jį. Abu maždaug keturiasdešimties 
metų, vyriškiui galėtų būti ir daugiau. Atrodė pavargę, 
liūdni, kaip žmonės, kiekvienas turintis savo gyvenimą 

ir retkarčiais trumpam susitinkantys po darbo. Renė 
Kabūrui jie pasirodė negražūs: abu nebe pirmos jau- 
nystės, moters pagurklis nukaręs, o namuose laukia 
vyras ir vaikai, štai taip. 

Priėjo padavėjas, nurinko indus. Renė Kabūrui teko 
kilstelėti laikraštį. Padavėjas perbraukė stalą drėgnu 
skuduru, palikdamas pėdsakus, kurie bematant išnyk- 
davo. Kabūras užsisakė bokalą alaus, kaip prie Orleano 
vartų, kaip tą rytą, kai palikęs namuose lagaminą už- 
suko į bistro ant kampo. 

Buvo ištroškęs, tačiau net nepastebėjo, kaip pada- 
vėjas pastatė priešais jį bokalą. Įnikęs į laikraštį, pajuto, 
kad jis jau ant stalo, ir nepakeldamas galvos ištiesė į jį 
ranką. Kol gėrė neatplėšdamas akių nuo žinutės, ant 
laikraščio nulašėjo du alaus lašai. 

Toji moteris demonstravo kosmetikos prekes. Ji pati 
jam tai sakė. Kaip ir tai, kad keturias dienas praleido 
Marselyje. Vėrinį taip pat prisiminė, nes iš labai arti 
matė sąsagą ant kaklo, kai pasilenkė prie jos. 

Ją rado gulinčią ant apatinio gulto atmerktomis aki- 
mis, netvarkingais drabužiais. Šis vaizdas visą laiką 
stovėjo jam prieš akis, kol skaitė žinutę. Joje buvo 
pateikta daug nereikalingų detalių: šiek tiek atsmauktas 
sijonas, juodi aukštakulniai laiveliai, sutrūkusio vėrinio 
pėdsakai ant kaklo. 

Ji gyveno nedideliame dviejų kambarių bute netoli 
Pigalio aikštės. Durininkę jau suspėjo apklausti. 

Žinutėje buvo parašyta, kad durininkė „šluostėsi 
ašaras nosine“. Ji labai gerbė savo nuomininkę, mat 
Žoržeta visada šypsodavosi, nors jos gyvenimas nebuvo 
susiklostęs itin sėkmingai. Skyrybos, kai tau dvidešimt 
šešeri metai. Ji iš tų, kurie sąžiningai dirba. Dievaži, 

tokių jų kvartale nėra labai daug, kur kas daugiau 
tokių, kurie plaukia pasroviui. Savaime suprantama, 
pas ją lankydavosi vyrai, bet, anot durininkės, tai buvo 
jos asmeninis reikalas, juolab kad ji, vargšelė, buvusi 
laisva. 

Renė Kabūras įsivaizdavo lempą po gaubtu kam- 
baryje su nuleistomis užuolaidomis, vienintelę šviesią 
dėmę kambarį gaubiančioje tamsoje. Pašnibždomis ta- 
riamos replikos. Vyriškis tikriausiai aukštas, išvaizdus, 
jo veide švyti savimi patenkinto žmogaus, kurį lydi 
sėkmė, šypsena. Ir ji. Šviesų ir šešėlių žaisme ant grindų 
nukrinta sijonas, akinamas apnuogintos odos baltu- 
mas, gundantis šlaunies ar peties linkis. Jos asmeninis 
gyvenimas. 

Jis ištuštino savo bokalą, du alaus lašai ir vėl pap- 
telėjo ant laikraščio. Juodi laiveliai. Ramiai besišyp- 
santi, koridoriuje pasiūliusi jam cigaretę. O paskui — 
nemalonus mažojo boksininko žvilgsnis. Ir jame - visi 
tie vyrai, nurenginėję ją, glebesčiavę įsiaudrinusią ant 
sujauktų paklodžių, šiurkščiomis rankomis lietę jos 
šlaunis, pečius. Ir dar - paikas jo poelgis vakare Mar- 
selyje, nenumaldomas troškimas ją užvaldyti, kai pa- 
dėjo nukelti nuo viršutinio gulto lagaminą, keista diena 
po to, kai išvyko iš Liono geležinkelio stoties, o dabar 
dar ir šis laikraštis. 

Mintyse džiaugėsi, kad ji mirė, kad ją rado negyvą. 

Tyrimas, reikia manyti, tik prasidėjo. Policija turi 
visų šioje kupė važiavusių keleivių sąrašą. Jie buvo 
pakviesti atvykti į policijos prefektūrą arba į savo kvar- 
talo komisariatą. Tikėtasi gauti žinių apie tai, kas vyko 
traukinyje iki nužudymo. Greičiausiai moteris buvo 
nužudyta traukiniui atvykus, kai stotyje kilo sąmyšis. 

Kadangi, kaip manoma, moteris nužudyta ne api- 
plėšimo tikslu, komisaras Tarkenas ir jo padėjėjai iš 
P. J.* tikisi netrukus rasti kaltininką. Štai ir viskas. 

Renė Kabūras žinojo, kad grūsties atvykus trau- 
kiniui nebuvo. Keleiviai, stovėję su lagaminais kori- 
doriuje, ramiai išlipo vienas paskui kitą. Kai kurie iš- 
kėlė lagaminus pro langą. Platformoje, artėjant prie 
kontrolinio punkto, keleivių daugėjo, jie plūdo iš visų 
pusių. Atvažiavusieji tiesė kaklus, stiebėsi, kad per gal- 
vas galėtų pamatyti tuos, kurie atėjo jų pasitikti. 

Renė Kabūro niekas nepasitiko. Jis tai žinojo ir no- 
rėjo kaip galima greičiau išeiti iš kupė, išlipti iš trau- 
kinio ir skubėti iš geležinkelio stoties. 

Ketvirtą kartą perskaitė laikraštyje paskelbtą pa- 
vardžių sąrašą, stengdamasis prisiminti, koks keleivis 
užėmė tą ar kitą gultą. Rivolani tikriausiai buvo vyriš- 
kis retais plaukais, vilkintis odiniu švarku, su fibros 
lagaminėliu apsitrynusiais kampais; Dares - toji jauna 
mergina, kuri įlipo Avinjone; ji nusišypsojo jam kori- 
doriuje, kai jis kalbėjosi su moterimi, ant kurios ran- 
kinės buvo monograma „Ž“. Ne, tai ne ji, juk nužu- 
dytosios Toma bilieto numeris dviem skaičiais didesnis, 
o nelyginiai gultai yra kairėje kupė pusėje. Jis nieko 
nebesuprato. Patikrino savo vietos numerį. 

Taip ir yra. Apatinį gultą iš kairės užėmė vyriškis, 
vilkėjęs odiniu švarku, Rivolani. Dešinėje, apačioje, 
įsikūrė Dares, kokių keturiasdešimties metų amžiaus 
blondinė, išsidažiusi, vilkinti apsiaustu, pasiūtu iš leo- 
pardo kailio arba jo pakaitalo. Gultą kairėje užėmė 
mergina, į traukinį įlipusi Avinjone. Ji taip pat buvo 


* Police judiciaite - kriminalinė policija (pranc.). 

šviesiaplaukė, kokių dvidešimties ar šiek tiek daugiau 
metų amžiaus, vilkėjo šviesiai žydru paltu ir kuklia 
lengva suknele, priekyje sujuosta kaspinu. Ant vidu- 
rinio gulto įsitaisė Žoržeta Toma, ir Renė Kabūras vėl 
išvydo jos apvalius kelius, prisiminė, kaip ji kilstelėjo 
sijoną, kai norėjo nukelti nuo gulto savo lagaminą. 
Kairėje, ant viršutinio gulto, miegojo Garodi. Renė 
Kabūras jos visiškai neprisiminė. Neatkreipė į ją dė- 
mesio. Atsiminė tik tiek: kai jis apie pusę pirmos lipo 
ant viršutinio gulto dešinėje, vieta dar nebuvo užimta. 
Paskui girdėjo kažkieno balsą. 

Pažvelgė į priešais jį stovintį padavėją. Darbo diena 
ėjo į pabaigą, ir jis norėjo, kad būtų apmokėta sąskaita. 

Renė Kabūras, traukdamas iš kišenės smulkias mo- 
netas, rado joje telefono žetoną. Prisiminė, kaip lietingą 
vakarą ankštoje kabinoje, kvepėjusioje šlapiomis pju- 
venomis, viename iš Strasbūro bulvaro bistro, netoli 
nuo čia, prieš kokias dvi savaites bandė prisiskambinti 
bendradarbiui, sakiusiam, kad domisi boksu. Telefonas 
neatsakė. 

Padavėjas, gavęs pinigus, mestelėjo keletą nereikš- 
mingų frazių apie šeštadienio vakarus, apie žiemą, pa- 
lingavo galva ir išėjo su per ranką permesta servetėle, 
pavargusiu žingsniu, kaip žmogus, visą dieną praleidęs 
ant kojų. 

Renė Kabūras pažvelgė į moters nuotrauką pirma- 
jame puslapyje, kruopščiai sulankstė laikraštį ir pasi- 
dėjo jį šalia savęs ant minkštasuolio. 

Priešais stovintis bokalas buvo tuščias. Jis padėjo ant 
kartoninio dėklo telefono žetoną. Elektrinis laikrodis 
virš prekystalio rodė septintą valandą. Porelė, sėdėjusi 
prie jo staliuko, seniai išėjo. 

Renė Kabūras atsirėmė į minkštasuolio atlošą, primer- 
kė akis, jį akino pernelyg ryški neoninių lempų šviesa. 

Galbūt šis judesys ir privertė apsispręsti. Jis pavargo, 
jautė, kad sekmadienį praleis namuose gripuodamas, 
tarp sujauktų patalų, šalia dujinės plytelės, kurią jau 
seniai reikėjo remontuoti, prie puodelio, kurio neiš- 
plaus, nors šis pasidarė lipnus porą kartų išgėrus grogo. 
Dar nenorėjo grįžti namo. Jautė poreikį pasikalbėti su 
žmogumi, kuris galėtų išklausyti ir kuriam bent keletą 
minučių būtų įdomu su juo. 

Dešine ranka paėmė žetoną, atsistojo ir salėje, staiga 
prisipildžiusioje triukšmo, akimis ėmė ieškoti telefono. 

Nulipo keletą laiptelių. Užrašais bei piešiniais iš- 
margintoje kabinoje, kurioje nesunkiai galėjo tilpti 
keletas žmonių, staiga suvokė, kad nežino, kam skam- 
binti. Laikraštyje buvo minima P. J. arba kvartalo ko- 
misariatas. 

Jis paieškojo P. J. numerio Boteno žinyne nuplėštu 
viršeliu. Rado prefektūros telefoną. Mintys sukosi apie 
mirusiosios kelius, apie laikraštyje pateiktą aprašą: 
juodi laiveliai, ant kaklo vėrinio žymės. Stengėsi galvoti 
tik apie tai, ką turės pasakyti. Ar jis bus pirmas kupė 
keleivis, paskambinęs į policiją? 

Balsas užlūžo, kai ištarė „alio“, jis krenkštelėjo. Pasa- 
kė, kad važiavo „Fokėjiečio“ kupė, apie kurią rašoma 
France-Soir, kad jo pavardė Kabūras. 

Nevalingai paskutiniuosius žodžius ištarė taip ryž- 
tingai, tokiu reikliu tonu, kad kitame laido gale pa- 
klausė: „Na ir kas?“ 

Ten niekas nežinojo apie šį įvykį. Pasakė, kad iš- 
siaiškins. Jam teks palaukti. Be to, jis paskambinęs ne 
tuo numeriu. Atsakė šito nežinojęs. 

Laukė parėmęs galvą rankomis, prispaudęs traškantį 
ragelį prie ausies, jau gailėdamasis, kad paskambino. 

Nesėkmingai bandė sutelkti mintis, prisiminti viską 
apie šią kelionę, tiksliai numatyti, ką turi sakyti. Pri- 
siminė tik merginos, kuri įlipo į traukinį Avinjone, 
šypseną. Koks jos vardas? Jis nežinojo. 

Įlipo į traukinį likus pusvalandžiui iki išvykimo. Ar 
kas nors jau buvo kupė? Regis, kitų keleivių dar ne- 
buvo. Nors ne, buvo vaikinukas, kokių penkiolikos 
metų amžiaus. Šviesiaplaukis, liūdnokas, vilkėjo su- 
glamžytą kostiumą iš tvido. Ne, jis buvo ne kupė, jis 
stovėjo prie durų. Tikriausiai buvo išėjęs iš gretimos 
kupė. 

Renė Kabūras iš karto nusivilko paltą ir padėjo jį 
ant savo gulto viršuje, kairėje pusėje. Vyriškis, vilkintis 
odinį švarką, ir šviesiaplaukė dama pasirodė kaip tik 
tą akimirką, kai jis šoko nuo gulto ant grindų; jis netgi 
išsigando, kad gaus pastabą, nes stovėjo ant apatinio 
gulto nenusiavęs batų. 

Žoržeta Toma pasirodė kur kas vėliau, iki traukinio 
išvykimo likus vienai ar dviem minutėms. Jis tuo metu 
stovėjo koridoriuje. Teko pasitraukti, kad praleistų ją 
į kupė, nes koridoriuje buvo daug keleivių, pro langus 
atsisveikinėjančių su lydinčiaisiais. Užuodė jos kvepalų 
aromatą. Mintyse apgailestavo, kad kupė bus moterų 
ir kad jis negalės nusirengti. Paskui mintys ėmė suktis 
apie kitus dalykus, visiškai kvailus, pats sau pasakė, 
kad visa tai tėra kvailystės, ir tuojau pat išmetė jas iš 
galvos. 

— Aš nepamiršau, kad jūs laukiate, - pasigirdo bal- 
sas kitame laido gale. - Dar minutėlę, netrukus jus 
sujungsiu. Nepadėkite ragelio. 


Galbūt kiti keleiviai dar nespėjo perskaityti laik: 
raščio ir nepaskambino? Jis vėl prisiminė traukinio 
atmosferą, kai ką, kas jam patiko, kupė, gultus, ant 
kurių kiekvienas įsitaisė kaip galėjo, kelionę kartu. Gali 
būti, kad juos visus pakvies kaip liudytojus, surengs 
akistatą. Jie sėdės ir lauks ant suolo kambaryje prastai 
išdažytomis sienomis. Visi šiek tiek jaudinsis. 

— Klausau, - pasigirdo balsas. 

Renė Kabūras pakartojo, kad rytą atvažiavo „Fokė- 
jiečiu“ ir kad jo pavardė nurodyta France-Soir laik- 
raštyje. 

Ragelyje pasigirdo trumpas šaižus trakštelėjimas, ir 
jau kitas balsas pasakė, kad komisaras Tarkenas dar ne- 
grįžo, jį sujungs su inspektoriumi Graciano. Renė Ka- 
būras prisiminė vidutinio svorio kategorijos amerikiečių 
boksininką, kovojantį ringe dar nuo Serdano laikų. Ins- 
pektoriaus pavardė buvo tokia pat kaip boksininko. 

Tiesiai priešais akis virš staliuko, į kurį rėmėsi abiem 
alkūnėmis, jis išvydo nešvankų piešinį - tušiniu rašikliu 
nupieštą lytinį aktą, o šalia kažkas, pasirašęs inicialais 
Ž. E, dvidešimt dvejų metų, rašęs su klaidomis, skyrė 
pasimatymą toje pačioje vietoje kasdien, šešioliktą va- 
landą. Jis pasuko galvą ir pamatė, kad tokių užrašų čia 
ne vienas. 

— Inspektorius Graciano? 

Taip, tai jis, jis susipažinęs su byla. Vadino jį „ponu 
Kabūru“, kaip tie klientai, su kuriais ištisas dienas 
kalbėdavosi telefonu iš savo kabineto Alezijos aikštėje. 
Jo balsas buvo ryškus, gilus, tarytum radijo diktoriaus. 
Renė Kabūras įsivaizdavo plačius jo pečius, iki alkū- 
nių užraitotų marškinių rankogalius, septintą valandą 
vakaro nuvargusį jo veidą. 

Inspektorius boksininko pavarde pasakė, kad tuojau 
pat paims rašiklį ir popieriaus lapą, paskui pakartojo, 
kad klauso, ir vėl prakalbo: 

— Vardas, amžius, adresas, profesija. 

— Kabūras, Renė Kabūras. Man trisdešimt aštuoneri 
metai. Esu buitinių elektros reikmenų firmos „Prožen“ 
skyriaus direktorius. „Progreso“... Taip, būtent taip, 
„Prožen“. Ne, aš esu Rytų stoties alaus bare. Gyvenu 
Sinor gatvėje, netoliese. Kai tik perskaičiau apie tą įvykį 
France-Soir... Tai šit, nieko ypatinga, tik pamaniau, kad 
turėčiau jums paskambinti... 

- Ir teisingai padarėte. Palūkėkite, kokia buvo jūsų 
vieta, aš pasižiūrėsiu, tikriausiai 226-a? 

— Taip, viršutinis gultas, dešinėje pusėje nuo įėjimo. 

— Jūs įlipote Marselyje? 

— Taip. Vakar vakare. 

- Ir kelionės metu nepastebėjote nieko ypatinga? 

Jam vos neišsprūdo, kad ne taip dažnai tenka va- 
žiuoti traukiniu ir vien dėl to kelionė atrodė įspūdinga, 
tačiau pasakė tik tiek: 

— Ne, nieko. 

— Kada išlipote iš traukinio? 

— Iš karto, kai tik jis atvyko į stotį. Norėjau pasakyti, 
beveik iš karto. 

— O kai ėjote iš kupė, irgi nepastebėjote nieko ypa- 
tinga? 

Išgirdęs šį žodį, panoro nusijuokti, kvailai nusijuok- 
ti, dabar šis žodis nuskambėjo kažkaip nepadoriai. Jis 
tarė: 

— Ne, nieko, tik galiu jus patikinti, kad tuo metu 
moteris dar buvo gyva. 

— Ar jūs ją pažįstate? 

— Norite paklausti, ar žinau, apie ką kalbame? Juk 
mačiau nuotrauką... 

— Ar kupė dar buvo moterų? 

Šito jie dar nežino. Vadinasi, kol kas jiems niekas 
nepaskambino. Jį apėmė keistas jausmas: pirmas atva- 
žiavo į stotį, pirmas išlipo iš vagono, pirmas duoda 
parodymus. 

- Taip, dar buvo dvi moterys. Tikriau, tos, kurias aš 
mačiau. 

— Sąraše nurodytos tik pavardės, - pasakė inspek- 
torius Graciano, - iš kupė važiavusių keleivių jūs mums 
paskambinote pirmas. Gal galėtumėte apibūdinti kitus? 

Renė Kabūras atsakė galįs. Bet laikraštį buvo palikęs 
salėje, ant minkštasuolio, todėl suirzo. 

Buvo šiek tiek nusivylęs. Net nemanė, kad bus tar- 
domas telefonu, kabinoje, kur spėjo apsipilti prakaitu, 
šalia nešvankių piešinių, nuo kurių neįstengė akių ati- 
traukti. 

— O gal bus geriau, jeigu aš pas jus atvažiuosiu? 

— Dabar? 

Stojo tyla, paskui vyriškis diktoriaus balsu atsakė, 
jog jis esąs labai malonus, kad tai pasiūlęs, bet dabar 
jau aštuonios valandos, o jis dar turįs daug kito darbo. 
Bus geriau, jeigu vienas iš inspektorių užeis pas jį rytoj 
rytą arba jis pats, jeigu nebus sunku, atvyks į Orfevro 
krantinę dešimtą valandą. Ar tai jo neapsunkins? 

Renė Kabūras atsakė: „Žinoma, ne“, paskui pasijuto 
nejaukiai ir pridūrė, kad paskyręs pasimatymą, bet 
pasistengs jį nukelti. 

— Gerai. O dabar aš išvardysiu keleivių pavardes ir 
nurodysiu vietas, kurias jie užėmė. Pasistenkite pri- 
siminti. Rivolani, apačioje, kairėje - vyras ar moteris? 

— Vyras. Jis vilkėjo odiniu švarku. Žalios spalvos, 
jeigu neklystu. Atėjo nešinas senu, pigiu lagaminu apsi- 
trynusiais kampais. Nebuvo labai šnekus. Iš karto atsi- 
gulė, net nenusirengęs, ir galbūt užmigo. 

— Kiek jam metų? 

— Keturiasdešimt penkeri, o gal penkiasdešimt. Pa- 
nėšėjo į meistrą, gal mechaniką ar panašiai. Rytą, kai 
ėjau į tualetą praustis, jis dar miegojo. Turėjau laukti 
eilėje. Juk žinote, kaip būna traukiniuose. Turiu prisi- 
pažinti, kad vėliau jo iš viso nebemačiau. 

Inspektorius pasakė, kad visa tai labai įdomu. 

— Dares, apačioje, dešinėje? 

— Moteris, keturiasdešimt penkerių metų, gal šiek 
tiek vyresnė. Sunku pasakyti, ji vartoja daug kosme- 
tikos. Vilkėjo leopardo arba panašius į leopardo kaili- 
nius. (Jis nieko nenusimanė apie kailinius.) Blondinė, 
stipriai išsikvepinusi, kai kalba, mėgaujasi savo pačios 
balsu. Kaip čia aiškiau pasakius (jis šiek tiek dvejojo, 
ieškodamas tinkamo žodžio, nes nebuvo įsitikinęs, kad 
policininkas jį supras), ji visą laiką tarytum buvo įsijau- 
tusi į vaidmenį. Praėjus valandai po išvykimo nuėjo į 
tualetą persirengti. Grįžo persivilkusi pižama ir susi- 
siautusi rusvu chalatu. Čiulpė mėtinius ledinukus ir net 
pasiūlė jų aukai... 

Be jokios abejonės, jis kalbėjo per daug. Niekada 
nemokėjo pereiti prie svarbiausio. Pasakė, jog tai vis- 
kas. Ir staiga prisiminė, kad blondinė kalbėjo apie 
filmus, Žydrąjį Krantą, teatrus, prisiminė, kad rytą ji 
atsikėlė pirmoji, — kai jis nulipo nuo savo gulto, pa- 
matė, kad ji jau persirengusi ir pasiruošusi išlipti, o 
jos daiktai padėti prie gulto. Galų gale išklojo ir šias 
smulkmenas. 

Inspektorius burbtelėjo „gerai“, vakar jie aptiko 
pėdsakus Elianos Dares, aktorės, tikriausiai ji ir yra toji 
moteris. 

— Bomba, antrasis gultas, kairėje? 

— Jauna mergina, šviesiaplaukė, neaukšto ūgio, dai- 
lutė, dvidešimties metų. Įlipo į traukinį Avinjone, taip, 
tikrai taip. Ji panėšėjo į tarnautoją, susiradusią vietą 
Paryžiuje. Kalbėjo melodingu balsu. Jos kalboje buvo 
justi pietų akcentas. 

— Garodi, viršutinis gultas, kairėje? 

Jis nieko apie tai nežinojo. Tas gultas buvo neužimtas. 

Inspektorius pasakė „šit kaip“, kontrolieriai patik- 
rino visus bilietus, ir šis gultas, sprendžiant iš kupė 
apžiūros akto, kuris guli prieš jo akis, buvo užimtas. 

Renė Kabūras atsakė, kad jį neteisingai suprato, jis 
paprasčiausiai nematė keleivio, toji vieta buvo tuščia, 
kai jis lipo ant savo gulto. 

— Kelinta buvo valanda? 

Jis pasielgė kvailai, nedvejodamas pamelavo: 

— Vienuolikta, o gal penkiolika minučių po vienuo- 
likos, neprisimenu. Paskui girdėjau kažkieno balsą. 
Miegojau labai jautriai. 

— Jūs girdėjote balsą žmogaus, užėmusio kaimyninį 
gultą, Garodi. Ar teisingai supratau? 

- Taip, teisingai. Manau, kad tai buvo jos balsas. Ji, 
matyt, kalbėjo su mergina, gulėjusia ant apatinio gulto. 
Man regis, ji net persisvėrė, jos šnekučiavosi gana ilgai. 

— Kodėl sakote „ji“? 

— Todėl, kad manau, jog tai buvo moteris. 

— Kodėl taip manote? 

— Ji kalbėjo aukštu balsu, visiškai nepanašiu į vyro 
balsą. Be to, tai sunku paaiškinti, aš miegu labai jaut- 

riai, jutau, kaip ji vartosi ant savo gulto. Tai buvo 
moteris. 

— Jūs norite pasakyti, kad sprendžiate iš garsų, ku- 
riuos girdėjote? 

— Taip, būtent. 

Dabar inspektorius prakalbo apie auką. Renė Ka- 
būrą vėl ėmė kamuoti troškulys. Jis panoro atidaryti 
kabinos duris, jam trūko oro. Marškiniai prilipo prie 
nugaros, prakaito lašai ritosi smilkiniais ir skruostais. 

Jis trumpai pasikalbėjęs su Žoržeta Toma vagono 
koridoriuje. Ji pasakiusi tik tiek, kad demonstruoja 
prekes. Tačiau savo vardo nepasisakė. Taip, dar pasakė, 
kad Marselyje praleidusi keturias dienas. Tai trečioji 
šiais metais jos kelionė į Marselį. Ne, ji atrodė visiškai 
rami, nebuvo įsitempusi. 

Rytą, kai jis išėjo į koridorių, ji dar buvo kupė. Jie 
visi ten buvo. Ne, iš tikrųjų, Garodi kupė nebuvo. Taip 
atsakęs tik todėl, kad nematęs jos, taigi ji nekėlusi jam 
jokių asociacijų. 

— Šit kaip! 

Jis pasakė savo namo Sinor gatvėje numerį, tarny- 
binio telefono numerį ir pažadėjo rytoj lygiai dešimtą 
valandą atvykti į Orfevro krantinę. 303 kambarys, 
ketvirtas aukštas. 

Vyriškis, kalbantis diktoriaus balsu, padėkojo ir nu- 
tilo; pasigirdo spragtelėjimas, tačiau Renė Kabūras 
nepajuto palengvėjimo. 

Darydamas kabinos duris perskaitė dar vieną užrašą 
ant sienos, paskui sekundę stovėjo gryname ore neju- 
dėdamas. 

Jis yra vienas iš tų žmonių. Ten, traukinyje, pen- 
kiolika minučių po vidurnakčio, jis buvo virtęs vienu 

iš tų menkystų, kurie rašo ant sienų visokiausias ne- 
švankybes. Jis niekada nieko nėra rašęs ant sienos, bet 
tai nesvarbu. 

Graciano. Renė Kabūras, pasistatęs palto apykaklę, 
Išėjo į sutemose skendinčią stoties aikštę, svarstydamas, 
ar suspės inspektorius rytoj iki jųdviejų susitikimo pa- 
sikalbėti su kitais kupė keleiviais ir ar nepalaikys jo 
nešvankuoliu, seksualiniu maniaku. 

Be reikalo pamelavo, netiksliai nurodęs valandą, 
kada nuėjo gulti. Kodėl? Kas nors iš jų tikriausiai viską 
girdėjo, juk ji kalbėjo labai garsiai, beveik rėkė. Kad ir 
kaip ten būtų, vis tiek sužinos, kad koridoriuje jiedu 
susiginčijo, kiekvienas savaip komentuos tą ginčą, bet 
visi prisimins, kelinta buvo valanda ir ar tai vyko prieš 
tikrinant bilietus, ar po to. Kontrolieriai patvirtins jų 
žodžius. 

Melas. Jei jau kartą sumelavo, daugiau juo nebe- 
tikės. Juolab kad ginčas nebuvo toks nereikšmingas. 
Čia gali įžvelgti liguistą įsižeidimą, o gal net nusikal- 
timo motyvą. Nebuvo sunku nustatyti ginčo priežastį. 
Juk jis galėjo išlipti iš traukinio, paskui, šiek tiek vėliau, 
sugrįžti į vagoną ir, radęs juodais laiveliais avinčią mo- 
terį vieną, užpulti ją. Ji būtų priešinusis, šaukusi. Jis, 
norėdamas ją nutildyti, galėjo ją pasmaugti. 

Bet ne. 

Stovėdamas priešais veidrodį, kabantį virš prau- 
syklės, šeštame aukšte, visą savaitę netvarkytame man- 
sardos kambaryje, —- visur mėtėsi drabužiai, vazonai 
su kaktusais, neplauti indai, - Renė Kabūras prarijo 
dvi tabletes nuo gripo ir užsigėrė stikline vandens, 
stengdamasis save įtikinti, kad nieko panašaus rytoj 
neįvyks. 

Jis juk galėjo iš tikrųjų nežinoti, kelintą valandą 
nuėjo gulti. Svarbiausia, apie traukinio koridoriuje 
įvykusį incidentą pradėti pasakoti lyg apie visai nereikš- 
mingą dalyką ir padaryti tai pirmiau nei kuris nors 
kitas kupė keleivis. 

Labai gerai įsivaizdavo, kaip turėtų gestikuliuoti, 
kaip laisvai elgtis. Tik probėgšmais užsimins apie tą 
epizodą, maloniai šypsodamasis palinguos galva, ta- 
rytum sakytų: „Žinote, jau tos moterys...“ 

Jis pasakys: „Žinote, tos moteriškaitės...“ Pasakys: 
„Koridoriuje stovėjome dviese. Tai ji mane išprovo- 
kavo. Juk žinote, kaip tokiais atvejais atsitinka. Tatai 
nesunku pajusti. Ėmiau ją glostinėti. Pats suprantate. 
Teisybę pasakius, labai gaila, kad tokią patrauklią bū- 
tybę, tokios dailios figūros moteriškę ėmė ir nugala- 
bijo... Trumpai drūtai, ji staiga plykstelėjo, pasipūtė, 
ir aš nuėjau miegoti.“ 

Ir tuojau pat pasuks kalbą kita linkme. Tai bus tik 
pokštas vyriškoje kompanijoje, štai ir viskas. 

Stovėdamas priešais veidrodį ir žvelgdamas į save 
taip, kaip žvelgė kabinos prieblandoje į nešvankius 
paveikslėlius, pasijuto dar labiau prislėgtas. Žinojo, 
kad neįstengs suvaidinti šio vaidmens, nepajėgs ištarti 
nė žodžio. Viskas atrodys tik dar kvailiau. Pats išdroš 
jiems visą tiesą, tatai pasirodys niekinga, žema, visi 
pasijaus labai nejaukiai. Jis burbės nereikšmingus žo- 
džius, paraus, galbūt net pravirks. Jie bus priversti 
padėti jam apsivilkti paltą, jį paprasčiausiai išprašys 
nežinodami, ką dar pridurti, ir su palengvėjimu atsidus, 
kai jis išeis pro duris. Apgailėtinas tipas. 

Renė Kabūras, jau spėjęs nusivilkti paltą, vėl jį apsi- 
vilko ir susisagstė sagas. Ilgiau pasilikti šiame kambaryje 

nebegalėjo. Eis kur nors pavakarieniauti, nesvarbu kur. 
Žvilgtelėjo į lagaminą, gulintį ant nuo praėjusio šešta- 
dienio nepaklotos lovos, pagalvojo, kad būtų ne pro 
šalį apsivilkti nertinį ir pasiimti kitą porą pirštinių. Pas- 
kui persigalvojo ir užgesino šviesą palikęs degti tik ne- 
didelę, veidrodį apšviečiančią lemputę virš praustuvės. 

Atėjęs prie kavinės „Pas Šarlį“, trumpam stabtelėjo. 
Buvo apie devynias valandas. Pro lango stiklą pamatė 
restorano šeimininką, skaičiuojantį kasos pinigus. Sa- 
lėje buvo tik vienas klientas, jaunas blondinas, jis pa- 
kėlė galvą, pažvelgė į jį ir pražiojo burną, į kurią taikėsi 
įdėti bifštekso gabalėlį. Renė Kabūras susikišo rankas 
į palto kišenes, pasistatė apykaklę ir nudrožė toliau. 

Ėjo galvodamas apie moterį, vilkėjusią tamsų griežto 
stiliaus kostiumėlį, ilgomis kojomis, aptemptomis nai- 
loninėmis kojinėmis, tokią, kokią įsiminė perskaitęs 
France-Soir. Gailėjosi, kad paliko laikraštį alaus bare 
ant minkštasuolio. Panoro dar kartą perskaityti straips- 
nį, dar sykį žvilgtelėti į nuotrauką. 

Ir kodėl jis, velniai rautų, paskambino? Šiame tam- 
siame mieste, kuris niekada, taip, niekada, netaps jo 
miestu, tikriausiai gyvena dešimtys Kabūrų. Jo niekaip 
nebūtų suradę. 

Graciano vardas priminė jam boksininką, boksi- 
ninkas - sporto salę, sporto salė - kovas, vykdavusias 
ten šeštadieniais, o juk šiandien kaip tik šeštadienis. 

Pagalvojo, kad paskutinieji metai, praleisti sporto 
salėje - patys maloniausi jo gyvenime. 

Nusprendė važiuoti metro, paskui apsigalvojo: da- 
bar mėnesio pradžia, jis tikisi, kad prieš Velykas jam 
bus padidinta alga. Ir vos ne tekinas pasileido į Rytų 
stotį susirasti taksi. 

Prie stoties jau bėgo kiek kojos nešė. Kažkas, tik- 
riausiai vėluojantis į traukinį, skuodė jam iš paskos. 
Renė Kabūras stumtelėjo pro šalį einančią porelę, at- 
siprašė, atidarė mašinos duris ir sušuko vairuotojui: 

— Į Centrinę sporto salę! Į bokso salę! 

Jis sunkiai kvėpavo. Devynios valandos. Pirmasis 
raundas tikriausiai jau prasidėjo. Greičiausiai nebe- 
suspės į jį. O juk po pirmosios trijų raundų boksininkų 
mėgėjų kovos jis ir įjjunko šeštadienio vakarais lankytis 
sporto salėje. Tai įvyko 1957-aisiais, vasario mėnesį. 
Tuomet ringe kovėsi lengviausio svorio, sveriantys iki 
53 kilogramų, žemo ūgio, nedideliais piktais veidais 
boksininkai. 

Jis atėjo į sporto salę palaikydamas kompaniją se- 
nam klasės draugui, kuris savaitei atvažiavo į Paryžių 
ir turėjo grįžti į Žirondu, Kabūro gimtinę. Smūgių se- 
rija, paniurę žvilgsniai, kuriais per pertraukėlę pasikeitė 
mažieji boksininkai. Bet ne tai svarbu. Kai vienas iš 
boksininkų, išėjęs į ringą su rankšluosčiu ant pečių, 
suklupo paklaikusiu veidu rankomis kabindamasis į 
virves, O jo priešininkas vis smūgiavo, smūgiavo ir smū- 
giavo, kol arbitras nesučiupo jo už liemens ir neati- 
traukė į šalį, salėje kilo baisus triukšmas, pasigirdo 
garsūs šūksniai, stumdomų suolų bildesys, minia sukilo 
tarytum galinga jūros banga. Štai tada viskas ir pra- 
sidėjo. Būtent tą akimirką. 

Renė Kabūras pašoko kaip ir visi, šūkavo drauge su 
visais žiūrėdamas, kaip bando atsistoti nugalėtas boksi- 
ninkas ir kaip nekantraudamas šokčioja nugalėtojas, 
ir tik vėliau, gerokai vėliau, pajuto, kad nuo smarkaus 
plojimo skauda delnai, ir vėl tapo pats savimi, tai yra 
niekuo, žmogumi iš minios. 


Kitą kartą į sporto salę nuvyko vienas, ir vėl viskas 
pasikartojo. Po kiek laiko ėmė atpažinti nuolatinius 
lankytojus, apsikeisdavo su jais nuomonėmis, jie vai- 
šino vieni kitus vyno taure kaimyniniame bistro, jis 
jausdavo malonumą, kad atėjo šeštadienio vakaras, 
kad po blankios savaitės pagaliau sulaukė dar vieno 
šeštadienio. 

Lipdamas iš mašinos prie Centrinės sporto salės, 
Renė Kabūras pagalvojo, kad šį kartą tikriausiai bus 
paskutinis čia atskubėjęs žiūrovas. Bet ne, netoliese 
sustojo dar vienas taksi. Iš jo išlipo moteris - viena, be 
palydovų; ji priminė jam moterį iš traukinio, nes, kaip 
ir anoji, buvo brunetė. 

Praleido ją prie kasos, kai ji ėjo nusipirkti bilietą. 
Buvo jauna, tačiau atrodė pavargusi, vilkėjo kukliu 
juodu paltu, rankinę buvo prispaudusi prie krūtinės, 
tarytum bijotų pamesti. Matė, kad jos rankos parau- 
dusios, susiraukšlėjusios nuo skalbimo. Galbūt ji vieno 
iš boksininkų, nurodytų programoje, žmona, lauks dra- 
bužinėje po mačo, širdyje puoselėdama beprotiškas 
savo vyrelio svajones apie didžiulius honorarus, patogų 
butą, garsų vardą ir šlovę. 

Jis pasižiūrėjo tris boksininkų mėgėjų kovas, tačiau 
malonumo, dėl kurio čia atvažiavo, nepatyrė. Prisiminė 
vakarus, praleistus Marselyje, nedideliame viešbutyje 
Respublikos aveniu, varganame kambarėlyje (jis skai- 
čiuodavo kiekvieną franką). Lovos skalbiniai kvepėjo 
levanda, o kaimyniniame numeryje - tai vyko tik prieš 
dvi paras - buvo apsigyvenusi porelė, jis girdėjo, kaip 
jiedu ginčijosi ir kas vyko paskui. Jis ką tik buvo įžen- 
gęs pro duris. Portfelį su dokumentais dar laikė ran- 
kose. Sėdėjo nejudėdamas ant lovos, nenusivilkęs palto, 

užgniaužęs kvapą. Moteris vaitojo visai čia pat, už per- 
tvaros, taip arti, kad jis galėjo girdėti paskirus žodžius, 
paskui pasigirdo trumpi šūksniai, aiškiai sklidę iš žmo- 
gaus lūpų, nors panėšėjo į mažo žvėrelio spigų balsą... 

Sėdėjo gana ilgai - gal dvi, o gal tris valandas. Gir- 
dėjo, kaip jie juokiasi. Žinojo, kad guli nuogi ant su- 
jauktų paklodžių anapus pertvaros. Žinojo dalykus, 
kuriuos galėjo žinoti tik jos meilužis. Žinojo, kad ji, 
pavyzdžiui, nenusiėmė perlų vėrinio. Pirko jį Paryžiuje. 
Kad jos plaukai ilgi, iki pat juosmens. Jie juokėsi, gin- 
čijosi, paskui vėl stojo tyla, vėl buvo girdėti jos juokas, 
vaitojimas ir trumpi it žvėrelio spygavimai, neaiškus 
šnabždesys, jis vel regėjo paveikslus, sukėlusius jam 
tokias mintis. 

Niekada nebuvo matęs tos moters. Išėjęs iš viešbučio 
ilgai klajojo tuščiomis gatvėmis. Paskui sugrįžo. Jų 
nebebuvo girdėti. Jie išėjo. 

Aplinkui lėtai kilo iš savo vietų žiūrovai. Prasidėjo 
pertrauka. Jis nedrįso pažvelgti į akis savo kaimynams. 
Nuėjęs į tualetą suvilgė šaltu vandeniu degančią kaktą. 
Kaip kvaila, kad išėjo iš namų. Juk jis karščiuoja. Tik- 
riausiai susirgs. 

Rytoj susitiks su inspektoriumi ketvirtame aukšte, 
303-iame kambaryje. Paprasčiausiai papasakos viską, 
kas atsitiko. Prisipažins, kad jaučiasi vienišas, kad yra 
negražus, visada toks buvo, o Marselyje viena moteris, 
kurios net nepažinojo, rėžė jam, kad esąs apgailėtinas 
tipas, kad ji jaučianti beprotišką malonumą tai dary- 
dama, nors jis ir mano, dievai žino kodėl, kad moterys 
mylisi tik iš pareigos arba už pinigus. Kad po to jis 
keletą valandų klaidžiojo gatvėmis, o kai Marselyje 
sutemo naktis, verkė ant suoliuko dievai žino kur, verkė 

neįstengdamas sulaikyti ašarų, kaip vaikystėje. Pasisa- 
kys niekada nieko neišmanęs apie gyvenimą, patrauklų 
žaidimą, kuris taip vilioja kitus ir kurio taisykles jie, 
dievai žino kodėl, išmano. Jis įlipo į naktinį traukinį, 
kur viskas jam rodėsi neįprasta, ypatinga, ir juodaplau- 
kė moteris, imanti nuo gulto lagaminą, kad išsitrauktų 
Iš jo dėžutę aspirino tablečių, kurių taip ir neišgėrė, 
atidengė jam savo kelius. Ir galų gale jis, nelaimingas 
mulkis, įtikino save, kad aspirinas tebuvo pretekstas, 
dingstis užmegzti pokalbį. O ji labai graži, gražiausia 
Iš visų moterų, su kuriomis jam buvo tekę šnekučiuotis. 
Ir stovėjo visai šalia, jis uodė jos kvepalų aromatą, 
žvelgė į jos perlų vėrinio sąsagą. Šis vėrinys jam priminė 
kitą, kurio niekada nematė. Ir staiga tą akimirką, kai 
ji, iškišusi galvą pro langą juokėsi, plepėjo dievai žino 
ką, ojis net negirdėjo jos žodžių, įrodė, kad neišmano 
taisyklių, kad iš tikrųjų tėra apgailėtinas tipas. 

Renė Kabūras negirdėjo, kaip už jo nugaros atsidarė 
tualeto durys. Kai prasisagstęs paltą stovėjo pasilenkęs 
virš įskilusios praustuvės ir, atsukęs čiaupą, vilgė plau- 
kus bei kaktą šaltu vandeniu, kuris tiško ant švarko, iš 
revolverio paleista kulka pataikė jam šiek tiek žemiau 
smilkinio. Nespėjo išgirsti šūvio, nematė tvykstelėjimo, 
net nepastebėjo, kas buvo tualete. Pertrauka baigėsi 
prieš penkiolika minučių. 

Iš pradžių griuvo į priekį, link veidrodžio, kabančio 
virš praustuvės, nesuprasdamas, kodėl artėja prie savo 
atvaizdo, nejausdamas skausmo, galvodamas apie tai, 
ką pasakys rytoj. Staiga pasisuko ir sukniubo įmerkęs 
kaklaraištį į vandenį, kuris vis dar tekėjo iš čiaupo. 
Tebesvarstė, kaip pasakys jiems visiems, taip, visiems, 
kad jis tai padarė, kai ji persisvėrė per langą, ne, jis 

nelietė jos, nedarė nieko, ką tikriausiai derėjo daryti; 
pajutęs beprotišką viltį (trenkėsi galva į praustuvę ir 
parklupo ant tualeto grindų, išklotų plokštėmis), už- 
dėjo ranką jai ant peties, taip, ant peties, nes tik ji, tik 
ji viena galėjo jį suprasti, dievai žino, ką ji suprato 
(galva jau paniro į vandenį). Ji staigiai atsisuko, trūk- 
telėjo pečiu, kaip boksininkas, pastebėjęs spragą gy- 
nyboje, galbūt norėjo iš jo pasijuokti, tačiau išvydusi 
jo veidą, matyt, suprato, kad viskas yra kur kas rim- 
čiau, galbūt jo akyse įžvelgė nekantravimą. Ji įniršo ir 
ėmė šaukti. 

Lėtai nuslydo ant grindų, šlapiu veidu, užmerktom 
akim, vis dar svarstydamas: taip, mano ranka nusileido 
jai ant peties, štai taip, jis tebeklausė savęs, ką galėjo 
reikšti jos veido išraiška, ko ji negalėjo pakęsti, bet 
atsakymo nebesurado, nes gulėjo kniūbsčias ant plokš- 
tėmis išklotų grindų. Jis buvo negyvas. 

224-a vieta 


Žoržeta Toma šypsojo fotografui žavinga santūria šyp- 
sena. Tą dieną vilkėjo į paltą panėšinčiu švarku su balta 
kailine apykakle, ir jos plaukai, rėminantys veidą, ku- 
riame ryškėjo šviesios akys, atrodė dar gražesni ir tam- 
sesni. Regis, ji puikavosi savo plaukais, ilgai šukuodavo 
juos šepečiu, paskui darydavo įvairias šukuosenas. Ma- 
tyt, Žoržetai patiko viskas, kas pabrėždavo plaukų 
grožį, štai kodėl jos garderobe dominavo balta spalva. 

Vyriškis, vilkintis triko ir pižaminėmis kelnėmis — 
Antuanas Pjeras Ernilis Graciano, kurį visi vadindavo 
Graci, - pagalvojo, kad jo patronas, ko gero, teisus, 
nes tokia graži mergina galėjo būti nužudyta tik iš 
pavydo, ir nusikaltėlis tikriausiai jau lieja ašaras savo 
kvartalo policijos komisariate. 

Jis įsidėjo nedidelę nuotrauką į rausvo tymo piniginę, 
kurią buvo gavęs dovanų prieš trejus metus per Kalėdas 
ir, trumpam prisėdęs virtuvėje priešais langą, rankomis 
parėmė smakrą. Prieš užkaisdamas ant viryklės kavą, — 
Graci galėjo ją pasiekti net sėdėdamas ant taburetės, — 

atitraukė gėlėtas užuolaidas ir pažvelgė į nuobodžią, 
apniukusią sekmadienio dieną, nežadančią nieko šven- 
tiško, į pilkuojantį dangų, kuris, regis, niekaip negalėjo 
apsispręsti, niauktis toliau ar ne. 

Lauke, priešais namą esančiame sklype, želianti skur- 
di žolė, kurią priimta vadinti „žaliąja veja“, šią naktį 
pirmą kartą apsitraukė šerkšnu. Graci, ketinęs po pietų 
su sūnumi eiti į Venseno zoologijos sodą, dabar ne- 
besigailėjo, kad negalės to padaryti. Jis pasistengs į 
namus grįžti iki pietų, tikriausiai pasinaudos tarnybine 
P. J. mašina ir šiek tiek laiko praleis su Dino, kol motina 
nepaguldys jo pogulio. Taigi vaikas bus patenkintas. 

Ėmė švilpti ant viryklės užkaistas itališkas kavinis. 
Jis ištiesė ranką ir išjungė dujas. Net neatsistojęs paėmė 
kavinį ir užplikė kavą viename iš dviejų priešais jį sto- 
vėjusių puodelių. Į veidą tvoskė karštos kavos aro- 
matas. 

Geriant kavą be cukraus mintys sukosi apie vaka- 
rykštę ataskaitą, apie butą Diuperė gatvėje, nedidelį, 
gerai apstatytą, tviskantį švara, sutvarkytą šiek tiek 
sentimentaliai, kaip įprasta butuose, kuriuose gyvena 
vienišos moterys, prisiminė pompastiškus savo patrono 
Tarkeno patarimus. Pirmiausia įsijausti į pačios gra- 
žuolės vaidmenį, pažinti ją geriau, nei ji pažinojo pati 
save, tapti jos antrininku, ir taip toliau, ir panašiai. 
Pažinti iš vidaus, jei suvoki, ką noriu tau pasakyti. 

Visi kuo puikiausiai suvokė. Vienas iš inspektorių, 
Malė, taip puikiai įsivaizdavo Graci, vilkintį Žoržetos 
Toma drabužiais, kad net atsisveikindamas niekaip 
negalėjo sutramdyti juoko. Apie pusę devynių, jau sto- 
vėdamas koridoriuje, jis pasakė Graci: „Čiau, lėlyte“ 
ir palinkėjo gerai praleisti laiką su savo berniukais. 

Savaime suprantama, vyrų jos gyvenime buvo nema- 
žai. Pats Graci patrono kabinete davė dingstį manyti, 
kad meilužius ji keisdavo taip pat dažnai kaip baltinius. 
O tokių drabužių turėjo daug, ir labai gerų, pažymėtų 
mažyte raidele „Ž“. Tokiomis žymėmis drabužiai pa- 
prastai žymimi pensionuose, ta raidė ryškėjo visur: ant 
apatinių, ant kelnaičių, ant liemenėlių, net ant nosi- 
naičių, kurių buvo prigrūstos dvi dėžės. Iš nailono pa- 
siūti baltiniai buvo balti, nėriniuoti, malonūs liesti, net 
Graci pasijuto nejaukiai. Ir ant visų tų daiktų vidinės 
pusės išsiuvinėta mažytė raudona raidelė. 

Septintą valandą vakaro patrono ir kolegų drau- 
gijoje Graci ne visai tiksliai išsakė savo mintį. Arba, 
tiksliau, norėdamas bent ką nors sužvejoti savo rau- 
donojoje užrašų knygelėje, išsakė hipotezę, kuri net 
nebuvo jo paties. Diuperė gatvėje, rausdamasis spintose 
ir stalčiuose, Gaberas, jaunas blondinas, dirbęs kartu 
su juo, matyt, todėl, kad mergina buvo labai daili ir 
kad jį paveikė visos tos raidelės ant apatinių sijonų, 
pasakė: „Ji tikriausiai nenuobodžiavo.“ 

Nužudytosios gyvenime būta trijų vyriškių, tiksliau, 
keturių, jei įskaičiuosime jos vyrą, su kuriuo ji nesimatė 
keletą mėnesių. Tai prekiautojas automobiliais Aro, 
atskubėjęs į krantinę apie šeštą valandą, sutrikęs ir 
nuolankus. Su nežinia kokius mokslus kremtančiu Bo- 
bu ji turėjo susitikti rytą. Ir jaunas vaikinas, gyvenantis 
šeštame aukšte Diuperė gatvėje, studentas, kuriuo labai 
žavėjosi durininkė. 

Kad ir kaip ten būtų, neapsirikdami galime tvirtinti, 
kad tik pirmasis buvo jos meilužis. Apie aukštą, šiek 
tiek išpurtusį, glebios eisenos, remontuojantį ameri- 
kietiškus automobilius Port Majo garaže vyriškį kar- 

totekoje nebuvo rasta nieko kompromituojamo, nors 
iš jo išvaizdos buvo galima spręsti priešingai. Jis visą 
laiką išsisukinėjo nuo tiesių atsakymų ir, pritildęs bal- 
są, - gal todėl, kad kalba sukosi apie negyvėlę, gal 
todėl, kad dabar jis vedęs ir kad toji istorija seniai nuėjo 
į užmarštį, - pasakė, kad „taip, jie iš tikrųjų šiek tiek 
laiko buvo kartu“. Nieko nežino. Nepažįsta jos priešų. 
Nepažįsta draugų. Nesupranta, kaip tai galėjo atsitikti. 
Apskritai nieko apie tai nenutuokia. Jam nuoširdžiai 
jos gaila. Marmūzė prašyte prašosi plytos. 

Graci įsipylė kavos į antrą ant stalo stovintį puodelį, 
įsidėjo du gabaliukus cukraus, atsistojo, pasikrapštė 
pakaušį. Išgirdo, kaip lovoje ant kito šono apsivertė 
žmona. 

Ankštame prieškambaryje, skyrusiame virtuvę nuo 
miegamojo, iš sklidino puodelio išsiliejo šlakelis kavos. 
Jis jau ketino nusikeikti, tačiau nenorėdamas pažadinti 
mažylio, susitvardė. 

Žmona, kaip visada, gulėjo atmerktomis akimis. 
Graci, paprastai kietai miegančiam ir žinančiam, kad 
naktimis ji keliasi ir eina apklostyti Dino, atrodė, kad 
ji niekada nemiega. 

— Kiek dabar valandų? 

— Septynios. 

— Ar vyksi ten šiandien? 

Jis atsakė, kad teks važiuoti, nors taip sakydamas 
pamelavo. Iš tikrųjų tai daryti dabar nebuvo būtina. 
Kabūrą, Bobą ir Žoržetos Toma giminaičius jis galėjo 
išsikviesti pirmadienį. Niekas jo neskubino, niekas ne- 
būtų priekaištavęs, kad delsiama. Būtų netgi geriau, jei 
žudikas bandytų sprukti nuo policijos, jo pabėgimas 
reikštų prisipažinimą. Jo ieškotų ir jį surastų. 

Ne, niekas nevertė jo skubėti, taip elgtis skatino ne- 
pasitikėjimas savo jėgomis, poreikis turėti atsargoje šiek 
tiek daugiau laiko, kaip tuos ne itin gabius mokinius, 
kurie rengiasi egzaminui iki pat paskutinės minutės. 

Jo žmona Sesilė, gerai pažinojusi vyrą, gūžtelėjo pe- 
čiais, nedrįsdama priminti planuotos išvykos į zoolo- 
gijos sodą, o savo nepasitenkinimą išliejo pareiškusi, 
kad kava per silpna ir per saldi. 

— Ką šį kartą tau paskyrė tirti? 

— Liono stotyje, traukinyje, pasmaugė moterį. 

Sesilė grąžino puodelį ir nieko nebeklausė, nes gerai 
žinojo, kad jis nenori vadovauti šiai bylai ir dabar, kol 
ji bus tiriama, graušis, kad negali likti kitų šešėlyje. 

— O argi ne Tarkenas tiria tokias bylas? 

- Jis narplioja istoriją su žaidimų automatais. Be to, 
nesiims tirti bylos, kurios sėkme negarantuotas. Prisi- 
jungs tik tuo atveju, jeigu viskas klostysis gerai. Jei tyri- 
mas užsitęs, už viską atsakysiu aš. Sausio mėnesį Tar- 
keną turi paaukštinti, ir jis nenori iki to laiko rizikuoti. 


Graci skutosi stovėdamas priešais veidrodį ir, prisi- 
minęs Žoržetos Toma butą, pagalvojo, kad jis labai 
skiriasi nuo jo būsto. Ir kas gali būti bendra tarp jo ir 
vienišos moters dviejų kambarių buto su vonia ir vir- 
tuve sename tipiniame H. L. M.* name, esančiame ne- 
toli Pigalio aikštės, Banjo rajone? 

O juk kaip tik dėl to buto, kuriame tvyrojo ypatin- 
ga atmosfera, jis pasakė visai ne tai, ką galvojo, ne tai, 
ką galėjo numanyti. Miegamasis su kretono užuolaido- 
mis, apkloto rauktinukai, nedideli staliukai ir įmantrūs 


* Habitationūloyer modėrė - namas su kuklia buto nuoma (pranc.). 

mažmožiai — viskas priminė senos panos mašininkės 
kambarį. Nedidelė virtuvėlė, kur visi daiktai buvo savo 
vietose. Įspūdingas vonios kambarys, kurio sienos ir 
grindys išklotos baltomis ir rusvomis plytelėmis, - tam 
tikriausiai ji išeikvojo visas savo santaupas, - pritvin- 
kęs kosmetikos ir brangaus muilo kvapų. Ant pakabos 
kabo trumpučiai naktiniai marškiniai, panašūs į tuos, 
kurie buvo rasti jos lagamine. Gauruoti tarytum iš kai- 
lio įvairiausių spalvų frotiniai rankšluosčiai, pažymėti, 
kaip ir baltiniai, raide „Ž“. Balta guminė kepuraitė, 
kabanti ant dušo žarnelės. Ant tualetinio staliuko — 
kremų rinkinys. Ir ypač veidrodžiai. Jie kabojo visur, 
net virtuvėje, o nedideliame miegamajame, kur stovėjo 
lova, jie, regis, buvo sukabinti tikslingai ir kėlė dvi- 
prasmiškų minčių. Išsimuilavęs veidą, išpūtęs skruos- 
tus Graci staiga susivokė, kad stovi savo bute, priešais 
savo veidrodį. Jo skustuvas skrebėdamas paliko veide 
švarią juostą. 

Jos vaistinėlėje taip pat guli skustuvas, bet tai nieko 
nereiškia. Visos moterys turi skustuvus. 

Bute buvo rasti laiškai, daugumą jų parašė prekiau- 
tojas automobiliais, to vyriškio nuotraukos, kurias ji 
saugojo kartu su savo ir savo šeimos nuotraukomis 
senoje biskvitų dėžutėje. 

— Pasakyk man... 

Jo žmona įėjo į vonios kambarį ir paėmė už durų ka- 
bantį chalatą. Graci, laikydamas skustuvą prie skruos- 
to, žiūrėjo į jos atvaizdą veidrodyje. 

— Kokiais sumetimais moteris pažymi baltinius raide? 

— Galbūt ji atiduodavo juos į skalbyklą? 

— Tai pirmoji jos vardo raidė. Beje, argi moterys 
atiduoda skalbinius į skalbyklą? Nejaugi taip manai? 

Ne, Sesilė taip nemanė. Priėjusi prie veidrodžio grei- 
tosiomis nužvelgė savo atvaizdą ir pasitaisė plaukus. 

— Nežinau. Yra moterų, kurios puošia siuviniais vi- 
sus savo baltinius, taip, tokių esama. 

Jis paaiškino, kad tai ne siuvinys, o tik nedidelis 
medžiagos kvadratėlis, prisiūtas prie pamušalo. Kai jis 
mokėsi Manso internate, motina taip pažymėdavo jo 
pižamas, rankšluosčius, visus drabužius. Bet tai tebuvo 
šifras. Jis ir dabar jį atsimena: 18. 

Ji nežinojo. Tik pasakė, kad turėtų būti kokia nors 
priežastis. O gal ji maniakė... Kad ir kaip ten būtų, 
netrukus prabus mažylis. Paskutiniuoju metu jis ma- 
žai valgo. Negerai, kad trejų metų vaikas niekada ne- 
mato prie stalo savo tėvo. Ar Graci šiandien pietaus 
namuose? 

Pažadėjo grįžti papietauti, tuo pačiu metu galvo- 
damas ir apie mažylį, kuris mažai valgo, ir apie Žoržetą 
Toma, kuri vakarais stalinės lempos šviesoje siūdavo 
mažas raudonas „Ž“ prie nėriniuotų savo baltinių. 


Jis įlipo į autobusą, kuris paprastai atvažiuodavo 
tuščias iš Ai-le-Rozo, tačiau liko stovėti prie durų, kad 
galėtų surūkyti pirmąją cigaretę. Prie Orleano vartų 
devintą valandą ryto laikas, regis, sulėtėjo. Dangus 
nusigiedrijo, ir Paryžiaus gatvės atrodė pasipuošusios 
šventiškiau nei Banjo. 

38-0jo maršruto autobuse jis jau ketino sėstis. „Ale- 
zijos“ stotelėje pamatęs „Prožen“ vitriną, prisiminė 
turįs susitikti su vakar jam paskarabinusiu žmogumi. 
Kokia jo pavardė? Kabūras. Galbūt Gaberas jau rado 
ir kitus. Aktorę Dares. Ir Rivolani. Botene viso labo 
tik du Rivolani. 

Graci įsivaizdavo, kaip Gaberas iki pat vidurnakčio 
skambina visais telefonais, atsiprašęs ima aiškinti, ko- 
dėl paskambinęs, jaučiasi labai nejaukiai, ir tik dėl to, 
kad pasakytų atėjusiam Graci: „Nieko naujo, viršinin- 
ke. Septyniasdešimt trys telefono skambučiai, dvylika 
kartų buvau pasiųstas šunims šėko pjauti, du kartus 
mane pasiuntė velniop, vieną kartą išplūdo bakalė- 
jininkas, kuris darbo dieną Halėse pradeda ketvirtą 
valandą ryto, gali įsivaizduoti, kaip jis turi jaustis klau- 
sinėjamas policininko vienuoliktą valandą vakaro...“ 


— Viršininke, suradau tris, - pasakė Gaberas. 

Tik prieš valandą pabudęs ir nusiskutęs, jis jau sė- 
dėjo įraudęs nuo šalčio ant stalo krašto, bet ne ant savo, 
o ant Pardi, mažakalbio korsikiečio, dirbančio be pa- 
galbininkų; jis ką tik užbaigė aborto bylą. 

Įėjęs į kambarį Graci nusivilko paltą, pamojavo ran- 
ka dviem prie lango rūkantiems budintiems inspek- 
toriams, kurie aptarinėjo paskutines futbolo naujienas. 
Prie vienerių iš durų, sustingusiu žvilgsniu įsistebeilijęs 
priešais save, su striuke, be kaklaraiščio, pasitempęs 
sėdėjo vyriškis su antrankiais. 

Neatitraukdamas akių nuo pamėgto žaidimo (plokš- 
čios metalinės dėžutės, kuria smiliumi stumdydavo šaš- 
kes su skaičiais tol, kol imdavo suktis galva), Gaberas 
pasakė, kad gulti nuėjo jau po vidurnakčio, kad vals- 
tybė neteko dar kelių tūkstančių frankų, kuriuos suklos 
už telefoninius pokalbius, 1 kad žmonės neįtikimai 
kvaili. 

— Ką pavyko surasti? 

— Iš pradžių radau artistę. Jos telefonas neatsakė. 
Ieškodamas buvau priverstas skambinti į trisdešimt 


53 


restoranų. Ją suradau „Pas Andrė“. Tu net negali įsi- 
vaizduoti, koks apetitas sukyla, kai skambini į resto- 
raną. Gali išgirsti visokiausių garsų. Tikra beprotystė. 

- O ką dar? 

— Rivolani. Jis - puikus ekspeditorius. Kalbėjau ne 
su juo pačiu, o su jo žmona. Jis vyko į Marselį ir pa- 
kliuvo į avariją, kai iki miesto tebuvo likę dvidešimt 
kilometrų. Savo sukvežimį paliko Bero garaže, o pats 
grįžo traukiniu. Žmonos balsas labai malonus. 

— O trečias? 

— Trečia buvo moteris, gultas iš tikrųjų buvo užimtas. 

— Garodi? 

Gaberas, pagaliau baigęs spręsti galvosūkį, sumaišė 
šaškes ir pradėjo viską iš naujo. Jo šviesūs, rūpestingai, 
kaip aktoriaus, okupacijos metais vaidinusio meilužio 
vaidmenį, bangomis sušukuoti plaukai ant smilkinių 
dar buvo drėgni. Vilkėjo trumpu gelsvai pilkos spalvos 
paltu su gaubšle, kurią vadino „dalfkotu“, kaklą buvo 
apsivyniojęs škotišku šaliu, „kuris iš tikrųjų buvo iš 
Škotijos“. Inspektoriai daugybę kartų per dieną pasišai- 
pydavo iš šviesių jo plaukų, iš neįprasto jų profesijos 
žmonėms palto, iš turtingo sūnelio manierų, bet jis ne- 
kreipdavo į juos jokio dėmesio. Buvo palyginti nedide- 
lio ūgio, liesas, jo lūpose žaidė šypsena žmogaus, kuris 
į viską žiūri nerimtai, o pirmiausia į savo darbą... Savo 
darbo jis nemėgo, tačiau pasibjaurėjimo jam irgi ne- 
jautė. Paprasčiausiai buvo abejingas. To norėjo jo tėvas. 

— Taip, ponia Garodi. Viena iš ponių Garodi. Toje 
šeimoje jų yra daug. Mūsiškė - žmona sūnaus, inži- 
nieriaus, kurį prieš pusmetį perkėlė į Marselį. Dvi- 
dešimt šešerių metų, elektronikos asas. Įdomus dalykas 
toji elektronika. Mano draugas į ją pasinėręs visa galva. 

Susikūrė teoriją, kad elektronikoje atsispindi visa grai- 
kų mitologija. 


Graci atsisėdo prie stalo ir, išsitraukęs nedidelį rau- 
doną bloknotą, nekantriai pasikrapštė pakaušį. 

— Na ir kaip? 

- Jau metai, kai jis vedęs. Galima visą istoriją papa- 
sakoti apie tai, kiek pastangų kainavo jo uošvei įkur- 
dinti juos Marselyje. 

— Toliau? 

— Tai labai svarbu, jeigu nori suprasti tai, kas vyko 
toliau. Paryžiuje jie paliko daugybę daiktų. Kadangi 
vyras, Garodi, dirba kaip pamišėlis, - toks jo pašau- 
kimas, jis negrįžta namo tris dienas, miega su savo 
elektronika, ar supranti? Ponia Garodi, ta, kuria tu 
domiesi, viena atvažiavo į Paryžių pervežti virtuvės 
rykų ir pabučiuoti anytą. 

— Na ir kas? 

— Viršininke, tu nedėkingas žmogus. Taip. Sakau be 
juokų. Sugaišau dvi valandas, kad visa tai išsiaiškin- 
čiau. Galų gale man pavyko pasikalbėti su jaunamarte. 
Ji pietavo Neji pas kitus Garodi. Kai pasakiau, apie ką 
sukasi kalba, jos balsas ėmė drebėti. Šią puikią istoriją 
galima pasakoti nedraugams. „Ką gi, pasmaugė ne 
mane, ir vis dėlto...“ Ar supranti? Jos vardas Evelina. 
Balsas irgi labai malonus. Paprašiau, kad papasakotų 
apie save, šiaip sau, panoręs truputį prasiblaškyti. Ji 
turėtų būti daili moteris. Atvyko keletui dienų, tik- 
riausiai bus iki ketvirtadienio. Pasakiau, kad niekur 
negali išvykti be teisėsaugos organų leidimo. 

Gaberas nusijuokė nepakeldamas akių nuo galvo- 
sūkio ir greitosiomis smiliumi ėmė stumdyti šaškes. 

- Prisiekė man, kad ji niekuo dėta, kad nieko ne- 
smaugė. Atsakiau, jog viską išsiaiškinsime. Jeigu jūs, 
viršininke, neprieštarausite, susitiksiu su ja vienuoliktą 
valandą Lafonteno gatvėje, 130-ame name. Ar neprieš- 
taraujate? 

Graci atsakė, kad tai geriau, nei plūktis su ja čia visą 
rytą. Tik tegul apsieina be mašinos, jos prireiks jam 
pačiam, nes turi grįžti į namus papietauti. 


Kabūras taip ir nepasirodė dešimtą valandą, ir Graci 
nusprendė, kad tuo pretekstu gali išgerti kavos puo- 
duką prie Sen Mišelio tilto. Bet kai jis, užsimetęs ant 
rankos paltą, kartu su Gaberu ėjo iš kambario, priėjęs 
budintysis pranešė, kad su juo nori pasikalbėti vyras ir 
moteris. Aukos sesuo ir svainis Kontas. Jie atėjo iš Teis- 
mo medicinos ekspertizės instituto. 

Sutuoktiniai Kontai atsisėdo prie stalo priešais Graci 
ir vis žvilgčiojo vienas į kitą klausdami patarimo. Jie 
pirmą kartą atsidūrė krantinėje, iš jų veidų buvo galima 
spręsti, kad viską įsivaizdavo visiškai kitaip. Moteris, 
tokia pat aukšta ir juodaplaukė kaip sesuo, tačiau vi- 
sai į ją nepanaši, buvo apsiverkusi. Vyriškis panėšėjo į 
banko tarnautoją, kuriam nuolat dirbant su skaičiais 
atsirado trumparegystė. Naiviomis mėlynomis akimis, 
žvelgiančiomis iš po akinių storais stiklais, nuolankiai, 
kažkaip baimingai sekiojo Graci akimis tarytum kokį 
šlykštų gyvūną, kurį reikia prisijaukinti. 

Jis nebuvo banko tarnautojas, dirbo viename iš fir- 
mos „Reno“ filialų buhalteriu. Leido kalbėti savo žmo- 
nai, o pats kartkartėmis pritardamas linktelėdavo gal- 
va, mesdavo žvilgsnį į Graci, tarytum norėtų pasakyti, 
kad viskas, ką ji pasakoja, yra teisybė, tikra teisybė. 

Jie jau atpažino Žoržetos Toma kūną. Tikėjosi, kad 
jį atiduos vakare, jau buvo pasirengę laidotuvėms. Kitų 
giminaičių Paryžiuje Žoržeta neturėjo. Abiejų seserų 
tėvai visą laiką gyveno Flerake, Dordonės departa- 
mente, ten jie turėjo fermą ir nedidelį restoranėlį prie 
pat Perigio kelio. 

Žoržeta toje šeimoje buvo, kaip žmonės sako, duktė 
palaidūnė. Sulaukusi aštuoniolikos metų, ji pakėlė spar- 
nus į Paryžių. Perigio, kur baigė mokyklą, laisvė, vi- 
saliaudinės puotos, didžiulis pagyvėjimas, kurį kėlė 
kareivių buvimas mieste, susuko jai galvą. Lankė ma- 
šinraščio kursus, tačiau netrukus tėvai sužinojo, kad ji 
kur kas mieliau laiką leidžia miesto centre esančiuose 
alaus baruose. Namuose kilo skandalas. Ji raudojo ke- 
letą dienų, norėjo išvažiuoti į Paryžių. Galų gale išvyko. 

Sesuo Žana, dvejais metais jaunesnė už ją, dabar 
tarsi iškankintu negyvėlės veidu žvelgianti į Graci, pa- 
lydėjo Žoržetą į stotį, įlaipino į traukinį ir buvo įsiti- 
kinusi, kad jos daugiau niekada nebesusitiks. 

— Ir kada vėl susitikote? 

— Po kelių menesių, kai ištekėjau. Susipažinau su 
savo vyru prieš metus, jis atostogavo Flerake. 

Pritardamas žmonos žodžiams, Kontas linktelėjo 
galva. Taip, viskas, ką ji sako, yra teisybė, tikra teisybė. 

— Ir nuo to laiko gyvenate Paryžiuje? 

— Taip, netoli jos, šalia Kliši aikštės, tačiau maty- 
davomės labai retai. 

— Kodėl? 

— Nežinau. Mes gyvenome skirtingą gyvenimą. Ji 
demonstruodavo parfumerijos fabriko prekes. Žerli. 
Ištekėjo už prekių realizacijos viršininko Žako, pui- 
kaus žmogaus. Tuo metu dažnai buvodavo pas mus, 

sekmadieniais ateidavo papietauti, keletą kartų per 
savaitę drauge nueidavome į kiną. Paskui jie išsiskyrė. 
Mes susilaukėme vaikų. Berniuko ir mergaitės. Ji ėmė 
pas mus lankytis rečiau. Galbūt manė, kad mes nepa- 
tenkinti, jog ji nutarė išsiskirti su tuo žmogumi, ne- 
žinau. O gal buvo kitų priežasčių. Ateidavo labai retai. 

— Kada matėte ją paskutinį kartą? 

— Apytikriai prieš mėnesį. Pakvietė mus į svečius 
puodeliui kavos. Sekmadienį, po pietų, išbuvome pas 
ją valandą, o gal dvi, ji turėjo pasimatymą. Kad ir kaip 
ten būtų, mums nieko neišsipasakojo. 

Gaberas, sėdintis šalia, ant kėdės krašto, nepakėlė 
galvos nuo galvosūkio. Darydamas po tris ėjimus per 
sekundę, triukšmingai stumdė metalines šaškes. 

- Ar skyrybų pareikalavo ji? - paklausė. 

Žana Kont akimirką sutriko, pažvelgė į Gaberą, į 
Graci, paskui į vyrą. Nežinojo, ar privalo atsakyti į šį 
klausimą, nežinojo, ar turi teisę šis jaunas blondinas, 
kuris visiškai nepanėšėjo į policininką, užduoti jai klau- 
simus. 

- Ne, skyrybų pareikalavo Žakas. Žerli ji ėmė susi- 
tikinėti su kitu žmogumi, komercijos direktoriumi, po 
kurio laiko Žakas apie tai sužinojo. Jiedu išsiskyrė. Ji 
susirado kitą butą. Įsidarbino firmoje „Barlen“. 

— Ji apsigyveno kartu su meilužiu? 

Žana vėl ėmė dvejoti. Nenorėjo apie tai kalbėti, ypač 
vyro, kuris sėdėjo nuleidęs akis ir suraukęs antakius, 
akivaizdoje. 

— Viskas buvo ne visai taip, ne. Ji išsinuomojo butą 
Diuperė gatvėje. Manau, jis leisdavo laiką kartu su ja, 
tačiau drauge jie negyveno. 

— Jūs jį pažinojote? 

— Matėmės vieną kartą. 

— Ji buvo atsivedusi jį pas jus? 

— Ne. Susitikome atsitiktinai. Prieš trejus metus. Jis 
irgi išėjo iš Žerli. Įsisuko į automobilių verslą. O po 
kelių mėnesių atsirado Bobas. 

- Kas jis, tas Bobas? 

— Roberas Vatskis. Jis piešia, kuria muziką, užsiimi- 
nėja dar kažkuo. 

Graci pažvelgė į laikrodį ir pasakė Gaberui, kad šis 
turįs vykti į Lafonteno gatvę. Gaberas, su galvosūkiu 
vienoje rankoje ir šaliu kitoje, linktelėjo galva ir išėjo 
vilkdamas kojas. Graci, kaip ir kiekvieną kartą, kai 
matydavo, kaip Gaberas tingiai, atsipalaidavęs išeina, 
mintyse kartodavo įspūdingą jo, Žano Lu*, pavardę. 
Keletą sekundžių jautė tokį stiprų skausmą, koks kan- 
kindavo tuomet, kai jo sūnus švepluodamas tardavo 
naują žodį. Tai buvo juokinga. 

— Ar įsivaizduojate, kas galėjo ją nužudyti? Noriu 
pasakyti, ar žinojote, kad jūsų sesuo turi priešų? 

Abu sutuoktiniai Kontai sutrikę papurtė galvas. Ža- 
na atsakė, kad jiedu nieko nežiną, nieko nesuprantą. 

Graci ištraukė iš dėžės Žoržetai Toma priklausančių 
daiktų sąrašą, pranešė, kokią pinigų sumą ji laikė banke, 
kiek pinigų įrašyta algos mokėjimo žiniaraštyje, kiek jų 
aptikta jos piniginėje. Skaičiai nuostabos nesukėlė. 

— Ar ji, be algos, turėjo kitų pajamų šaltinių? Gal 
turėjo santaupų, vertybinių popierių? 

Jie manė, kad ne. 

- Tai ne jos būdui, - nervingai glamžydama nosinę, 
atsakė moteris. - Sunku paaiškinti. Iki šešiolikos metų 


* Loup - vilkas (pranc.) 

mudvi gyvenome kartu, miegodavome vienoje lovoje, 
aš nešiodavau jos sukneles, taigi gerai ją pažįstu. 

Ji vėl pravirko - tyliai, nenuleisdama akių nuo prie- 
šais sėdinčio Graci. 

— Buvo labai ambicinga. Kaip sakoma, gebėdavo 
dirbti negailėdama jėgų, daug ką paaukoti, kad įsigytų 
tai, ko įsigeisdavo. Bet pinigai jai nerūpėdavo. Nežinau, 
kaip geriau jums paaiškinti, ją domino tik daiktai, ku- 
riuos įsigydavo už savo pinigus. Dažnai sakydavo: „Tai 
mano, tai priklauso man, mano paltas, ir panašiai.“ 
Ar suprantate? 

Graci atsakė nesuprantąs. 

- Ką gi, kai buvome dar vaikai, visi sakydavo, kad 
ji šykšti. Pašiepdavo prie stalo, nes ji niekada nesu- 
tikdavo paskolinti man pinigų iš savo taupyklės. Ne- 
žinau, ar teisinga buvo ją apšaukti gobšuole. Pinigų 
nekaupdavo. Ji juos leisdavo, bet leisdavo tik savo 
reikmėms. Nepakęsdavo minties, kad gali juos leisti dėl 
ko nors kito. Dovanas dovanodavo tik mano sūnui, 
kurį labai mylėjo, o su mano dukterimi elgdavosi visai 
kitaip, dėl to mūsų namuose kildavo nesusipratimų. 
Kartą mes jai tai pasakėme. 

— Kiek metų jūsų sūnui? 

— Penkeri, o kodėl klausiate? 

Graci ištraukė iš piniginės vaiko nuotraukas, kurios 
buvo rastos tarp nužudytosios daiktų. 

- Taip, tai jis. Tai Polis. Šios nuotraukos darytos 
prieš trejus metus. 

— Ponia, jeigu teisingai supratau, jūs norėjote pasa- 
kyti, kad jūsų sesuo neturėjo įpročio atidėti pinigų, bet, 
sprendžiant iš charakterio, ji buvo... sakykime, egoistė. 
Ar taip? 

— Ir taip, ir ne. Nesakiau, kad ji buvo egoistė. At- 
virkščiai, buvo geraširdė, labai patikli. Kvailystes krės- 
davo tik iš naivumo. Buvo labai naivi. Dėl to daug kas 
jai priekaištaudavo. Nežinau, kaip jums paaiškinti, bet 
dabar, kai ji negyva... 

Jos akyse vėl pasirodė ašaros. Graci nusprendė, kad 
bus geriau, jeigu jis pakeis temą. Pavyzdžiui, pasuks 
pokalbį apie Bobą, visai jį nutrauks, o paskui grįš prie 
svarbiausio. Bet nejučia vėl aitrino žaizdą: 

— Ar jai už ką nors priekaištavote? Ar kada nors 
buvote susiginčijusios? 

Jam reikėjo palaukti, kol ji šluostėsi akis suglamžyta 
nosinaite. 

Užuot atsakiusi, tik linktelėjo galva, ėmė mikčioti, 
jai ant kaklo išryškėjo venos. 

— Susiginčijome dėl smulkmenos prieš dvejus metus, 
per Velykas. 

- Dėl kokios smulkmenos? 

— Del automobilio. Ji nusipirko automobilį, „Do- 
feną“. Daug kartų tarėsi su savo vyru, jis rūpinosi kre- 
ditu, pristatymu, trumpiau tariant, viskuo. Ji jau seniai 
norėjo įsigyti automobilį. Dar gerokai iki to, kai jį 
nusipirko, sakydavo: „Mano automobilis.“ Kai galų 
gale Velykų išvakarėse jį įsigijo, įsigeidė, kad kažko- 
kiame garaže ant pirmųjų automobilio durelių jai nu- 
pieštų nedidelę raidelę „Ž“. Laukėme jos ateinant pie- 
tauti. Ji pavėlavo. Paaiškino vėlavimo priežastį. Buvo 
labai laiminga... 

Graci nebegalėjo daugiau žiūrėti į jos ašaras, kurios 
srūte sruvo išblyškusiais skruostais. 

— Pasišaipėme iš jos dėl tų inicialų. O paskui... žino- 
te, kaip atsitinka. Žodis po žodžio prikišome tai, kas 

tebuvo asmeninis jos reikalas. Štai kaip. Po to įvykio 
ėmėme susitikinėti kur kas rečiau, per metus matėmės 
gal penkis ar šešis kartus. 

Graci pasakė viską suprantąs. Įsivaizdavo, kaip prie 
stalo Velykų išvakarėse ant Žoržetos Toma, džiūgau- 
jančios dėl savo „Dofino“ su raidele „Ž“ ant durelių, 
kurį ji įsigijo paėmusi kreditą, galvos pasipylė juokeliai 
ir pašaipos, įsivaizdavo slegiančią tylą valgant desertą, 
abejingus bučinius atsisveikinant. 

— Jeigu ji buvo nužudyta, kaip mums atrodo, kitais, 
ne apiplėšimo, tikslais, tai gal numanote, kas iš jos 
pažįstamų žmonių jautė jai neapykantą? 

— Kas? Tokių nebuvo. 

— Jūs užsiminėte apie Bobą. 

Moteris gūžtelėjo pečiais. 

— Bobas silpnavalis, tingus žmogus, tačiau įsivaiz- 
duoti, kad jis galėtų ką nors nužudyti, neįmanoma. O 
juolab Žoržetą. 

— O jos vyras? 

- Žakas? Bet kodėl? Juk netrukus vėl vedė, augina 
sūnų, jis niekada nejautė jai neapykantos. 

Dabar vyras po kiekvienos jos frazės pritardamas 
linkčiojo galva. Staiga jis pravėrė burną ir greitakalbe 
aukštu balsu išdrožė, kad tokį nusikaltimą galėjo įvyk- 
dyti tik sadistas. 

Kambario gilumoje ant kėdės sėdėjęs vyriškis su ant- 
rankiais netikėtai nusijuokė. Galbūt išgirdo jo žodžius, 
o gal buvo kvaištelėjęs. 

Graci atsistojo, pasakė sutuoktiniams, kad turi už- 
sirašęs jų adresą ir tikriausiai dar susitiks su jais iki to 
laiko, kol bus baigtas bylos tyrimas. Kai jie, nusilenkę 
dviem inspektoriams, jau žengė išėjimo link, Graci, 

prisiminęs Diuperė gatvėje esantį butą, uždavė dar vieną, 
paskutinį, klausimą, privertęs juos sustoti prie pat durų. 
Moteris atsakė: „Ne, žinoma, ne.“ Paskutiniuoju 
metu Žoržeta susitikinėdavo tik su Bobu. Žoržeta buvo 
visai ne tokia, kaip apie ją tikriausiai galvojo Graci. 


Bobas pasakė, kad Žoržeta - ypatingas atvejis. Sakė, 
kad ją reikėdavę suprasti. Kad ir kaip ten būtų, jam 
net mintis į galvą nešovė, jog jis - vienintelis vyras jos 
gyvenime. Dėkui Dievui, ji nebuvo pavydi moteris. 
Jeigu inspektorius pasirinko šį kelią, jis privalo iš karto 
jam pasakyti, kad klysta. 

Iš tikrųjų jo vardas - Bobas. Taip užrašyta ir jo pase. 
O Roberas - pseudonimas. Pasakė, kad jo tėvai turėjo 
keistenybių. Abu paskendo, kai jam sukako dešimt 
metų (plaukiojo jachta prie Bretanės krantų). O prieš 
du mėnesius Bobui sukako dvidešimt septyneri. 

Žoržeta mirė būdama trisdešimties> Ar jis dėl to 
sielojasi, ar ne - ne inspektoriaus reikalas. Įsižeidęs 
pareiškė, kad faraonai jam visada keldavo arba pasi- 
bjaurėjimą, arba juoką. Teisybė, jis nežinąs, kuriai kate- 
gorijai galėtų priklausyti inspektorius, jį greičiausiai 
priskirtų antrajai. Įsivaizduoti, kad Žoržeta turėjo pini- 
gų?! Iš juoko galima sprogti! Įsivaizduoti, kad jos vyras 
galėtų sėsti į traukinį turėdamas tikslą ką nors nužudyti 
prieš tai neprikrovęs į kelnes?! Galima sprogti iš juoko! 
Įsivaizduoti, kad jis, Bobas, galėtų pateisinti tą, kas 
žudo iš pavydo, kai už tokį, jo akimis, vos ne vienintelį 
įžūlų poelgį, galima siųsti į giljotiną, čia tai tikrai gali- 
ma sprogti iš juoko! O įsivaizduoti, kad jis, Bobas, 
galėtų išstatyti save pajuokai, įvykdęs tokį nusikaltimą, 
juolab antrosios klasės vagone, išties kelia tik juoką. 

Inspektorius - koks jo vardas, Graciano, taip, kadaise 
buvo boksininkas vardu Graciano, - turėtų mažų ma- 
žiausiai raudoti. 

Atėjo, nes jam skaudu, kad faraonai rausiasi Žor- 
žetos daiktuose. Išvakarėse buvo nuėjęs į Diuperė gat- 
vę, ir jam nepatiko, visiškai nepatiko, kad jie ten viską 
sujaukę. Jei nesugebi sustatyti daiktų į savo vietas, 
nereikia jų jaukti. 

Na ir kas, kad jis policijoje, vis tiek kalbės tokiu 
tonu, kokiu nori. O jeigu inspektorius toks protingas, 
jis privalo jį išklausyti. Ir nėra ko įsižeisti, apie tai 
reikėjo galvoti, kai rinkosi profesiją, teisybė, girdėti 
priekaištus iš tokio amžiaus inspektoriaus - visiškai 
nerimta. 

Šiaip ar taip, Žoržetos neapvogė, nes nebuvo ką 
paimti. Net faraonas iš karto turėjo tai suvokti. 

Beje, ji buvo padori moteris ir neužmegzdavo pa- 
žinčių su padugnėmis, kurie būtų galėję ją nužudyti. 
Jis tikisi, kad inspektorius, - koks jo vardas, velniai 
rautų? Graciano, taip, taip, dėkoju, - taigi tikisi, kad 
inspektorius supranta, ką norįs pasakyti. 

Ir galų gale, jeigu tikėsime to niekingo žurnalisto 
niekinga fraze, Žoržetai pasmaugti reikėjo trijų mi- 
nučių. Tegul tas, kuo jis vardu, inspektorius, įsikala sau 
į makaulę, kad šitai ir yra svarbiausia, net tuo atveju, 
jei tai svarbu tik jam, Bobui, todėl, kad kai jis prisimena 
apie tas tris minutes, kyla noras susprogdinti visą Pa- 
ryžių. Dėl to, kad suprastum, jog trys minutės - per- 
nelyg ilgas laikas profesionalui, - visai nereikia lankyti 
vakarinių policijos prefektūros kursų, taigi tas niekšas, 
šuns išpera, tas padugnė - diletantas. Netalentingas, 
niekam tikęs diletantas. 

Jeigu jis, Bobas, netikintis į Dievą, galėtų melstis, 
maldautų, kad būtų paliudyta, jog tai atliko profe- 
sionalas, nors visiškai aišku, kad buvo ne taip, o gal 
žurnalistas leptelėjo kvailystę, ir Žoržetai nereikėjo 
kentėti. 

Ir dar šis bei tas: jis matė, kaip iš kabineto išėjo tiedu 
žmonės - šlykšti būtybė ir menkysta - Žoržetos sesuo 
ir svainis. Tai šit, ne pro šalį inspektoriui pasakyti, nes 
bus geriau, jei faraonai neužsiiminės niekais, nes tai 
brangiai kainuoja mokesčių mokėtojams, kad tai siau- 
bingi žmonės. Dar blogiau - piktavaliai. Patauškos. Jų 
žodžiai prilygsta apokalipsei. Jie niekada nesuprato 
Žoržetos. Neįmanoma suprasti tų, kurių nemyli. Kad 
ir ką jie sakytų, sako tik niekus. 

Štai kaip. Jis tikisi, kad inspektorius, kuriam tik- 
riausiai atsibodo nuolatos priminti savo vardą, suprato 
svarbiausia, ką jis norėjo pasakyti. Beje, jis iš tikrųjų 
labai sutrikęs ir prašo atleisti už tai, kad niekada nejsi- 
dėmi vardų. 

Graci žvelgė į jį nieko nematančiomis akimis, nuo 
jo žodžių ėmė suktis galva, ir jis jau gailėjosi, kad iki 
šiolei nepasikvietė koridoriuje budinčio policininko, 
kad šis nuvestų sulaikytąjį į Prefektūros šaltąją, kur jis 
galėtų šiek tiek atvėsti. 

Vyriškis buvo aukšto ūgio, visa galva aukštesnis už 
Graci, nemalonaus, labai lieso veido, jo neramiai į šalis 
bėginėjančios akys norom nenorom traukdavo dėmesį. 

Graci visai kitaip įsivaizdavo Žoržetos Toma meilu- 
žį. Dabar ir pats nebeprisimena, kokį jį įsivaizdavo. Štai 
jis sėdi priešais jį. Atrodo geriau nei prekiautojas auto- 
mobiliais. Bet jis erzina Graci, nes visą laiką sutirština 
spalvas, nuo jaunuolio žodžių Graci įsiskaudėjo galva. 

Išvakarėse, tuo metu, kai buvo įvykdyta žmogžu- 
dystė, jis leido laiką pas draugus už penkiasdešimties 
kilometrų nuo Paryžiaus, viename iš Senos ir Uazos 
departamento kaimų, ir visi šeši šimtai to kaimo žmo- 
nių gali paliudyti, kad tai tiesa, nes to nepastebėti buvo 
neįmanoma.. 

Gaberas paskambino penkiolika minučių po dvyli- 
kos. Jis ką tik pabuvojo pas Garodi. Skambina iš kios- 
ko Lafonteno gatvėje. Buvo susitikęs su jaunamarte ir 
turi prisipažinti, kad ji jam pasirodė esanti nepapras- 
tai graži. 

— Ji nieko nežino, nieko nepastebėjo, nieko negali 
pasakyti. 

- Ar jos apibūdinimai sutampa su tuo, ką paliudijo 
Kabūras? 

— Ji nieko neapibūdino. Tikina, kad vos tik atsidūrusi 
traukinyje atsigulė ir užmigo. Nužudytąją prisimena 
kaip per rūką. Išlipo iš vagono, kai traukinys sustojo, 
stotyje ją pasitiko anyta. 

— Bet juk ji turėjo įsidėmėti kitus keleivius... Beje, 
čia kažkas ne taip. Kabūras tvirtino, kad viršutinis 
gultas iki dvylikos ar pusės dvylikos buvo neužimtas. 

— O gal jis suklydo? 

— Aš laukiu jo. Kaip ji atrodo? 

— Graži, brunetė, ilgaplaukė, didelėmis mėlynomis 
akimis, riestanosė, plonytė, metro šešiasdešimties cen- 
timetrų ūgio, dailiai sudėta. Be jokios abejonės, visi tie 
pokalbiai jai buvo nemalonūs. Ji visą laiką vengė tie- 
saus atsakymo, gali įsivaizduoti, kaip tai vyksta. Nori 
tik vieno: kad būtų palikta ramybėje. Rytoj rytą ateis 
duoti parodymų. 

— Ar ji kelionės metu neįsidėmėjo nieko ypatinga? 

— Ne, nieko. Teigė, kad negali būti mums naudinga. 
Įlipusi į traukinį iš karto atsigulė ir užmigo, paskui 
išlipo, stotyje jos laukė anyta. Štai ir viskas. Ji nieko 
nežino, nieko nepastebėjo. 

— Nori pasakyti, kad ji visiška kvailė? 

— Iš pirmo žvilgsnio to negalėtum teigti. Jai nema- 
lonu būti apklausinėjamai, štai ir viskas. Regis, ji ne- 
nori būti įpainiota į šią istoriją. 

- Ką gi, apie ją pasikalbėsime po pietų. 

— Ką dabar turiu daryti? Norėčiau papietauti su vie- 
na iš savo draugužių. 

— Gali eiti pietauti. O po pietų drožk į Kliši ir pasi- 
kalbėk su sunkvežimio vairuotoju Rivolani. O aš pa- 
lauksiu Kabūro. Po pietų vyksime pas artistę. 

Trečią valandą Tarkenas jau sėdėjo savo kabinete 
prie stalo. Vilkėjo paltu. Atrodė savimi patenkintas. 

Nužvelgęs Graci, įsistebeilijo į jo kaklaraištį ir tarė: 

— Na, pone Holmsai, kaip jautiesi? 

Jis spausdino rašomąja mašinėle ataskaitą. Kurp- 
davo jas labai mikliai. Svarbiausia, gebėti pateikti. 

Graci sustojo prie stalo laukdamas, kol Tarkenas 
baigs spausdinti frazę. Jis spausdino abiem rankomis, 
kaip patyrusi mašininkė. O Graci, dirbdamas mašinė- 
le, jausdavosi labai nejaukiai, palikdavo popieriuje 
juodulių. 

Viršininkas pasakė, kad reikalai klostosi visai ne- 
blogai. Atsilošė į krėslo atlošą ir iš palto kišenės išsi- 
traukė aplamdytą cigaretę. Ištiesinęs ją paprašė: 

— Duok prisidegti, iš manęs visuomet nugvelbia deg- 
tukus. 

Įtraukęs dūmą, patenkintas kažką suburbėjo, pas- 
kui pasakė, kad tikriausiai šią bylą išnarplios po trijų 

dienų, trečiadienio rytą susitiks su savo viršininku, po 
to tarė: 

— Mano mielasis, galėsiu šiek tiek papramogauti. 

O kaip klostosi jo, Graci, reikalai? Jis galvojo apie 
tą mergiotę šiandien rytą, kai maudėsi. Dabar jis jam, 
Graci, įteiks dovaną. Tegul atidžiai klausosi. 

Kaip paprastai tokiais atvejais, jis melodramatiškai 
atsistojo ir pareiškė, kad dėl šito nėra ko sukti galvos. 
Gražuolę pirmiausia galėjo pasmaugti dėl to, kas įvyko 
iki išvažiuojant į Marselį. Antra, dėl to, kas įvyko jai 
būnant Marselyje. Trečia, dėl to, kas atsitiko po to, kai 
ji išvyko iš Marselio, tai yra pačiame traukinyje. Svar- 
biausia išsiaiškinti nusikaltimo motyvą, tuomet pa- 
aiškės, kodėl tai įvyko. 

Graci kažką neaiškiai suburbėjo apie paprastus ir 
banalius dalykus, o viršininkas atsakė: 

- Ta ta ta, jeigu sugebi baigti bylą neišsiaiškinęs 
nusikaltimo motyvų, pranešk man, nes aš esu tamsus 
žmogus. 

Jis pasakė, kad Graci pakankamai protingas žmogus 
ir, žinoma, suprato, kad du teiginiai iš trijų nieko ne- 
verti. Turįs galvoje pirmąjį ir antrąjį. Jeigu nusikaltimą 
padaręs bjaurybė pažinojo auką iki tol, kol sėdo į trau- 
kinį, tuomet visiškai aišku, kad jis turėjo pasirinkti tin- 
kamą vietą ir tinkamą laiką ją sudoroti. Net tuo atveju, 
jeigu jis būtų buvęs pusprotis, pažinojęs ją iš anksčiau 
ir nepatingėjęs sekti iki pat Paryžiaus, greičiausiai žmog- 
žudystei būtų pasirinkęs „Solidarumo“ salę, kur susiren- 
ka iki 5000 žmonių, arba Santarvės aikštę, jei supranti, 
ką noriu pasakyti: net ten viskas būtų ne taip pastebima. 

Tarkenas, susigrūdęs rankas į palto kišenes, pasi- 
sukiojo kambaryje, paskui ištraukė ranką ir, įdėmiai 

žvelgdamas į Graci kaklaraištį, palietė jį pageltusiu nuo 
nikotino pirštu. 

— Ne, viskas vyko traukinyje, pone Holmsai! Reikia 
gerai išsiaiškinti, kas vyko tą naktį. Išsiaiškinti, kas 
vyko penktadienio vakarą nuo 22 val. 30 min. ir šešta- 
dienio rytą iki 7 val. 50 min. 

Jis tris kartus smiliumi bakstelėjo Graci į krūtinę ir 

pasakė kapodamas žodžius: 

 - Laiko ir vietos vienybė, vienybė visko, ko panori, - 
juk tai klasika. Jeigu ji buvo pasmaugta traukinyje, 
vadinasi, žudikas prieš tai nebuvo su ja pažįstamas ir 
negalėjo pasirinkti kitos vietos, taigi skubėjo ir viską 
išsprendė čia pat, kupė. 

Dabar jis smiliumi prisilietė prie savo veido, įrėmė į 
kaktą pirštą. 

— Patikėk, - įtikinamai pareiškė, - jeigu aš ką nors 
ir sugebu daryti, tai suvokti situaciją. Ar turi pasakyti 
ką nors nauja? 

Graci atsakė: 

— Ne, nieko ypatinga. 

Jis apklausęs keletą žmonių, bet jie visi buvo toli nuo 
tos vietos, kur įvykdyta žmogžudystė, taigi nekelia įta- 
rimo. Dar reikės patikrinti, ką tuo metu veikė buvęs 
jos vyras Žakas Lanžas, taip pat vienas Diuperė gatvės 
gyventojas, Žoržetos Toma pažįstamas. 

Jis taip pat laukiąs pirmojo pranešimo iš Marselio. 

— O kaip kiti kupė keleiviai? 

— Kabūras šiandien rytą neatėjo. Bet, atrodo, tele- 
fonu pasakė viską, ką žinojo. Suradome dar tris: artis- 
tę, sunkvežimio vairuotoją ir tipo, kuris užsiiminėja 
elektronika, žmoną. Su jais turi susitikti Gaberas. 

— Kas dar lieka? 

— Keleivė, užėmusi vietą priešais nužudytąją, tai yra 
223-ią. Jeigu Kabūras neapsiriko, tai jauna mergina, į 
traukinį įsėdusi Avinjone. Ji vardu Bomba. Bet Boteno 
sąraše jos nėra. 

— O kas naujo apie pačią gražuolę? 

Graci atsakė, kad kol kas nėra nieko naujo, tik dabar 
jis ją perpratęs kur kas geriau. Ir vis dėlto jautėsi labai 
nejaukiai, nes gerai žinojo, kad viskas yra ne taip, kad 
jis nieko negali suprasti, kad reikalai juda įprasta vaga: 
prieštaringi liudytojų parodymai, daugybė žmonių, kuo 
įvairiausios versijos, o pergalę iškovos tas savimi pasi- 
tikintis storulis klaidžiojančiu žvilgsniu, primityviai 
siekiantis karjeros, kuris dabar, susikišęs rankas į palto 
kišenes, vėl atsisėdo prie savo stalo. 


Nejaugi Tarkenas teisus? 

Graci ant savo stalo rado Gabero raštelį. Iš Marselio 
gauti pirmieji pranešimai. Jokių rezultatų. Inspektoriui 
korsikiečiui, kurį Graci gerai pažinojo, pavyko išsi- 
aiškinti, ką veikė auka keturias dienas prieš mirtį. Pir- 
masis pranešimas bus perduotas telefonu apie ketvirtą 
valandą. 

Jis laukė prigludęs kakta prie lango stiklo. Sena plau- 
kė dvylika raudonais sportiniais kostiumais vilkinčių 
irkluotojų, ir dvylika garo debesėlių vienu metu veržėsi 
iš jų burnų. 

Gaberas pats atnešė savo ataskaitą: šešis puslapius, 
išspausdintus rašomąja mašinėle. Įteikė tris egzemp- 
liorius. Jis spėjo pabuvoti Kliši. Susitiko su Rivolani, 
jo žmona ir vaikais. Jie visi jam labai patiko. Pavaišino 
kava ir taure armanjako. Šnekėjo apie viską, taip pat 
ir apie žmogžudystę. 

— Palikime tai ramybėje. Iš pradžių perskaityk štai 
šitą. Paskui keliausime pas artistę. Vėliau aplankysime 
Kabūrą, jis taip ir nepasirodė. 

Ir jie ėmė skaityti. Gaberas visą laiką žiaumojo kram- 
tomąją gumą. 


Žoržeta Toma atvyksta į Marselį antradienį, spalio 
1-ąją, 8 val. 57 min. Apie devintą valandą atvažiuoja į 
viešbutį „Mesažeri“ Felikso Pija gatvėje, Sen Marteno 
rajone, kur visada apsistodavo pastaruoju metu. Tai 
darbininkų rajonas, čia daugiausia gyvena italai arba 
išeivių iš Italijos šeimos. 

Visą tą laiką iki pat savo išvykimo penktadienio 
vakare, spalio 4 dieną, ji demonstravo savo firmos 
prekes miesto centre, Žaklinos d'Ars kosmetikos sa- 
lone, Romos gatvėje. Kasdien apie devynioliktą va- 
landą išeidavo iš salono ir visus vakarus, taip pat ir 
pirmąjį, leido kažkokio Pjero Beki, dirbusio stiuardu 
laive „Vil d'Orlean“, kuris priklausė Generalinei trans- 
atlantinei kompanijai, draugijoje. 

Pjero Beki požymiai: aukšto ūgio brunetas, dėvi ele- 
gantiškus drabužius, tvirto kūno sudėjimo, trisdešimt 
penkerių metų. Duomenys apie teistumą: du kartus 
atliko bausmę Tulono kariniame jūrų kalėjime, nu- 
teistas už tai, kad tarnaudamas armijoje įsivėlė į peš- 
tynes ir buvo sužeistas, vėliau jokių nusikaltimų nepa- 
darė. Lapkričio pradžioje ketina laivu „Vil d'Orlean“ 
dešimčiai savaičių išplaukti į Tolimuosius Rytus. Su 
Žoržeta Toma susipažino prieš keletą mėnesių vienos 
kelionės į Marselį metu. Tuomet kartu su ja gyveno 
viešbutyje,Mesažeri“. Nuo to laiko jie nesimatė, jis 
nebuvo gavęs iš jos jokių žinių. 

Spalio 1 dieną, antradienį, po pietų, Žoržeta Toma 
paskambino iš Žaklinos d'Ars salono į Felikso Pija 
gatvėje esančią kavinę, kurioje paprastai lankosi Pjeras 
Beki, kai nebūna išplaukęs į jūrą. Salėje tuo metu štiu- 
ardo nebuvo, Žoržeta Toma paprašė kavinės šeimi- 
ninko pono Lambro perduoti jam, kad lauks jo vakare 
apie aštuntą valandą. 

Apie aštuntą valandą Žoržeta Toma susitiko su Pjeru 
Beki Felikso Pija gatvėje esančioje kavinėje. Jos lauk- 
damas jis žaidė kortomis su nuolatiniais tos įstaigos 
lankytojais. 

Visas paskutiniąsias dienas po darbo Žoržeta Toma 
susitikinėjo su savo meilužiu toje pačioje kavinėje tą 
pačią valandą, paskui jiedu drauge vakarieniaudavo 
toje pačioje picerijoje ir tik ketvirtadienį susiruošė į 
kino teatrą, leido laiką restorane ant jūros kranto. 

Rytais ji pirmoji išeidavo iš viešbučio, sėsdavo į au- 
tobusą Felikso Pija gatvės ir Nasional bulvaro kampe 
ir važiuodavo į darbą. Pietaudavo kartu su Žaklinos 
d' Ars tarnautojais savitarnos kavinėje Romos gatvėje. 
Pjeras Beki iš viešbučio išeidavo po vidurdienio. 

Nė vienas iš tų, kuriuos per keletą valandų pavyko 
apklausti, Žoržetos Toma elgesyje nepastebėjo nieko 
keisto. 

Pjeras Beki, apklaustas sekmadienio rytą, nepranešė 
jokių bylos tyrimui naudingų žinių. Su Žoržeta Toma 
jis bendravo viso labo tik dešimt dienų, penkias dienas 
vasario mėnesį ir penkias spalio, jis nieko nežino apie 
jos gyvenimą Paryžiuje, nežino, ar ji turi priešų, nežino, 
kokie galėtų būti nužudymo motyvai. Penktadienio va- 
kare, po to, kai jie greitosiomis pavakarieniavo pice- 
rijoje, jis palydėjo Žoržetą Toma į Sen Šarlio stotį. Jiedu 

atsisveikino prie išėjimo į peroną likus dviem minutėms 
iki traukinio išvykimo. Tą dieną, kai Žoržęta Toma 
buvo pasmaugta Paryžiuje, jis praleido Marselyje. Visus 
jo parodymus patvirtina surinkta medžiaga. 

Policija toliau rinks liudijimus visų, su kuriais buvo 
susitikusi Žoržeta Toma. Jeigu pavyks gauti naujų duo- 
menų, jie tuojau pat bus pranešti. 

Marselyje visas tas keturias dienas oras buvo puikus. 
Telefonu skambinęs inspektorius korsikietis sakė, kad, 
kaip ir anksčiau, skaisčiai šviečia saulė. 


Prieš išeidamas kartu su Gaberu iš prefektūros pa- 
stato, Graci užsuko į komisaro Tarkeno kabinetą, bet 
jo ten nebuvo. Jis padėjo ant stalo iš Marselio gautą 
pranešimą ir pamatė jam adresuotą raštelį: „Graci, 
jeigu viskas vyko traukinyje, vadinasi, buvo įvykdyta 
vagystė. Kad ir kaip ten būtų, jis - beprotis.“ 

Graci pagalvojo, kad dar nežinia, kuris iš jų beprotis, 
ir taip toliau, ir panašiai, ir vis dėlto kategoriškas Tar- 
keno teiginys, kaip visuomet, padarė jam įspūdį. Dar 
kartą perskaitęs raštelį, gūžtelėjo pečiais. Iš Žoržetos 
Toma nebuvo ko vogti. 

Jis pasivijo laiptais lipantį Gaberą. Žanas Lu, susi- 
kišęs rankas į „daflkoto“ kišenes, žiaumodamas kram- 
tomąją gumą, įdėmiai išklausė trijų kaimyninių skyrių 
inspektorių pranešimus, ir iš jo veido išraiškos nebuvo 
galima suprasti, ar klausosi pagarbiai, ar su pašaipa. 

Visi trys inspektoriai stovėjo atsirėmę į turėklus ke- 
letu laiptelių aukščiau ir pasakojo, kiek naktų praleido 
be miego. Šią savaitę naršė po Paryžių ieškodami jau- 
nuolio, kurio paiešką paskelbė ne mažiau kaip dešimt 
departamentų. Gali būti, kad jis pabėgo iš namų, gal 

buvo pagrobtas, o gal jį ištiko kokia kita bėda. Dabar 
paiešką tęs kiti, jiems įsakyta skubiai tirti žmogžudystę, 
kuri naktį buvo įvykdyta sporto salės tualete. Ir su- 
galvok tu man pasirinkti tokią vietą! 

Gaberas dar vakar kartu su Graci irgi ieškojo to 
vaikino pėdsakų, tai yra ieškojo Nicos municipalinio 
patarėjo sūnaus. Pasalos buvo surengtos Sen Žermen 
de Prė, Lotynų kvartale, visuose oro uostuose ir gele- 
žinkelio stotyse. Jis viskam pritarė: be jokios abejonės, 
tai niekšybė, bet ką padarysi! Jiedu ėmė lipti žemyn, 
Graci lipo pirmas, nusiminęs, o gerai situaciją supran- 
tąs Gaberas - iš paskos. 

Automobilyje, kurį vairavo Graci, Žanas Lu išsi- 
traukė iš kišenės galvosūkį. Jie važiavo kairiąja Senos 
krantine Alma aikštės link. 

— Ką apie tai galvoji? 

— Apie ką? 

— Apie Marselį. 

Gaberas, nepakeldamas akių nuo galvosūkio, at- 
sakė, kad reikėtų patiems tenai nuvažiuoti ir viską iš- 
siaiškinti. Pranešimas dar nieko nereiškia, tai tik tušti 
plepalai. 

— Tais vaikinais galima pasitikėti, - paprieštaravo 
Graci. - Jeigu jie nieko neaptiko, vadinasi, nieko ir 
nebuvo. Viršininkas tikina, kad viskas vyko tik trau- 
kinyje. 

Gaberas nesivaržydamas trumpai drūtai išklojo vis- 
ką, ką mano apie viršininką ir ko vertos jo idėjos. Jie 
įvažiavo į tunelį priešais Tiuilri parką ir išniro į dienos 
šviesą. Graci staiga nuspaudė stabdį ir išsitraukė nosinę. 

— Ar gali įsivaizduoti tipą, kuris susitinka su mo- 
terimi vieną kartą per pusmetį, praleidžia su ja keturias 

naktis (jis nusišnypštė), paskui jiedu išsiskiria kaip ge- 
ri draugai (jis dar kartą nusišnypštė), ir taip iki kito 
karto? 

Žanas Lu atsakė, kad kuo puikiausiai gali įsivaiz- 
duoti tokią situaciją, nieko keisto čia nera. Graci įsidėjo 
nosinę į kišenę ir ranka nusišluostė panosę. Paskui 
pareiškė, kad niekada taip nesielgtų su moterimi. 

- Beje, aš pažinojau ne tiek daug moterų. Vedžiau 
būdamas dvidešimties. 

Žanas Lu atsakė, kad dabar ne laikas pasakoti apie 
savo gyvenimą, reikia važiuoti, nes užsidegė žalias švie- 
soforas. Mašina šovė į priekį. Žemai virš Senos plaukė 
debesys, virš Santarvės aikštės kilo lengvas rūkas. 

— Kelintą valandą paskyrei pasimatymą Rivolani ir 
tai poniutei? 

— Susitiksime rytą, - atsakė Gaberas. - Bet galiu iš 
anksto pasakyti, kad tai tik laiko gaišimas. Ji nieko 
nežino, o ir jis žino labai nedaug. 

— Ar jis bent prisimena, kas dar važiavo toje kupė? 

— Labai menkai. Sako, kad iš karto užmigo ir į nieką 
nekreipė dėmesio. Kad ir kaip ten būtų, jo parodymai 
sutampa su kitų parodymais, jei nekreipsime dėmesio 
į keleivės nuo viršutinio gulto, Garodi, parodymus. Jis 
irgi jos nematė, tos Evelinos, ir nežino, ar ji gulėjo ant 
savo gulto, kai jis užsnūdo, ar išėjo iš kupė vėliau. Tai 
patvirtina ir jos, ir Kabūro žodžius. 

— O kaip ji atrodo? 

— Ji tikrai nepanaši į moterį, kuri galėtų ką nors 
pasmaugti. 

Graci pareiškė, kad Žoržeta Toma visai nepanaši į 
moterį, kuri susitikinėja su vyriškiu tik kartą per pus- 
metį, praleidžia su juo keletą naktų, po to visiškai jį 


75 


užmiršta. Bet kad ir kaip ten būtų, reikalai klostėsi 
būtent taip. 

- Iš kur jūs žinote, kad Žoržeta Toma jį pamiršda- 
vo? - paprieštaravo Žanas Lu. - Viršininke, nuo to 
laiko, kai tau buvo dvidešimt, pasaulyje daug kas pasi- 
keitė, dabar reikia žengti koja kojon su gyvenimu. 

Buvo penkios valandos, kai jiedu užtrenkė automo- 
bilio dureles po langais namo, kuriame gyveno Eliana 
Dares, prie ženklo, draudžiančio statyti automobilius. 
Siauros, tylios gatvelės pabaigoje jie išvydo tarytum 
kabantį danguje šviesiai geltoną Šajo rūmų stogą. 

Namas buvo prabangus, laiptinėje - nė vieno žmo- 
gaus, liftas veikė. 

— Mums dar pasisekė, - pasakė Graci. 

Jis buvo labai pavargęs, jį išsekino įtemptas mąs- 
tymas. Niekaip negalėjo įsijausti į tos nelaimingos mer- 
ginos vaidmenį, nesuprato jos ir net nesistengė suprasti. 
Apklausė liudytojus, vedė užrašus, dirbo darbą kaip 
toji skruzdėlė darbininkė, vakarais sugrįžtanti į savo 
skruzdėlyną, štai ir viskas. Jeigu reikalų tvarkymas 
užsitęs, darbo imsis kitos skruzdėlės. Galų gale jie ką 
nors vis tiek atkapstys, jeigu veiks sutardami. 

Kol liftas tyliai ir greitai kilo aukštyn, Graci žiūrėjo 
į Gaberą, bet šis nekreipė į jį jokio dėmesio. Tikriausiai 
Gabero mintys sukosi apie savo reikalus - apie draugę 
ar dar ką nors, trumpiau tariant, jam visiškai nerūpėjo 
ši istorija. Graci jam pavydėjo, pavydėjo nepatenkinto 
žmogaus veido išraiškos, pavydėjo niekinamos grima- 
sos. Žanas Lu niekada nebus bitė darbininkė, jis neturi 
nė mažiausio noro ką nors atkapstyti, jis nesiekia kar- 
jeros, jam nė motais viršininko nurodymai. Jis pradėjo 
tarnauti policijoje prieš trejus ar ketverius metus todėl, 


76 


kad, kaip pats sakė, jo tėvas labai vertina darbą vy- 
riausybės administracijoje, kad tėvas labai užsispyręs, 
ir jis, Žanas Lu, pakluso jo norui, kad tik šis paliktų jį 
ramybėje. Jo tėvas, tikriausiai kokios nors ministeri- 
jos, gal net Vidaus reikalų, aukštas pareigas užiman- 
tis tarnautojas, po truputėlį stums savo sūnų karjeros 
laiptais. 

Ketvirtame aukšte atidaręs lifto duris, Gaberas pa- 
sakė, kad tikisi, jog jiems nereikės ilgai čia užtrukti. 
Lygiai aštuntą valandą jis paskyręs pasimatymą Eli- 
ziejaus laukuose ir jeigu pas Kabūrą bus priverstas 
užtrukti, tikrai nesuspės laiku ten nukakti. 

Stovėdamas priešais dvigubas duris ir jau paskam- 
binęs, Gaberas tvarkingai užsisagstė visas savo palto 
sagas ir delnu suglostė plaukus. 

— O kokia ji? - paklausė Graci. 

— Kas? 

— Ta, kuriai šį = —- paskyrei pasimatymą. 

- Hm! - atsakė Žanas Lu. - Kuoktelėjusi kaip ir 
visos kitos. 

Eliana Dares vilkėjo rusvu chalatu, avėjo rusvomis 
įsispiriamomis balto kailio šlepetėmis. Graci manė, kad 
jos nepažįsta, nes artistės vardas jam nieko nesakė, bet 
vos tik ją išvydo, tuojau pat atpažino, nes buvo ją matęs 
vaidinančią kokioje dešimtyje filmų, kuriuose ji atliko 
nedidelius, vienas į kitą panašius vaidmenis, tikriausiai 
bežodžius, nes jos balsas nustebino jį. 

Aukštas, manieringas, nepatrauklus, balsas moters, 
kuri nežino, kur leisti laiką, kuri neturi tarnaitės, ati- 
darinėjančios lankytojams duris, bet tvirtinančios, kad 
po dešimties minučių turinti su kai kuo susitikti ir kad 
šiais laikais ne;manoma samdyti tarnaites. 

Jiedu sekė paskui ją nedideliu prieškambariu, kurio 
sienos buvo išdažytos rusva spalva, į rusvą kambarį, 
kur ant nedidelių staliukų degė lempos, Ilgi dažyti jos 
plaukai ant pakaušio buvo susukti į kuodą ir kai ji 
atsisuko norėdama pakviesti sėstis, jie pamatė siaurą 
jos veidą, dideles tamsias akis. Tai buvo keturiasdešimt 
penkerių metų moters veidas, kuri vyresnė atrodė tik 
todėl, kad stengėsi atrodyti jaunesnė ir gadino odą 
piktnaudžiaudama kosmetika. 

222-a vieta 


Eliana Dares prie pat įėjimo į svetainę vos nepametė 
įsispiriamos šlepetės ir įėjusi nespėjo pastumti aplū- 
žusio girgždančio krėslo atsiklijavusia koja. 

Kaip tik į tą krėslą, atsisagstęs paltą, klestelėjo ins- 
pektorius, vardu Gracio ar Gracino. Jo draugas, ge- 
rokai už jį jaunesnis, abejingai atsisėdo ant sofos ir 
ramiai išsitraukė iš kišenės galvosūkių dėžutę. 

Išgirdo, kaip vienu metu sugirgždėjo krėslas ir ėmė 
skimbčioti metalinės galvosūkių žaidimo šaškės. Jau- 
nas šviesiaplaukis inspektorius, regis, net nepažvelgė 
| ją. 

Ji gerai pažinojo tokio tipo jaunuolius: įžengia pas 
jus kaip į savo namus, nesivaržydami atsisėda, mielai 
išgeria jiems pasiūlyto vyno taurę net nesiteikę pa- 
dėkoti. Paprastai ilgą laiką kur nors mokosi, kokiame 
nors - Teisės arba Rytų kalbų - fakultete. Jie ramaus 
būdo, dailios išvaizdos, nėra labai mandagūs, nedaug- 
žodžiauja, patinka moterims net tuo atveju, kai ne- 
kreipia į jas jokio dėmesio, pakanka vieno karto su jais 

pasimylėti, ir jau netenkama galvos, paskui jie nebenori 
susitikinėti, teisinasi, kad paskaitos atima pernelyg 
daug jėgų, kad mokslas jiems - pats svarbiausias da- 
lykas gyvenime ir kad viskas pasikeis, kai jie išlaikys 
egzaminus; retkarčiais probėgšmom bučiuoja jus be- 
jausmėmis drėgnomis lūpomis arba pirštu paglosto 
jums kelį, kai grįžtate iš kirpyklos, sako švelnius žo- 
džius, paskui viskam ateina pabaiga, o jūs kraustotės 
dėl jo iš proto. 

Šis policijos inspektorius visai nepanašus į polici- 
ninką. Jis neatitraukia akių nuo galvosūkių dėžutės ir 
stumdo šaškes tokiu greičiu, kuris ir erzina, ir užburia, 
tarytum televizoriaus ekranas, traukiantis dėmesį net 
tada, kai nenori jo žiūrėti. 

— Mes ilgai jūsų netrukdysime, - pasakė tas, kurio 
vardas buvo Gracio ar Gracino. - Jau apklausėme tris 
jūsų kupė keleivius. Deja, nors viską galima pateisinti, 
jų parodymai nesutampa. Naktį traukinyje žmonės nori 
miego, ir kiekvienas pastebi tik tai, kas tuo metu rūpi 
tik jam vienam. 

Ji atsakė, kad iš tikro taip ir yra ir, atsisėdusi į krėslą 
šonu priešais jį, tvarkingai paslėpė kelius po chalato 
skvernais. 

— Matau, kad mūvite vestuvinį žiedą, - pasakė pra- 
kaulaus veido aukšto rango policininkas. - Ar jūs iš- 
tekėjusi? 

— Buvau ištekėjusi. Vyro netekau prieš daugelį metų. 

Jis iš palto kišenės išsitraukė nedidelį raudoną blok- 
notą, atvertė puslapį, kur buvo įdėtas pieštukas, ir ėmė 
kažką rašyti, visai kaip filmuose. Paklausė, ar nebus 
nekuklu iš pradžių užduoti keletą asmeninio pobūdžio 
klausimų, nes norėtų geriau ją pažinti. 

Užsirašė, kad ji aktorė, kad prieš aštuonerius metus 
tapo našle, kad tikra jos pavardė - Dartetides, kad jai 
keturiasdešimt septyneri metai ir kad ji savaitę praleido 
Eks-an-Provanse, kur filmavosi kažkokiame filme. 

Tikėjosi, kad jis nepaklaus, ar ji grįžo į Paryžių iš 
karto pasibaigus filmavimui, tačiau jis paklausė. Ži- 
nojo, kad nesunku bus studijoje patikrinti, ar ji sakė 
tiesą, ir turėjo prisipažinti, kad keletą dienų užtruko 
Marselyje, nes turėjo viltį nusifilmuoti kokiame nors 
kitame filme. Pridūrė, kad taip elgiasi visi, net patys 
garsiausi filmuotis išvykę artistai, jie visi stengiasi iš 
karto nušauti du zuikius. 

Stojo tyla, paskui liesas aukštas inspektorius nepa- 
sitikėdamas pasakė, kad jis to nesuprantąs. 

- Jeigu neklystu, 222-ą vietą užsisakėte spalio 3 die- 
ną, ketvirtadienį? 

— Taip, apatinį gultą dešinėje. Kai įlipau į traukinį, 
kupė jau buvo du keleiviai. 

Marselis. Marselio gatvės dešimtą valandą vakaro. 
Nedidelis baras Atėnų bulvare, Sen Šarlio stoties ilgų 
laiptų apačioje; ji paprašė atnešti arbatos ir sausai- 
nių. Ryškiai apšviestas triukšmingas peronas. Ir sunkus 
lagaminas. 

Kai įžengė į kupė beveik tuo pačiu metu kaip ir vy- 
riškis, vilkintis odiniu švarku, antrasis keleivis, pasi- 
lypėjęs ant apatinio gulto, dėjo savo daiktus ant vir- 
šutiniojo. Ji nedrįso padaryti jam pastabos, niekada 
nedrįsdavo. Beje, vėliau jis padėjo ir jai užkelti laga- 
miną. 

Nusiminė, kad kupė važiuos su vyrais. Mintyse su- 
skaičiavo, kiek reikėtų primokėti, kad galėtų persėsti į 
pirmos klasės vagoną. Bet dar turėjo viltį, kad bus ir 

moterų. Deja, niekas neatėjo. Ji aiškiai įsivaizdavo, 
kaip sėdi šonu ant savo gulto šiek tiek pasilenkusi į 
priekį, mat virš galvos buvo labai mažai vietos, dėda- 
masi, kad kažko ieško savo rankinėje, laukdama, kada 
pagaliau traukinys pajudės, baigsis atsisveikinimo ko- 
medija, o koridoriai ištuštės. 

— Vadinasi, auka į kupė atėjo vėliau nei jūs? 

— Toji moteris, kuri, kaip aš manau, ir buvo nužu- 
dyta, įlipo į traukinį prieš pat jam išvykstant. Dar viena 
keleivė, jauna mergina, į traukinį įlipo naktį Avinjone. 

Išvakarėse „Pas Andrė“, pasikalbėjusi telefonu su 
policininku, sugrįžo prie stalo, kur jos draugai jau valgė 
desertą. Išklausę pasakojimą, negalėjo patikėti savo au- 
simis, kažkuris iš jų nubėgo į Pranciškaus Pirmojo gatvę 
nupirkti Framce-Soir. Prie stalo sėdėjo septyni ar aštuoni 
žmonės, tarp jų - pradedančioji artistė, fatališka švie- 
siaakė moteris, tą dieną garsinusi trumpojo metražo 
filmą apie Madagaskarą, ir jie visi palinko prie ant stalo 
išskleisto laikraščio. Kavinės lankytojai, sėdintys prie 
kaimyninių staliukų, klausėsi ištempę kaklus. 

— Auka - brunetė, vilkėjusi tamsiu kostiumėliu, - 
pasakė inspektorius Gracio ar Gracino. 

— Taip, tai ji. Vakar vakare mačiau jos fotografiją ir 
labai aiškiai ją įsivaizduoju. Siaubinga, kad taip gerai 
ją įsiminiau. Visą naktį apie tai tik ir galvojau. 

— Ar buvote sutikusi ją anksčiau, dar iki kelionės 
traukiniu? 

— Ne. Niekada. 

— Ar esate tuo įsitikinusi? 

— Taip. Jos gultas buvo priešais manąjį, tik truputį 
aukščiau. 

— Ar kalbėjotės su ja? 

- Taip. Žinote, paprasčiausias pokalbis traukinyje. 
Ji pasakė, kad gyvena Paryžiuje, reklamuoja kvepalus, 
jei neapsirinku. Atpažino mano kvepalus, keletą mi- 
nučių plepėjome. 

— Ar tai įvyko iš karto traukiniui pajudėjus? 

— Ne, vėliau. 

— Pabandykite kaip galima išsamiau nupasakoti ke- 
lionę, pradėkite nuo tos akimirkos, kai įžengėte į savo 
kupė. 

Ji linktelėjo galva, žvilgtelėjo į antrąjį inspektorių, 
šviesiaplaukį, kuris taip ir nepakėlė akių. Pagalvojo, ar 
nevertėtų pasiūlyti kavos puodelį arba taurę portveino, 
bet tikriausiai jiems draudžiama darbo metu priimti 
panašius pasiūlymus. 

— Kai įėjau į kupė, ten jau buvo du vyriškiai. Vienas 
iš jų buvo užėmęs viršutinį gultą dešinėje prie įėjimo. 
Sprendžiant iš jo rimtos ir šiek tiek liūdnos povyzos, 
galėjai pamanyti, kad jis valstybės tarnautojas. Beje, 
nežinau, kodėl jums visa tai sakau. Man pasirodė, kad 
jis valstybės tarnautojas. Gal todėl, kad vilkėjo padė- 
vėtu šiek tiek ankštoku kostiumu... Nežinau. 

Ji nevalingai žvilgtelėjo į priešais ją sėdinčio inspek- 
toriaus tamsiai mėlyną, labai ankštą, apibrizgusiais 
rankogaliais paltą. Tam tikra prasme jis irgi valstybės 
tarnautojas. Dabar nieko nerašė į savo bloknotą. Tik 
stebėjo, kaip ji vis labiau ir labiau painiojasi. 

Ir vis dėlto ji žinojo, ką privalo jam sakyti. Nemie- 
gojusi visą naktį, o rytą virtuvėje jos mintys sukosi tik 
apie kelionę, ji apgalvojo žodžius, kurių gali prireikti, 
jeigu tektų pasakoti apie tą kelionę. 

— Yra viena svarbi aplinkybė, - netikėtai pasakė ji. — 
Jis susiginčijo su nužudytąja. 

Metalinis stuksenimas nutilo. Ji vėl nukreipė žvilgsnį 
į kitą policininką. Sugavo abejingą jaunojo blondino 
žvilgsnį. Jis paklausė: 

— Kas? Tarnautojas? 

— Jo pavardė - Kabūras, - tarė prakaulaus veido 
inspektorius. — Ką turite galvoje sakydama „susigin- 
čijo“? Ar jis pažinojo nužudytąją? 

Ji atsakė: ne, taip nemananti. 

— Neprisimenu tiksliai kada, skaičiau iliustruotą žur- 
nalą, o toji jauna būtybė panoro nusiimti nuo gulto 
savo lagaminą, norėjo kažką iš jo išsitraukti. Tuomet 
tas, kuris panašus į valstybės tarnautoją, Kabūras, jai 
padėjo. Paskui jie šiek tiek pasišnekėjo koridoriuje, 
kaip ką tik susipažinę žmonės. Nemanau, kad jiedu iš 
anksčiau buvo pažįstami, nes girdėjau jų pokalbio pra- 
džią. Sunku tai paaiškinti. 

— Suprantama, - pasakė inspektorius Gracio ar Gra- 
cino. - O paskui jiedu susiginčijo. Kodėl? 

Jo žvilgsnį ji atlaikė keletą sekundžių. Šviesios akys 
žvelgė įdėmiai, jo veidas buvo išblyškęs ir išvargęs. 
Atsakė, kad nesunku suprasti kodėl. Traukiniuose taip 
atsitinka gana dažnai. 

Jautė į save įsmeigtą jauno blondino žvilgsnį. Tai 
buvo nuobodžiaujančio žmogaus įdėmus, galbūt šiek 
tiek ironiškas žvilgsnis. Jis tikriausiai numano, kad tas 
ginčas jai nebuvo nemalonus: jautė apmaudą, pavydėjo 
jaunai brunetei, kuriai meilinamasi traukinio korido- 
riuje, kuriai sakomos visokiausios kvailystės. 

— Vyriškis, šiek tiek pasišnekučiavęs su ja korido- 
riuje, greičiausiai įsidrąsino ir leptelėjo kokią nors ne- 
vykusią frazę, padarė nepadorų gestą... Bent man taip 
pasirodė. Dar būdamas kupė jis žvelgė į ją gana keistu 

žvilgsniu... Kad ir kaip ten būtų, moterys tatai greitai 
pajunta. Jiedu susikivirčijo. Kalbėjo ji. Ir garsiai kalbė- 
jo. Kupė durys buvo uždarytos, žodžių aš negirdėjau, 
bet iš jos tono ir taip viskas buvo aišku. Netrukus sugrį- 
ŽO, viena, ir tuojau pat atsigulė. Jis grįžo kur kas vėliau. 

— Kelintą valandą? 

— Nežinau. Kai nuėjau į tualetą persirengti, žvilg- 
telėjau į laikrodį, jis rodė pusę dvylikos. Jiedu susi- 
ginčijo maždaug po valandos. 

- Gal prisimenate, kada tai įvyko: iki bilietų tik- 
rinimo ar po to? 

— Po to, esu įsitikinusi. Tuo metu į kupė atėjo. dar 
viena keleivė. Toji, kuri į traukinį įsėdo Avinjone. Jauna 
mergina, gana daili, vilkinti šviesia suknele ir melsvu 
paltu. Tikriausiai tuo metu ji skaitė, nes kai kontro- 
lierius atidarė duris ir paprašė parodyti bilietus, degė 
tik jos lemputė. Juk žinote, kad virš kiekvieno gulto 
yra įtaisyta po nedidelę lemputę. 

— Vadinasi, tai įvyko po vidurnakčio? 

— Be jokios abejonės. 

— O kas buvo toliau? 

— Nieko, ji nuėjo gulti. Paskui išgirdau, kaip į kupė 
Įėjo vyriškis ir užlipo ant savo gulto. Kitas vyriškis, gu- 
lėjęs ant apatinio gulto kairėje, jau seniai buvo užge- 
sinęs šviesą. Aš užsnūdau. 

— Ar dar ką nors galėtumėte prisiminti apie tą ginčą? 

— Ne, manau, kad pasakiau viską, ką žinojau. 

— Ar jums neatrodė, kad Kabūras supykęs ant jos? 

Ji prisiminė, kaip rytą atrodė vyriškis, vilkintis tam- 
siu kostiumu, kai traukinys buvo netoli Paryžiaus, pri- 
siminė klaidžiojantį jo žvilgsnį, mėšlungiškai trūkčio- 
jantį veidą, kaltės gaidelę balse, kai jis, lipdamas iš 

traukinio, atsiprašė už sutrukdymą. Vėl pasigirdo me- 
talinis stuksenimas. Ji pasakė, kad ne, taip nemananti. 

— Kai tik traukinys sustojo, jis išėjo iš kupė nepasakęs 
jai nė žodžio, net nežvilgtelėjo į ją, buvo justi, kad jam 
gėda, ypač prieš kitus keleivius, ir jis nori kaip galima 
greičiau pasišalinti. 

— O ji? 

— Ji elgėsi visai kitaip. Niekur neskubėjo, nejautė 
jokio gėdos jausmo. Ji daugiau apie tai negalvojo, o 
gal tik norėjo sudaryti įspūdį, kad negalvoja. Šiek tiek 
pasikalbėjo su manimi ir mergina iš Avinjono. Odiniu 
švarku vilkintis vyriškis atsisveikinęs irgi išėjo iš kupė. 
Man regis, vienintelis per visą tą laiką ištartas jo žodis 
tebuvo pasisveikinimas, kai jis įėjo į kupė. 

— Vadinasi, pirmas iš traukinio išlipo Kabūras. Pas- 
kui išėjo antrasis vyriškis, berods, jo vardas Rivolani, 
ar ne? 

Papurčiusi galvą Eliana Dares pasakė, kad Kabūras 
išėjo ne pirmas, pirmas išėjo jaunuolis, gulėjęs ant vir- 
šutinio gulto. Jaunasis blondinas staiga liovėsi stumdęs 
šaškes, prakaulusis inspektorius tris kartus sudavė sau 
per lūpas pieštuko galu. 

— Jaunuolis? — perklausė Gracio ar Gracino. - Koks 
jaunuolis? Kokį gultą jūs turite galvoje? 

— Viršutinį, kairėje pusėje. Jaunuolis... 

— Koks jaunuolis? 

Ji, nieko nesuprasdama, bėgiojo akimis nuo vieno 
prie kito. Jaunasis blondinas žiūrėjo abejingai, išblyš- 
kusio inspektoriaus akys žvelgė nepatikliai. 

Graciano paaiškino jai, kad jiems pavyko rasti tą, 
kuris buvo užėmęs viršutinį gultą. Tai moteris, jos pa- 
vardė - Garodi. Tai pasakęs, abejingai pažvelgė į ją, 

tačiau buvo aišku, kad jautėsi nusivylęs; pamanė, kad 
jeigu ji dabar kai ką supainiojo, vadinasi, galėjo su- 
klysti ir dėl kitų dalykų, todėl nereikėtų pernelyg pa- 
sitikėti jos parodymais. Artistė, neturinti vaidmenų, 
šiek tiek senstelėjusi, serganti didybės manija, tikra 
patauška. 

— Kaip atrodė tas jaunuolis? - paklausė jis. 

- Gana aukštas, liesas. Teisybę pasakius, gerai jo 
neįsidėmėjau... 

Jaunasis inspektorius, vilkintis trumpu paltu, aki- 
plešiškai atsiduso, jo draugužis mirktelėjo, veidą iš- 
kreipė nusivylusio žmogaus grimasa. 

— Paklausykite, pone Gracino, jūs, regis, netikite 
manimi, bet aš žinau... 

- Graciano, - pataisė inspektorius. 

- Prašyčiau man atleisti, pone Graciano. Sakau jums, 
kad iš tikrųjų nemačiau jo, nes jis į kupė atėjo labai 
vėlai, kai visos šviesos jau buvo užgesintos. Guldamasis 
neužsidegė šviesos. 

— Bet juk jūs sakėte, kad miegojote. 

Šiuos žodžius ištarė jaunasis blondinas. Atsisuko į 
jį, tačiau jis į ją nežiūrėjo, vėl ėmė spręsti galvosūkį, ji 
nekentė jo, graži jo burna - kaip uždaro būdo pik- 
tavalio vaiko, dabar galėtų smogti jam į lūpas, ji staiga 
panoro smogti jam į lūpas; jeigu savo lūpomis įsisiurbtų 
į tas gražias abejingas lūpas, iš karto pajustų jų skonį, 
nes gerai pažinojo tokius kaip jis vaikėzus, pernelyg 
gerai, nes jų visų bučiniai panašūs. 

— Aš užsnūdau, - pasakė ji, ir jos balsas nejučia 
sudrebėjo, - jis tikriausiai už ko nors užkliuvo tamsoje, 
juolab kad buvo labai tamsu ir visur buvo daug daik- 
tų... Prabudau. 

Galvoje sukosi mintys: žinau, ką kalbu, gerai žinau, 
jis vos neužvirto ant manęs, kai ėjo pro šalį, aš tokius 
atpažįstu tarp daugybės kitų, visų jų tokios pat gražios, 
drėgnos ir abejingos burnos, kaip vaikų, jie ir patys 
panašūs į vaikus, žavingi ir pikti, negaliu jų pakęsti. 

— Tai buvo moteris, - pasakė Gracio (ne, Graciano, 
jis tuojau pat pasakys, kad aš apsirikau, kad man pro- 
tas pasimaišė). - Jūs apsirikote, štai ir viskas. 

Ji papurtė galvą nežinodama, ką atsakyti, tebegal- 
vojo: aš neapsirikau, nemačiau jo, bet tikrai žinau, kad 
jis toks kaip visi, kaip jaunasis jūsų draugas, jis visai 
nepanašus į inspektorių, greičiau panėši į tą jauną stu- 
dentą, kurį prieš metus buvau susitikusi kavinėje, esan- 
čioje priešais kino teatrą „Danton“, jis kaip tie jauni 
artistai, pirmą kartą atsidūrę priešais kamerą, jiems 
nusispjauti, kad stovi atsukę nugarą. Ramūs, abejingi, 
jie turi kažką, dėl ko pameti galvą, jų oda švelni, jie 
tokie jauni, jie gali lyg niekur nieko įeiti į kupė, pa- 
žadinti visus keleivius, užkliūti už jų tamsoje ir net 
neatsiprašyti, štai taip. Jis neatsiprašė, jis nusikeikė, kai 
vos neužgriuvo ant manęs, jis tikriausiai aukšto ūgio, 
liesas ir nevikrus, kaip ir visi, paskui jis užsikeberiojo 
ant savo gulto priešais. Ir nusijuokė, kai užkliudė mer- 
giną iš Avinjono, ji irgi nusijuokė tamsoje pirmą ar 
antrą valandą nakties. 

— Aš girdėjau jo balsą, - paprieštaravo ji. - Jau užsi- 
lipęs ant savo gulto, jis dar ilgai kalbėjo su mergina, 
gulinčia ant vidurinio gulto. Patikėkite, tai buvo jaunas 
vyriškis, visiškai jaunas, beveik berniukas. Negaliu 
jums šito paaiškinti, bet aš tiksliai žinau... 

Inspektorius, kurio vardas buvo Graciano, atsistojo 
ir užvertė bloknotą su geležine spirale, pieštuką įdėjęs 

tarp puslapių. Beveik nieko neužsirašė. Dabar, stovėda- 
mas priešais ją, atrodė dar aukštesnis, dar kaulėtesnis: 
didžiulis skeletas su paltu nutrintomis rankovėmis blyš- 
kiu, iškankintu Pjero veidu. 

— Kitas liudytojas, Kabūras, girdėjo, kaip toji jauna 
moteris kalbėjosi su mergina. Jūs galėjote apsirikti. 

Kalbėjo pavargusiu, monotonišku balsu ne todėl, 
kad norėjo įtikinti ją, o todėl, kad ketino pereiti prie 
kitos temos. 

— Kad ir kaip ten būtų, mes ją radome. 

Ji vėl papurtė galvą, žvelgdama į jaunąjį blondiną, 
kuris taip ir nepakėlė į ją akių, ir tarė: 

— Galbūt, nežinau, šiaip ar taip, man taip pasirodė. 

O tuo metu galvojo: „Aš negalėjau apsirikti, kitą 
žmogų užkliudžiusi ir pažadinusi moteris niekada ne- 
nusikeiktų, man reikėjo šitai jiems pasakyti.“ 

Ji turėjo daug ką jiems pasakyti, todėl atkakliai pur- 
tė galvą žvelgdama į liesą inspektorių su atsikišusiais 
skruostikauliais. Vėl prisiminė koridorių, kuriame bu- 
vo labai daug žmonių prieš išvykstant traukiniui, ir 
dvidešimt penkerių metų jaunuolį, liūdną šviesiaplau- 
kį. Jis stovėjo prie durų ir pasitraukė praleisdamas ją į 
kupė. Vargu ar tas jaunuolis buvo žudikas, tačiau šis 
šviesiaplaukis juodomis akimis, vilkintis pilką tvido 
kostiumą iš gatavų drabužių parduotuvės, priminė jai 
nakties įvykį, balsą, nuo viršutinio gulto šnabždantį 
žodžius, kuriuos išgirdusi mergina iš Avinjono juokė- 
si tyliu, prislopintu juoku, erzinusiu ją taip pat kaip 
trumpą paltą dėvinčio jauno inspektoriaus galvosū- 
kių dėžutė. 

— Kai jūs atsibudote rytą, moters, miegojusios ant 
viršutinio gulto, kupė jau nebebuvo? 

Ji burbtelėjo „ne“, tebepurtė galvą tarytum saky- 
dama: „Ne, aš neapsirikau, paprasčiausiai nesuprantu, 
galėčiau viską jums paaiškinti, bet tektų papasakoti 
apie jaunuolį, kuris smiliumi prisilietė man prie kelio, 
kai grįžau iš kirpėjo, ir pabučiavo pirmą kartą susitikęs 
kavinėje priešais kino teatrą „Danton“, pasakoti apie 
dalykus, kurie vertė mane kentėti ir kurie jums galėtų 
pasirodyti gėdingi. Ne, to daryti aš negaliu.“ 

— Aš jos nemačiau. Nuėjau į tualetą persirengti gal 
šeštą, o gal septintą valandą, tiksliai neprisimenu. Kad 
ir kaip ten būtų, kai grįžau, kupė jos jau nebebuvo. O 
moteris, kurią paskui pasmaugė, dar gulėjo ant savo 
gulto, nusišypsojo man, kai pasilenkiau dėdama į la- 
gaminą pižamą. Mergina iš Avinjono vilkosi suknelę, 
kurią, matyt, buvo nusivilkusi tamsoje. Aš tai gerai 
prisimenu, mes dar pajuokavome. Jai, gulinčiai ant 
nugaros po užklotu, buvo sunku ją apsivilkti. Galų gale 
ji atsisėdo ir pasakė: „Tiek to, juk vyriškiai dar miega“. 

Vyras odiniu švarku knarkė, ir net labai garsiai, jo 
veidas buvo liūdnas ir pavargęs. Žvelgdama į jo ran- 
kas ji nusprendė, kad jis dokininkas arba mechanikas, 
o gal kitos, panašios, profesijos žmogus. Ant gulto prie 
jo kojų gulėjo nusidėvėjęs, apsitrynusiais kampais fib- 
ros lagaminas. Kabūras tįsojo nejudėdamas, ir ji pa- 
galvojo: „Tikriausiai žiūri, kaip rengiasi toji mergina 
nuogais pečiais, o ji, begėdė, greičiausiai to nė nenu- 
mano.“ Visa tai buvo gėdinga ir dirbtina, kaip ir visi 
kiti nemalonūs dalykai. Vargšas jaunuolis, jo mintys, 
matyt, sukosi visai apie kitus dalykus, ji tai suprato, 
kai jis nulipo žemyn: sublogęs, žvilgsnis šleikščiai nuo- 
lankus. 

— Ar jus kas nors pasitiko stotyje? 

— Ne. Kodėl klausiate? 

- Šiaip sau. 

Jis atrodė toks didelis. Įsidėjo į palto kišenę raudoną 
bloknotą. Ji, tebežiūrėdama į jį, kvailai tarė: 

— Noriu pasakyti, jeigu teiksitės išklausyti mano 
nuomonę, kad nė vienas iš tų, kuriuos mačiau kupė, 
negalėjo padaryti tokio baisaus nusikaltimo, intuityviai 
šitai jaučiu. 

Aukštasis inspektorius palingavo galva, matyt, jau- 
tėsi nejaukiai kažką galvodamas, ir, žvelgdamas į tolį, 
pasitaisė škotišką šalį. 

Ji palydėjo juos į prieškambarį. 

— Ar galėtumėte rytoj užeiti pas mus į Orfevro kran- 
tinę? - paklausė tas, kurio pavardė baigėsi galūne „o“. 
Jeigu ji būtų bandžiusi ją ištarti, be abejonės, būtų 
iškraipiusi. 

Jis pasakė lauksiąs jos dešimtą valandą ketvirtame 
aukšte, 303 kambaryje. Ir pridūrė, kad galbūt per tą 
laiką ji prisimins dar kokių nors smulkmenų, o jis ap- 
galvosiąs viską, ką ji jiems papasakojusi, ji tik kaip 
liudytoja turės duoti parodymus, štai ir viskas. Ji už- 
darė duris, prisiglaudė prie jų nugara, išsekusi, nepa- 
tenkinta savimi. 

Po trijų minučių į duris vėl paskambino. Per tą laiką 
ji spėjo sugrįžti į prieškambarį, bet nebedrįso sėstis į tą 
patį krėslą, nes bijojo dar labiau nusivilti, taigi, pri- 
sidengusi akis ranka, klestelėjo ant sofos. Atsistojo 
pagalvojusi, kad skambina jaunasis inspektorius, neži- 
nojo, kodėl jis grįžo, bet suprato, kai ranka nejučia 
užčiuopė galvosūkių dėžutę, kurią jis buvo palikęs. 

Plokščia metalinė dėžutė, trisdešimt šaškių su skaičiais, 
juodais skaičiais raudoname fone, nedideli kvadratėliai, 

kuriuose eilės tvarka reikia sustumdyti šaškes. Papras- 
čiausias žaidimas. 

Prieškambaryje ji vėl vos nepametė įsispiriamos šle- 
petės ir, prieš atidarydama duris, žvilgtelėjo į veidrodį, 
kabantį prie durų. Tame išgaubtame veidrodyje visai 
iš arti pamatė savo veidą, panėšintį į veidą prižiūrėto- 
jos, kuri dirbo jų pensione prieš dvidešimt penkerius 
metus, juokingą veidą su didelėm juodom akim, aukšta 
atvira kakta ir ilga nosimi. „Kai kuo aš primenu Ka- 
būrą“, - pagalvojo ji. 

Šviesiaplaukis inspektorius trumpu paltu ir languotu 
šaliu šypsojosi plačia įžūlia šypsena, tokia šypsena visa- 
da žaidžia jiems ant lūpų, kai mes jiems reikalingi. Pa- 
sakęs, kad kai ką pas ją pamiršo, ryžtingai įėjo į kambarį. 

Ji uždarė duris ir nusekė paskui jį į svetainę. Jis 
pasuko tiesiai prie sofos ir pasilenkęs ėmė ieškoti galvo- 
sūkių dėžutės. 

— Aš ją turiu. 

Ir parodė metalinę dėžutę, kurią laikė rankoje. 

Jaunasis inspektorius priėjo prie jos ir kadangi ji 
tebelaikė dėžutę prispaustoje prie krūtinės rankoje, 
ramiai pažvelgė su nekalta apsimestine šypsena, būdin- 
ga jiems visiems, ir pasakė: 

— Prašyčiau atleisti, aš ją pamiršau pasiimti. 

Jis ištiesė ranką, o ji pagalvojo: „Tu privalai atiduoti 
jam dėžutę, juk jis - policijos inspektorius, tu iš galvos 
išsikraustei.“ Ji atitraukė ranką kvailai šypsodamasi, 
žinojo, kad šypsosi kvailai, ir staiga grąžino jam žais- 
liuką. Pajuto karšto jo delno prisilietimą, jis ir toliau 
žvelgė į ją abejingu žvilgsniu, nesišypsodamas. 

- Beje, mes užmiršome užduoti jums dar vieną klau- 
simą. 

Ji turėjo atsitraukti žingsnį atatupsta, nes jis, įsidėjęs 
galvosūkių dėžutę į kišenę, priėjo prie jos labai arti. 
Paaiškėjo, kad jie beveik tokio pat ūgio. 

— Kai ėjote iš kupė, auka tikriausiai irgi ketino lipti 
iš traukinio? 

— Nežinau. Manau, kad taip. Atsisveikinau ir su ja, 
ir su mergina iš Avinjono. Manau, kad jos abi rengėsi 
lipti iš traukinio. 

- Ar koridoriuje buvo daug žmonių? 

Jo balsas vėrė ausį, nebuvo toks malonus kaip ant- 
rojo inspektoriaus, kuris, matyt, laukė jo apačioje, 
automobilyje. 

— Taip, gana daug. Bet aš ir nesistengiau išeiti viena 
Iš pirmųjų, negaliu pakęsti minios. 

— Ar išlipdama nepastebėjote nieko, kas galėtų būti 
susiję su žmogžudyste? 

Ji atsakė, kad pagalvos, nes tąkart nebuvo labai 
atidi. Ji, be abejonės, niekaip negalėjo numanyti, kad 
kupė, iš kurios išėjo, bus pasmaugta moteris, o jaunas 
policijos inspektorius reikalaus ataskaitos. 

Jis šypsodamasis atsakė „žinoma“ ir pasuko į prieš- 
kambarį. Priešais išgaubtą veidrodį, kabantį ant sienos 
prie pat durų, stabtelėjo, pažvelgė į savo atvaizdą ir 
tarė: 

— Įdomus daikčiukas, na ir vaizdelį gali jame išvysti. 

Pliaukštelėjo ranka per kišenę, kurioje gulėjo galvo- 
sūkių dėžutė. Prisipažino nuolatos ją pamirštąs. Pa- 
klausė, ar ji neužmarši. 

— Ne, nemanau. 

Palingavo galva tarytum sakydamas, kad jie galbūt 
dar susitiks rytoj, jeigu jis bus ten, kai ji ateis. 

— Atrodo, aš nebuvau jums labai naudinga. 

Jis paprieštaravo, ne, kodėl. Ir pats atidarė duris. 

— Toje istorijoje su Kabūru vis dėlto esama kai ko 
naujo. Dabar važiuosime pas jį. Žiūrėsime, ar bandys 
ką nors nuo mūsų nuslėpti. 

— Jūs jį įtariate? 

— Ką? - paklausė jis. - Ar aš? Aš nieko nejįtariu. Jei 
norite žinoti, esu labai blogas policininkas, man ne- 
patinka įtarinėti žmones. Jau geriau nuteisti visus iš 
karto. Pasaulyje nėra nekaltų žmonių. O jūs ar tikite 
nekaltumu? 

Ji nusijuokė kaip kokia kvailė, nors puikiai žinojo, 
kad elgiasi kaip kvaiša su tuo jaunuoliu, plepančiu 
visokiausius niekus. Jis visiškai nepanašus į policininką 
1r aiškių aiškiausiai šaiposi iš jos. 

— Nejaugi manote, - paklausė jis, - kad padėti damai 
nukelti lagaminą yra visai nekaltas poelgis, jeigu paskui 
ketini glostinėti ją koridoriuje? 

Jis palingavo galva nutaisęs nepatenkinto žmogaus 
miną, kuri jai buvo gerai pažįstama, ir paklausė, kodėl 
ji nutarė nukelti lagaminą. 

— Ką ji norėjo iš jo išsitraukti? 

Ji bandė prisiminti, mintyse aiškiai matė jauną juo- 
daplaukę moterį, šiek tiek pasikėlusį sijoną, kai ji at- 
sistojo ant gulto, prisiminė Kabūro žvilgsnį. 

- Regis, aspiriną, o gal kokių kitokių tablečių, kurios 
paprastai geriamos traukinyje. Manau, kad aspiriną. 

Jis pasakė: gerai, nors apskritai tai neturi jokios 
reikšmės, bet kad ir kaip ten būtų, visai nekaltų žmonių 
pasaulyje nėra, nebent visai jauni, kiti - menkystos. 

Stovėjo tarpduryje nuleidusi rankas, kaip paskutinė 
kvailė. Jis atsisveikindamas kilstelėjo ranką ir išėjo, o 
ji tebestovėjo ir tik tada, kai jis atsidūrė gatvėje, nu- 

sprendė grįžti ir uždaryti duris. Žiūrėjo, kaip jis lipa 
laiptais, tarytum tarnaitė, kurią nusistvėrė šokiuose ir 
tuojau pat pametė, idiotė. 

Vakarieniavo virtuvėje vis užmesdama žvilgsnį į kny- 
gą, kurią prispaudė mineralinio vandens buteliu. Pri- 
laikė ją ranka. Jau dešimtą kartą skaitė tą patį puslapį, 
niekaip negalėjo išmesti iš galvos moters, kuri buvo 
pasmaugta traukinyje. 

Itin juodi plaukai, didelės mėlynos akys, grakšti, aukš- 
to ūgio moteris, vilkinti gerai pasiūtą kostiumėlį. Ir šyp- 
sena, kai netikėtai nusišypsodavo - žavinga, įdėmi. Žor- 
žeta Toma dažnai šypsodavosi, kelionės metu ji beveik 
visą laiką šypsojo. Įėjusi su lagaminu rankoje nusi- 
šypsojo: prašyčiau man atleisti. Atsisakė jai siūlomos 
karamelės ir vėl nusišypsojo: jūs labai maloni. Pasiūlė 
cigaretę Kabūrui ir nusišypsojo: prašom. O rytą ketu- 
riasdešimt septynerių metų moteris, blogai miegojusi tą 
naktį, šalusi ir kentėjusi nuo minties, kad vėl teks sėdėti 
virtuvėje vienai prie atverstos knygos, kurią prispaus 
mineralinio vandens buteliu ir prilaikys ranka, taigi mo- 
teris netikėtai išvydo jai skirtą šypseną, kuri tarytum 
bylojo: „Labas rytas, mūsų kelionė eina į pabaigą.“ 

Vargšelė nežinojo, kad greitai iškeliaus anapilin, 
mintis, kad jos žemiškoji kelionė jau eina į pabaigą, 
net nebuvo atėjusi jai į galvą. Reikėjo tai pasakyti in- 
spektoriams. 

Laikraštyje, kurį visi skaitė išvakarėse, buvo para- 
šyta, kad negali būti nė kalbos apie kerštą arba apiplė- 
šimą. Apie ką ji galvojo tuo metu, kai ją smaugė? Apie 
ką apskritai galvojama, kai tave žudo? 

Eliana Dares nurinko nuo stalo lėkštę, šakutę ir peilį, 
taurę, dubenį, kuriame ketino išsivirti kiaušinį. Gana 

ilgai stovėjo prieškambaryje, priešais duris į miegamąjį, 
neapsispręsdama, ar eiti miegoti, ar kur nors kitur, visai 
nesvarbu kur, kad tik nereikėtų likti vienai. 

Ji pagalvojo: „Dar spėsiu nueiti į kiną mūsų kvar- 
tale.“ Ji beveik kasdien vakarais eidavo į kiną, tikino 
savo pažįstamus, kad lankytis kine verčia darbas, nors 
iš tikrųjų negali pakęsti kino ir jai tenka padėti daug 
pastangų, kai nori ištekti dvi laisvas valandas. Kartais 
vieną ir tą patį filmą žiūrėdavo po du ar tris kartus, 
nes blogai įsimindavo pavadinimus, o nuotraukos prie 
įėjimo į kino teatrą dažnai būdavo melagingos. Beje, 
tai visai nesvarbu. Ar ne vis tiek? Per pertraukas pirk- 
davo mėtinius saldainius. Na ir kas? 


Rytojaus dieną, pažvelgusi į savo tualetinio stalelio 
veidrodį, nusprendė, kad atrodo puikiai ir gerai pail- 
sėjusi. Oras buvo nuostabus, virš Trokadero aikštės 
švietė ryški saulė. Ji rengėsi, pro miegamojo langą 
žvelgdama į ramų, skaistų dangų, jos mintys irgi buvo 
ramios. 

Nužudė moterį, kurios ji net nepažinojo, labai liūd- 
na, bet tik tiek. Viską reikia vertinti blaiviai. Pasakys 
tai, ką mano reikalinga pasakyti, ir negalvos apie tai, 
kokį daro jiems įspūdį. 

Pirmiausia ji neapsiriko, ji negalėjo apsirikti dėl to 
jaunuolio, gulėjusio ant viršutinio gulto. Tegul jie patys 
aiškinasi, ką visa tai reiškia, bet balsas, kurį girdėjo, ir 
siluetas tamsoje liudija, kad tai buvo jaunuolis, o ne 
mergina. Jeigu ja netiki, juo blogiau jiems. 

Paskui paaiškins, kad Žoržeta Toma neturėjo jokių 
priežasčių nerimauti ir, šiaip ar taip, neįtarė, kad ją 
ketina nužudyti. Lygiai taip pat sėkmingai galėjo pa- 

smaugti merginą iš Avinjono, tai irgi būtų labai netikėta 
ir neįtikima. Ji pabandys jiems išaiškinti vienos šypse- 
nos reikšmę, šitai iš tikro svarbu. 

Galbūt mėgins jiems paaiškinti, ką reiškė vienas 
žvilgsnis, Kabūro žvilgsnis, kai jauna tamsiaplaukė 
moteris pasilipo ant apatinio gulto norėdama nukelti 
lagaminą ir kai jos sijonas šiek tiek kilstelėjo. 

Jeigu ten bus šviesiaplaukis inspektorius, jis ir vėl 
atsidus, trumpai ir įžūliai, tarytum sakytų: „Aš gerai ži- 
nau, kokia jūs esate moteris, kokiai šventeivų kategorijai 
galima jus priskirti.“ Nuspręs, kad jai vaidenasi viso- 
kiausios kvailystės, nes ji pati tik apie tai ir tegalvoja. 

Kokią nesąmonę jis leptelėjo? Kad visi šiame pasau- 
lyje yra nusikaltėliai. 

Blogiausia, kad ji visą laiką mano, jog visi linkę jai 
priekaištauti. Ji puikiai žino, kodėl, bet juk tai netiesa. 
Moteris, visais įmanomais būdais bandanti išsaugoti 
jaunystę, mėginanti nors šiek tiek prasiblaškyti. Ir tos 
varganos pastangos vadinamos nuodėme. Klimaksą 
išgyvenanti žmogėdra. Kaip sakoma, žilė galvon, vel- 
nias uodegon. Dvidešimt metų ištekėjusi gyveno su 
vyru, nė karto nesulaužė ištikimybės, jis visą laiką sirgo 
1r jo buvimą savo gyvenime ji jautė labai skausmingai. 

Ji žvilgtelėjo į nuotrauką, kai traukė komodos stal- 
čių, norėdama išsiimti iš jo pirštines ir rankinę. 1914- 
aisiais jis buvo apsinuodijęs dujomis. Meilus, švelnus, 
vienintelis pasaulyje, su kuriuo būdama ji nejausdavo 
noro užsisklęsti savyje; bet paskutiniaisiais mėnesiais 
jis taip nežmoniškai kentėjo, kad jam mirus ji lengviau 
atsikvėpė. 

Nuodėmė. Ji turėjo du meilužius: pirmąjį iki vedybų, 
kai jai buvo aštuoniolika metų, per atostogas, kai antrą 

kartą ruošėsi bakalauro egzaminui, ir antrąjį, jau po 
vyro mirties, pernai; ir iki šiolei niekaip negali suprasti, 
kaip šitai galėjo atsitikti. 

Apie pirmąjį meilužį savo atmintyje neišsaugojo nie- 
ko, net jo vardą pamiršo, neprisiminė, ar jis buvo gražus, 
ar ne, nieko neprisiminė, išskyrus tai, jog labai bijojo, 
kad jų neužkluptų; jis tikriausiai irgi bijojo, nes nedrįso 
nurengti, tik parvertęs ant lovos krašto pakėlė sijoną. 

Net dabar, kai jai girdint imdavo kalbėti apie jaunas 
merginas, pasijusdavo nejaukiai, ne todėl, kad smerk- 
davo, o todėl, kad nieko nesuprasdavo. Viskas vykdavo 
per greitai, pernelyg sunkiai ir šiek tiek nepadoriai. Ir 
ta maža kvailiukė, leidusi tai daryti, jautusi, kaip į nuo 
lovos atloštą galvą plūsta kraujas, buvo ne ji. 

Prieškambaryje, jau eidama iš buto, vėl pažvelgė į 
veidrodį, prisiminė pensiono auklėtoją, save - mažą 
kvailutę užverstu sijonu, - moterį, kuri beveik po dvi- 
dešimties metų leidosi apkabinama bistro, kur kvepėjo 
keptomis bulvėmis ir raudonu vynu, priešais kino teat- 
rą „Danton“. 

Keista, kai pagalvoji, praėjo dvidešimt metų, o jos 
meilužiai - tokio pat amžiaus, tarytum vienas ir tas pats 
vyras, tarsi pirmasis nebūtų pasenęs. Antrasis irgi laikė 
egzaminus, kuriems nebuvo matyti galo, eidavo į bis- 
tro, žaisdavo biliardą, tuo tarpu pirmasis domėjosi 
žaidimų automatais. 

Lifto kabina įstrigo tarp aukštų. Ji ėmė spaudyti 
visus iš eilės mygtukus, liftas čia kilo, čia leidosi žemyn, 
galų gale ėmė veikti normaliai. Bet ėmęs važiuoti že- 
myn, staiga vėl sustojo. Ji pagalvojo: „Matyt, koks nors 
silpnaprotis arba pokštininkas viršuje darinėja gro- 
tuotas duris, liftas gali visiškai sugesti, reikia šauktis į 

pagalbą durininką.“ Ji nemėgo durininko, jis niekada 
nepasisveikina ir rengiasi nevalyvai. 

Nuspaudė paskutinio, šešto, aukšto mygtuką, liftas 
ėmė kilti aukštyn, tačiau sustojo penktajame aukšte, ji 
nesuprato kodėl ir vėl bandė spaudinėti mygtukus. 

Keista, kad prieš tai prisiminė Eriką. Vieną vakarą; 
kai jis laukė jos laiptinės aikštelėje, pasielgė lygiai taip 
pat: atidarė grotuotas duris, kai ji liftu kilo aukštyn. Ji 
spaudinėjo mygtukus, jis vertė ją čia kilti aukštyn, čia 
leistis į apačią, ir ji buvo priversta šauktis pagalbos. 
Jis, pasirodo, norėjo tik pasilinksminti, tuomet jam 
buvo viso labo dvidešimt metų, o gal devyniolika, jo 
kaprizinga burna, kaip ir jų visų, buvo daili, jis ne- 
skubėdamas nurengė ją, gulinčią ant plačios lovos, 
kurioje miegodavo viena, tokie vyrai moka apsukti 
galvas ir patys tai žino. 

Ji pravirko eidama iš kabinos, o jis pasakė: „Aš irgi 
įniršęs, šitiek laiko turėjau laukti.“ Sakė tiesą, ilgai 
tekdavo laukti, tuomet ji davė jam savo buto raktą ir 
kartais vakarais grįžusi rasdavo miegantį ant kilimo 
kaip katiną; rankomis susiėmusį galvą (dabar liftas 
tikriausiai sugedo), ištiesusį ant kilimo ilgas kojas, iš- 
drikusiais juodais plaukais, besišypsantį gražia burna 
(vis dėlto teks šauktis į pagalbą durininką), miegantį 
ramiai ir tyliai, kaip kad miega vaikai. 

Erikas lankėsi pas ją pusantro, o gal du mėnesius, 
paskui buvo dienų, kai ji neatsispirdavo norui užsukti 
į kavinę Dantono aikštėje. Jis jai įsiskolino: tinkama 
dingstis vėl jį pamatyti, mėginti jį surasti, neprarasti 
vilties, kad šitai vis dėlto geriau nei kino teatras ir 
mėtiniai saldainiai per pertrauką; apie ką galvojama, 
kai tave žudo? 

Ji vėl ėmė spaudinėti mygtukus ir staiga visiškai 
aiškiai suvokė, suvokė anksčiau, nei pakėlė aukštyn 
galvą, net anksčiau, nei sugrįžo prisiminimai apie tai, 
kas vyko pernai, ji pakėlė galvą ir suprato - ją žudo. 
Pagalvojo: „Visą šį laiką jis buvo virš manęs, kabina 
neturi stogo, visą šį laiką jis stebėjo mane, tyčiojosi iš 
manęs; apie ką galvojama, kai tave myli?“ 

Ji pakėlė galvą, norėdama žvilgtelėti į šeštą aukštą, 
kuris jau buvo nebetoli, bet tą akimirką nugriaudėjo 
šūvis, nubloškęs ją tarytum lėlę prie medinės kabinos 
sienos; kulka pataikė į krūtinę, ji spėjo pagalvoti: „Tai 
neįmanoma, to negali būti“, - ir trenkėsi pečiu ir pa- 
kaušiu į medinę kabinos sieną. - Kažkas, kaip tada 
Erikas, stovi virš manęs, aš atpažįstu juos tamsoje, 
sakytum jie visi bučiuoja mane gražiomis drėgnomis 
lūpomis, aš girdžiu, kaip jie šnabžda ir juokiasi lyg 
pensiono mokiniai, kai netoliese nėra auklėtojos, kaip 
tas vaikinas ir mergina iš Avinjono tada tamsoj, kulkos 
pašautas arklys 1914 metų karo nuotraukoje, mano 
sužeista krūtinė, pirštas, liečiantis mano kelį, kai grįžau 
iš kirpėjo, vis ta pati kvailutė, pargriuvusi ant nugaros 
lifto kabinoje — tai aš, toji mergiūkštė, tamsoje. 

221-a vieta 


Ernestas Žoržas Žakas Rivolani, transportininkas, gi- 
męs 1915 metų spalio 17 dieną Mo mieste (Senos ir 
Marnos departamentas), gyvenantis Kliši (Senos de- 
partamentas) name Nr. 3 Viju akligatvyje, buvo nušau- 
tas iš labai arti į pakaušį kulka, paleista iš „Smith ir 
Wesson“ sistemos 45-ojo kalibro revolverio apie dvi- 
dešimt trečią valandą, likus vienuolikai dienų iki gim- 
tadienio, kurio proga žmona jam jau buvo nupirkusi 
šiltus, kailiu pamuštus aulinius batus. 

Jis gulėjo prie pakeltų geležinių garažo durų kniūbs- 
čias, su išeiginiu kostiumu, kairiąją ranką pabrukęs 
po pilvu, dešiniąją sulenkęs virš galvos. Šiame garaže 
paprastai stovėdavo jo 1952 metų laidos „Sitroenas“, 
kurio šį kartą nebespėjo įvaryti į garažą, kieme palik- 
to automobilio variklis užgeso savaime. Jis paliko 
našlę, kuriai dar teks išjungti automobilio žibintus, 
ir tris vaikus, iš kurių vyriausias buvo bebaigiąs mo- 
kyklą. 


— Bjauri istorija, - pasakė Malė. 

Kiaurą naktį tikriausiai taip ir nesudėjo bluosto, juk 
jam paskambino pirmą valandą nakties; dabar stovėjo 
atsagstytu paltu ir tik purtė išsišovusią, šeriais apžėlusią 
pasmakrę, žvelgdamas į vieną tašką, apkvaitęs iš nuo- 
vargio. Vakar, sekmadienį, kol Graci ir Gaberas važinė- 
jo iš Rivolani pas artistę, iš artistės pas Kabūrą, jis laks- 
tė po Paryžių su Žoržetos Toma užrašų knygute kišenėje. 

Graci, kuris taip ir neįsivedė telefono, nes tai jam 
būtų kainavę trisdešimt penkis tūkstančius frankų, o 
pinigų visada trūkdavo, ramiausiai nuėjo gultis vie- 
nuoliktą valandą vakaro ir miegojo iki aštuonių valan- 
dų penkiolikos minučių ryto. Dabar stovėjo švariai 
nusiskutęs, susierzinęs, bet žvalus, vilkįs švariais marš- 
kiniais. Tarkenas dar nepasirodė, tikriausiai buvo ap- 
imtas panikos ir nusprendė pirmiausia užvažiuoti į 
Orfevro krantinę su kuo nors pasitarti. Be jokios abe- 
jonės, jis neblogas policininkas, bet pirmiausia pasi- 
rūpina „priedanga“, jeigu supranti, ką noriu pasakyti. 

— Bjauri istorija, - pakartojo juodais šiurkščiais še- 
riais apžėlęs Malė ir palingavo galva. — Bet bjauriausiai 
jaučiasi jo žmona. Iš pradžių klykė, o dabar, kai vaikai 
šalia, tyli ir žiūri taip, tarsi manytų, kad galėtume grą- 
žinti jai vyrą. O jeigu staiga prabyla, tai ima kažką 
vapėti apie aulinius batus, aš jau tiek kartų visa tai 
girdėjau. Nupirko juos nužudytajam gimimo dienos 
proga. Apie tai tik ir galvoja, mat jis visada šaldavo 
savo sunkvežimyje. Dievaži, tai tiesa. 

Graci pritardamas lingavo galva ir, žiūrėdamas į 
prieš jo akis tįsantį kūną, galvojo: „Esu visiškas kvailys, 
kad neprotestavau, kai man pakišo šią bylą, juk galėjau 
per dvidešimt metų įsisąmoninti, kad nereikia imtis to, 
kas tau ne pagal jėgas. O Tarkeno vis nėra.“ 

Rivolani griuvo veidu žemyn, tarsi kartoninis mane- 
kenas, kurį nusviedė kulka, paleista iš stambaus kalibro 
revolverio. Skriejo daugiau kaip metrą, į jį buvo šauta 
iš visai arti nusitaikius revolveriu. Smūgis buvo toks 
stiprus, kad jam nuskėlė pusę galvos, o kraujas aptaškė 
garažą. 

Vienas iš žandarų kažką matavo. Graci nusisuko ir 
nuėjo prie „Sitroeno“. Malė nusekė jam iš paskos, Gra- 
ci traukė jį tarsi magnetas. Ėjo taip arti, kad Graci 
užuodė jo plaukų kvapą. Jo plaukai, kaip ir barzda, 
buvo tankūs ir šiurkštūs. Du kartus per dieną tepdavo 
juos briliantinu. 

Išbetonuotame kieme vienas priešais kitą stovėjo 
dešimt trijų metrų pločio betoninių boksų su geležinė- 
mis pakeliamomis durimis, ant kurių kabojo spynos. 
Rivolani namas buvo pačiame gatvės gale, žole apau- 
gusiame akligatvyje, kur nebuvo šaligatvių. 

Kaip įprasta šeštadieniais, vairuotojas, jeigu būdavo 
Paryžiuje, su žmona ir jaunesniuoju sūnumi, trylika- 
mečiu berniuku, važiuodavo į kiną. Tą dieną vaikas į 
pamokas neidavo ir savo draugų akyse trumpam tap- 
davo įžymybe. Taip atsitiko ir tą šeštadienį. 

— Kelintą valandą jie grįžo? 

— Vienuoliktą, penkiolika minučių po vienuolikos. 
Jie buvo viename iš Sen Lazaro kino teatrų. Rivolani 
po šios istorijos traukinyje norėjo pasižiūrėti ką nors 
linksmo. Po filmo parvežė į namus žmoną ir sūnų, 
paskui važiavo pastatyti į garažą mašiną. Žmona sako, 
kad automobiliu naudodavosi tik savaitgaliais, kai jie 
važiuodavo į užmiestį arba į kiną. Praėjo valanda, o jis 
vis negrįžo, ji ėmė jaudintis. Manė, kad sugedo variklis 
ar sprogo pradurta padanga, tad nutarė nueiti į garažą. 

Išvydusi, kas atsitiko, ėmė šaukti, į pagalbą atbėgo 
kaimynai. Jie paskambino į Kliši komisariatą. 

Graci žiūrėjo į švarias, be menkiausios dėmelės auto- 
mobilio sėdynes, į prietaisų skydelį. Tikriausiai, kai 
Rivolani būdavo laisvas, ateidavo su berniuku į garažą, 
jie blizgindavo savo „Sitroeną“, kalbėdavosi apie va- 
riklius, svarstydavo įvairių markių automobilių priva- 
lumus - savimi pasitikintis tėvas ir juo pasitikintis sū- 
nus, taip bus ir Graci su Dino, kai mažylis paaugs ir 
kai jie nusipirks automobilį. 

— Niekas nieko negirdėjo? 

— Niekas nieko, - atsakė Malė. — Niekas nieko, kol 
žmona nepradėjo klykti. Blogiausia, kad ji išjungė ži- 
bintus, ar atsimenate, ji pati tai pasakė. 

„Ko gero, - pagalvojo Graci, - jis ims verkšlenti, 
paskui ateis Tarkenas ir pradės kvaršinti man galvą.“ 

Malė, pripratęs naktimis nemiegoti, kaip ir anks- 
čiau, lingavo galva žiūrėdamas į vieną tašką, bet pa- 
galiau pasirodė viršininkas. Jis staiga sustabdė auto- 
mobilį kiemo viduryje, sėdėjo vienas juodoje mašinoje, 
iš kurios užpakalinio buferio kyšojo didelis plieninis 
kablys. 

Važiuodamas atostogauti prie jo prikabindavo prie- 
kabą su valtimi. 

Tarkenas dar iš tolo sveikindamasis pamojavo Gra- 
ci. Malė, prilaikydamas ranka didžiulį lyg nėščios mo- 
ters pilvą, įžengė į garažą ir palinko virš lavono. 
mi stebėjo jį. Po trisdešimties sekundžių atsitiesė, 
netikėtai nušviestas spalio pirmojo pirmadienio saulės, 
ir su aiškiu palengvėjimu ištarė pirmuosius šį rytą 
protingus žodžius: 

- Prie šios patrankos gerai padirbėta, mano vaiku- 
čiai. 45-ojo kalibro revolverių savininkų ne taip daug 
šiame mieste, o tas kalės vaikas, taip apdorojęs savo 
kulkas, - tikras profesionalas, bet ir jis padarė klaidą. 
Mažai surastum niekšų, žyminčių savo kulkas kry- 
žiumi, ir jūs ne blogiau negu aš žinote, kas jie tokie! 


Dilde ant kulkos labai kruopščiai buvo išdildytas 
kryžius; pataikiusi į taikinį, tokia kulka palieka plėštinę 
žaizdą. Savo laboratorijoje Rotru, kuris jau trisdešimt 
metų tyrinėja šiuos mažus švino gabaliukus, iškart pri- 
siminė kulkas, kurias naudojo anglai per paskutinįjį 
karą Azijoje. Jos prasiskverbdavo į kūną ir suplėšydavo 
audinius. Rotru dar pridūrė, kad For-Lami netgi buvo 
iškelta byla medžiotojams profesionalams, tokiomis 
kulkomis šaudžiusiems žvėris. 

Jie penkiese - Graci, Žuji, Bezaras, ką tik atnešęs 
Žoržetos Toma lagaminą, Aluajo ir Pardi - susirinko 
prie viršininko stalo. Tylenis korsikietis rūkė atsirėmęs 
į duris. Malė išėjo pamiegoti. Gaberas važinėjo po įdar- 
binimo agentūras ir policijos komisariatus ieškodamas 
merginos iš Avinjono. 

Tarkenas, blizgančiu nuo prakaito veidu, su užge- 
susia nuorūka burnos kamputyje, perėmė iš Malė esta- 
fetę: dabar jis, įbedęs akis į vieną tašką, lingavo galva 
ir atrodė kaip žmogus, kuriam šį kartą nepavyko rasti 
„priedangos“. 

Pagaliau iš visos širdies nusikeikęs pareiškė, kad bu- 
vo pernelyg geraširdis, užtenka tik trumpam nusisuk- 
ti, ir, žiūrėk, kaip už jo nugaros ima vykti visokiausios 
nesąmonės. Ką per visas šias dienas, nuo šeštadienio 
ryto, padarė jis, Graci? 

— Šeštadienis buvo užvakar, - atsakė Graci. - O va- 
kar buvo sekmadienis. Argi galėjote daryti prielaidą, 
kad vargšelį ims ir pašalins? 

—- Kodėl pasakei „pašalins“ ? 

— Šiaip sau. 

Pardi atšlijo nuo durų ir lėtai, su akcentu, kaip Tinas 
Rosis, pasakė, kad rastas tinkamas žodis, kad vairuo- 
toją, be jokios abejonės, pašalino kaip nepageidautiną 
liudytoją. 

Įsivyravo tyla, visi pritarė Pardi išsakytai nuomonei. 

— Ar bent spėjote jį apklausti? — jau ramiau paklausė 
viršininkas. 

— Taip, vakar, antroje dienos pusėje. Nusiunčiau pas 
jį Gaberą. O šiandien rytą jis turėjo ateiti pas mus 
patikslinti parodymų. 

Graci išsitraukė iš kišenės savo raudonąjį bloknotą, 
kuriame buvo užsirašęs viską, ką Žanas Lu prisiminė 
iš pokalbio su Rivolani. Vakar jie, nors ir nerado Ka- 
būro namuose ir neturėjo orderio kratai, rizikuodami, 
greitosiomis, neatsiklausę durininkės, atsargiai apžiū- 
rėjo jo mažą butuką tr, grįžę į prefektūrą, susėdo vienas 
priešais kitą prie blausia lempos šviesa nušviesto stalo 
inspektorių kambaryje; kur, be jų, daugiau nieko ne- 
buvo. Tuo metu juos labiau jaudino ne sunkvežimio 
vairuotojas, o tai, kad Kabūras taip ir nepasirodė. Be 
to, Žanas Lu skubėjo. Graci suspėjo užsirašyti tik ke- 
letą padrikų frazių, iš kurių gal ir būtų galima sukurpti 
tris ataskaitos eilutes. 

— Kartą per savaitę jis važiuodavo į Pietus. Veždavo 
įvairius krovinius, o grįždamas į Paryžių pargabendavo 
ankstyvųjų vaisių ir daržovių. Praėjusią savaitę kelyje 
netoli Bero sunkvežimis sugedo, jis buvo priverstas 

palikti jį artimiausiose dirbtuvėse. Remontas turėjo 
trukti keletą dienų, todėl nusprendė grįžti traukiniu. 
Ketino vykti pasiimti sunkvežimio savaitės pabaigoje. 

Tarkenas, kuris taip ir nenusiėmė skrybėlės, pasakė: 

— Gal taip ir buvo, bet jis neprašė pasakoti apie 
vairuotojo gyvenimą. 

Graci kalbėjo toliau: 

— Taigi Rivolani įlipo į traukinį penktadienio vakare. 
Parodymai, kuriuos davė apibūdindamas savo kupė 
keleivius, sutampa su tuo, ką teigė Kabūras ir artistė, 
pas kurią apsilankėme antroje dienos pusėje. Dabar ji 
tikriausiai jau laukia priimamajame. 

Graci pažvelgė į laikrodį: 11 val. 30 min. Tikriausiai 
jai jau atsibodo laukti. Tarkenas paliepė Žuji eiti ir kuo 
greičiau apklausti senutę. Jeigu reikės, išsikvies ją dar 
kartą. 

— Dirbdamas jis taip nuvargdavo, - pasakė Graci, 
kai Žuji išėjo iš kambario, - kad tuojau pat užmigdavo, 
kai tik gaudavo progą kur nors atsisėsti. Kupė jis pir- 
masis išsitiesė ant gulto ir pabudo paskutinis. Nieko 
nematė, nieko negirdėjo. 

Pardi Tino Rosio balsu už Graci nugaros pareiškė, 
kad kupė vis dėlto kai kas vyko, ir tas, kuris laukė iš 
kino teatro grįžtančio vairuotojo, vargu ar ketino jį 
bausti už tai, kad šis miegojo. 

— Kad ir kaip ten būtų, jis nieko negalėjo prisiminti. 
Matyt, žudiko atmintis buvo geresnė nei jo. 

Suskambėjo vietinis telefonas. Tarkenas pakėlė ra- 
gelį, palingavo galva ir keletą kartų pakartojo: 

— Taip, taip, dėkoju, seni. 

Padėjęs ragelį pasakė, kad Graci pasisekė, kad ne visi 
pėdsakai dingę - turime surinkę daug žinių apie revolverį. 

Rotru kategoriškai teigia, kad tai neseniai pagamin- 
tas „Smith ir Wesson“, kad kulkas išdildė žmogus, ge- 
rai nusimanantis apie ginklus, kad revolveris buvo su 
duslintuvu. Rotru tvirtina, kad duslintuvas yra kriau- 
šės, o ne cilindro formos, jis sako, kad galėtų nupiešti 
tą duslintuvą. 

Graci, išgirdęs kai kuriuos viršininko mėgstamus 
žodžius, pavyzdžiui, „kategoriškas“, visada suirzdavo. 
Šį kartą jis pareiškė, kad Rotru jau ne pirmą kartą, 
žvilgterėjęs į švino gabalėlį, „atspėdavo“, kieno kokia 
akių spalva, o paskui paaiškėdavo, kad viskas yra visai 
ne taip. Tegul nejuokina su savo piešiniais. 

Bet dabar Graci juokai nerūpėjo, jo mėlynos akys 
buvo įbestos į Tarkeną, kuris įsispitrijo į jo kaklaraištį; 
staiga viršininkas pašoko nuo kėdės taip energingai, 
kad, atrodė, bemat praris ir savo nuorūką, ir Graci. 
Bet jis nieko nepasakė. Plaštaka nustūmė skrybėlę ant 
pakaušio ir nusisuko į langą. 

Žiūrėdamas jam į nugarą, kažkur tarp menčių, Graci 
neatsikvėpdamas išpyškino, garsiai ir aiškiai, kad jiems 
vis dėlto negalima delsti, nes Kabūro taip ir nesurado, 
o juk jis labai skubėjo, kai išėjo iš namų, netgi neišjungė 
virš kriauklės šviečiančios lemputės. 

— Jeigu mes ilgai krapštysimės, jis dar spės pašaudyti 
į taikinius. 

Šiek tiek patylėjęs, pridūrė, kad sunkvežimio vairuo- 
tojas paliko žmoną ir tris vaikus. 

— Tik pamanykite, - atsiliepė Tarkenas. 

Jis nejudėdamas tebestovėjo prie lango, ir, teisybę 
pasakius, iš nugaros atrodė kur kas geriau, beveik žmo- 
niškas su savo storu paltu, kuriame buvo matyti prieš 
keletą dienų prairusi siūlė. Tikriausiai galvojo: „Ne, tai 

ne Kabūras, čia darbavosi profesionalas, kur kas svar- 
biau tai, kas įvyko traukinyje; jeigu pasiųsiu apie de- 
šimt vaikinų pas ginklų meistrus ir jeigu mums pavyks 
išpešti nors šiek tiek informacijos iš dorovės policijos, 
bylai baigti neprireiks nė dviejų parų. Mes jį suimsime 
ir perduosime Fregarui, o mulkis Graci tegul ir toliau 
vaidina Šerloką Holmsą, jeigu jam taip patinka. Įdomu, 
į ką jis nusitaikęs?“ 

Suskambo telefonas. Tarkenas lėtai pasisuko, geibiu 
judesiu paėmė ragelį, palingavo galva, paskui nusikeikė 
ir paklausė: 

— Ką? Kur? Lifte? 

Putlia plaštaka pridengęs ragelį pasakė, kad jam, 
Graci, iš tiesų reikėtų pakrutėti, o ir jiems visiems taip 
pat, nes įklimpta ne juokais. 

— Tavo artistė neatvyks, ją nužudė prieš dvi valandas. 

Ir jau garsiai sušuko: 

- Žinoma, žinoma, tuojau pat atvažiuosime. 


Ją pernešė į miegamąjį ir paguldė ant lovos. Negalėjo 
naudotis liftu, todėl nešė ant rankų. Aukštakulnis bate- 
lis nukrito ant grindų ir liko gulėti prieškambaryje. 

Sustingusiame Elianos Dares veide buvo matyti nuo- 
staba. Kulka tarsi sunkus kūjis sutrupino jai krūtinę, 
bet kraujo buvo ne tiek daug. Jo užtiško tik ant suk- 
nelės ir ant leopardo kailio manto. 

Žanas Lu įpuolė uždusęs, pastūmė tarpduryje sto- 
vintį policininką ir prokuroro padėjėją (Tarkenas ir 
Graci tuo metu stovėjo prie lovos). Ištaręs „laba diena, 
viršininke“, nudelbė akis. Kai nusisuko, jo veidą iš- 
kreipė grimasa, atrodė, kad jį tuoj supykins ir jis pradės 
vemti. Graci drauge su juo išėjo į laiptinę. 

Situacija išties buvo kraupi. Iš pradžių šeštadienio 
rytą kupė nužudyta Žoržeta Toma. Vakare pranešimas 
apie žmogžudystę pasirodė tik viename laikraštyje, kiti 
apie įvykį papasakos pirmadienį. Vakarinėje šeštadie- 
nio laidoje skelbiamas tik pavardžių sąrašas. Pirma- 
dienį laikraščiai jau išsamiau rašo apie Kabūrą, Garodi, 
Dares, Rivolani. Bet, regis, žudikui kažkas kelia neri- 
mą, tas „kažkas“ jam labai svarbu, jis vieną po kito 
nužudo dar du keleivius, važiavusius toje kupė. 

Graci mintys sukosi apie Kabūrą, kuris dingo šešta- 
dienį, palikęs namuose degančią lempą... Ar jis ir yra 
žudikas, o gal nužudytas ir jis? 

Graci mąstė apie merginą iš Avinjono, kurios Ga- 
berui taip ir nepavyko surasti. Gali būti, kad žudikas, 
daug gudresnis ir geriau informuotas už juos, jau ap- 
tiko jos pėdsakus. 

— Jie nužudė Rivolani? - paklausė Gaberas. 

— Taip, kaip ir ją. Iš mažesnio nei dviejų žingsnių 
atstumo nušovė iš revolverio. Kodėl pasakei „jie“? 

— Nežinau, - atsakė Gaberas. 

Buvo išblyškęs, bet valdėsi. Jam tik dvidešimt treji 
metai. Ir tą rytą tikrai turėjo nekęsti savo darbo. Graci 
taip pat nekentė savo darbo; atsirėmęs ranka į atida- 
rytas lifto kabinos duris, mąstė: „Jie susekė Rivolani 
sekmadienio .vakare, dar prieš tai, kai apie jį parašė 
laikraštyje, Kabūrą greičiausiai taip pat. O kaip su 
mažyle Bomba?“ 

— Ar tau pavyko ką nors sužinoti apie merginą iš 
Avinjono? 

— Viešbučiuose nėra jokių jos pėdsakų. Pabuvojau 
beveik visuose policijos komisariatuose. Po pietų reikės 
aplankyti agentūras, samdančias darbuotojus. Bet tai 

atims marias laiko, jeigu dirbsiu vienas. Tas tipas veikia 
kur kas greičiau negu aš. 

Gaberas kalbėjo tyliai, keistu balsu, galva rodyda- 
mas į lifto šachtą. Graci galvojo: „Štai ir įvyko, aš 
niekada neabejojau, kad vieną gražią dieną tai įvyks. 
Tarkenas porai metų išvyks į kelionę savo burlaiviu, 
jis gali sau tai leisti, o mane viens du ir įkiš į kokį 
provincijos komisariatą gadinti popierių, arba, geriau- 
siu atvėju, jeigu man užteks ryžto, pabandysiu susirasti 
vietą kokioje nors draudimo kompanijoje ar vienoje iš 
didžiųjų parduotuvių, trumpiau tariant, būsiu privers- 
tas ieškotis darbo. Kaip paprasta: atsirado kažkoks 
beprotis, kuris darbuojasi kur kas greičiau už mus.“ 

— Gudriai sugalvotas triukas su liftu, - pasakė Graci 
pavargusiu balsu. 

Jis suėmė Gaberą už peties, nusitempė jį paskui save 
į šeštąjį aukštą ir sustojo prie tuščios lifto šachtos. 

— Ji įlipa į liftą. Jis leidžia jai šiek tiek nusileisti, 
paskui atidaro grotuotas duris. Keista, kaip jis supra- 
to, kad tai būtent ji? Gal laukė jos vienu aukštu že- 
miau? Te::sybė, atpažinti jos leopardo kailio manto 
nesunku. Jis čia atidaro, čia vėl uždaro duris, o ji tuo 
metu spaudo mygtukus. Kai liftas kyla, jis uždaro du- 
ris, kai leidžiasi, atidaro, ir liftas sustoja. Kaip matai, 
ramiai nuvarė ją į penktą aukštą ir sustabdė liftą ten, 
kur norėjo. 

Graci uždarė grotuotas duris, dviem pirštais nusi- 
taikė lyg ketintų šauti, pakartojo, kad visa tai gudriai 
sumanyta ir kad tas tipas - nepėsčias. 

— Kodėl ji nesišaukė pagalbos? 

- Štai čia ir slypi visa gudrybė. Dažniausiai pagalbos 
šaukiamasi, kai liftas nebeveikia. Bet tąkart jis veikė! 

Tai leidosi žemyn, tai kilo aukštyn, štai ir viskas. Ji 
tikriausiai nusprendė išlipti kitame aukšte. 

Aukštu žemiau jie išgirdo Tarkeno balsą. Kažką gar- 
siai aiškino jį apsupusiems policininkams ir namo gy- 
ventojams. Jie nulipo žemyn. 

Viršininkas, susikišęs rankas į palto kišenes, su at- 
smaukta ant pakaušio skrybėle, pažvelgė į Graci, įbedė 
žvilgsnį jam į pilvą ir paklausė: 

— Na, ką, pone Holmsai, turėjo tas šunsnukis dus- 
lintuvą ar neturėjo? 

— Turėjo, - atsakė Graci. - Bet kas iš to? Kol mes 
apeisime visus ginklų meistrus, kol knisime registracijos 
knygas, kol tarsimės su dorovės policija, jis dar ne kartą 
spės juo pasinaudoti! Be to, tokią kriaušę, jeigu jau toks 
nagingas, galėjo pasigaminti ir pats. 

— Tokiu atveju jam prisireiktų visokiausių spyruok- 
lių, krūvos įvairiausių keistų daikčiukų. 

- Pas mus kasdien patenka niekur neregistruotų 
ginklų. 

— Bet be duslintuvo. 

— Galbūt čia įsimaišiusi politika? 

— Puiki mintis, - atsakė Tarkenas. —- Aš tuojau pat 
sukurpsiu ataskaitą, išsiųsiu ją į D. S. T., jie sugrąžins 
ją man atgalios, o aš pirmiau, negu pasibaigs ši istorija, 
būsiu išlydėtas į pensiją ir man neliks nieko kito, kaip 
tik ilsėtis. 

— Gal jis užsienietis? 

— Puiku, - atšovė Tarkenas. - Na, žinoma, jis čekas 
arba slovakas, jie ten visi gerai ginkluoti. Bet nesijau- 
dink. Baus mus, o ne Orli muitininkus! 

Telefonas buvo miegamajame, prie lovos, ant kurios 
gulėjo Eliana Dares. Kol Graci rinko numerį, priėjo 

Gaberas ir sukdamas nuo jos žvilgsnį ėmė tyrinėti ran- 
kinės turinį. 

Pakėlęs telefono ragelį Malė iš pradžių guodėsi, kad 
jam taip ir nepavyko išsimiegoti, paskui leptelėjo šį bei 
tą nepadoraus ir šiek tiek pralinksmėjo - prisipažino, 
kad, šiaip ar taip, miegojo visą valandą, netgi spėjo 
nusiskusti ir persirengti. Jis bus ryšininkas, sėdės pre- 
fektūroje ir kas valandą skambins vaikinams į Marselį, 
ragins paskubėti, sakys, kad tai labai svarbu. 

Žuji dar rytą apklausė ponią Garodi. Pamatė ją lau- 
kiamajame, tikėdamasis ten rasti Elianą Darės. Ji pa- 
sirodė jam labai žavi, puikiai apsirengusi, išsigandusi 
ir paslaptinga. Nieko nežino, nori tik vieno - pasirašyti 
savo parodymus ir kaip galima greičiau išeiti. 

— Ar seniai išėjo? 

— Maždaug prieš pusvalandį. 

- Ji žino apie Rivolani ir artistę? 

— Ne. 

— Sek ją, bet taip, kad niekas į tave neatkreiptų dė- 
mesio. 

— Kodėl? 

— Jeigu nesupranti, tai neverta nė aiškinti. Nenuleisk 
nuo jos akių, bet pats stenkis likti nepastebėtas. Ne- 
noriu, kad ją taip pat rastų su skyle galvoje. 

— O jeigu prie jos namų pastatytume policininkus? 

— Puiku, - atsakė Graci, - sukelk kiek galima dau- 
giau triukšmo. Aš noriu sučiupti tą tipą, Oo ne priversti 
jį sprukti! 

— Beje, jei jau prakalbai apie triukšmą, turiu pasakyti, 
kad koridoriuje pilna laikraštininkų. Ką jiems pasakyti? 

— Dabar 12 valandų 12 minučių, - pasakė Graci, 
žvilgtelėjęs į rankinį laikrodį. - Nuo šios akimirkos 

nieko jiems nepranešinėk, antraip, prisiekiu savo ma- 
žylio gyvybe, kulką į makaulę gausi tu. 

Jis padėjo telefono ragelį. 

Pardi pietavo namuose. Naudojosi vieno iš kaimynų, 
kuris jau seniai gailėjosi, kad sutiko padaryti jam tokią 
paslaugą, telefonu. Su pilna burna priėjo prie telefono. 

— Man reikalingas Kabūras, - pasakė Graci. 

— Aš vykdau tik savo viršininko nurodymus, - at- 
kirto Tinas Rosis. 

— Tai įsakymas. 

— Kas ten pas jus dedasi? 

— O kaip tu manai? 

— Gerai, gerai, - atsakė Tinas Rosis. 

Ir padėjo ragelį. Graci buvo įsitikinęs, kad jis suras 
Kabūrą. Dirbdavo kaip reta metodiškai, tiksliai, ra- 
miai, niekada nesikarščiuodavo ir buvo įsitikinęs, kad 
vieną gražią dieną išgarsės ir netgi —- o kodėl gi ne? - 
1ms vadovauti kriminalinės paieškos policijai. Jis visada 
randa tai, ko ieško, nes yra korsikietis ir visur turi 
draugų, net įsigudrino pietauti namuose pas Tarkeną. 

Aluajo nebuvo įmanoma rasti. Tikriausiai sėdi prie 
klijuote užtiesto stalo išrikiavęs buteliukus su vaistais, 
kramto bifšteksą kuriame nors iš pigių Dofino gatvės 
restoranų ir skundžiasi padavėjai, kad jį kamuoja rė- 
muo. Į Orfevro krantinę sugrįš, kai Teisingumo rūmų 
laikrodis išmuš dvi valandas. Stengsis laikytis tiesiai, 
kaip tikras anglas, labai išblyškęs baigs rūkyti cigare- 
tę - vienintelę, skirtą tai dienai. 

— Tegul jis šiandien pat, neatidėliodamas išsikviečia 
Garodi, Kabūro ir Dares giminaičius, tegul dar kartą 
išsikviečia prekiautoją automobiliais ir Žoržetos Toma 
seserį ir apklausia juos. Tegul suranda Žoržetos Toma 

vyrą ir Bobą, kad vakare galėčiau užrašyti jų paro- 
dymus. Aš paskambinsiu apie antrą valandą. 

Ir Graci padėjo telefono ragelį. 

— O ką daryti man? - paklausė prie jo stovintis Ga- 
beras. 

Šį kartą jis vilkėjo ne paltą su gobtuvu, o blizgantį 
nailoninį tamsiai mėlyną lietpaltį, buvo pasirišęs oran- 
žinį kaklaraištį. 

— Važiuosi su manimi į Kliši aikštę, mes ten papie- 
tausime. Paskui, kol aš kalbėsiu su studentu iš Diuperė 
gatvės, galėsi savo nuožiūra naudotis automobiliu. Tu 
turi surasti Bomba. 

Žanas Lu pritardamas linktelėjo galva, bet jo išvaiz- 
da bylojo, kad nepasitiki savimi labiau negu paprastai. 


Jie valgė kiaulieną su bulvėmis ir raugintais kopūs- 
tais alinėje su plačiais langais, stebėjo saulės ir šešėlių 
žaismą aikštėje kaip ir prieš du mėnesius, kai per pačius 
karščius tyrė sukčiavimo bylą. Tyrimas truko tik sa- 
vaitę. Tada Tarkenas greitai išsiaiškino, kas yra nu- 
sikaltėliai. 

Graci mintys sukosi apie sunkvežimio vairuotoją, 
apie jo kailiu pamuštus aulinius batus, apie paskutinius 
žingsnius, kuriuos jis žengė išlipęs iš automobilio, apie 
tai, kaip ėjo prie durų atrakinti kabančią spyną ir pa- 
kelti sąvarą, ir tuo viskas baigėsi. Negirdėjo, kaip prie 
jo prisiartino žudikas, nematė, kaip jis atsidūrė jam už 
nugaros; gavęs kulką į pakaušį, skrido visą metrą, o 
paskui atėjo žmona ir išjungė automobilio žibintus. 

— Kaip manai, kas kėlė nerimą žudikui? Ką galėjo 
žinoti Rivolani, kas nedavė žudikui ramybės? 

Gaberas pilna burna atsakė: 

— Nežinau. 

Apskritai, jeigu Rivolani būtų ką nors pastebėjęs, 
tikrai būtų jam pasakęs, juk pats jį apklausė. 

— Tu nesupranti, - tarė Graci. - Galbūt jis kažką 
pamatė, bet neatkreipė į tai ypatingo dėmesio, o mums 
visa tai galėtų būti įdomu! Vardan ko, tavo manymu, 
žmogus per dvi dienas nužudo du liudytojus, kelia- 
vusius toje pačioje kupė kaip ir jis? 

Gaberas nieko neatsakė, tik linktelėjo galva, baigė 
gerti alaus bokalą, susipylė pusę Graci bokale likusio 
alaus ir taip pat išgėrė. 


- Jis savo kambaryje, - pasakė durininkė. - Tikiuosi, 
nebūsite jam pernelyg griežti, jis ir taip kaip nesavas. 

Duris atidarė kokių dvidešimties metų amžiaus vai- 
kinas, brunetas, aukštas, gražus, matinės odos spalvos, 
ant jo kaktos krito nepaklusni plaukų sruoga. Jį vadino 
Eriku Grandenu, bet patikrinęs dokumentus Graci pa- 
matė, kad tikras jo vardas Šarlis. Jis rūkė brangias 
cigaretes „Žitan“, rūkė be paliovos, prisidegdavo vieną 
cigaretę nuo kitos, laikydamas jas ilgais virpančiais 
pirštais. Buvo gana liesas, tamsiai mėlynas megztinis 
su trikampe iškirpte, kurį buvo apsivilkęs ant nuogo 
kūno, buvo šiek tiek per didelis. 

Kambarys mažas, prigrūstas knygų. Ant stalo tarp 
sąsiuvinių ir lapelių su rotaprintu padaugintais pa- 
skaitų konspektais stovėjo dujinė viryklė. 

— Ketinau išgerti kavos, gal ir jūs neatsisakytumėte? 

Jis įpylė Graci kavos į puodelį, sau įsipylė į stiklinę, 
ant kurios dugno dar buvo šlakelis vyno. Auksinį laik- 
rodį, kaip ir Žanas Lu, buvo užsisegęs ciferblatu į vidi- 
nę rankos pusę. 

— Man jį padovanojo Žoržeta, - pasakė. - Žinau, 
ko norite paklausti, taigi bus geriau, jei iškart atsa- 
kysiu: „Aš buvau jos meilužis, labai ją mylėjau, ji irgi 
labai mane mylėjo, o šeštadienio rytą, tuo metu, kai ji 
buvo pasmaugta, laiką leidau namuose, rengiausi eiti į 
paskaitas. Ir durininkė, kuri man tada kai ką atnešė, 
gali tai patvirtinti.“ 

Ji jau patvirtino. O tas „kai kas“ buvo pienas, duo- 
na, dveji marškiniai, kuriuos ji jam, kaip paprastai, 
išlygino ir tai tikriausiai padarė už dyką. 

— Aš nieko nežinau, nieko nesuprantu, tik vakare 
viską sužinojau, skaitinėdamas laikraštį pas savo drau- 
gę, gyvenančią Masi-Palėzo. Nuvažiavau ten Žoržetos 
automobiliu. Turiu jo raktelius. Nieko nesuprantu. 

Jo veidą iškreipė mėšlungis, akyse pasirodė tikrų 
tikriausios ašaros, ir jis nusisuko plonais jaunuoliškais 
pirštais paimti dar vieną cigaretę. 

Graci, gerdamas kavą, apžiūrinėjo kambarį. Sienos 
buvo nuklijuotos beprasmiškomis frazėmis, sudary- 
tomis iš žodžių, kurie buvo iškarpyti iš iliustruotų žur- 
nalų, ir įvairiausiomis gyvūnų su didelėmis gosliomis 
akimis nuotraukomis. 

— Aš mokausi veterinarijos institute, - paaiškino 
jis. - Trečiame kurse. 

Jį traukia mokslinis darbas. Kada nors turės didelį 
ūkį Normandijoje, kliniką-laboratoriją, kur kergs ir 
išves naują gyvūnų gosliomis akimis veislę, tokių kaip 
štai tie. O galbūt išvažiuos į Australiją arba į Pietų 
Afriką, jį domina tik bekraštės erdvės ir, be abejo, 
gyvūnai. Žmonės jo nedomina. Jie niekam tikę men- 
kystos. 

— Ar seniai ją pažįstate? 

— Dveji metai. Išsinuomojau šį kambarį prieš dvejus 
metus. 

- Ir iškart tapote jos meilužiu? 

— Ne, gerokai vėliau, tik prieš pusę metų. Bet užsuk- 
davau pas ją ir anksčiau, mes kartu vakarieniauda- 
vome, kalbėdavomės. 

- Jūs pažįstate Bobą Vatskį? 

- Jis surado man šį kambarį. Susipažinau su juo 
vienoje užeigoje Lotynų kvartale. Jis ten groja sakso- 
fonu. Jeigu manote, kad tai padarė jis, klystate. 

- Jis jau tada buvo jos meilužis? 

— Taip. 

- Ir jūs tai žinojote? 

— Žinojau. 

— Vadinasi, abu buvote jos meilužiai tuo pačiu metu? 

Jis nustebęs pažvelgė į Graci vaiskiomis akimis ir 
prunkštelėjo. Pasakė, kad tuo metu jis turėjo ir kitų 
draugužių. 

— Tikriausiai retsykiais užtikdavote jį pas ją? 

— Na ir kas? 

— Jūs nepavyduliavote, jis taip pat nepavyduliavo? 

Vėl nusijuokė nelinksmu juoku, gūžtelėjo pečiais, nes 
suprato, kur suka Graci, nieko kvailesnio nė būti negali. 

- Jeigu manote, kad ją nužudė iš pavydo, veltui gaiš- 
tate laiką, žudikas tai padarė dėl kitų priežasčių. - Jis 
netikėtai pakėlė balsą ir pareiškė: - Velniai rautų, Žor- 
žeta buvo laisva moteris ir galėjo mylėti ką tik norėjo. 

Jie abu ne tik nepavyduliavo, bet pasitaikydavo, kad 
vakarieniaudavo visi kartu, trise, kai jis rasdavo pas ją 
Bobą. Galėtų papasakoti inspektoriui labai smagią is- 
toriją, bet šis, be abejo, jos nesupras. Beje, ar yra įsta- 
tymas, draudžiantis tai daryti? 

Graci negalėjo suprasti, ar jis tik vaidina pasipikti- 
nusį, norėdamas nuslėpti, kad nervinasi, ar piktinasi 
nuoširdžiai. 

— O Pjerą Beki ar pažinojote? 

- Ką tokį? 

- Stiuardą Pjerą Beki... Beje, tai nesvarbu. Sakykite, 
ar Žoržeta Toma niekada nėra minėjusi artistės Elianos 
Dares vardo? 

Jis atsakė: 

— Ne, niekada. 

Nuo nuorūkos prisidegė dar vieną cigaretę. Paskui 
nusisuko ir įmetė nuorūką į šiukšlių dėžę. 

— O sunkvežimio vairuotoją Rivolani? Pasistenkite 
prisiminti: Rivolani. Tai labai svarbu, jeigu tikrai norite 
mums padėti. 

Vaikinas papurtė galvą, per cigarečių dūmus nebuvo 
galima įžiūrėti jo akių, jis ėmė mojuoti ranka juos sklai- 
dydamas. Tokio asmens nepažįstąs. 

— Sakėte, kad šeštadienio vakarą praleidote pas mer- 
giną, gyvenančią Masi-Palėzo... 

— Pas moterį, o ne pas merginą. Ji vedusi, turi tris 
vaikus, tai visai ne tai, apie ką jūs galvojate. 

— Vadinasi, tą dieną su Žoržeta Toma neturėjote 
susitikti? 

— Aš netgi nežinojau, kad ji atvažiuoja. Matote, ji man 
ne viską pasipasakodavo. Būdavo, kad jos nematydavau 
ištisas savaites, nes arba aš grįždavau vėlai, arba ji būda- 
vo išvykusi. Kai jai prisireikdavo „Dofino“, pritvirtin- 
davo raštelį prie mano durų, ir aš išeidamas palikdavau 
raktus ir automobilio techninio paso taloną pas durininkę. 

Sėdėjo šlaunimi prisispaudęs prie stalo, sukryžiavęs 
rankas, cigaretę suspaudęs smiliumi ir didžiuoju pirštu, 

nepaklusni plaukų sruoga krito jam ant kaktos, žiūrėjo 
Graci tiesiai į veidą. Nelaimingas išpuikėlis. 

„Aš čia tik gaištu laiką“, - pagalvojo Graci. Ir išėjo. 
Lipdamas laiptais galvojo apie penkiasdešimtmetę naš- 
lę, kuri išjungė automobilio žibintus, nesuvokdama, ką 
daro, apie jauną moterį su rimta šypsena ant lūpų, kuri 
pavakarieniavusi sėsdavosi ant kelių savo stalabend- 
riams. Jautėsi be galo senas ir nerangus. 

Priešais jį lipo jaunuolis, vilkintis lietpalčiu. Lipo 
laiptais aukštyn, ten, kur buvo patarnautojų kambariai. 
Grandeno plaukai buvo juodi, o šio visiškai šviesūs, 
jis dar jaunesnis už Grandeną, rimtas, įsigilinęs į savo 
mintis, bet ką jis jam primena? Tikriausiai jau buvo 
susitikęs tą jaunuolį šiame name šeštadienį. 

- Jūs Grandeno draugas? 

Jaunuolis sustojo, paraudo, pasakė „ne, pone, ne“, 
nelabai suprasdamas, ko jo klausia. 

Lipdamas laiptais Graci bandė prisiminti, kaip jis 
atrodė būdamas septyniolikos, dvidešimties metų, ko- 
kias kvailystes krėtė. 


Paskambino į prefektūrą iš kavinės Blanš aikštėje. 
Aluajo jau išsikvietė ponią Rivolani, kuri netrukus tu- 
rėjo pasirodyti, Žoržetos Toma vyrą, Bobą Vatskį, Ka- 
būro seserį. Visi jie pažadėjo ateiti į dienos pabaigą. 

Kabūro sesuo, gyvenanti Kretejė, ketino atsivežti 
su savimi vaikus, po pamokų ji neturėdavo kam jų 
palikti. Net nežinojo, kad jos brolis buvo išvažiavęs 
į Marselį. 

— O kur Malė? 

— Prie kito telefono, palaiko ryšį su Marseliu. Pa- 
skambino prieš pusvalandį, šį tą įdomaus sužinojo iš 

viešbučio „Mesažeri“ patarnautojos. Malė nori pasi- 
kalbėti su patarnautoja, jis mano, kad tai svarbu. 

— Kas „tai“? 

— Geriau perduosiu ragelį jam, aš mažai ką žinau. 

— Gerai, netrukus atvažiuosiu. Ar suradai artistės 
giminaičius? 

— Turiu adresus, kurie buvo rasti pas ją. Prodiuse- 
rių, aktorių. Tie, su kuriais man pavyko susisiekti, men- 
kai ją pažįsta. Tiesiai nesako, bet aišku, kad laiko ją 
įkyruole. 


Buvo penkiolika minučių po trijų, kai jis atvažiavo į 
prefektūrą, užmiršęs paimti iš taksi vairuotojo sąskaitą. 

Kaip tik tuo metu vyko ponios Rivolani apklausa. 
Jis nužvelgė ją iš tolo, pravėręs duris į inspektorių kam- 
barį. Ji vilkėjo raudonu paltu, kurį rytoj pat atiduos 
perdažyti juodai, įsitempusi, įsikandusi dantimis ska- 
relės kraštą. Aluajo spausdino rašomąja mašinėle, ne- 
siryždamas pažvelgti jai į veidą. 

Malė sėdėjo prie savo stalo ir, žemai nulenkęs galvą, 
kažką rašė. Pakėlė į Graci paraudusias iš nuovargio akis. 

— Trečiadienio vakarą, kai Žoržeta Toma ir stiuardas 
grįžo į viešbutį - buvo vienuolika valandų - patar- 
nautoja girdėjo jų pokalbį ant laiptų. Jos vardas Sandra 
Lėj. Paskambinau telefonu ir paprašiau, kad ji kaip 
galima tiksliau pakartotų jų žodžius. Štai ką ji kalbėjo... 

Jis paėmė nuo stalo popieriaus lapelį. Ten buvo už- 
rašyta: 

Žoržeta Toma pasakė: „Nieko neatsitiko. Nekreipk 
dėmesio. Be to, aš nesu įsitikinusi.“ 

Eidami pro Sandrą Lėj į Žoržetos numerį, jie nutilo. 
Pasak tarnaitės, ši scena jai pasirodžiusi keistoka, nes 

Žoržeta Toma ne tik kad nepasisveikino, bet tarsi jos 
nė nepastebėjo. Ji tvirtina, kad gražuolė paprastai pasa- 
kydavo ką nors malonaus. 

— O ką ji pagalvojo? 

— Ji gerai įsiminė žodžius: „Aš nesu įsitikinusi.“ Tei- 
gia, kad būtent taip ji pasakė. Nusprendė, kad gražuolė 
nėščia ir nelabai dėl to džiaugiasi. 

- Niekai. Teismo medicininė ekspertizė būtų nu- 
stačiusi... 

- Bet dėl visa ko Marselyje nusiuntė žmogų pas stiu- 
ardą. Po kelių minučių jie turi mums paskambinti. 


Tarkenas taip pat nusprendė, kad visa tai kvailystės, 
bet Žoržeta, be abejo, galėjo pamanyti, kad yra nėščia. 

Tarkenas sėdėjo prie savo stalo su švarku, su skry- 
bėle, priešais jį gulėjo visas kalnas aplankų iš krimi- 
nalistikos ir informacijos skyrių, kuriuose buvo pateikti 
duomenys apie visus revolverių vagysčių ir dingimo 
atvejus. Sugavęs Graci žvilgsnį pasakė: 

— Aš žmogus protingas, užsakiau tai dar rytą, dabar 
tik peržiūriu pateiktus duomenis. 

Ir pridūrė, kad jį sukrėtė tai, jog tiek daug ginklų 
dingsta ir keliauja iš rankų į rankas. 

— Sunku patikėti, bet nugvelbia ginklus net iš mūsų. 
Vasario mėnesį suėmė vieną vagišių, nugvelbusį „patran- 
ką“ iš Sen Siulpis komisariato eismo reguliuotojo, kai 
šis grįžo namo. Laimė, revolveris nebuvo užtaisytas, ant- 
raip užpuolikas būtų suvaręs jam į makaulę jo paties 
kulką, tačiau pasitenkino tik švininio vamzdelio smūgiu. 

Paplekšnojo delnu per priešais jį gulinčius aplankus 
ir pasakė, kad iš viso to galima daug ko pasimokyti, 
paskui paklausė: 

— Na, o tu iš kur atėjai? 

Graci sudribo į fotelį priešais jį, atsisagstė paltą ir 
ėmė pasakoti apie susitikimą su Eriku Grandenu. 

— Tie vaikinai taip pat gali daug ko išmokyti, - pa- 
sakė Tarkenas. - Šeštadienį tau ne pro šalį būtų papie- 
tauti su mano dykūnu. Jam netrukus sukaks dvidešimt 
dveji, o proto ne daugiau kaip tą dieną, kai aš jam 
pirmą kartą pasakiau „kuti-kuti“ Sent Antuano gim- 
dymo namuose. Iš visos širdies linkiu, kad tau taip 
neatsitiktų. 

— Mes irgi tokie buvome, - atšovė Graci. 

— Juokauji? Ar galėjai sau leisti vieną po kitos rūkyti 
tokias brangias cigaretes? Ar tau taip pat nedavė ra- 
mybės menai arba ūkis Australijoje? Ar galėtum po 
vakarienės dalytis savo drauguže su bičiuliu, kuris užei- 
goje groja tango. Taip, mes irgi buvome „tokie“, tačiau 
jie, vargšas mano naivuoli, yra iš kitos planetos. 


15 val. 50 min. Malė vėl susisiekė su Marseliu. Pjeras 
Beki negalėjo prisiminti pokalbio, vykusio trečiadienio 
vakare, sakė, kad Žoržeta Toma nuolatos patekdavo į 
keblias situacijas ir jis neatkreipė į tai dėmesio. 

Beje, visai nebesvarbu, prisiminė jis ar ne, nes inspek- 
torius korsikietis, dabar paskambinęs iš Marselio, tas 
pats, kuris perdavė pirmąjį pranešimą, gavo naujų žinių 
ir išklojo jas su korsikietišku akcentu be pernelyg di- 
delio entuziazmo, nes dar nežinojo, padėkos jam už tai 
ar apšauks avigalviu. 

Malė, ir pats nežinojo kodėl - gal iš nuovargio, juk 
tris naktis nemiegojo, gal todėl, kad suvokė, jog jam 
pranešė kai ką itin svarbaus, - ėmė svaigti galva. Jis 
sumurmėjo: 

— Ačiū, seni. 

Apsunkusia ranka įsikibęs į stalo kraštą minutėlę 
sėdėjo spoksodamas į tuštumą, suspaudęs pirštais tar- 
puakį. 700 000 senųjų frankų! Pigaus automobilio kai- 
na. Argi galima užmušti žmogų dėl 700 gabalų? 

Jis atsistojo, pasuko durų link, atsisuko į Aluajo, 
kuris likęs vienas sėdėjo prispaudęs ragelį prie ausies, 
ir tarė: 

— Žoržai, Žoržai, sakau tau, neverta gadinti nervų, 
manau, mes aptikome pėdsakus. 

Įėjęs į viršininko kabinetą, kuriame sėdėjo Graci ir 
Tarkenas, tarė: 

— Prašyčiau man atleisti, galbūt pasakysiu kvailystę, 
bet gražuolė, artistė ir vairuotojas kainuoja mažiau nei 
po 250 tūkstančių senųjų frankų. Praėjusią savaitę vie- 
noje Marselio kavinėje buvo parduotas Nacionalinės 
loterijos bilietas. Jo savininkas išlošė 700 gabalų. Su- 
prantama, laimėjimas ne pats stambiausias, bet ką jūs 
apie tai pasakysite? 

Viršininko lūpas nušvietė šypsena, savimi patenkinto 
žmogaus šypsena. Graci, kuris susivokdavo gerokai 
lėčiau, dar kokias dvi sekundes sėdėjo atsisukęs į duris 
ir stebėjo Malė nieko nesuprasdamas. Paskui pašoko 
ir ištiesė ranką telefono ragelio link. 

Tarkenas jau spėjo jį pagriebti ir paprašė sujungti 
su kuo nors iš Nacionalinės loterijos kompanijos, ir 
kuo greičiau, taip pat užsakė du pokalbius su Marseliu, 
su prefektūra ir su kavine gatvėje, kaip ji vadinasi (Fe- 
likso Pija, pasufleravo Graci), taigi Felikso Pija gatvėje. 

— Nežinau, kaip rašoma, ir telefono numerio nežinau, 
nesikabinėkite prie manęs su savo kvailais klausimais. 

Bilieto numeris buvo 51 708 (2 serija). Parduotas 
kavinėje, esančioje Felikso Pija gatvėje, paskutinį rug- 
sėjo ketvirtadienį kartu su dvidešimt trim kitais viso 
nominalo bilietais. 

Kavinės savininkas mano, kad neverta kelti tiek 
triukšmo dėl tokios smulkmenos. 1935 metais jis par- 
davė bilietą, kurio savininkas išlošė didįjį prizą - pen- 
kis milijonus tuometinių frankų. Galite įsivaizduoti... 
O dabar bilietų, išlošiančių iki milijono senųjų frankų, 
jis per metus parduoda daugiau kaip pusšimtį. Popu- 
liarumo jie jam nepelnė. „Bilietas-žudikas“ - tokia ant- 
raštė, be abejo, galėtų padaryti įspūdį, bet ponai iš Pa- 
ryžiaus ne vaikai, jie patys turi suprasti, kad jis norėtų 
išvengti tokios reklamos. 

Kas nusipirko tą bilietą, jis nežino. Kaip, beje, neži- 
no, kas jį pardavė. Kavinėje jie dirba trise: jis pats, jo 
žmona ir padavėjas, Rožė Tramoni, šaunus vaikinas, 
sergantis astma. 

Trečiadienį, apie šeštą valandą vakaro, kai tarnautojas 
iš Nacionalinės loterijos atėjo atsiimti neparduotų bilietų, 
jau buvo parduota nemažai bilietų, tarp jų ir laimingasis. 

Žoržeta Toma buvo užėjusi į kavinę antradienio va- 
karą susitikti su Pjeru Beki. Jis lošė kortomis su kitais 
kavinės lankytojais. 

Laukdama, kol jie užbaigs savo partiją, ji išgėrė ape- 
rityvo, persimetė keliais žodžiais su šeimininke. 

Galbūt kaip tik tada ir nusipirko loterijos bilietą, bet 
nei pats Lambro, nei jo žmona to bilieto jai parduoti 
negalėjo, nes ponia Lambro netrukus nuėjo gaminti 
vakarienės, o jis visą vakarą neatsitraukė nuo baro. 

Reikėtų išklausyti padavėjo Rožė parodymų, bet varg- 
šelis kaip tik šiuo metu ilsisi Pajūrio Alpių departamente, 

galbūt jis ką nors atsimena. Jie pasistengs jį surasti ir 
apklausti, bet tam reikės laiko. Kad ir kaip ten būtų, 
ponai iš Paryžiaus turėtų suprasti, kad dėl septynių 
šimtų tūkstančių frankų žmogaus niekas nežudys. Su- 
tinku, jiems nereikia mano patarimų. Ir vis dėlto savo 
nuomonę aš pasakysiu. 


- Žudoma ir dėl daug mažesnių sumų, - pareiškė 
Tarkenas. - Ji tikrai nusipirko bilietą, čia viskas su- 
tampa. Galėjo būti ir taip: antradienio vakare, lauk- 
dama, kol jos stiuardas baigs beloto partiją, išgėrė prie 
baro taurelę, persimetė keliais žodžiais su šeimininke, 
priėjo prie baro lentynos, kur buvo sudėtos cigaretės, 
paprašė paduoti pakelį arba dar ko nors ir pridūrė: 
„Nagi, parodykite man, kokius turite loterijos bilietus, 
galbūt turite ir manąjį.“ 

Tarkenas išsitraukė iš viršutinės švarko kišenės ci- 
garetę, paieškojo degtukų ir tarė: 

— Prašyčiau prisidegti. 

Paskui pridūrė, kad jis, Graci, gali juo patikėti, jis 
taip aiškiai mato šią sceną, tarytum stebėtų plačia- 
ekraniame kine. 

— Trečiadienio vakare, drauguži, ji išvyksta su savo 
išdykėliu užkąsti į piceriją gatvėje, niekaip neįsimenu 
jos pavadinimo... 

— Felikso Pija, - pasufleravo Graci. 

— Taip, būtent taip. Aš visa tai matau taip aiškiai, 
tarsi pats ten būčiau buvęs. Blausi šviesa, orkestras 
groja lėtą valsą, viskas kaip ir turi būti. 

— Sen Moron picerijoje nėra orkestro. Aš tai žinau, 
esu ten buvęs. 

Tarkenas pakilo, nusitaikė smiliumi į Graci kakla- 
raištį, apėjo stalą ir tarė: 

— Ak tu, nevykėli, štai ir pakliuvai, o aš mąstau, suku 
galvą. Ar žinai, kad sprendžiant tokius dalykus visai 
nebūtina kur nors važiuoti. Galbūt ten ir nėra orkestro, 
bet patikėk, ten grojo radijas arba buvo įjungtas tele- 
vizorius. 

— Nesuprantu. 

— Tu niekada nieko nesupranti. Ar tau yra tekę tre- 
čiadienio vakare klausytis radijo? Kaip manai, kokio 
pranešimo gera pusė žmonių laukia trečiadieniais? Ogi 
paskutiniojo Nacionalinės loterijos tiražo rezultatų, 
vargšas nevykėli. 

Graci atsakė: 

— Tikriausiai taip ir yra, bet nereikia išpūsti, kas 
iš to? 

— Ji, žinoma, nepašoko iš džiaugsmo, - kalbėjo toliau 
Tarkenas, - išliko rami, net neaiktelėjo, tik nutaisė 
svajingą miną. Taigi jos draugužis paklausė: „Kas tau? 
Tu pavargai?“ Oji atsakė: „Ne, mažuliuk, nieko tokio. 
Be to, aš nesu įsitikinusi.“ Ji iš tiesų nebuvo įsitikinusi. 
Atsidūrusi viešbučio numeryje palaukė, kol tas tipas 
ramiai atsiguls, ir tik tada pažvelgė į savo bilietą. Pa- 
tikėk, visa tai matau taip, tarsi pats ten būčiau buvęs. 

Jis užgesino cigaretę, pažvelgė į laikrodį, paėmė ra- 
gelį - kaip tik suskambėjo telefonas - ir mestelėjo Graci: 

— Ji asmenybė, tavo gražuolė. 

Trinktelėjęs sau per krūtinę, pasakė: 

— Alio. 

Graci, grauždamas nykščio nagą, galvojo apie balti- 
nius, kurie buvo pažymėti raide „Ž“, apie jauną juoda- 
plaukę moterį, kuri ketvirtadienį, išeidama iš viešbučio, 

nusipirko laikraštį, norėdama įsitikinti, kad išlošė pa- 
kankamai pinigų ir galės nusipirkti naują „Dofiną“, 
užsirašyti savo inicialus ant jo durų, apie trisdešimt- 
metę moterį, besišypsančią rimta, dėmesinga šypsena, 
sugebėjusią paslėpti nuo pašalinių akių ir nuostabą, ir 
džiaugsmą, įsivaizdavo ją, niekaip negalinčią užmigti, 
nesugebėjusią išsaugoti savo 700 000 frankų. 


16 val. 20 min. 

Loterijos bilietas 51 708 buvo pateiktas apmokėti 
nežinomo asmens spalio 5-ąją apie 11 val. 30 min. 
Nacionalinės loterijos skyriuje Krua-de-Pti-Šan gatvėje 
Paryžiuje. 

Kasininkai įsidėmėjo žmogų, kuris aiškiai nerimavo 
dėdamas 700 000 frankų į seną odinę piniginę. Jie 
tikriausiai galėtų jį atpažinti. Sugebėjimas įsidėmėti 
veidus - būtina jų profesijos žmonių savybė. 

Žymės: trisdešimt penkerių-keturiasdešimties metų, 
veidas pailgas, ilga nosis, šatenas, plaukai sušukuoti 
aukštyn, kad atrodytų aukštesnis, ūgis maždaug 1 met- 
ras 70 centimetrų, labai liesas, veidas išblyškęs, vilki 
pilku paltu, vienplaukis. 


16 val. 30 min. 

Žuji paskambino iš baro netoli namo, kuriame gy- 
veno Garodi šeimyna. Po pietų jis nenuleido akių nuo 
jaunos moters, visą laiką sekė paskui ją. Ji nuvyko 
apsipirkti į „Lafajeto galeriją“ ir „Luvro“ parduotuves 
Operos aveniu, viską pirko labai greitai, gerai žino- 
dama, ką nori įsigyti: vilnonę palaidinukę, batelius, 
kurie Žuji pasirodė labai gražūs, dvi poras nailoninių 
kelnaičių, vienas šviesiai violetines, kitas baltas. 


128 


— Ji tikriausiai tave pastebėjo, - pasakė Graci. 

— Taip, „Luvre“. Mes truputį paplepėjome. Aš ją 
gerokai išgąsdinau, kai pasakiau, kad saugau ją. 

— Ar papasakojai jai apie Rivolani ir Dares? 

— Teko. 

— Ką ji tau atsakė? 

— Kad tai siaubinga, kad ji tuojau pat eis namo. Taip 
ir padarė. Aš esu priešais jos namus. 

— Na, ir lik ten. 


16 val. 35 min. 

Komisaro Tarkeno teorija: Žoržeta Toma sužino, 
kad išlošė 700 000 frankų Nacionalinėje loterijoje, bet 
nėra tikra, kad teisingai išgirdo numerį per radiją vie- 
noje iš Marselio picerijų. Kitos dienos rytą nusipirkusi 
laikraštį pasitikrina numerį, bet niekam nieko nesako. 

Tardytojo Fregaro klausimas: Kodėl nesako? 

Inspektoriaus Graciano atsakymas: Prisiminkime jos 
inicialus ant baltinių, ant „Dofino“ durų, ji buvo ego- 
istė. Argi neaišku? 

Tarkeno teorija: Kažkas ketvirtadienį ar penktadienį 
sužino, kad Žoržeta Toma turi loterijos bilietą, išlošusį 
700 000 frankų. Tas „kažkas“ sėda į „Fokėjietį“, kuris 
išvyksta penktadienio vakare, kad galėtų ją sekti. Ji, 
išėjus visiems keleiviams, nežinia kodėl užtrunka kupė, 
tas „kažkas“ įeina į kupė, nužudo ją, paima loterijos 
bilietą ir pasiima pinigus Krua-de-Pti-Šan gatvėje. 

Fregaro klausimas: Kodėl reikėjo žudyti traukinyje, 
juk tai susiję su didele rizika? 

Graciano atsakymas: Jis neturėjo kitos išeities. Ži- 
nojo, kad ji važiuos pasiimti pinigų tiesiai iš stoties. 
Tuomet būtų šaukštai po pietų. 

Tarkeno teorija: Tas „kažkas“ ją nužudo, paima 
pinigus ir, jeigu nenumano, kad banknotų numeriai 
užfiksuoti, pasilieka juos sau arba mėgina kaip galima 
greičiau juos pakeisti. 

Fregaro klausimas: Bet kodėl reikėjo nužudyti dar 
du tos kupė keleivius? 

Graciano atsakymas: Tas „kažkas“ padarė klaidą, 
dėl tos klaidos gali įkliūti, todėl nužudo du pavojų jam 
kėlusius liudytojus. 

Fregaras abejodamas lingavo galva, žinojo, kad yra 
nusikaltėlių, kurie gali nužudyti dėl kokio nors menk- 
niekio, pavyzdžiui, norėdami nusipirkti pakelį ciga- 
rečių. Ir vis dėlto gudrus sumanymas lifte nužudyti 
Elianą Dares nebūdingas tokiems žmonėms. 


16 val. 48 min. 

Marselio prefektūra: viešbučio „Mesažeri“ Felikso 
Pija gatvėje šeimininkė penktadienį, Žoržetai Toma 
išvykus, ant naktinio staliuko esančioje peleninėje rado 
dvylika aspirino tablečių. 


Gaberas paskambino apie penktą valandą. Jis pa- 
buvojo visose darbuotojų samdymo agentūrose, tačiau 
veltui. Pasakė grįžtąs į kontorą, turįs naują planą, kaip 
surasti merginą iš Avinjono. 

Graci pasakė, kad čia jo laukia daug naujienų. Žanas 
Lu mandagiai pasidomėjo, kokios tos naujienos. Iš- 
klausęs pridūrė: | 

— Gerai, drauguži, viskas klostosi pagal planą, ti- 
kiuosi, spėsiu atvykti iki tol, kol padėsite šioje byloje 
tašką. 

— Važiuok taksi. 

— Savaime suprantama, viršininke, dangus tarytum 
prakiuro. Ar matai, kas darosi lauke? 

Graci pažvelgė pro langą: sutemo, saulė pasislėpė už 
debesų, ėmė lyti. 


Žako Lanžo, Žoržetos Toma vyro, apklausa. 

Aukšto ūgio, vyresnis, nei manė Graci, solidus vy- 
riškis, vilkįs gerai pasiūtu kostiumu, neatrodė labai 
susisielojęs ir net nesistengė tokio vaidinti, bet buvo 
matyti, kad jam nuoširdžiai gaila Žoržetos Toma. Sė- 
dėjo ant kėdės ir rūkė „Kraven“, teigė nieko nežinąs. 

Sakė, kad Žoržeta buvo labai jauna, kai už jo ište- 
kėjo, dvidešimt metų už jį jaunesnė, jis niekada nejautęs 
jai neapykantos. Ir vis dėlto labai kentėjo, kai sužinojo, 
kad ji jam neištikima. Komercijos direktorius, dabar 
prekiaujantis automobiliais, jam nepatiko. Vadino jį 
„lerva“. Graci, kuris galvojo taip pat kaip jis, pritar- 
damas linktelėjo galva. Čia viskas aišku. | 

— Ar pirkdavo loterijos bilietų, kai gyvenote kartu? 

— Kartais nusipirkdavo, kaip ir visi. 

— Ar viso nominalo? 

— Tai priklausydavo nuo turimų finansų. 

— Ar pažįstate Bobą Vatskį? 

— Ne. Ji man yra pasakojusi apie jį, retkarčiais susi- 
tikdavome. Aš ir toliau dirbau „Žerli“, ji perėjo į „Bar- 
len“. Darbo reikalais pabendraudavome. 

— O ar susitikdavote su Eriku? 

— Apie jį man irgi pasakojo. 

— Kodėl? 

— Jeigu būtumėte girdėję, ką ji apie jį kalbėjo, ne- 
klaustumėte kodėl. Jis jaunas, beveik vaikas, ir pro- 
tauja lyg vaikas. Tai sunku paaiškinti žmogui, kuris 

jos nepažinojo. Ji mylėjo Eriką kaip pati save, jis ir 
panašus į ją. 

— Nesuprantu. 

— Taip ir žinojau, kad nesuprasite, juk sakiau jums. 

- Ar manote, kad jis susijęs su Žoržetos nužudymu? 

— To nesakiau. Beprasmiška žmogžudystė. Jaunasis 
Erikas buvo keistuolis, kaip ir Žoržeta. 

- Juk jūs niekada jo nematėte. 

— Patikėkite, ji labai tiksliai man jį apibūdino. Jis 
savaip žiūri ir į žmones, ir į gyvūnus, svajoja kaimo 
vietovėje įsirengti laboratoriją, daug ir garsiai kalba 
apie dalykus, kurių neišmano: apie žmones, apie šio pa- 
saulio menkumą, apie ką tik nori... Maždaug prieš 
pusmetį ji buvo atėjusi į „Žerli“ pasikalbėti su manimi 
apie kažkokį tyrimų centrą Pietų Afrikoje. Ji nieko 
nenusimanė apie tokius dalykus. Norėjo, kad inves- 
tuočiau pinigų į jų įmonę. Sakė, kad turiu tai padaryti 
dėl jos. 

— Kokią įmonę? 

— Nežinau. Visos jos vienodos! Tyrimų centrą Pietų 
Afrikoje, esą jie ketina išvažiuoti į Pietų Afriką, ten 
prasidėsiąs tikras gyvenimas. Tokie žmonės kaip jie 
rytojaus dieną pamiršta, ką vakar buvo kalbėję. 

— Jam nepasisekė, kad ji mirė, - tarė Graci. - Galbūt 
šiandien ji būtų turėjusi pinigų nusipirkti du bilietus į 
lėktuvą. 

Dabar jau Lanžas nieko nesuprato. 

— Jums viską paaiškins, - tarė Graci. 

Jis šiek tiek pavargo ir nežinia kodėl susierzinęs už- 
leido vietą prie stalo Žoržui Aluajo. 

Pardi Kabūro pėdsakus aptiko be dešimties minučių 
šešios. Jau sutemo, tą dieną įvykiai klostėsi greitai, vi- 
siems atrodė, kad tyrimas gerokai pasistūmėjo į prie- 
kį - net žinia, kad firmos „Prožen“ realizavimo sky- 
riaus direktorius spėjo numirti antrą kartą, niekam 
nesukėlė nuostabos. 

Inspektorių kambaryje Malė jau suskaičiavo, ko ver- 
tas kiekvienas numirėlis ir kokia iš jo nauda žudikui. 
Jis net sudarė „negyvėlio kursą“ rusvame popieriaus 
lape ir prisegė jį ant palangės už Graci stalo. Visi atei- 
davo į jį pažvelgti. Kai paaiškėjo, kad Kabūras nužu- 
dytas, tas kursas gerokai krito: nuo 233 333 senųjų 
frankų (plius trisdešimt trys santimai) už kiekvieną 
nužudytąjį iki 175 000. Visi inspektoriai sutarė, kad 
esant tokiam kursui lošimas nieko nevertas, net jeigu 
kalba suktųsi apie pustuzinį žmonių, kuriuos jie patys 
mielai nunuodytų. 

Sutrikęs Graci kaip tik studijavo kursą, kai suskam- 
bo telefonas ir Gaberas jam pranešė paskutines nau- 
jienas. 

— Kas dar? 

— Kabūras. Tvirtybės, seni, čia tikrai galima suklupti. 
Pardi apėjo visas ligonines ir policijos komisariatus, pa- 
sirodo, norint jį rasti, reikėjo užeiti pas Bualo vaikinus. 
Tai tas tipas, kurį nušovė Centrinės sporto salės tualete. 
Jokių dokumentų. Niekas nežinojo, kas jis toks. Bualo 
vaikinams pagaliau pavyko rasti jo pirštų atspaudus 
Rytų stoties komisariate. Prieš keletą mėnesių jis ten 
Išsiemė pasą. 

Bualo skyrius buvo tame pačiame aukšte kaip ir 
Tarkeno, beveik kaimynystėje. 

— Kada jį nužudė? 

- Šeštadienio vakare, apie vienuoliktą valandą. 

— Dildyta kulka? 

— Taip. Į pakaušį. 

— O kas paaiškėjo po tyrimo? 

- Nieko. Jokių pėdsakų. Manė, kad asmeninės są- 
skaitos. Ką ketini daryti? 

— O kur tu esi? 

— Kriminalistikos skyriuje. Sugalvojau, kaip surasti 
merginą iš Avinjono. 

— Ką sumąstei? 

— Taksi! 

Graci persibraukė ranka žandą, jis buvo apaugęs 
šeriais. Galvojo, kad būtų geriau, jei merginos iš Avin- 
jono ieškotų Pardi, jis tikrai šį reikalą sutvarkytų grei- 
čiau. Bet kaip padaryti, kad Gaberas neįsižeistų? 

- Paklausyk, tu man reikalingas čia. 

— Viršininke, taip nesielgiama. Ji jau beveik mano 
rankose, patikėk, aš tikrai ją surasiu. 

Graci, stovėdamas prie telefono, linktelėjo galva 
pritardamas ir pagalvojo: „Aš dar pasigailėsiu, ją spės 
nužudyti.“ 

- Ją būtina surasti, ar supranti? - maldavo jis. - Tu 
privalai ją surasti! Jis nenormalus, jo neįmanoma su- 
stabdyti. 

- Aš rasiu ją, - patikino Žanas Lu. - Nesinervinkite, 
viršininke. 

Tuo metu į visus Senos departamento komisariatus 
buvo perduotas išsamus merginos apibūdinimas: apie 
dvidešimties metų, blondinė, daili, kai ją matė pasku- 
tinį kartą, vilkėjo mėlynu paltu. 

Buvo 18 val. 05 min. 

223-ia vieta 


Benžamena Bomba - ją vadino Bambi, - čiulpdama 
braškinę karamelę, su tuščia degtukų dėžute rankose, 
kurią netrukus numetė ant šaligatvio, dar jausdama 
bučinio skonį, apsivilkusi mėlynos spalvos paltu, sto- 
vėjo prie įėjimo į tolimojo susisiekimo traukinių pero- 
ną. Klausydamasi traukinių švilpimo Liono geležinke- 
lio stotyje, mintyse kartojo: „Kaip man visa tai įgriso, 
kaip įsipyko, kaip nusibodo, kuo aš nusikaltau die- 
vuliui, kad man taip atsitiko?“ 

Laikrodis rodė šiek tiek po šeštos valandos, ji tai pa- 
stebėjo, kai išėjo į gatvę. Gerai nors tiek, kad neverkė. 
Išsiverkti suspės rytoj, kai ją iškvies į pono Pikaro kabi- 
netą ir kai jis jai pasakys: „Panele, jūs labai maloni ir ra- 
šomąja mašinėle spausdinate greitai, aš nė kiek neabejoju 
jūsų nuoširdumu ir jūsų argumentų pagrįstumu, bet, deja, 
esu priverstas pasakyti, kad turite susirasti kitą darbą.“ 

Žinoma, ponas Pikaras su ja nekalbės taip maloniai, 
išmes ją iš darbo jau antrą dieną, kaip kokią bukagalvę, 
kaip kvailę, kaip kuoktelėjusią mergšę. 


„Kuoktelėjęs“ - mėgstamas Danieliaus žodis. Kai jis 
sako „kuoktelėjęs tipas“, „vairuotojas kuoktelėjęs“, 
man pasipainiojo visiškai „kuoktelėjusi mergelė“, tai 
reiškia: „bukaprotis, vėpla, tai yra žmogus, kuriam 
trūksta vieno šulo, kuris mato lyg pro rūką“. 

Ji neverkė, akis tarytum aptraukė migla, ji blogai 
matė geležinkelio stoties pastatą, automobilių stovėji- 
mo aikštelę priešais geležinkelio stotį, autobusus, va- 
žiuojančius Bastilijos aikštės link, miestą, apie kurį 
ilgus mėnesius svajojo, kaip bukagalvė, kaip kuok- 
telėjusi provincialė. Rytoj ją atleis iš darbo. Tikriausiai 
išmes ir iš kambario. Viskas baigsis taip ir nespėjus 
prasidėti. Prieš tris dienas, viso labo tik prieš tris dienas 
ji įsivaizdavo, kaip atvyks į Paryžių išalkusi tarsi plėš- 
rūnė, puikuodamasi gražiais dantimis, kuriuos du kar- 
tus per dieną valydavo geriausia dantų pasta „Selžen“, 
vilkinti mėlynu paltu, kurį nusipirko tik prieš mėnesį, 
nuostabiais šviesiais plaukais, dailiomis kojomis, dide- 
lėm mėlynom akim, nuo kurių žvilgsnio, kai žiūrėdavo 
į veidrodį, apmirdavo širdis. Ji mokėjo be klaidų ir grei- 
tai spausdinti rašomąja mašinėle, jos lagamine gulėjo 
Pižjė mokyklos baigimo diplomas, trys suknelės, trys 
sijonai, o krepšyje - penkiasdešimt tūkstančių frankų. 

Ji daug tikėjosi, tačiau susitiko šį mulkį, šį vaikiščią, 
tipą, kuris tikriausiai dar nė karto nėra skutęsis, išle- 
pintą berniūkštį, kuris įsivaizduoja esąs vienas iš pa- 
saulio stebuklų ir mano, kad visi aplinkiniai kuoktelėję, 
kuris negali nė žingsnio žengti nepasipainiojęs jums po 
kojų ir nesudraskęs kojinių, savo Mažulėlį, savo bran- 
giausiąjį, savo mylimąjį, Danielių. 

Staiga suvokė, kad autobusas pasuko Bastilijos aikš- 
tės link ir kad ji dar neturi bilieto. Nusipirko bilietą 

iki pat aikštės, Dieve, kaip visa tai jai nusibodo, toliau 
eis pėsčiomis, kur kojos veda, tebejausdama ant lūpų 
bučinį, čiulpdama karamelę, duos valią ašaroms, niekas 
nematys, kaip žliumbiu, jis suplėšė man tris poras ko- 
jinių, aš noriu mirti, prisiekiu savo gyvybe, noriu mirti, 
kas bus, jeigu niekada daugiau jo nebeišvysiu. 

Bastilijos aikštėje išlipo iš autobuso ir ėjo mojuo- 
dama rankomis, nes rankinę pamiršo kontoroje; buvo 
ketvirta valanda, ir ji pirmą kartą pagalvojo: „Čia jau 
buvau, bet tądien šalia manęs buvo jis, tai buvo siau- 
binga, tai buvo nuostabu, jei mama sužinotų, apalptų, 
bet man į tai nusispjauti, nusispjauti, juo blogiau man, 
aš verkiu.“ 

Ji verkė eidama per aikštę, verkė kaip paskutinė kvai- 
ša, kaip tikra vėpla, o tie, kuriems tai nepatinka, gali 
nekreipti į mane dėmesio, man nusispjauti, kokia di- 
džiulė aikštė, juoda ir tviskanti, apšviesta iš visų pusių. 
Ar davė jam pinigų, kad bent galėtų užkąsti traukinyje? 

Čia ji jau buvo kartu su juo. Kad ir kokioje šio drėg:- 
me persismelkusio miesto vietoje atsidurtų, vis prisi- 
mindavo, jog buvo čia su juo vieną iš tų dviejų dienų. 
Kada? Šeštadienį. Taksi. 

„Dar neisiu namo, - pagalvojo. - Pėsčiomis trauksiu 
iki Palė Ruajalio, susirasiu kokią nors nelabai ryškiai 
apšviestą kavinukę, užsisakysiu neplaktos kiaušinienės 
iš dviejų kiaušinių, valgysiu ir skaitysiu laikraštį, paskui 
pėsčiomis trauksiu į Bak gatvę. Parėjusi namo susitvar- 
kysiu kambarį, tarytum nieko nė nebūtų įvykę. Arba 
užsuksiu į kokį nors barą ir krėsiu kvailystes. Plepėsiu 
su vaikinais, šoksiu, išgersiu ko nors stipresnio, kad 
apsvaigčiau ir galėčiau kuo greičiau viską pamiršti, bet 
kas galėtų priversti mane pamiršti Mažulėlį?“ 


137 


Prieš tris dienas, penktadienio vakarą, ji pabučiavo 
savo motiną ir jauniausiąjį broliuką Avinjono gele- 
žinkelio stotyje. Įlipo į traukinį šypsodamasi, rodydama 
plėšrūnės dantukus, o motina pasakė: 

— Ar tau neliūdna, kad palieki mus? 

Ji atsakė: 

— Mes netrukus pasimatysime! Per Kalėdas! 

Po trijų mėnesių, tai taip nedaug. O ką reiškia trys 
dienos? 


Jis stovėjo pasitempęs kaip sargybinis tambūre prie 
tualeto, prie pat durų, vedančių į kaimyninį tualetą, 
pasirengęs ten pereiti, kai tik pasirodys kontrolieriai, 
šviesiaplaukis, persimetęs per ranką lietpaltį, vilkįs susi- 
glamžiusio tvido kostiumu. Žvelgė sumušto šuns aki- 
mis ir iš šalies atrodė labai kvailai. 

Traukinys pajudėjo. Pasilenkė norėdamas padėti jai 
įkelti į vagoną lagaminą, neteko pusiausvyros ir suplėšė 
pirmą kojinių porą. 

Ji įniršusi sušuko: 

— Pasitraukite, aš kaip nors pati susitvarkysiu! 

Skaudėjo kulkšnį, kurią jis užgavo. Kojine nubėgo 
akis, jos užadyti nebeįmanoma. Reikėtų susirasti nagų 
laką ir patepti juo skylutės kraštus. 

Jis neatsiprašė, nemokėjo atsiprašyti. Stovėjo šalia 
kaip koks avigalvis, paskui burbtelėjo: 

— Jis sunkus. 

Žvelgė liūdnu žvilgsniu, kai ji pasikėlė suknelės pa- 
lanką norėdama žvilgtelėti į suplėšytą kojinę, paskui 
pridūrė (to betrūko): 

— Jas reikės išmesti. Mano batų padai pakalti gele- 
žėlėmis, tai mamos darbas, aš visiems plėšau kojines. 

Traukinys jau važiavo visu greičiu. Ji, prilaikydama 
suknelės palanką, prispaudus: prie suplėšytos kojinės 
seilėmis suvilgytą pirštą, pakėlė į jį akis ir įdėmiai pasi- 
likos metų, atrodė kaip primuštas šunelis, tuomet ji 
pasakė, kad tai nesvarbu, kad tai vieni niekai. Ir pati 
nusinešė lagaminą į kupė. 

Koridoriaus viduryje prie atdaro lango stovėjo mo- 
teris, Žoržeta Toma, ir ilganosis vyriškis, Kabūras. 
Moteris, norėdama ją praleisti, šiek tiek prigludo prie 
lango, pažvelgė į ją, jos akių, dievai žino kodėl, ji 
nepamirš niekada (galbūt todėl, kad ji mirė); žvelgė 
kaip žmogus, kuris ją jau pažįsta, akys tarytum sakė: 
„Štai ir ji.“ 

Kupė buvo kita atmosfera, ten buvo tvanku ir karš- 
ta. Apatinį dešinįjį gultą buvo užėmusi moteris, kairį- 
jį - vyras. 

Bambi atsigulė ant savo gulto galvodama apie ma- 
mą, apie tris sukneles, kurias būtų ne pro šalį išsiimti 
iš lagamino ir pakabinti ant pakabos, apie suplyšusią 
kojinę. Užsiklojusi apklotu nusiavė kojines, paskui, 
vartydamasi nuo šono ant šono, nusivilko suknelę. 
Pagalvojo: „Juk negaliu miegoti apsirengusi, įdomu, 
kaip elgiasi kiti.“ 

Blondinė, ponia Dares (vėliau Danielius pasakė, kad 
ji artistė), vilkėjo rusva pižama ir rusvu chalatu. Skaitė 
iliustruotą žurnalą ir kartkartėmis žvilgčiojo į Bambi. 
Pagaliau tarė: 

- Virš jūsų galvos yra lemputė. 

Įjungusi šviesą, Bambi pasakė: 

- Dėkoju, dabar traukiniuose pasirūpinta, kad kelei- 
viams būtų patogu. 


Teisybę pasakius, ji pirmą kartą važiavo tokiame 
vagone. Tvarkingai prie pat sienos pasidėjo suknelę, 
prie kojų - rankinę, kojines pasikišo po pagalve ir, 
įsikišusi į burną vyšninę karamelę, ėmė skaityti knygą, 
kurią buvo pasiėmusi į kelionę. Šiek tiek vėliau plačiai 
atlapoję duris į kupė įėjo kontrolieriai. 


— Opa! Bėgu! - sušuko padavėjas. - Neplakta kiauši- 
nienė iš dviejų kiaušinių ir bokalas alaus. 

Bambi Palė Ruajalio kavinėje prie staliuko sėdėjo 
viena. 

Ji antrą kartą skaitė France-Soir išspausdintą straips- 
nį, tačiau nieko naujo nebeaptiko. Daugžodžiaujant 
buvo dėstoma tai, ką jau pranešė rytiniai laikraščiai. 
Parašyta, kad kriminalinė policija labai diskretiška, kad 
artimiausiu laiku nusikaltėlis bus suimtas. Veltui ieš- 
kojo inspektoriaus Graciano, kurį Mažulėlis apibūdino 
taip: „Aš juo pasitikiu“, vardo. Tikriausiai jos akys 
gražios, nes padavėjas, atnešęs kiaušinienę, įdėmiai 
pažvelgė į ją, o nueidamas du kartus atsisuko. Panoro 
išsitraukti iš rankinės pudrinę, bet staiga prisiminė, kad 
pamiršo ją kontoroje Reomiūro gatvėje. Laimė, pi- 
niginė gulėjo jos palto kišenėje kartu su šlapia nuo 
ašarų „Pirmadienio“ nosinaite ir saldainiais, kuriuos 
atsisakė paimti Mažulėlis. 

Mintis išsiuvinėti ant nosinaitės žodį „Pirmadienis“ 
šovė į galvą jos mamai. Taigi ji išsiuvinėjo nosinaitėse 
visas savaitės dienas. Traukinyje, kai pirmą kartą susi- 
tiko su Danieliumi, buvo pasiėmusi raudoną žalios 
spalvos kvadratėliais išmargintą „Penktadienio“ nosi- 
naitę. 

Norėdama pasiekti savo mėlyną paltą, turėjo kils- 
telėti ir prilaikyti ant krūtinės apklotą, kad neatideng- 
tų liemenėlės. Padavė bilietą arčiau jos stovėjusiam 
kontrolieriui. Antrasis kontrolierius tikrino dažytos 
blondinės, artistės, bilietą. Paskui jie pažadino vyriškį, 
gulėjusį ant apatinio gulto, jis bambėdamas sunkiai 
pramerkė vokus. 

Pasinaudojusi proga, kad niekas į ją nežiūri, apsi- 
vilko mėlyną paltą ir nulipo žemyn. Įsispyrusi į ba- 
telius, išėjo koridoriun. Žoržeta Toma ir Kabūras vis 
dar šnekėjosi, stovėdami vienas šalia kito prie atdaro 
lango. Jauna graži brunetė rūkė, pūsdama didelius 
dūmų kamuolius, kuriuos vėjas atpūsdavo atgal į 
koridorių. Tamsaus dangaus fone skriejo juodi me- 
džiai. 

Tualetas buvo užimtas. Ji nuėjo per tambūrą į kai- 
myninį vagoną, bet ten tualete irgi kažkas buvo, taigi 
sugrįžo atgal. Žemė siūbavo po kojomis kaip mugės 
atrakcione, norėdama išlaikyti pusiausvyrą ji turėjo 
abiem rankomis remtis į sieną ir išsitepė pirštus. 

Dar šiek tiek luktelėjo. Girdėjo, kaip kontrolieriai 
atidarinėjo kupė duris ir sakė: „Damos ir ponai, prašy- 
tume atleisti...“ Galų gale keletą kartų truktelėjo durų 
rankeną, kaip mokykloje, kai reikalas spiria, o iš tua- 
leto ilgai niekas neišeina. 

Staiga durys atsidarė ir ji, pamačiusi išsigandusį su- 
trikusio žmogaus žvilgsnį, viską suprato. Iš tikrųjų, 
kaip mokykloje, kai dar buvo neišlaikiusi bakalauro 
egzamino; ji tarytum sugrįžo trejus ar ketverius metus 
atgalios: mokytojų ir mokinių stovyklos, paslaptys, 
skundimai, baimė, kad užklups prižiūrėtojas. 

— Ko jums reikia? 

Įsitikinęs, kad tai ne kontrolieriai (prižiūrėtojai), jis 
stovėjo įsisprendęs įžūlia poza. 

Ji atsakė: 

— Viso labo tik padaryti pi-pi! 

Tai buvo tas pats berniūkštis, kuris suplėšė jai kojinę, 
šviesiaplaukis, labai sutrikęs. Verksmingu balsu su- 
šnibždėjo: 

— Nestovėkite čia. Eikite šalin. Aš neturiu bilieto. 

— Neturite bilieto? 

— Neturiu. 

- Ir todėl užsidarėte tualete? Bet ką laimėsite? 

— Nekalbėkite taip garsiai. 

— Aš nekalbu garsiai. 

— Ne, jūs kalbate garsiai. 

Tą akimirką jie išgirdo kontrolierių žingsnius (pri- 
žiūrėtojų balsus). Bilietų tikrintojai įėjo į paskutinę 
vagono kupė, tik už dešimties žingsnių nuo jų. „Damos 
i1r ponai, prašytume atleisti...“ 

Sugriebė ją už rankos, tai buvo pirmas ryžtingas jo 
gestas. Darė tai taip šiurkščiai, kad ji vos nesušuko. 
Įsitraukęs ją į tualetą, uždarė duris. 

— Ką darote? Išleiskite mane! 

Jis užspaudė jai burną ranka, visai kaip Robertas 
Teiloras Deborai Ker vokiečių laive filme, kurį ji matė 
Avinjone prieš du mėnesius, bet Robertas Teiloras buvo 
su ūsais, juodaplaukis, suaugęs vyriškis, o šis berniūkš- 
tis maldavo žvelgdamas į ją išgąsdinto vaiko akimis. 

— Nekalbėkite, maldauju, nutilkite! 

Jiedu stovėjo šalia prie uždarytų durų. Ji gerai matė 
savo atvaizdą dideliame veidrodyje virš praustuvės ir 
galvojo: „Šitai galėjo atsitikti tik man, jei dabar mane 
pamatytų mama, apalptų.“ 

Jis labai tyliai, monotonišku, jėzuitų mokyklos auk- 
lėtinio balsu pasakė, kad norėjo išlaukti ant vagono 
laiptelių, tačiau kaimyninio vagono koridoriuje stovi 
kažkoks įtartinas tipas, be to, jis nebuvo įsitikinęs, kad 
įstengs atidaryti duris, ir nežinojo, kur dėti lagaminą. 

Išsipūtęs kiaulės odos lagaminas gulėjo ant praus- 
tuvės. Išlepintas vaikas, turtingų tėvų sūnelis, štai kas 
jis toks, jo tėvas advokatas, municipalinis patarėjas 
Nicoje. Šitai pasakė jai rytojaus dieną, dar pasakė, kad 
tikrai mokėsi jėzuitų mokykloje, gyveno Tulūzoje, pen- 
sione, kur buvo paliktas antrus metus kartoti mate- 
matikos, kad jam visa tai įkyrėjo iki gyvo kaulo ir kad 
jis viską metė nusprendęs pats tvarkyti savo gyvenimą. 

Į duris pasibeldė. Paklausė, ar kas nors yra tualete. 
Ji, pridėjusi pirštą prie lūpų, kaip darydavo mokykloje, 
pastūmė vaikiną. Šis, viską supratęs, triukšmingai užsi- 
keberiojo ant unitazo dangčio, pernelyg triukšmingai. 
Prieš atidarydama duris ji atsisagstė paltą, kad viskas 
atrodytų kuo natūraliau, „jeigu mane pamatytų mama, 
apalptų“. 

— Kas atsitiko? 

— Ak, atleiskite. 

Dešiniąja ranka prilaikė duris, neleisdama jų atla- 
poti, kairiąja —- savo palto skverną. Kontrolieriai nu- 
žvelgė ją nuo galvos iki kojų. Jaunesnysis žengė žingsnį 
atatupstas, antrasis sutrikęs nevalingai pridėjo ranką 
prie kepurės. Ji tikriausiai išblyškusi kaip lavonas. Jeigu 
pasuktų galvą ir pamatytų išblyškusį veidą, apsuptą 
šviesių garbanų, nuogas kojas iš po prasagstyto palto, 
pati apalptų. Girdėjo duslius savo širdies tvinksnius. 

- Jūs jau tikrinote mano bilietą... 

Vyresnysis tarė: 

— Taip, taip, - paskui pridūrė: - Panele, prašytume 
mums atleisti. 

Jie pasitraukė, ji uždarė duris ir pažvelgė į save veid- 
rodyje, pamatė šviesius plaukus, išsigandusias kaip to 
vaikino akis, ir kelį, kyšantį iš po palto. Dabar ką tik 
buvusį išblyškusį veidą nutvieskė raudonis. 

Jie taip ir stovėjo: jis - ant unitazo palenkęs galvą, 
kad nesiektų lubų, ji - prisispaudusi prie durų, raudona 
kaip vėžys, užsisagsčiusi paltą, nors jau tada nujautė, 
kas netrukus įvyks. Kaip kvaila, bet viskas vyko būtent 
taip: kai pažvelgė į jį, viską suprato. Jis irgi išraudo, 
juodose jo akyse buvo matyti dėkingumas, jis atrodė 
toks kvailas, mano meilė, mano Dani, mano Danielius. 

— Jūs išsitepėte skruostą. 

Štai ir viskas, ką jis įstengė jai pasakyti po dviejų ar 
trijų minučių, kai jiedu įsitikino, kad kontrolieriai nu- 
ėjo. Tikriausiai purvinu pirštu prisilietė prie veido. O 
gal tai padarė jis, bukagalvis, kai ranka užspaudė jai 
burną. Žvelgdama į veidrodį patrynė skruostą nosinai- 
te. Jis nušoko žemyn, vos nenusisuko sprando, užkėlė 
koją ant lagamino, įsikibo į ją net neatsiprašęs, nes to 
daryti nemokėjo. Veidrodyje nušvito šypsena. Tik tiek 
ir mokėjo - šypsotis gražia išlepinto vaiko šypsena. 

- Ir jūs taip pat. Štai... 

Ji ištiesė jam savo nosinaitę, parodžiusi į suodžių 
pėdsakus ant kaktos ir skruosto. Jis, stovėdamas šalia 
jos, pasitrynė skruostą ir kaktą. Paskui jie nusiplovė 
rankas išsimuilinę geležinkelio kompanijos muilu, sklei- 
džiančiu ypatingą kvapą, aitrų, taip kvepia daiktai, 
skirti visiems. 

Jis pasižiūrėjo į jos raudoną žaliais kvadratėliais 
išmargintą nosinaitę ir nusijuokė. 

— Kai buvau mažas, irgi tokių turėjau. Po vieną kiek- 
vienai savaitės dienai. 

Kai buvo mažas! Retkarčiais jo kalboje pasigirsdavo 
pietiečio akcentas, išlikęs nepaisant pašaipų ir jėzuitų 
priekaištų, civilizuotas, kiek pakitęs akcentas, taip kal- 
ba turtingų Avinjono tėvų sūneliai, kurie nemoka pra- 
šyti atleidimo. Paskui jis staiga nusisuko, labai greitai, 
matyt, pagalvojo apie mamą, apie nosinaites, prisiminė 
širdžiai mielus daiktus, sušildžiusius sielą. 

Mielas Mažulėlis. 


Ji be apetito baigė valgyti kiaušinienę ir staiga pri- 
siminė, kad kambario raktas liko rankinėje. 

Išeidamas Danielius duris paliko atrakintas, tai pa- 
sakė, kai jiedu kalbėjosi telefonu. Dėl to jai ir paskam- 
binęs. Ketvirtą valandą. 

- Bambi? 

— Taip. 

Bambi pirmą dieną dirbo toje kontoroje. Kai išgirdo: 
„Jums“, iš karto suprato, kad skambina jis. 

— Durų neužrakinau, neturiu rakto. 

— Kur tu? 

- Kliši. 

Jie nutilo, tylėjo labai ilgai, ji nežinojo, ką sakyti, jis 
1rgi nežinojo, be to, buvo nejauku matyti įsmeigtus 
kolegų žvilgsnius. 

— O kur yra Kliši? 

—- Pakankamai toli. 

Tai reiškė: „Pakankamai toli nuo Liono stoties.“ 

Visi Paryžiaus kvartalai buvo toli arba arti nuo tos 
vietos, kur jie pirmą kartą išvydo šį drėgme persismel- 
kusį miestą. 

— Ar toli nuo čia? 

— Nežinau. 

Ir vėl tyla, ilga tyla. 

— Aš išvažiuoju, Bambi. 

Ji nieko neatsakė. Ką gali atsakyti, kai jauti į save 
įsmeigtas dešimt porų akių, kai esi paprasčiausia kvėša? 

— Manau, bus geriau, jei grįšiu namo. Viską paaiš- 
kinsiu tėvui. Jis pasikalbės su policija. Tu neturėsi jokių 
nemalonumų, aš irgi. Mano tėvas moka tvarkyti tokius 
reikalus. 

— Kaip važiuosi? 

— Traukiniu, kaip ir atvažiavau. 

Ji norėjo daug ką jam pasakyti, tačiau neįstengė. 
Jeigu būtų pasakiusi, jis būtų ėmęs dvejoti. Visi būtų 
varstę ją žvilgsniais, žvelgę labai įdėmiai, ir tai ją var- 
žytų. 

— Danieliau... 

Vis dėlto ištarė jo vardą. Tikriausiai balsu, kai taria- 
mas vardas, galima išreikšti visa tai, kas skaudina širdį, 
nes kolegos sutrikę nusuko akis. Ir ji išgirdo siaubingus 
dalykus, jis juos berte išbėrė: „Mano mažoji Bambi, 
mano mažoji Bambi, myliu tave, labai greitai, visada, 
naktį, po kiek laiko, Paryžius, Nica, tu, aš, mano ma- 
žoji Bambi, paklausyk, Bambi...“ Ir padėjo ragelį. 

Ji irgi padėjo ragelį, ėjo tarp stalų kaukšint rašo- 
mosioms mašinėlėms, nieko neužkliudžiusi, nepada- 
riusi nė vieno netikslaus judesio, keistai visa burna 
šypsodamasi, paskui ėmėsi darbo ir išspausdino nepa- 
keldama galvos du ar tris puslapius. Po to staiga, nebe- 
galėdama ištverti - kas bus, tebūnie - pašoko ir nusku- 
bėjo prie durų; eidama pasičiupo paltą, tekina pasileido 
koridoriumi, išbėgo į gatvę, bėgo Liono geležinkelio 

stoties laukiamąja sale ir atsidūrė platformoje. Ir tik 
tada pastebėjo, kad laikrodis rodo penkias valandas, 
o pirmasis traukinys „Marselis-Nica-Ventimilis“ iš- 
vyksta 17 val. 50 min., reikės palaukti. 


Jie išėjo į koridorių, ji pirma, norėdama įsitikinti, 
kad netoliese nieko nėra. Paskui šiek tiek pastovėjo 
tambūre. Jis papasakojo, kad iš namų pabėgo prieš 
savaitę, iš pradžių autobusu atvažiavo į Kanus, paskui 
į Marselį, purviną miestą, kur kiekviename žingsnyje 
pristoja žmonės ir užduoda visokiausius klausimus. Dvi 
dienas praleido turizmo bazėje, dvi - stotyje, laukia- 
mojoje salėje, vieną - bistro, kuris dirbo kiaurą parą, 
vieną - viešbutyje, kai dar turėjo pinigų. 

— Ką ketinate daryti? 

— Nežinau. 

Jis niekada nieko nežinojo. O kadangi ji buvo pen- 
keriais ar šešeriais metais vyresnė už jį, jis iš karto 
pajuto pasitikėjimą ir sykį net pavadino ją ponia. Bam- 
bi pagalvojo: „Jam reikėtų išsimiegoti.“ 

— Mano kupė yra laisva vieta. Luktelėkite. Kai kori- 
doriuje nieko nebebus, įeikite į kupė. Viršutinis gultas 
kairėje nuo durų. Kaip tik virš mano gulto. | 

Jis žiūrėjo į ją neslėpdamas susižavėjimo, pritarda- 
mas jos žodžiams linkčiojo galva, štai tada ir pavadino 
„ponia“. 

Jauna brunetė ir Kabūras tebestovėjo koridoriuje. 
Bambi iškišo pro duris galvą norėdama tuo įsitikinti, 
paskui pasakė: 

— Aš noriu miego, palaukite, kol koridoriuje nieko 
nebebus, tik netriukšmaukite, kai įeisite į kupė. 

— O lagaminas? 

— Pasiimkite jį su savimi! 

Del visko kaltas tas lagaminas. Niekam tikęs kiaulės 
odos lagaminas, į kurį buvo įsidėjęs tik dvejus marš- 
kinius, kostiumą ir visokiausių smulkmenų: knygų, 
boksininko pirštines, burlaivio modelį, konservų dė- 
žučių, sužiedėjusios duonos kepalą, sidabrinius stalo 
įrankius, kuriuos tikėjosi parduoti, odekolono flakoną, 
kad kvepėtų, ir ne mažiau kaip trejas šukas, kad visada 
būtų gražus. 


„Tarytum būtų nepakankamai gražus“, - pagalvojo 
Bambi, prietemoje eidama iš mažos kavinukės į ži- 
bintais apšviestą Palė Ruajalio aikštę. Čia jie jau buvo 
sekmadienio rytą, vakar, prieš tūkstantį metų. 

Jiedu sekė jauną inspektorių, vilkintį trumpu paltu, 
kuris visur važinėjo taksi. Tūkstantis šimtas frankų iki 
Lafonteno gatvės, kur laukė, kol jis išlips, sėdėdami 
vienas priešais kitą prie stalo nedideliame bare, esan- 
čiame Lafonteno gatvės ir kažkokio akligatvio kampe. 

Po pusvalandžio į tą barą užėjo ir inspektorius, vil- 
kintis trumpu paltu. Nekreipdamas į juos dėmesio, 
pasuko prie telefono. 

— Pataikė kaip pirštu į dangų, - pasakė Mažulėlis. — 
Kokie jie avigalviai, tie faraonai. 

„Nevėkšlos, avigalviai“ — žodžiai iš kito pasaulio, 
jos ir jo pasaulio. Jie užaugo tame pačiame krašte, ir 
tai buvo puiku. 

„Jis dar toks jaunas, - pagalvojo Bambi. - Kvailys, 
ir tiek.“ 


Traukinyje, paskui ištisą dieną ir naktį ji buvo gero- 
kai vyresnė už jį, ji buvo „ponia“. 

Koridoriuje įsiplieskė ginčas. Bambi, gulėdama ant 
gulto, girdėjo, kaip garsiai kalba Žoržeta Toma, ji net 
atitraukė užuolaidėlę virš savo galvos, norėdama pa- 
sižiūrėti, kas ten vyksta. 

Kabūras stovėjo atsisukęs į ją nugara, bet net iš nu- 
garos atrodė visiškai sugniuždytas. Gražuolė brunetė 
laikė pridėjusi ranką prie savo švarko šiek tiek žemiau 
peties, jos keistai sudėti pirštai panėšėjo į plėšraus 
paukščio nagus. Atrodė, nori išsaugoti kažką, kas gu- 
lėjo vidinėje jos švarko kišenėje, tai, ką, matyt, iš jos 
kėsinosi atimti. 

Bambi suprato, kad ji įžeidė Kabūrą, piktu balsu 
beria jam į veidą pagiežingus žodžius, bet pačių žodžių 
negirdėjo. 

Vėliau, kai buvo užgesintos visos lemputės, Žoržeta 
Toma įėjo į kupė. Bambi matė, kaip ji atsigulė ant kai- 
myninio gulto, visiškai rami, tarytum jokio ginčo nė 
nebūtų buvę. Liekna, graži, ilgakojė, vilkinti klasikinio 
stiliaus kostiumėliu, ji gulėjo ant nugaros. Bambi ji 
nepatiko. 

Vėliau, galbūt pusę pirmos ar pirmą valandą nakties, 
Kabūras irgi įžengė į kupė. Bambi matė, kaip jis nusi- 
vilko švarką ir užsiropštė ant gulto. 

Traukinys atvyko į Lioną. Lango užuolaidas nušvietė 
ryški šviesa, pasigirdo triukšmingi balsai, kažkas bė- 
giojo platforma. Bambi numanė, kad Liono geležin- 
kelio stotyje, kaip ir Avinjone, pardavinėjama kava 
kartoninėse stiklinaitėse ir į celofaną suvynioti sumuš- 
tiniai. Traukinys pajudėjo. 

Jau snaudė gulėdama ant pilvo, pakišusi ranką po 
galva, kai išgirdo, kaip vaikėzas tylutėliai atidarė ir už- 
darė kupė duris. Bet užvirtęs ant savo lagamino prarado 


149 


pusiausvyrą, užkliudė kažką iš gulinčiųjų ir nusikeikė: 
„Velniai rautų, ką aš iškrėčiau?“ 

Ji irgi norėjo žinoti, ką jis iškrėtė. Suėmė juoko prie- 
puolis, pati nežino kodėl. Matyt, todėl, kad teko padėti 
jam užkelti lagaminą, jis velniuodamasis įsikibo į ją, ji 
buvo pusnuogė, iš pradžių užkliuvo už apatinio, paskui 
už Bambi gulto, giliai kvėpavo, buvo nepatenkintas, 
tikriausiai jį kamavo baimė, rankos, kai tamsoje bandė 
į ką nors įsitverti, drebėjo. Tikras idiotas. Galų gale 
įsitaisė ant laisvo gulto, trumpam nutilo bijodamas net 
krustelėti, paskui tyliai sušnibždėjo: 

— Viskas baigėsi sėkmingai, aš vos nepataikiau į kitą 
kupė. 

Pasilenkė prie jos gulto taip, kad ji galėjo įžiūrėti jo 
akis. Jų šnabžesys tikriausiai erzino kupė keleivius. 
Kartkartėmis ją supurtydavo juoko priepuolis. 

Liepą jam sukako šešiolika metų. Jų tas pats zodiako 
ženklas. Ji pasakė, kad siaubinga būti vėžiu, visi vėžiai 
išprotėję. Jis paklausė: 

— Ar tikrai? 

Paklausė labai susijaudinęs, net sutrikdė ją, paskui 
atsitraukė, nes būdamas arti jos pajuto, kaip į galvą 
suplūdo kraujas. 

Bambi liovėsi juokusis. Jis prakalbo apie liūdnus 
dalykus, prakalbo apie save. Mokėjo apie save kalbėti. 
Traukinys dūmė Dižono, Paryžiaus link, vežė jį vis 
tolyn nuo koležo, tolyn nuo tėvo, su kuriuo susiginčijo 
dėl motorolerio. 

Bambi užsnūdo gulėdama ant nugaros, iki pat smak- 
ro užsitraukusi apklotą ir tarytum per sapną regėjo, 
kaip keičiasi tamsoje virš jos palinkęs veidas, kurį jau 
seniai pažinojo. „Patikėkite, jūs turite grįžti namo, jums 

nederėjo išvažiuoti...“ O traukinys vis dunda ir dunda 
į priekį. 

Rytą prasimerkusi pamatė, kaip jis lipa nuo gulto 
susiglamžiusiu tvido kostiumu, su lietpalčiu, permestu 
ant rankos. Išeidamas pasilenkė prie jos, sušnibždėjo 
„panele“ ir pabučiavo į skruostą. Ji pagalvojo, kad jis 
tikriausiai nė nebuvo užmigęs. Ir vėl užsnūdo. 

Paskui atsibudusi pamatė, kad jau pusė aštuonių, 
traukinys netrukus atvažiuos į Paryžių, o koridoriuje 
pilna keleivių, rūkančių prie lango. Išgirdo, kaip kažkas 
pasakė, kad oras atšalo. 

Kilstelėjo norėdama apsivilkti suknelę. Jai nusišyp- 
sojo brunetė, gulinti ant kaimyninio gulto. Artistė jau 
buvo apsirengusi, prie jos gulto stovėjo lagaminas. 
Bambi, pamaniusi, kad vyriškiai dar miega, nusiklojo 
apklotą. Visą laiką, kol vilkosi suknelę ir movėsi ko- 
jines, kilnodama kojas, jautė į save įsmeigtą Žoržetos 
Toma žvilgsnį. Kai jų akys susidūrė, pastebėjo, kad jos 
žvilgsnis toks pat kaip ir išvakarėse - klaidžiojantis, 
nenusakomas. 

Nuėjo į tualetą išsivalyti dantų ir pasikvėpinti veidą 
odekolonu. Koridoriuje stoviniavo daug žmonių. Pa- 
matė vyriškį, apie kurį vėliau jai papasakojo Mažulėlis, 
bet tą akimirką nekreipė į jį dėmesio. Tik įsiminė, kad 
jis vilkėjo pilku paltu, panašiu į tą, kurį nešiojo dėdė 
Šarlis, pernelyg ilgu ir pernelyg siauru, rankoje laikė 
krepšį, pasiūtą iš mėlyno audinio, su Provanso herbu. 

Ji negalvojo apie Mažulėlį. Šiaip ar taip, mintys buvo 
susijaukusios, nerimtos. Jis išėjo, kaip nors išsisuks. 

Kai sugrįžo į kupė, traukinys jau važiavo į peroną. 
Vyriškis nuo apatinio gulto, vilkintis žaliu švarku, 
sunkiai kvėpuodamas užsirišinėjo storapadžių batų 

raištelius. Kabūras išėjo pirmas, neatsisveikinęs, net 
nepažvelgęs į ją, nepažvelgęs nė į vieną keleivį, tikriau- 
siai gėdijosi dėl vakar kilusio ginčo. Paskui, kaip tik 
tą akimirką, kai traukinys sustojo, odiniu švarku vil- 
kintis vyriškis paėmė savo lagaminą aptrintais kam- 
pais, atsisveikino su visais ir išėjo paskui jį. 

Bambi dėjo į lagaminą tualeto reikmenis. Ji ir dabar 
aiškiai prisiminė, kaip artistė, atlaidžiai šypsodamasi, 
dukart pamojavo jiems ranka, pirštus sugniaužusi į 
kumštį. Nors Elianos Dares lagaminas buvo sunkus, 
ji stovėjo pasitempusi, kupė pasklido aštrus kvepalų 
kvapas. 

Koridorius ištuštėjo. Žoržeta Toma stovėjo prie lan- 
go nuleistomis užuolaidomis. 

— Panele... 

Jos liko vienos. Bambi jau vilkosi mėlyną paltą. Jau- 
tėsi atsigavusi, pailsėjusi, nes buvo nusipraususi ir rū- 
pestingai susišukavusi, nors, kai buvo tualete, į jo duris 
beldė žmonės. 

Iš arti Žoržetai Toma galėjai duoti trisdešimt metų, 
jos veidas buvo išblyškęs, juodi plaukai, didelės, kaip 
Bambi, mėlynos akys. Ir Bambi sujaudinęs žvilgsnis, 
kurį pagavusi ji tuojau pat nukreipė akis į šalį. 

Žoržeta norėjo su ja pasikalbėti. Jai reikėjo su ja 
pasikalbėti. Jai buvo būtina su ja pasikalbėti. 

Bet ji neturėjo ką pasakyti. Bambi iš karto tai su- 
prato. Jaunoji moteris tarė: 

— Jūs matėte tą vyriškį vakar vakare, tai siaubinga. 

Pasakė nepasitikinčio žmogaus tonu, tarytum mal- 
daudama, kad jai atsakytų. 

— Juk žinote, kad visko pasitaiko, - atsakė Bambi. — 
Nesisielokite dėl to. 

Paėmė lagaminą, ketindama eiti iš kupė. Bet Žoržeta 
Toma atsistojo tarpduryje, bandydama ją sulaikyti: 

— Kaip siaubinga, kad esama tokių žmonių, - pasa- 
kė. - Išklausykite mane, panele Bomba, dar neišeikite. 

Bambi pagalvojo: „Iš kur ji žino mano vardą?“ Ir 
tuojau pat galvoje šmėstelėjo mintis: „Jis tikriausiai 
bandys išeiti pro bufetą arba tarnybines patalpas, koks 
idiotas, turiu jį pasivyti.“ 

Galų gale atstūmė jauną moterį pasakiusi: 

- Prašyčiau mane praleisti, manęs laukia. 

Keista, bet ji pajuto, kad jas abi kausto baimė. 

— Po galais, ko jums iš manęs reikia? Leiskite praeiti! 


„Ko jai iš manęs reikėjo?“ - galvojo Bambi, kirsda- 
ma Hales. Ją pykino nuo iš ten sklindančių aštrių kva- 
pų. Dabar jis turėtų būti Dižone, o gal ir toliau. Dižone 
šeštadienio rytą aš miegojau ir dar nieko nebuvo atsi- 
tikę, o jis gulėjo ant savo gulto virš manęs ir galbūt 
kažką man kalbėjo. 

Kojos pačios atvedė į Reomiūro gatvę. Išėjo iš kon- 
toros niekam nieko nepaaiškinusi, pačią pirmąją savo 
darbo dieną. Rytoj ją išmes pro duris. Būna tokių va- 
karų, kai atrodo, kad pats Aukščiausiasis prieš tave 
nusistatęs, Aukščiausiasis, nežinantis, kas yra gailestis, 
nepaliekantis jokių vilčių. 

Ji buvo priimta į darbą neakivaizdžiai, pasikliovus 
atsiųstu diplomu. Darbdavys sutiko mokėti aštuonias- 
dešimt aštuonis tūkstančius frankų per mėnesį, sumo- 
kėti socialinio draudimo įnašą, taip pat tryliktąjį atly- 
ginimą, transporto išlaidas ir mokestį už kambarį su 
vandentiekiu ir dujine plytele, kurį išsinuomojo palė- 
pėje Bak gatvėje. 

Rytoj ponas Pikaras praneš, kad ji atleista, tikriau- 
siai ir kambarį atims. Gerasis dievulis nieko jai ne- 
paliks. Kaip sakydavo mama: „Paliks tik akis, kad 
galėtum verkti.“ 

Vis dėlto šį vakarą ji turi užeiti į kontorą. Gal ras 
ten poną Pikarą, jis tikriausiai vėlai išeina namo. Viską 
jam paaiškins. Jis padarė jai šaunaus žmogaus įspūdį, 
gali būti, kad turi jos amžiaus dukterį. Pasakys jam: 
„Jeigu jūsų duktė būtų pamačiusi Mažulėlį prie išėjimo 
iš Liono stoties, kaip aš aną rytą, jis tikriausiai ir ją 
būtų sujaudinęs.“ 

Paskui tektų papasakoti apie kambarį, apie pirmąją 
naktį, apie antrąją, ji būtų priversta kalbėti apie tokius 
dalykus, kurių neįmanoma paaiškinti. 

Beje, pono Pikaro kontoroje nebus. Jau visai sutemo, 
buvo šalta ir liūdna. Ponas Pikaras greičiausiai jau 
sugrįžo namo. Bet ji galėtų nueiti į Reomiūro gatvę ir 
pasiimti savo rankinę, nors tai ir nepatiktų durininkui. 


Tą atmintiną šeštadienio rytą, aštuntą valandą, jis 
stovėjo perone, netoli nuo išėjimo, susikišęs rankas į 
kišenes, kaklą apsivyniojęs moteriška kaklaskare. Ke- 
leiviai, eidami pro šalį, stumdė jį, bet jis nesitraukė, 
taigi jie apeidavo jį čia iš vienos, čia iš kitos pusės. 
Tikras kvailys. 

Bambi pastatė lagaminą ant žemės ir paklausė: 

— Ar jūs čia ketinate ir toliau stypsoti? Ką rengiatės 
daryti? 

Jis atsiduso: 

— Pagaliau! Ką taip ilgai ten veikėte? 

— Kaip tai ką? 

— Ar paėmėte mano lagaminą? 

— Jūsų lagaminą? 

— Bet juk mes susitarėme... 

— Kaip tai susitarėme? 

Jis lingavo galva nieko nesuprasdamas. Ir ji lingavo 
galva nieko nesuprasdama. Pagaliau jie atsipeikėję atsi- 
sėdo ant suolo, Bambi padėjo savo lagaminą. Jis pa- 
sitaisė iš po lietpalčio išlindusią kaklaskarę. Ant jos 
buvo pavaizduota Nicos įlanka. 

- Juk tai moteriška kaklaskarė. 

— Taip, ji mamos. Nežinau, kodėl ją pasiėmiau. Ma- 
žas būdamas labai mylėjau mamą, man patikdavo dė- 
vėti jos daiktus. O dabar nežinau kodėl. 

Jis sukūrė planą, kaip išeiti iš Liono geležinkelio 
stoties. Pasakė naktį aiškinęs, ką ji turinti daryti. Sakė, 
kad kalbėjęs visą pusvalandį, pasilenkęs virš jos gulto. 
O ji nieko negirdėjo, matyt, tuo metu buvo užsnūdusi. 

- Jūs turėjote paimti mano lagaminą. Išeiti, parodyti 
savo bilietą, daiktus palikti keleivių salėje ir sugrįžti su 
dviem perono bilietais. Paskui turėjome išeiti kartu. 

— Aš nieko nesupratau. Negirdėjau. Jūsų planas 
puikus. 

Jis žiūrėjo į ją nepatikliai, nusivylęs. Suaugusiaisiais 
negalima pasitikėti. Jie niekada negirdi, ką jiems sakai. 

Norėdama, kad jis atgautų pasitikėjimą, prisilietė 
prie jo rankos. Ir pagalvojo: „Dabar aš tikrai darau 
kvailystę, iš tikrųjų turėčiau palinkėti, kad kuo greičiau 
jį sulaikytų ir išsiųstų namo. Blogiausiu atveju jis būtų 
nubaustas tik tiek, kad negautų deserto.“ 

—- Tuomet eikite ir paimkite savo lagaminą. Kur jį 
palikote? 

— Kupė, bagažinėje. 

— Kuo greičiau paimkite jį ir grįžkite. 

- Ir mes padarysime taip, kaip aš sakiau? 

— Taip, padarysime taip, kaip jūs sakėte. 

— Jūs manęs palauksite? 

Ji žiūrėjo į jį ir jautė keistą virpulį, beveik kaip mo- 
kykloje, tik kur kas stipresnį. Dabar mes apgausime 
prižiūrėtojus, sukelsime skandalą, tik daug didesnį. 

— Kuo jūs mane laikote? 

Jis laimingas patikliai linktelėjo galva ir nubėgo į 
traukinį pasiimti savo lagamino. 

Dešimt minučių laukė jo sėdėdama ant suolo ir gal- 
vodama: „Aš pažįstu save, labai gerai pažįstu, man 
pritrūks valios mesti jį čia, turėsiu daug nemalonumų, 
aš iš galvos išsikrausčiau.“ 

Jis grįžo su lagaminu, lėtai žengė keista veido iš- 
raiška, surimtėjęs, pritilęs, neatpažįstamas. 

— Kas jums? 

— Man? Nieko. 

Ji išėjo viena su dviem Iagaminais ir rankine. Juos 
nešti nebuvo lengva. Keleivių salėje kišenėse ir pini- 
ginėje ilgai ieškojo dviejų penkiasdešimties frankų mo- 
netų. Automate nusipirko du perono bilietus. Palikusi 
lagaminus šalia automato, sugrįžo atgalios. 

Jis laukė prie kontrolės punkto, keista išraiška tebe- 
kaustė jo veidą. Staiga ji paklausė: 

— Kur jūsų kaklaskarė? 

— Tikriausiai palikau kupė. Eime, tai nesvarbu. 

Vienas paskui kitą jiedu ėjo pro kontrolierių. Bambi 
parodė bilietus. Šaltą saulėtą rytą su lagaminais stovėjo 
ant šaligatvio prie stoties, žiūrėdami į pro šalį važiuo- 
jančius lengvuosius automobilius ir autobusus. 

— Na, gerai, iki pasimatymo, - pasakė Danielius. 

Jis nemokėjo sakyti „ačiū“. 

— Ką ketinate daryti? 

— Dėl manęs galite nesijaudinti. 

— Bet aš jaudinuosi. 

Jie šiek tiek ėjo drauge Bastilijos aikštės link, kol 
Bambi susistabdė taksi. Atsisėdo į mašiną. Jis liūdnas 
stovėjo ant grindinio su kiaulės odos lagaminu prie 
kojų. Ji tarė: 

— Ar važiuosite su manimi? 

— Kur? 

Ji nežinojo, ką atsakyti. Jis sunkiai įgrūdo savo laga- 
miną į taksi. Viską darė sunkiai. Jiedu sėdėjo prisi- 
spaudę vienas prie kito, Bambi suknelė atidengė kelius, 
ji niekaip negalėjo jos pasitaisyti; mašina staigiai stab- 
dydavo važiuodama nepažįstamomis gatvėmis, kur nie- 
kas nieko nepažinojo. 

Pasakė adresą, kurį vien prisiminus jau dvi savaitės 
širdį užliedavo džiaugsmas - įdomu, kaip atrodo Bak 
gatvė? 

Kai važiavo tiltu per upę (Sena prasideda Langro 
Danielių, jis buvo pasinėręs į savo mintis. 

Pasakė, kad viskas susitvarkys, norėjo ir save pa- 
drąsinti. Jis nuolankiai uždėjo ranką jai ant delno, šiltą, 
ilgais, per atostogas įdegusiais pirštais. 

Iškilo problemų su raktais nuo kambario Bak gat- 
vėje. Durininko nebuvo. Jie kreipėsi į artimiausią kai- 
mynę, paskui į kitų aukštų gyventojus. Bambi priėjo 
prie išvados, kad paryžiečiai ne itin paslaugūs. 

Galų gale išsiaiškino, kad Bambi jos kambaryje lau- 
kia mergina, vardu Sandrina. Ji taip pat dirba konto- 
roje Reomiūro gatvėje. Atvažiavo prieš metus iš Nanto. 
Gyvena netoliese, Sevro gatvėje, tokiame pat kambaryje. 

Ponas Pikaras įpareigojo ją sutikti Bambi. Sandrina pa- 
sakė, kad jai kelia pasibjaurėjimą darbas nekilnojamojo 
turto agentūroje ir gyvenimas tokiomis sąlygomis. Ji 
visą laiką žvilgčiojo į Danielių nesuprasdama, kas jis 
toks, laukdama, kol jį jai pristatys. Bambi, atsisėdusi 
ant taburetės, susikišo rankas į savo mėlyno palto kiše- 
nes ir žvelgė į Paryžiaus stogus visai pamiršusi Danielių. 


— Aš neturiu raktų, - pasakė durininkas Reomiūro 
gatvėje. - Net jeigu kiltų gaisras, nieko negalėčiau padėti. 

— Aš tik norėjau pasiimti savo rankinę. 

- Galite norėti ko tik širdis geidžia: rašomosios maši- 
nėlės, pinigų, gulinčių jų seife, tačiau kas iš to, aš netu- 
riu raktų. 

Bambi pasisuko ir nudrožė tiesiai prie laiptų. 

— Kur jūs einate? 

— Į kontorą. Gal ten kas nors yra. 

— Nieko ten nėra. Visi išėjo. Ar žinote, kiek dabar 
valandų? 

Buvo devynios valandos vakaro. Ji vis dėlto užlipo į 
trečią aukštą, paskambino į duris, paskui nulipo že- 
myn. Durininkas laukė prie savo kambario. Nieko jai 
nepasakė, tik žiūrėjo, kaip ji eina tamsoje susikišusi 
rankas į savo mėlyno palto kišenes ir tikriausiai gal- 
vojo: „Na ir šiuolaikinis jaunimas“, arba: „Na ir laikai 
atėjo“, o gal: „Kailį tokiai iškaršti“ ar pan. 


Kambarys nedidelis, dvylikos kvadratinių metrų, 
lubos žemos, sienos nudažytos balta spalva. Kampe 
stovi dujinė viryklė, sieninė spinta, praustuvė ir - kokia 
prabanga - dušas, atitvertas citrinos spalvos polietileno 
užuolaida. 

— Įsirengsiu kambarį pagal savo skonį, - pasakė 
Bambi. 

Sandrina užtruko pas juos gana ilgai. Visą laiką 
čiauškėjo: 

— Jūsų suknelė puiki. Kokia graži jūsų šukuosena, 
kaip jums pavyksta taip susidėti plaukus? Ir bateliai 
labai dailūs. O dušas - nuostabus, ar ne? 

Jai viskas atrodė nuostabu. Bet kadangi Bambi, už- 
siėmusi savo reikalais (traukė iš lagamino daiktus), į 
klausimus neatsakinėjo, ji ėmė pasakoti apie kontorą, 
pradėjo ilgiausią monologą, kurio, be jos pačios, niekas 
nesiklausė. Kontora irgi buvo nuostabi. 

Staiga paaiškėjo, kad laikrodis rodo vidurdienį. Pa- 
galiau Sandrina išėjo pasakiusi, kad jos dar susitiks 
vakare. Danielius užsnūdo ant lovos. 

Kambarys pasikeitė: ant naktinio staliuko išsirikiavo 
nuotraukos, knygų lentynoje - knygos, ant lovos - 
pliušinis meškiukas, į kurį Mažulėlis atsirėmė pečiu ir 
jautė kutulį miegodamas. 

Bambi nusimaudė po dušu, apsivilko dailų frotinį 
raudonos spalvos chalatą; jį ir rankšluostį pirko su 
mama. Danielius sėdėjo lovoje susitaršiusiais plaukais 
ir žiūrėjo priešais save nieko nematančiu žvilgsniu. Jį tik- 
riausiai pažadino bėgančio vandens triukšmas. Ji tarė: 

— Nusimaudykite, tikriausiai esate purvinas kaip 
paršiukas, nors imk ir siųsk jus į Gelbėjimo armiją. 
Nenoriu, kad mano namuose įsiveistų blakių. O aš tuo 
metu persirengsiu. 

Rengdamasi vis žvilgčiojo į dušą ir matė pro užuo- 
laidą Mažulėlio siluetą. Jis buvo liesas kaip šakalys. „Ir 
ką aš su juo veiksiu?“ - galvojo ji. 

— Kaip man išeiti? 

Padavė jam savo frotinį chalatą, jis išėjo iš dušo 
šlapiais kaip ir jos plaukais, chalato rankovės buvo per 
trumpos, o ties pečiais siūlės, atrodė, tuoj tuoj prairs, 
jis buvo labai nelaimingas. Ji vilkėjo apatiniais marš- 
kiniais, ieškojo naujos kojinių poros. Ir kaip tik tą aki- 
mirką jis pasakė: 

— Kupė gulėjo negyva moteris. 


„Jeigu jiedu iš karto būtų nuėję į policiją, - pagalvojo 
Bambi, - nieko blogo nebūtų atsitikę. Manęs neatleistų 
iš darbo, galėčiau parašyti mamai, kad pirmosios die- 
nos praėjo sėkmingai.“ 

Šatlė aikštė buvo apšviesta neono šviesos, ji pamatė 
koloną ir tiltą per Seną. Ėjo į priekį, o jos mintys sukosi 
apie tai, kad jis jau pravažiavo Dižoną, kad gali apsi- 
galvoti ir persėsti į traukinį, važiuojantį į Paryžių. Įsi- 
vaizdavo, kaip beldžiasi į duris antrą valandą nakties. 

Jam visada atsitikdavo tai, kas kitiems neatsitikdavo. 


Šeštadienį jiedu išėjo iš namų tik apie pirmą valandą, 
o iki to, susėdę šalia vienas kito ant lovos, ilgai šnabž- 
dėjosi, kaip du sąmokslininkai, aptarinėjo tai, kas įvy- 
ko traukinyje, o apie tokius dalykus kalbėti garsiai nei 
jis, nei ji negalėjo. 

— Aš nuėjau, jūs likote sėdėti ant suolo. Drožiau 
traukinio link. Niekaip negalėjau prisiminti, kokiame 
vagone mes važiavome. Galų gale suradau jį. Kori- 
doriuje išgirdau balsus. Nusprendžiau palaukti kaimy- 
ninėje kupė. Kalbėjosi vyriškiai. Daugiausia kalbėjo 
vienas iš jų, davė kažkokius nurodymus. Antrasis, kaip 
supratau, sirguliavo. Visą laiką keistai kosčiojo. Ir tik 
vėliau, kai važiavau taksi, prisiminiau, kad taip kosint 

jau esu girdėjęs. Bet tada neatkreipiau į tai dėmesio. 
Nebuvo jokio reikalo klausytis, ką jie kalba. Laukiau, 
kol nueis. Bijojau, kad tai kontrolieriai, kad pareika- 
laus bilieto. Kad ir kaip ten būtų, išsigandau, jų balsai 
mane baugino, nors pačių žodžių negirdėjau. Kupė iš- 
buvo dvi minutes, gal šiek tiek ilgiau. Girdėjau, kaip at- 
sidarė ir užsidarė durys. Jie nuėjo. Laimė, pasuko į kitą 
pusę, neužėjo į kupė, kurioje buvau. Palaukęs, kol jie 
išlipo iš vagono, nuėjau į mūsų kupė pasiimti lagamino. 
Ant apatinio gulto, kairėje, aukštielninka gulėjo juoda- 
plaukė. Niekada nesu matęs lavonų, bet, patikėkite, ji 
buvo negyva. Čiupau lagaminą, privėriau duris ir puo- 
liau iš traukinio. Manau, kad niekas nematė manęs išli- 
pančio. Traukinyje nieko nebuvo. Tuomet grįžau pas jus. 

Jis daugybę kartų beveik žodis žodin kartojo tas 
pačias frazes. Apie nieką kita kalbėti negalėjo. Iš pra- 
džių Bambi pagalvojo, kad ši istorija - tikra beprotystė, 
paskui užsikrėtė vaikiūkščio jauduliu ir ėmė spėlioti, 
kaip viskas vyko. Galų gale grįžo prie ankstesnės min- 
ties, kad tai beprotystė. 

Visą tą laiką bandė jį nuraminti, nes buvo labai su- 
sijaudinęs, atrodė šiek tiek juokingas su jos frotiniu 
chalatu, ir ji nejučia ėmė kreiptis į jį „tu“. 

— Sakei, kad kai išgirdai kalbant sirguliuojantį vy- 
riškį, jis tau kai ką priminė. Ką priminė? 

— Vieną tipą, kurį mačiau vakar vakare, kai važiavo- 
me iš Marselio. Sėdėjau ant atlenkiamos kėdės prie 
tualeto. Jis stovėjo kaimyniniame vagone, prie pat du- 
rų, mačiau jį pro tambūrą. Visą laiką kosčiojo. Ret- 
karčiais mesdavo žvilgsnį į mano pusę. Vilkėjo pilku 
paltu, rankoje laikė mėlyną krepšį su Provanso herbu, 
lygiai toks pat herbas yra ant mano striukės kišenės. Šį 

rytą mačiau jį mūsų vagone. Galėčiau atpažinti: labai 
išblyškęs, liesas, liguistas. 

Mažulėlis rengėsi atsisukęs nugara į Bambi, kuri pa- 
kraupo pamačiusi, kad jo kojinės skylėtos, buvę balti 
apatiniai greičiau pilkos spalvos, o marškinių apykaklė 
pajuodusi. 

— Ar turi švarius marškinius? 

— Juk žinote, kad šią savaitę neturėjau laiko jų išsi- 
plauti. O ir nebūčiau mokėjęs. Gal galėtumėte nusisukti? 

Nepaprašiusi leidimo, ji ėmė raustis jo lagamine. 
Pamačiusi tarp nešvarių baltinių futliarą su sidabriniais 
stalo reikmenimis, pagalvojo: „Ne, ilgiau taip nebe- 
galima, reikia atvesti jį į protą, tegul parašo tėvams ir 
grįžta namo.“ 

— Gali apsivilkti kitą kostiumą, juk turi dar vieną. 

— Aš jį Išsitepiau. 

Pasirodo, garaže buvo įkritęs į duobę. Norėjo ap- 
žiūrėti sunkvežimio, vežusio jį į Marselį, variklį. 

Bambi, pati nesuprasdama kodėl, nesiryžo persi- 
rengti kita suknele, apsivilko tą pačią, kurią vilkėjo 
važiuodama traukiniu. 

Lauke buvo šaltoka. Jie ilgai klaidžiojo po miestą, o 
apie antrą valandą užsuko į kažkokį restoraną. Tuščioje 
salėje, stebint dviem padavėjams, vėl ėmė kalbėtis apie 
tai, kas atsitiko. Bambi norėjo tuojau pat kreiptis į poli- 
ciją, papasakoti viską, ką jiedu žinojo. Ir vis dėlto neno- 
rėjo to daryti dėl mamos ir dėl to, kad slapčia išvažiavo 
iš namų. Ir jis nenorėjo, nes manė, kad kažkas tokiu 
būdu išsprendė savo problemas ir tai visiškai su jais 
nesusiję. 

Restoranas buvo labai jaukus, ant langų kabojo dai- 
lios languotos užuolaidos, maistas buvo tiekiamas bre- 

toniškose lėkštėse. Mažulėlis užsisakė sraigių, prieš tai 
paklausęs Bambi, ar nesišvaisto, išgėrė beveik puslitrį 
rusvo Bandolio vyno iš Varo departamento. Nebuvo 
įpratęs gerti, be to, mažai valgė ir daug kalbėjo, todėl 
baigdamas pietauti atrodė šiek tiek apsvaigęs. 

Rūkė Bambi cigaretes, jo skruostai paraudo, jis pa- 
gražėjo, akys susiaurėjo. O ji niekaip negalėjo apsi- 
spręsti, ką daryti. 

Pėsčiomis grįžo į Bak gatvę. Tabako krautuvėje nusi- 
pirko cigarečių „Žitan“ (ji jų nemėgo, bet jis pasakė, 
kad jos geresnės už amerikietiškąsias), imdamas iš pa- 
kelio cigaretę, tarė: 

— Man šovė į galvą viena mintis, noriu įsitikinti. 

Paliko ją stovėti ant Sen Žermeno bulvaro šaligatvio 
ir, laviruodamas tarp mašinų, nubėgo į kitą gatvės pusę. 
Iš ten šūktelėjo, kad grįš vakare pasiimti savo lagamino. 
Jie žvelgė vienas į kitą stovėdami skirtingose gatvės pu- 
sėse. Ji pagalvojo: „Jis ir vėl iškrės kokią nors kvailystę, 
jeigu su juo susidėjau, negaliu palikti vieno likimo valiai, 
negaliu leisti jam nuvažiuoti.“ Bet jis jau nuvažiavo. 


Skvere, prie paminklo Henrikui IV, Bambi sustojo 
ir, išsitraukusi iš palto kišenės karamelę, įsikišo ją į 
burną. Prie sodo grotelių, ant upės kranto, tamsoje 
bučiavosi du įsimylėjėliai. Karamelė buvo su apelsi- 
niniu įdaru. 

Jeigu ji eis Senos krantu iki Tiuilri, atsidurs Bak 
gatvėje. Nusirengs tamsoje, nes nieko nenorės matyti, 
nenorės skaudinti širdies įkyriais prisiminimais, paslėps 
galvą po pagalve ir, norėdama greičiau užmigti, kalbėsis 
pati su savimi. 

Vėl prisiminė Danielių, prisiminė, kaip jis prieš dvi 
ar tris valandas stypsojo vagono tarpduryje. Kodėl jis 
nebeatrodo toks avigalvis, kaip pirmą vakarą, kai pa- 
matė jį vagone? Kodėl per parą viskas pasikeičia, pasi- 
keičia taip smarkiai, kad nebegali atpažinti savęs? 

Pamatė jį, kai iki traukinio išvykimo buvo likusios 
penkios minutės, jis bėgo platforma su lagaminu vie- 
noje rankoje ir lietpalčiu kitoje, jo akys atrodė dar 
didesnės. ir dar juodesnės nei paprastai, veidas iš nuo- 
vargio ištįso, jis atrodė augesnis. 

Pakako ryžto, kol laukė stotyje, nupirkti jam bilietą 
į traukinį, vakarinį laikraštį ir saldainių pakelį, su- 
žinoti, ar traukinyje yra vagonas-restoranas, o kai jis 
atsidūrė šalia jos, nemėginti jo sulaikyti. 

- Išėjai iš kontoros? 

— Taip. 

— Tu išprotėjai. 

— Na ir kas? 

— Tu varai mane iš proto. 

— Tai tu varai mane iš proto. 

Gailėjosi taip pasakiusi. Tai niekšiška, jam bus skau- 
du. Jis atsisakė paimti saldainius. 

— Man regis, aš viską supratau. 

— Ką supratai? 

— Supratau, kas vyksta. Jie tikriausiai nužudys dar 
ką nors. Man atrodo, kad aš viską supratau. 

— Ką nužudys? 

— Nežinau. Turiu grįžti namo ir pasikalbėti su tėčiu. 
Tokie dalykai jam ne naujiena. Pas mus dažnai pietauja 
prefektai. Neturėsime nemalonumų. 

Pabučiavo ją taip švelniai, kaip bučiavo naktį. 

Matyt, atrodė labai kvailai su saldainių pakeliu, kurį 

jis atsisakė paimti, o juk ji ramiai su viskuo susitaikytų. 
Iš anksto apgalvojo, ką jam pasakys, laukdama jo dau- 
gybę kartų išgyveno atsisveikinimo sceną. Bet atsitiko 
taip, kad jie nieko vienas kitam taip ir nepasakė. Jis 
labai pavargo, jaudinosi ir dėl jos, ir dėl savo likimo. 
Visos jo mintys sukosi apie šią istoriją. Jis dar vaikas. 
O berniukų mintys net tada, kai jie nenuleidžia akių 
nuo tavęs, sukasi visai apie kitus dalykus, galų gale jie 
svarsto, pabučiavo tave vagone atsisveikindami ar ne, 
1r būna labai nelaimingi. 

Paskutinę akimirką, staiga suvokęs, kad traukinys 
jau pajudėjo, jis pamatė ją, Bambi, matė ją stovinčią 
ant stoties platformos, kuri, regis, plaukė atgalios, matė 
vilkinčią mėlynu paltu, susitaršiusią, siaubingą su sal- 
dainių pakeliu vienoje rankoje ir dviem tūkstančiais 
frankų kitoje, kuriuos tiesė jam, o jis nesugalvojo nieko 
kito, kaip tik ištarti šiuos žodžius: 

— Po perkūnais, nepamesk manęs taip. 

— Ne aš tave metu. 

Ji bėgo šalia vagono. Jis paėmė banknotus ir ėmė 
karštligiškai mojuoti jais tarytum nosinaite. 

— Ar sau bent kiek pasilikai? 

Jautė, kad kraustosi iš proto, tikrai kraustosi iš pro- 
to, bėgo platforma laukdama, kol jis ką nors pasakys, 
nesvarbu ką, ištars žodžius, kuriuos galėtų nuolatos 
prisiminti, tai padėtų jai gyventi, o jis tepasakė: 

— Visus tau grąžinsiu! 

Ji garsiai sušuko - traukinys važiavo vis greičiau ir 
greičiau, ji ėmė atsilikti, jis iškišo galvą pro duris, buvo 
nevikrus, ko gero, galėjo išgriūti ir apskritai viskas, kas 
dabar vyko, buvo taip neteisinga. 

— Danieliau! 

— Namuose palikau raštelį! Parašiau visą tiesą! 

Jis irgi sušuko. Štai ir viskas, viskas: dvi tūkstančio 
frankų kupiūros, iš toli dar labiau panėšinčios į nosi- 
naitę, keleivių srautas, nešantis ją prie išėjimo, po lie- 
taus nušvitęs dangus. Atsidūrė stoties aikštėje, prie 
išėjimo į tolimojo susisiekimo traukinių peroną, jaus- 
dama ant lūpų bučinio skonį, su karamele burnoje ir 
tuščia degtukų dėžute rankoje, kurią tuojau pat numetė 
ant šaligatvio. 


Šeštadienio vakare, apie šeštą valandą, pas ją užėjo 
Sandrina. Laukdamos jos kalbėjosi apie kontorą, apie 
Avinjoną, apie Nantą. Sandrina irgi buvo blondinė, tik 
šiek tiek liesesnė. Tikino Bambi, kad toji tokia pat put- 
lutė kaip Dani Roben. Ji esanti panaši į Dani Roben, 
tik daug jaunesnė. Sandrina sakė, kad Bambi labai daili. 

Galop joms atsibodo laukti, ir jos paliko Danieliui 
prie durų raštelį. Išėjo pas Sandriną. 

Jos kambarys buvo didesnis. Prieškambaris tokio pat 
dydžio, bet ten buvo ir virtuvėlė. Sandrina padengė 
stalą, padėjo tris įrankių komplektus, nes manė, kad 
ateis ir Mažulėlis. Pagamino bulvių salotų su sūriu ir 
rostbifą su žirneliais. 

— Ar jis mėgsta šiuos valgius? 

— Nežinau. Jis labai tolimas mano giminaitis. Pažįstu 
jį ne ką daugiau nei tu. 

Mažulėlis atėjo apie dešimtą valandą, kai jos baigė 
vakarieniauti. Atrodė paniuręs. Įžengęs pabučiavo abi 
į skruostus kaip į svečius atėjęs gerai išauklėtas vaikas. 

Beveik nieko nevalgė, nepratarė nė žodžio. Kai jie 
išėjo iš Sandrinos, prisipažino Bambi, kad suvalgė bifš- 
teksą restorane netoli Rytų stoties. 

— Ar turėjai pinigų? 

— Kol maudėtės, paėmiau iš jūsų krepšio tūkstantį 
frankų. | 

Iki pat Bak gatvės ji neįstengė ištarti nė žodžio. 

Prie pat įėjimo į namą nudūręs akis jis burbtelėjo, 
kad nereikia ant jo pykti, jis nežino, kaip elgtis. Kar- 
tojo: tai siaubinga. 

— Kas siaubinga? Ar tai, kad reikia parašyti tėčiui ir 
mamai ir paprašyti jų atleidimo? Elgiesi labai vėja- 
vaikiškai, štai ir viskas. 

Jai labai patiko šis žodis, kai jį tarė. Jautėsi kaip 
sena, brandaus amžiaus dama, globojanti jaunuolį. Pati 
buvo nustebusi, kad staiga taip suseno. 

Buvo vienuolikta valanda vakaro. Namuose viešpa- 
tavo tyla, tik gaudė sugedusio radiatoriaus vamzdžiai. 
Bambi nuėmė nuo lovos čiužinį, paėmė dvi paklodes, 
perlenkė pusiau ir vieną užklojo ant čiužinio, kitą ant 
lovos. Nežiūrėjo į jį. Ir jis į ją nežiūrėjo. O kadangi 
buvo vienintelis vaikas šeimoje ir kur kas sumanesnis, 
nei derėtų seminarijos auklėtiniui, persirengti nuėjo už 
dušo užuolaidos. 

Grįžo apsivilkęs dryžuotą pižamą, ant kurios kišenės 
buvo išsiuvinėtos raidės „D. K.“ (Danielius Kravero), 
atsistojo priešais Bambi, nuleido rankas ir nepatiklio- 
mis akimis nuolankiai žiūrėjo į ją. Ji stovėjo basa, vil- 
kinti baltu apatinuku, ir staiga pastebėjo, kad be aukš- 
takulnių batelių ji daug žemesnė už jį. 

Danielius išsitiesė ant čiužinio kitame kambario gale, 
pasidėjo ranką po galva ir giliai atsiduso. Ji užgesino 
šviesą, nes norėjo užsivilkti naktinius marškinius. Jau- 
tėsi prastai, bet greičiau ne todėl, kad buvo nejauku, o 
todėl, kad buvo suirzusi. 

Tamsoje, kai ji jau gulėjo lovoje, jis pasakė, kad 
siaubinga ne tai, kas jiems atsitiko, o tai, kas atsitiko 
traukinyje. Jeigu ji nebūtų pykusi ant jo už tą tūkstantį 
frankų, kuriuos jis žūtbūt jai grąžins, būtų parodęs 
laikraštį. 

Ji vėl uždegė šviesą ir vis dėlto perskaitė, kas jame 
buvo parašyta. 

— Jie jus ras. 

— O kaip? Juk žmonių, turinčių mano pavardę - 
Bomba, yra labai daug. 

— Viskas kur kas blogiau, nei manote. 

Pasakė, kad tuomet, kai išsiskyrė su ja po pietų, 
manė, jog policininkai žudiką suėmė kupė, o dabar 
paaiškėjo, kad taip neatsitiko. 

— Bet kas tas žudikas? 

— Tas ligotasis. Tokią išvadą padariau viską apsvars- 
tęs. Maniau, kad žudiką suėmė kupė. Dabar nieko 
nebesuprantu. 

— Kvailystė, ir tiek. 


Mudu šnekučiavomės gerą valandą, prisiminė Bam- 
bi, eidama aukštyn Bak gatve, jis papasakojo, kad valgė 
bifšteksą laukdamas Kabūro, nes dar rytą, nukniaukęs 
iš mano krepšio tūkstantį frankų, prisiminė firmą „Pro- 
žen“, nusprendė ten paskambinti ir pasekti Kabūrą, 
kuris susiginčijo su brunete. Danielius kartais būdavo 
sumanus, o kartais tikras žioplys. Užmigo nepabaigęs 
sakinio. Ant čiužinio, patiesto ant grindų. Kitos dienos 
rytą drauge paklojome lovą. Visa tai vyko vakar, sek- 
madienį. 

— Kur ketinate šiandien eiti? 

Jis padėjo susitvarkyti. Ji apsivilko prie kūno priglu- 

dusią juodą suknelę, juoda spalva jai labai tiko prie 
veido. 

— Niekur neisiu. Sutvarkysiu kambarį ir išskalbsiu 
tavo marškinius. O tu parašysi savo tėvams. 

Jau įsivaizdavo, kaip jie dviese praleis dieną, ramiai, 
pamiršę traukinyje įvykusią istoriją, niekada nieko apie 
ją nebeišgirs, jis parašys laišką, ji pasiūs užuolaidas, 
kurioms medžiagą buvo nusipirkusi vakar, paskui jaus- 
mingai atsisveikins, o jis siuntinės jai naujametinius 
sveikinimo atvirukus tol, kol šis nuotykis nukeliaus į 
nebūtį, visiškai užsimirš. 

Tačiau viskas klostėsi ne taip. Ji nesiuvo užuolaidų, 
jis neparašė laiško tėvams. Pagal planą, kurį buvo su- 
galvojęs, jaunasis detektyvas suglamžytu tvido kos- 
tiumu išsivedė ją iš namų ir jiedu ištisą dieną važinėjo 
taksi Orfevro krantine iki Ttokadero, iš Kliši - į Ven- 
seno miške esantį hipodromą. 

Vis dėlto spėjo rytą išskalbti jam marškinius ir, kai 
vakare grįžo namo, jie kabojo sausi ant virvės, ištemp- 
tos per visą kambarį - dveji marškiniai, nertinis ir jos 
apatinės kelnaitės. Dilgtelėjo širdį, kai tai išvydo: nebe- 
galėsiu gyventi šiame kambaryje. 

Vidurdienį sekdami paskui brunetą (jie buvo dviese: 
brunetas ir šviesiaplaukis inspektorius, Danielius at- 
rodė ne ką jaunesnis už jį), atsidūrė ant laiptų Diuperė 
gatvės name. Stovėjo prisiglaudę vienas prie kito bijo- 
dami net krustelėti, net kvėpuoti, kad neišsiduotų. Da- 
nieliaus lūpos buvo taip arti, apie nieką kita ji negalėjo 
galvoti. Iki šiol buvo bučiavusis tik su dviem vaikinais, 
su pusbroliu, kai jai buvo trylika metų, iš smalsumo, 
norėdama sužinoti, kaip tai daroma, ir su mokslo drau- 
gu, kai šoko pas draugę vakarėlyje, nes buvo apgirtusi, 

o jis - labai atkaklus. Danieliaus mintys, nors stovėjo 
prisiglaudęs taip arti, kad ranka spaudė jai nugarą, 
sukosi visai apie kitus dalykus. Štai tada jis ir suplėšė 
jai antrą porą kojinių. 

Vakare, po visų pasivažinėjimų po Paryžių, jie pava- 
karieniavo kažkokiame triukšmingame krantinės resto- 
rane. Bambi kalbėjo apie Avinjoną. Nenorėjo nieko gir- 
dėti apie tą istoriją. Ir kai jiedu ėjo namo, paėmė Danielių 
už rankos ir nepaleido jos tol, kol atsidūrė Bak gatvėje. 

— Aš gailiuosi, kad suplėšiau jums kojines, - tarė jis, 
kai jiedu užlipo į viršų. 

Jis nenusisuko, kai ji avėsi kojines. Pati nesuprato, 
ką jaučia: nuovargį ar neaiškų troškimą vėl pajusti jo 
lūpas prie savo veido. Gana ilgai žvelgė vienas į kitą: 
ji - basa, vilkinti juoda suknele, su kojinėmis rankoje, 
jis — taip ir nenusivilkęs lietpalčio. Galų gale ji leptelėjo 
kažkokią kvailystę, gal „kodėl taip žiūri į mane?“ ir 
pajuto apmaudą. 

Jis neatsakė į jos klausimą. Burbtelėjo, kad vis tiek 
liks pas ją. Paklausė, ar neprieštarauja. Ji norėjo atsa- 
kyti: kodėl „vis tiek“? Bet neįstengė. 

Nenusivilkęs lietpalčio ilgai sėdėjo priešais ją ant 
lovos, ji tuo metu galvojo: „Jeigu rytoj atsidursiu už 
grotų, jei ir jis paklius į kalėjimą, tai sužinojusi mama 
tikrai apalps. Dabar aš jį pabučiuosiu, kas bus, tebū- 
nie.“ Pasilenkė prie jo basa, tebevilkinti juoda suknele, 
tr pabučiavo į lūpas, labai švelniai, galvodama: „Kas 
bus, tebūnie, kas bus, tebūnie.“ 

Jis nepadarė nė vieno iš tų gestų, kurių ji tikėjosi. Nu- 
leido galvą, apglėbė rankomis Bambi kojas ir apmirė pri- 
sispaudęs veidu prie jos suknelės, tylus, bežadis vaikas. 

Tą vakarą, kaip ir šeštadienį, o paskui - sekmadienį, 
Bambi savo namą Bak gatvėje susirado pagal kaimy- 
nystėje esančio baro iškabą. Ji ryškiai švietė atspindė- 
dama automobilių žibintų šviesas. Trečiame aukšte 
uždegė šviesą. Išgirdo, kaip gaudžia radiatoriaus vamz- 
džiai. Lėtai lipo laiptais galvodama: „Bežadis, tylus 
vaikas apkabino mane net nepakėlęs galvos ilgais savo 
pirštais, į kuriuos žiūrėjau restorane, prieš valandą, lyg 
būčiau žinojusi, kad taip atsitiks.“ 

Kitą rytą - šį rytą - jis suplešė jai trečią kojinių porą, 
parvertęs ant lovos, kai ji buvo bebaigianti rengtis. Ir 
nusikeikė, ji dėjosi supykusi, kad jis toks pat švelnus 
kaip naktį, nes rytas - visai kas kita nei naktis, ji ne- 
beatpažino nei savęs, nei jo. Bet viskas, kas įvyko, buvo 
tiesa, jo tokia švelni oda, tokios švelnios lūpos, ir toji 
naktis nebuvo tik stebuklingas sapnas. 

Penktas aukštas, liko dar vienas. Laiptų apšvietimo 
jungiklis, kaip ir šildymo sistema, buvo apgedęs. Ištiesė 
ranką prie jungiklio, stengdamasi užčiuopti jį tamsoje. 
„Tamsoje ieškojau jo lūpų, neužmigau visą naktį, mano 
Danielius, mano Dani, mano meilė, juo blogiau mamai, 
juo blogiau man, ir visai nesvarbu, kas bus rytoj.“ 
Šviesa užsidegė. 

Ką jis suprato? Ko nespėjo pasakyti perone? 

Vidurdienį sėdo į taksi, kad greičiau sugrįžtų namo, 
jai svaigo galva, gal todėl, kad visą naktį nemiegojo, 
gal nuo rašomųjų mašinėlių tarškėjimo, lūpos ištino, ji 
visą rytą kartojo: „Vos tik pažvelgę į mano veidą, visi 
supras, kas įvyko šią naktį.“ Jiedu susitiko tame pa- 
čiame restorane, kur drauge pietavo pirmąją dieną, ten, 
kur maistas buvo tiekiamas bretoniškose lėkštėse; res- 
torane buvo daug žmonių, jie žiūrėjo vienas į kitą, 

neįstengdami ištarti nė žodžio. Jis nepapasakojo jai, ką 
sekė tą rytą po visą Paryžių. 

Bambi jau užkopė į paskutiniojo aukšto aikštelę, kur 
buvo patarnautojų kambariai. „Dabar gulsiuos į lovą, 
tamsoje, - galvojo ji, - o raštelį, kurį jis man paliko, 
perskaitysiu rytoj rytą, nenoriu šiandien jo skaityti, ne, 
vis dėlto aš jį perskaitysiu. Vidurdienį, koks siaubas, 
mums nepavyko pasikalbėti. Norėjau greičiau baigti 
pietauti, kad spėčiau bent trumpam užeiti į savo kam- 
barį, jis viską suprato, prisispaudusi prie jo skruosto 
leptelėjau kažkokią kvailystę, jis nurengė mane, buvo 
toks pat švelnus - kaip ir naktį. Dieve mano, tai tiesa, 
jis grįžo, tai Danielius, jis čia.“ 

Pamatė šviesos juostą po savo kambario durimis. 
Gal apsiriko. Bet ne, tai jos durys. Jis persėdo į kitą 
traukinį, ir čia jis. 

Šviesa laiptinėje vėl užgeso, tamsoje, ištiesusi į priekį 
rankas, ėjo koridoriumi, kur buvo matyti šviesos juosta 
ir ryški, tarytum į ją įsmeigta kažkieno akis, užrakto 
kiaurymė. Galvoje sukosi mintys: „Ne, to negali būti, 
jis negalėjo persėsti į kitą traukinį, iš tikro galima pa- 
manyti, kad tai akis ir kad jis laukia manęs.“ Ji stipriai 
pastūmė duris ir įėjo į vidų. 

Po šūvio kambaryje dar buvo justi aitrus kvapas. 
Sandrina gulėjo pargriuvusi prie lovos, jos kojos ir vi- 
sas kūnas buvo suglebę. Krisdama sugriebė taburetę, 
įsikibo į raudono ripso užtiesalą, tokios pat raudonos 
spalvos kaip siaubinga dėmė - jos veidas. 

Ant naktinio staliuko prie į keturias dalis sulankstyto 
popieriaus lapo - Danieliaus laiškelio - gulėjo juoda iš 
odos pasiūta Bambi rankinė, ją apšvietė nuo lubų pla- 
fono sklindanti šviesa - geltona, ryški, akinanti. 


172 


O paskui — po dviejų ar trijų valandų, Bambi ir pati 
nežino, kada, - ji atsidūrė kažkokio viešbučio nume- 
ryje, apstatytame šviesiais baldais, gatvėje netoli nuo 
Invalidų katedros, viena, vilkinti mėlynu paltu. Stovėjo 
prisispaudusi kakta prie lango stiklo, lietaus lašai dau- 
žėsi jai į veidą, tačiau veidas išliko sausas. 

Dešinėje rankoje vis dar laikė Danieliaus laiškelį su 
sunkiai įskaitomais žodžiais „Myliu tave“, kad tik ne- 
galvotų apie Sandriną, atnešusią rankinę, kambarys 
buvo neužrakintas, kad tik negalvotų apie tą siaubūną, 
į ką pavirto Sandrinos veidas, kad tik negalvotų, jos 
veidas - tai mano veidas, juk tai aš turėjau gulėti štai 
taip ant grindų, nusitvėrusi užkloto. Rytoj eisiu į po- 
liciją. Myliu tave, noriu, kad kuo greičiau pasiektum 
Nicą, kad niekas negalėtų tau pakenkti, negalvoju apie 
nieką kitą, tik apie „Myliu tave“, apie nieką kitą dau- 
giau negalvoju. 

225-a vieta 


Evelina Berta Žaklina Lavert, pagal vyrą Garodi, dvi- 
dešimt penkerių metų, graži, liekna, ilgais juodais plau- 
kais, ūgis - 1 metras 60 centimetrų, ypatingi požymiai: 
uždaro būdo, veidmainė, užsispyrusi, dirgli - pilnomis 
siaubo mėlynomis akimis žvelgė į rusvą popieriaus la- 
pą, kurį, paėmęs nuo palangės, jai padavė Malė. Po 
merginos iš Avinjono nužudymo „lavono kursas“ nu- 
krito dar 35 000 frankų. 

— Jau penki žmonės, ar jums dar maža? 

— Jūs išprotėjote! Jūs šlykštus tipas! 

Vėl ėmė verkšlenti susiėmusi galvą gražiomis ran- 
komis, vilkinti brangiu zomšos paltu, kurį dėvėdavo 
tik tiek, kiek reikia, kad išliktų elegantiškas. 

— Jūs visą laiką meluojate! 

— Aš nemeluoju! 

— Labai norite būti šeštąja? 

— Ko jums iš manęs reikia? Aš nieko nežinau. 

— Kupė buvo šeši žmonės. Gyva likote tik jūs. Anie 
keleiviai irgi nieko nežinojo. Visi gavo kulką į kaktą 


174 


todėl, kad nieko nežinojo, štai taip! O gal teiksitės 
pasakyti, ko jūs nežinote! 

Ji atkakliai purtė galvą. Malė suglamžė rusvą lapą 
ir įmetė jį į šalia stovinčią šiukšlių dėžę. 

— Sėkmės! - pasakė Graci. - Tęskite. 

Išėjo iš kabineto jausdamas sunkumą skrandyje. Tik- 
riausiai dėl to, kad labai pavargo, o gal tai papras- 
čiausias šleikštulys. 


— Na, kaip ji? - paklausė Tarkenas. 

— Prabils po valandos ar dviejų, gali būti, jos paro- 
dymus išgirsime dar iki dvyliktos. 

Graci su bloknotu rankoje klestelėjo į priešais stalą 
stovintį fotelį ir užsikėlė koją ant kojos. 

Rytiniuose laikraščiuose buvo įdėtos žinutės apie 
Kabūro, Elianos Dares ir Rivolani nužudymą. 38-ojo 
maršruto autobuse Graci pastebėjo, kaip visi keleiviai, 
autobusui važiuojant pro „Prožen“ filialą, kur dirbo 
Kabūras, pasuko galvas ten link. 

- Iš visų pakraščių plaukia naujienos. Prieš dvi die- 
nas tai būtų padėję aptikti pėdsakus, o dabar... 

— Kokios naujienos? 

- Pirmiausia „Prožen“. Šeštadienį po vidurdienio 
kažkas paskambino ir paprašė Kabūro adreso. Kalbėjo 
vyrišku balsu. Pasisakė esąs senas jų klientas, suda- 
rinėjantis savo firmai kalėdinių dovanų sąrašą. Gal ir 
taip. O gal šia dingstimi jam pavyko surasti vargšelį. 

Graci brūkštelėjo varnelę savo bloknote. 

— Paskui Rivolani. Jis turi skolų. 

- Ir aš turiu, - burbtelėjo Tarkenas. 

— Dares. Per kratą jos bute buvo rasti banko pra- 
nešimai, bet čekių knygelės ten nebuvo. 

— Na ir kas? Galbūt jos čekių knygelė baigėsi, ir ji 
nespėjo pasiimti naujos. 

— Viena mintis neduoda man ramybės. Regis, jau esu 
matęs tą knygelę. 

— Kur? 

— Dares namuose, kai paėmiau lifte jos rankinę. Tik- 
riausiai padėjau ją kur nors miegamajame. 

— Čia tai bent, pirmą kartą kriminalistikos skyrius 
apsikvailino. Kur buvo jų galvos? Šiaip ar taip, reikia 
paskambinti į banką. 

- Jau paskambino. Pasak Žano Lu, jos sąskaitoje — 
du ar trys tūkstančiai frankų, jokių nusižengimų. 

— Jei taip, nekvaršink man galvos savo istorijomis. 
Kad ir kaip ten būtų, mes tikriausiai jį sugausime. 


Likus keturiasdešimt penkioms minutėms iki šio po- 
kalbio, lygiai dešimtą valandą, paskambino iš Mar- 
selio: Pajūrio Alpių departamente Rožė Tramoni pėd- 
sakų nerasta. Viešbutis, kuriame kasmet per atostogas 
apsistodavo kavinės padavėjas, yra Piužė-Tenjė. Policija 
kruopščiai patikrino visus departamento tos klasės 
viešbučius ir pensionus. 

Tramoni išvaizdos aprašas buvo perduotas Krimi- 
nalinės policijos valdybai: vidutinio ūgio, liesas, liguis- 
tas, trisdešimt septynerių metų amžiaus, plaukai tan- 
kūs, šatenas. Anot Tarkeno, būtent šis žmogus gavo 
septynis šimtus tūkstančių frankų Krua-de-Pti-Šan 
gatvėje. 

— Kol kas neaptikti naujų banknotų pėdsakai, - pa- 
sakė Graci. 

Jų numerius jie gavo vakar, apie penktą valandą. O 
septintą valandą numerių sąrašas, jau išspausdintas 

spaustuvėje, turėjo patekti į visas miesto tarnybas. 14 
banknotų po 500 frankų. 

— Net jeigu mums pasiseks, apie juos sužinosime ne 
anksčiau kaip po dienos ar dviejų, - pasakė Tarkenas. — 
Juk jis kvailys. Gali būti, kad net neiškeitė banknotų. 

— Paprašysime mažylės Bambi motinos, kuri gyvena 
Avinjone, atvažiuoti atpažinti savo dukters lavono. 
Kontoroje, kur mergina tik vakar pradėjo dirbti, niekas 
nenori tuo užsiimti. Jie jos beveik nepažinojo. Beje, tas 
niekšas taip sumaitojo vargšelę, kad tikra motina vargu 
ar ją atpažins. 

— Kalbėk, Graci. 

— Ji išbėgo iš kontoros apie ketvirtą valandą kaip 
beprotė, niekas nežino, kas atsitiko. Mums nepasisekė, 
visiška nežinomybė. Mergina neturi nei draugų, nei 
pažįstamų, nieko, kas sietų ją su Paryžiumi. Neturėjo 
jokių dokumentų, kaip ir Kabūras. Radome tik jos 
nuotrauką kambaryje. Apie dešimtą valandą vakaro 
Gaberui pavyko aptikti jos pėdsakus. Padėjo taksistas, 
kai iki to įvykio buvo likę penkiolika minučių. Ją nužu- 
dė tarp devynių ir penkiolikos minučių po devynių. Dar 
valandėlė ir būtų likusi gyva. Taksistas įsiminė jos pal- 
tą. Matyt, buvo labai daili. Taksistas vežė ją iki Bak 
gatvės, su ja važiavo jaunuolis. Apie jį kol kas neturime 
jokių žinių. 

— Kas dar? 

- Nieko. Smulkmenos. Marselio kavinės šeimininkas 
sakė, kad Rožė Tramoni - vienas iš tų atkaklių lošikų, 
kurie niekada neišlošia. Jis priima statymus P. M. U.*, 
visuomet užsirašo, kiek kuris stato. Užsirašo ir visus 


* Poids moyen utile - miesto totalizatorius (pranc.). 


loterijų bilietų, kuriuos pardavė, numerius. Kai kuris 
nors išlošia dešimt tūkstančių frankų, jis be paliovos 
kartoja: „O juk aš galėjau gauti tuos pinigus, jie buvo 
mano rankose.“ 

Graci užvertė savo bloknotą ir pareiškė, kad tokie 
veiksmai turi pavadinimą. 

— Žinau, - atsakė viršininkas, - tai mazochizmas. 

Tą rytą ir jis atrodė nusikamavęs kaip mazochistas. 
Graci atsistojo ir tarė: 

— Gerai, kai tik jį sugausime, aš jį apklausiu. 

Viršininkui nieko neatsakius paklausė: 

— Kas jus taip kankina, gal kepenys? 

— Pistoletas, - atsakė Tarkenas. - Traukinyje pa- 
smaugta gražuolė ir 45-ojo kalibro pistoletas, užtaisy- 
tas nudildytomis kulkomis, o tai nedera tarpusavyje. 
Ir dar: kaip jam pavyksta anksčiau už mus aptikti pėd- 
sakus visų tų, kurie stoja skersai kelio? 


Tą antradienį 11 val. 30 min. koridoriuje visi šnekė- 
jo apie greitą pergalę, kalbos pasiekė inspektorių kabi- 
netą, žinia vietiniu telefonu buvo perduota viršinin- 
kui, šis pasikalbėjo su vyriausiuoju viršininku, vėliau 
naujienas sužinojo ir tardytojas Fregaras. Bet šį kartą 
švenčiant pergalę nebuvo girdėti garsaus juoko, niekas 
nelaidė kvailų juokelių, kaip paprastai tokiais atvejais, 
ir dėkui Dievui, nes lygiai po aštuoniolikos minučių, 
tai yra dvylika minučių po vidurdienio, optimizmas 
išgaravo kaip dūmai. Anot Tarkeno, žmogaus, įpratu- 
sio logiškai mąstyti, bet kuriuo atveju, kai nužudomas 
žmogus, turi būti žudikas, auka ir liudytojai, o dabar 
neliko nė vieno. 

11 val. 20 min. kontrolieriai, tikrinę bilietus „Fokė- 

jietyje“, pranešė, kad gerai prisimena žmogų, panašų į 
nupasakotą Rožė Tramoni. Jie matė jį stovintį trau- 
kinio koridoriuje. 

11 val. 30 min. Krua-de-Pti-Šan gatvės kasininkai at- 
pažino kavinės padavėją fototelegramoje, kurią jiems 
nusiuntė Žuji. Dabar jis nepaspruks jiems iš rankų. Jis 
Paryžiuje. Telieka peržiūrėti visų viešbučių registracijos 
korteles ir patikrinti asmens dokumentus. Nuobodus 
darbas. 

— Jeigu jis ir išvažiavo iš Paryžiaus pas kokią nors 
pupytę, tai įvyko ne anksčiau, kaip dešimtą ar vienuo- 
liktą valandą vakaro. Bet liko Garodi. Ji kelia jam ne 
mažesnį pavojų nei kiti. Tikriausiai norės ir ją pašalinti 
iš kelio. Vadinasi, jis turėtų būti Paryžiuje. 

Tikriausiai taip samprotavo visi, galbūt išskyrus Tar- 
keną, kurio mintys sukosi tik apie revolverį, ir Gaberą, 
kurį domino tik jo galvosūkis. Jis nepaleido dėžutės iš 
rankų net tuomet, kai dar kartą išsiblaškęs apklausė 
elektronikos specialisto žmoną. 

11 val. 40 min. paskambino iš Venseno miške esan- 
čio hipodromo administracijos. Visi 14 naujų banknotų 
aptikta sekmadienio statyme. 

— Tas kvailys visai neblogai sumąstė, - pasakė Tar- 
kenas. - Savo banknotus po vieną galėjo keisti par- 
duotuvėse, bet į jį būtų atkreipę dėmesį. Rizika įkliūti 
padidėtų keturiolika kartų. O lenktynės - neblogas 
„kromelis“! Neblogas būdas plauti pinigus. Jeigu jis 
dar ir šykštus, gali daryti keturiolika statymų po penkis 
šimtus frankų. Vien tik antrąją dienos pusę - dešimt 
važiavimų, dirba dešimtys kasų, tereikia nepatingėti 
nuo vienos drožti prie kitos. Ten grūdasi tiek daug 
žmonių, niekas nieko nepastebės. 


Kasų darbuotojai iš tikrųjų neįsiminė to tipo. Malė 
suglamžė lapelį su naujų banknotų numerių sąrašu ir 
įmetė į šiukšlių dėžę, stovinčią prie viršininko stalo. 

— Gali būti, kad tas niekšas laimėjo vieną ar net du 
važiavimus. 

Tą akimirką, pasikišęs po pažastimi kupranugario 
vilnos paltą, kaip visada šiek tiek varžydamasis, į kam- 
barį abejinga mina įėjo Pardi. Buvo 11 val. 46 min. 

— Aš radau jį, - pasakė jis. 

— Tramoni? 

= Taip, jį. 

— Kur? 

— Senoje. Jį iš upės ištraukė vakar, dieną. Suradau 
pas Bualo, kaip ir Kabūrą. Bualo visa tai jau pradeda 
įkyrėti. Kenkia geram jo vardui. 

Graci veide šmėstelėjo šypsena. Keista, bet jis fiziškai 
jautė, kaip lūpas iškreipia kvaila, verksminga grimasa. 

— Gal išprotėjai? - paklausė Tarkenas. 

— Ne, - atsakė Tinas Rosis. - Jis lavoninėje. Pats 
neseniai mačiau. Negali būti jokių abejonių. Su skyle 
galvoje, kaip ir visi kiti. 

— Kada tai įvyko? - suriaumojo Tarkenas. 

— Nešaukite. Visiškai aišku, kad mes apsikvailinome. 
Jis mirė šeštadienį dieną. O Senoje atsidūrė šeštadienio 
vakare. Lavoną pastebėjo mergaitės, kai jis buvo išmes- 
tas Rapė krantinėje. 

Lygiai 11 val. 48 min., vos tik Tarkenas, kaip nokau- 
tą gavęs boksininkas, savo fotelyje užsirūkė cigaretę, o 
Graci vis dar vylėsi, kad įvyko klaida, paprasčiausiai 
sutapo aplinkybės arba Pardi krečia juokus ir pan., į 
kabinetą įžengė Aluajo, o paskui jį su galvosūkių dėžute 
rankoje Gaberas. 

- Ji melavo. Viršininke, prašyčiau man atleisti, aš tik 
pakėliau ranką, norėdamas skelti jai antausį, bet ne- 
skėliau. 

Tarkenas nieko nesuprato. 

- Garodi, you see*,- paaiškino Aluajo. - Traukinyje 
jos nebuvo. 

— Ką?! 

— Nebuvo. Bilietą ji tikrai nusipirko, bet juo nepasi- 
naudojo. Sėdo į traukinį, kuris išvyko vidurdienį. Bjauri 
istorija. Penktadienį jos vyras dirbo kaip juodas jautis. 
O vidurdienį išvyko dar vienas traukinys. Užuot važia- 
vusi vakariniu, ji įsėdo į dieninį. Paryžiuje susitiko su 
savo draugeliu, irgi elektronikos specialistu. Turiu jo 
adresą. Praleido su juo naktį viešbutyje, Gei-Liusako 
gatvėje, jis ten gyvena. Šeštadienio rytą nuvežė ją į stotį. 
Ji nusipirko perono bilietą. Išėjo kartu su keleiviais, at- 
vykusiais iš Marselio, skaisti kaip rožė, pasibučiavo su 
stotyje jos laukusia anyta. 

Aluajo pranešimas apie nedidelę pergalę buvo iš- 
klausytas visiškoje tyloje, ir tai jį sutrikdė. Nusprendė, 
kad turi užbaigti mintį, tik dabar kalbėjo be ankstesnio 
entuziazmo: 

— Ji, matot, negalėjo prisipažinti, kad nevažiavo tuo 
traukiniu. Sako, kad įvyko baisus nesusipratimas, kad 
pražudė savo gyvenimą. Sako, kad aš nepažįstąs jos 
anytos. Verkia... 

— Ar pagaliau užsičiaupsi? 

Sušuko šalia viršininko stovintis Graci. Jis nedrįso 
užmesti akį į bloknotą, kurį tebelaikė rankoje, nedrįso 
įsikišti jo į kišenę, nenorėjo, kad kas nors atkreiptų 
dėmesį į tą prakeiktą bloknotą. 


* Suprantate (angl.). 


Viršininkas atsistojo su nuorūka burnoje, uždėjo 
delną Graci ant rankos, du kartus draugiškai patapš- 
nojo jam per petį ir pasakė: 

— Gerai, dabar jis sukurps ataskaitą, ir nėra jam dėl 
ko, Graci, nerimauti, nepasisekė, ir tiek. Bet tas niekšas 
niekur nuo jų nepasislėps, anksčiau ar vėliau vis tiek 
bus sugautas. O dabar reikia stengtis nepakliūti vyres- 
nybei į akis. Bylos mes neužbaigiame, tačiau dabar 
turime sėdėti ausis suglaudę. Buvo ir auka, ir žudikas, 
ir liudytojai. Dabar neliko nei liudytojų, nei žudiko. O 
kadangi aukos nekalba, sekdamas jų pavyzdžiu, aš 
pasišalinu. 

Prie durų, sagstydamasis paltą, pridūrė: 

— Grįšiu antrą valandą, tuomet viską ir aptarsime. 

Tuo metu ant slenksčio stovintis policininkas at- 
kakliai stengėsi patraukti į save Graci dėmesį, bet vel- 
tui. Šis sekė akimis viršininką, nors viršininkas niekada 
nė į vieną iš jų žvilgsnio nenukreipdavo. 

— Pone Graciano, - galop tarė policininkas, - lau- 
kiamajame sėdi jauna mergina, Bombž. Ji nori pasikal- 
bėti asmeniškai su jumis. 

Graci ausyse tebeskambėjo viršininko žodžiai. Jis ką 
tik pareiškė, kad jeigu tos kvailelės nebuvo kupė, vadi- 
nasi, jos gultą užemė kažkas kitas, nes vieta juk buvo 
užimta. Argi ne logiška? 

Graci instinktyviai atstūmė policininką, kuris palietė 
jį ranka, atstūmė Gaberą, sugriebusį jį už rankovės (kas 
atsitiko Gaberui?), ir įsikišo niekam nebereikalingą 
bloknotą į vidinę švarko kišenę. 

Žvelgė į savo viršininką, į švytintį jo veidą, į jo 
pilvą, išsipūtusį lyg nėščios moters, į mažas bėgiojan- 
čias akutes. Ir galvojo: „Kodėl šiandien nejaučiu jam 

tokios antipatijos kaip anksčiau? Aš net linkęs pati- 
kėti, kad jis elgiasi su manimi draugiškai.“ Ir pasakė 
policininkui: 

— Gerai, gerai, einu, aš išklausysiu ją. 


Vieta 000 


— Graci? Čia Žuji. Tau skambina iš Marselio. 

— Kas? 

— Kažkoks visažinis. 

— Pasikalbėk su juo. Aš užsiėmęs, pas mane toji 
mergina. 

— Bet jis nori kalbėti tik su tavimi. 

— O aš primygtinai sakau, kad pats su juo pasikal- 
bėtum. Ar supratai? 


— Žoržas? Čia Žuji. Ką sako vaikinas iš Marselio? 

— Baisiausiai keikiasi. Man atrodo, jog tai jaunas 
vaikinukas. Sako, kad yra priverstas baigti pokalbį, 
nebeturi daugiau pinigų. Nori, kad Graci pats jam pa- 
skambintų. Jis lauks Marselio kavinėje. Sako, kad Gra- 
c1 supras. 

— Sujunk mane su juo. 

— Aš jau padėjau ragelį. 


— Žuji? Čia Graci. Kas ten, Marselyje, įvyko? 

— Skambino kažkoks vaikinukas. Nori, kad paskam- 
bintum jam į kavinę. Teigia, kad suprasi. 

— Ar pasakė savo vardą? 

— Jeigu užsirašinėčiau visų detektyvų mėgėjų vardus, 
būčiau išrašęs ne vieną tušinį rašiklį. 

— Kada jis skambino? 

— Prieš dešimt ar penkiolika minučių. 

— Aš su mergina esu viršininko kabinete. Paskam- 
bink į kavinę ir sujunk mane su juo. Kol kalbėsiu, 
paskambink į Marselio prefektūrą ir liepk jį sulaikyti, 
kol nebus padėjęs ragelio. Paskui surask Pardi, tegul 
jis kuo greičiau atveža viršininką. 

— Ar tai taip svarbu? 

— Daryk, ką liepiau. Ar supratai? 


— Danielius? 

— Taip. Ar gerai mane girdite? 

— Ką veikiate Marselyje? 

— Tai ilga šneka. Kur Bambi? 

— Kas? 

- Benžamena Bomba. Žinau, kur galėtumėte ją rasti. 

— Šit kaip? Ar galite įsivaizduoti, aš irgi. Ką, po 
perkūnais, veikiate toje kavinėje? 

— Jūs žinote, kur ji? 

— Ji čia. 

— Su jumis? 

— Su manimi. Ko taip šaukiate? Ką veikiate toje ka- 
vinėje? 

— Reikėtų ilgai aiškinti. 

— Kvaily, aš turiu daug laiko! Mes mokame už po- 
kalbį! Maniau, kad grįžote namo, į Nicą. 

— Jūs žinote, kas aš? 

- Žinau, juk nesu kurčias. Aš jau keturiasdešimt 
penkias minutes klausausi pasakojimo apie jūsų kvai- 
liojimus. 

— Kaip ji jaučiasi? 

— Puikiai! Priešais mane, kitoje stalo pusėje, sėdi 
susiėmusi galvą rankomis ir laisto ašaromis komisaro 
dosjė. Jai nieko blogo neatsitiks. Man dabar labiau 
rūpite jūs, kvaily neraliuotas! Velniai rautų, ar pasa- 
kysite pagaliau, ką veikiate Marselyje? 

— Del to kaltas streikas. 

— Koks streikas? 

— Geležinkelininkų. 

— Kokia šiandien savaitės diena? 

— Trečiadienis. Kodėl klausiate? 

— Aš visai ne jūsų klausiau! Ir nešaukite taip garsiai! 
Gerai, vadinasi, streikuoja geležinkelininkai. O dabar 
būkite malonus ir ramiai papasakokite, ką veikiate 
Marselyje. Tik nešaukite. 

— Aš nešaukiu. Iš Marselio negaliu išvažiuoti todėl, 
kad vyksta streikas. 

— Traukinys, kuriuo išvykote vakar vakare, į Nicą 
atvažiavo daugiau kaip prieš penkias valandas. Jūs 
laikote mane visišku kvailiu? 

— Į Marselį atvažiavau kitu traukiniu. Pirmiau išlipau 
Dižone. 

— Kodėl? 

— Jūs vis tiek nesuprasite. 

— Velniai rautų, ar pagaliau pradėsite atsakinėti į 
mano klausimus? Tuomet ir įsitikinsite, suprantu ar ne. 
Jūs norėjote persėsti į traukinį, vykstantį Paryžiun? 

— Ji manė, kad aš taip darysiu? 

— Taip, ji manė, kad jūs taip darysite! Ji net manė, 


186 


kad jūs jau atvažiavote, kai grįžo namo. Kambaryje 
degė šviesa. Ten jūsų nebuvo, ten buvo nelaiminga 
mergina, kuri nusprendė užnešti jai rankinę ir dėl to 
gavo kulką į galvą. Užteks krėsti juokus! Viskas labai 
rimta! Ar supratote? 

- Jie dar ką nors nužudė? 

— Mažylę Sandriną. Kodėl pasakėte „jie“? 

— Todėl, kad jų yra du. 

— Jūs tai supratote vakar, kai pamatėte savo draugę 
stotyje? 

— Tuomet aš dar nieko nesupratau. 

- Ir vis dėlto jūs supratote, kad bus nužudytas dar 
vienas žmogus. Pats ką tik prasitarėte! 

- Tas „dar vienas žmogus“ turėjau būti aš! Nuspren- 
džiau, kad jie ieško manęs. 

— Ar žinojote, kas jie tokie? 

— Ne. Tik šiandien rytą, kai perskaičiau Marselio 
stotyje laikraštį, viską supratau. Turėjau susivokti anks- 
čiau, bet ir jūs nesusivokėte! 

— Jūs, matyt, turite daugiau žinių nei mes, bet tai ne 
pagyrimas, o priekaištas, kvaily! Kodėl iš karto neatė- 
jote pas mus ir nepapasakojote visko, ką žinote? 

— Nenorėjau turėti nemalonumų. Mačiau kupė miru- 
sią moterį. Žinojau, kad netrukus po to ji vis tiek bus 
surasta. Nenorėjau nemalonumų. Galų gale tai ne ma- 
no reikalas! 

— Aš kalbu ne apie tai, kas įvyko šeštadienį. Turiu 
galvoje vakarykštės dienos vakarą, kai jau turėjote 
šiokių tokių faktų, kurių mums taip reikia, tačiau užuot 
atėjęs pas mus nusprendėte grįžti pas tėvelį. 

— Aš nežinojau, kad jie dar ką nors nužudė! Žinojau, 
kad ieško manęs, štai ir viskas! Traukinyje daug apie 

tai mąsčiau. Iš pradžių maniau, kad jeigu išsiskirsiu su 
Bambi, jie paliks ją ramybėje. Paskui nusprendžiau, kad 
jie gali su ja susidoroti, ir panorau grįžti. Pirmasis trau- 
kinys į Paryžių per Dižoną važiavo tik rytą. O rytą 
paskelbė streiką. Sėdau į traukinį, važiuojantį iki Nicos, 
nes turėjau bilietą, be to, mano tėvas geriau išnarpliotų 
šią bylą. Mano tėtis advokatas. 

- Žinau. Vadinasi, jūs išvykote į Nicą? Kodėl išlipote 
iš traukinio Marselyje? 

— Todėl, kad perone, kur stovėjo traukinys, perskai- 
čiau laikraštį. Štai tuomet ir supratau. Vakar vakare 
dar nieko nežinojau apie istoriją su loterija ir naujų 
banknotų numeriais. Nieko nežinojau ir apie visas tas 
žmogžudystes. 

— Patį pirmąjį vakarą jūs sekėte Kabūrą. Nežinojote, 
kad vėliau jis buvo nužudytas? 

- Žinoma, ne! Iš pradžių sekiau Kabūrą, paskui poli- 
cininkus, jus ir tą tipą, vilkintį paltą su gobtuvu, paskui 
Grandeną. Jūs dar nesupratote? Sekiau čia vieną, čia 
kitą, sukausi lyg sukutis. 

— Kas, kas? 

— Sukutis. Yra toks vaikų žaislas, su įvairiausiais 
žvėreliais, jie sukasi ratu ir atrodo, kad vejasi vienas 
kitą. Bėgimas ratu. Aš bėgiojau paskui kai ką, kai kas 
bėgiojo paskui mane. Galiausiai apsirikau. Atrodė, 
galiu paaiškinti viską, ką mačiau, o šiandien rytą skai- 
tydamas laikraštį supratau, kad sukutis sugedo, kad 
vienas iš žvėrelių nubėgo į kitą pusę. Sužinojau, kad 
ieškote padavėjo Rožė Tramoni. Vadinasi, viskas vyko 
taip, kaip ir maniau. Gali būti, kad Rožė Tramoni jau 
nebėra tarp gyvųjų ir jūs tik veltui gaištate laiką. 

— Tai mes jau žinome. 

— Jis mirė? 

— Taip, mirė. Nužudytas šeštadienį. Lavoną įmetė į 
Seną. Bet kodėl sekėte mane? Kodėl sekėte Grandeną? 

— Kur Bambi? 

— Čia, su manimi, juk sakiau jums. Velniai rautų, 
klausotės manęs ar nesiklausote? 

— Kas dar yra su jumis? Kur jūs esate? 

— Kaip tai kur? 

— Dieve mano, man šovė į galvą baisi mintis. Juk 
jeigu jis vakar apsirikęs vietoj Bambi nušovė Sandriną, 
dabar žino, kokią klaidą padarė. 

— Kaip suprasti jūsų žodžius? 

— Kur jūs esate? 

— Komisaro kabinete! Orfevro krantinėje! Nejaugi 
manote, kad būdama čia, ji rizikuoja savo gyvybe? 

— Nežinau, bet jis nenormalus. 

— Kas? Grandenas? 

— Ne. Kitas. 

— Paklausyk, kvaileli... 

— Aš klausau. 

- Alio? 

— Klausau. 

— Alio? Ar girdite mane? 

— Taip. 

— Vaike, klausyk manęs įdėmiai. Dabar turėsiu pa- 
dėti ragelį. Niekur neišeik, aš tau dar paskambinsiu. 
Sėdėk kur sėdi. 

— Inspektoriau! 

— Aš klausau. 

— Jūs supratote? 

— Taip. 

— Jis čia? 


I89 


— Taip. 
— Ar jis mane girdi? 
— Taip. 


— Malė, kas naujo? 

— Nežinau, ką ir galvoti. Banke, kai paskambinau 
dėl čekių knygelės, man pasakė, kad jau šį rytą pateikė 
visas žinias. 

— Ir ką gi jie pranešė? 

— Praėjusią savaitę Eliana Dares pasirašė čekį šešiems 
milijonams. Paklausykite, Graci... 

— Kada gauti pinigai? 

- Penktadienį, vienuoliktą valandą. 

— Kas paėmė pinigus? 

— Raisas Alfonsas. Pateikė vairuotojo teises, išduo- 
tas Senos departamente. Užsirašiau numerį. Žuji tuo- 
jau pat patikrins. Požymiai bendrais bruožais atitinka 
Grandeno požymius. Ar tu įsitikinęs, kad nedarome 
kvailystės? 

— Nežinau. 


— Graci? Čia Žuji. Vienintelis Raisas Alfonsas, tu- 
rėjęs vairuotojo teises, kurį man pavyko surasti, prieš 
dvejus metus mirė Santė kalėjime. Sėdėjo už sukčiavi- 
mą, mirė nuo kepenų vėžio. 

— Viskas sutampa. Jis galėjo ištraukti teises iš jo 
bylos. Ir pakeisti nuotrauką. 

— Ar viršininkas viską žino? 

— Jis ką tik atvažiavo. Ir Fregaras. 

— Jie padės jums apsisaugoti? 

— Dabar taip. 

— Inspektorius Graciano? 

— Paklausyk, mažuti, dabar aš užduosiu klausimus, 
o tu į juos atsakysi, ir kaip galima tiksliau. Ar su- 
pratai? 

— Kaip jūs atspėjote? 

— Aš nieko neatspėjau. Tu išsigandai. Bandžiau su- 
vokti, kas tave išgąsdino. Prisiminiau revolverį. Paskui 
dingusią čekių knygelę. Daug ką sužinojau iš Bambi. 
Ėmiau svarstyti, kodėl mane visą laiką aplenkdavo. 
Dabar turi mane išklausyti. Aš sėdžiu prie viršininko 
stalo. Viršininkas sėdi šalia manęs. Jis irgi pakėlęs tele- 
fono ragelį. Be mūsų, dar yra du inspektoriai, iš nuo- 
stabos jiems akys ant kaktos iššoko. Suprask, jeigu 
apsirikai... Mums visiems šis reikalas labai svarbus. 

— Aš neapsirikau. 

— Gerai, dabar papasakok, ką veikei po to, kai pa- 
ėmęs savo lagaminą išlipai iš traukinio. Kartu su Bambi 
nuvažiavote į Bak gatvę. Nuo čia ir pradėk. 

— Pasakykite, kur ji dabar. 

— Kaimyniniame kambaryje. Grandenas policininkų 
rankose. 

— O jis neprotestavo? 

— Ne, tik tvirtina, kad visa tai nesąmonė. 

— Kuo jis vardu? 

— Gaberas. Žanas Lu Gaberas. 

— Jis dėvi trumpą paltą su gobtuvu, garbanotais plau- 
kais ir šiek tiek panašus į merginą? Tas, kuris visada 
būdavo kartu su jumis? 

— Taip, jis būdavo su manimi. Kada pradėjai mus 
sekti? Šeštadienį, apie antrą ar trečią valandą? 

— Nežinau. Mes papietavome su Bambi. Paskui aš ją 
palikau. Iš pradžių nuvažiavau į Liono stotį pasižiūrėti, 

kas ten vyksta. Kaimyninėje kupė palikau kaklaskarę. 
Tai mano motinos kaklaskarė. Joje - Nicos vaizdai. Dėl 
jos labai nerimavau, nes pagal ją galėjote atsekti mano 
pėdsakus. Nedrįsau prašyti, kad ją man grąžintų. 

— Minutėlę. 

— Ar norite patikrinti? 

— Taip. Ką tada pagalvojai? 

— Nežinau kodėl, bet pamaniau, kad suėmėte nusi- 
kaltėlį. Maniau, kad nusikaltimą padarė ligotas vy- 
riškis, kurį mačiau koridoriuje. Beje, aš buvau teisus, 
jis buvo sulaikytas kupė. Jį sulaikė Gaberas. 

— Pasakok viską iš eilės. Nesijaudink. Iš Liono stoties 
patraukei į Orfevro krantinę, ar ne? 

— Taip. Ilgai ėjau pėsčias. Paskui įlipau į autobusą. 
Mačiau, kaip jūs su Gaberu išėjote iš pastato. Prie vartų 
kalbėjotės su kažkokiu vyriškiu. Jis buvo toks pat aukš- 
tas kaip ir jūs. Išgirdau, kad ketinate vykti į Diuperė 
gatvę. Norėjau prieiti prie jūsų. Paskui persigalvojau. 
Jūs sėdote į mašiną ir nuvažiavote. Aš irgi nuskubėjau 
į Diuperė gatvę. Namo numerio nežinojau, bet pa- 
mačiau gatvėje stovinčią policijos mašiną. Ėjau iš vieno 
priedurio į kitą. Pats nežinau, ko ieškojau. Galop man 
į galvą šovė, kaip maniau, puiki mintis. Nusprendžiau 
surasti Kabūrą. Ir aš jį radau. 

— Kodėl taip nusprendėte? 

— Nežinau. Jis ginčijosi traukinyje su moterimi, kurią 
mačiau negyvą. Niekaip negalėjau to išmesti iš galvos. 
Maniau, kad privalau ko nors griebtis. Ar suprantate, 
ką noriu pasakyti? Be to, tai buvo vienintelis siūlo ga- 
las. Girdėjau, kaip jis vagono koridoriuje pasisakė dir- 
bąs firmoje „Prožen“. Ėmiau ieškoti. Tiksliai nežino- 
jau, kokia jo pavardė - Labūras ar Kabūras. Traukinyje 

neatkreipiau į tai dėmesio. Paskambinau ir paprašiau 
pakviesti poną Abūrą. 

— Tu skambinai į „Prožen“? 

— Taip, paskui užėjau į kavinę Diuperė gatvėje. Už- 
sisakiau „Viandokso“. Pavarčiau Boteno žinyną. Jame 
buvo daugiau kaip dešimt „Prožen“ adresų. Paskam- 
binau į direkciją, paskui į filialus. Jį suradau trečiame 
filiale. Pasakiau, kad aš jų klientas, kad esu atsakingas 
už kalėdines dovanas. 

— Žinau, tau davė jo adresą. Kas buvo toliau? 

— Nusprendžiau, kad laiko turiu pakankamai. Nu- 
tariau eiti pėsčiomis. Tik vėliau sėdau į autobusą. Jo 
nebuvo namuose, šviesa už jo durų nedegė. Laukiau 
gatvėje. Nusipirkau laikraštį, pamačiau jame išspaus- 
dintą keleivių sąrašą. Nusprendžiau, kad rytą apsi- 
rikau, kad nusikaltėlio dar nesulaikė. Kabūras vis dar 
negrįžo. Išalkau. Užėjau į jo namo pirmame aukšte 
esantį restoraną suvalgyti bifštekso. Valgydamas staiga 
pamačiau Kabūrą, jis pro vitrinos langą spoksojo į 
restorano salę. Paskui išėjau. Susimokėjau ir išėjau, jis 
jau buvo spėjęs nueiti iki gatvės galo, jam iš paskos sekė 
žmogus. Tai buvo policininkas trumpu paltu. Priėjęs 
gatvės galą, Kabūras pasileido bėgti. 

— Kelintą valandą tai vyko? 

— Vėlai, tikriausiai devintą. ' 

— Ar ilgai ėjai jam iš paskos? 

— Aš nesekiau jo. Prie stoties Kabūras sėdo į taksi. 
Nežinau tos stoties pavadinimo, ji yra netoli jo namų. 
Paryžiuje labai daug stočių. 

— Tai Rytų stotis. Kada pametei jį iš akių? 

— Jis sėdo į taksi. Gaberas taip pat. Buvau ramus, 
nes mačiau, kad jį seka policija. Šiaip ar taip, pinigų 

nebeturėjau. Paryžiuje bitšteksas kainuoja brangiai. 
Grįžau pas Bambi, šiek tiek pavažiavau autobusu, pas- 
kui kelio galą drožiau pėsčias. Prie durų radau man 
paliktą raštelį. Ir nuėjau pas Sandriną, kur buvo Bambi. 

— Gerai. Ką veikei kitą dieną, aš jau žinau. Man viską 
papasakojo Bambi. Iš pradžių, rytą, jūs atvažiavote į 
Orfevro krantinę. Niekaip negalėjote apsispręsti, užeiti 
pas mus ar ne. Galų gale pamatėte, kad apie vienuoliktą 
valandą iš pastato išėjo Gaberas. 

— Jis sėdo į taksi. 

— Ir nuvažiavo į Lafonteno gatvę apklausti ponios 
Garodi. Sekėte paskui jį taksi. Kodėl? 

— Ogi todėl, kad šis bei tas privertė mane susimąstyti. 
Kabūras nebuvo žudikas. Mačiau, kaip jis ėjo peronu, 
kai laukiau Bambi prie išėjimo. Jis nebuvo iš tų dviejų, 
kurie kalbėjosi kupė. Maniau, kad žudikas - tas, kurį 
mačiau koridoriuje, tas ligotas, ir kad jūs darote klaidą. 

— Taigi jūs su Bambi sekėte Gaberą? 

— Taip. Pirmiausia jis nuvažiavo į Diuperė gatvę. Aš 
išlipau iš taksi, jis grįžo labai greitai. 

— Ką tada pagalvojai? 

— Nieko. Vėl važiavome paskui jį. Jis pasuko į La- 
fonteno gatvę. Priešais namą, į kurį užėjo, yra nedidelė 
kavinukė. Mes laukėme ten. Po kiek laiko jis irgi atėjo 
ir ėmė skambinti telefonu. Mane ir Bambi labiausiai 
jaudino tai, kad jūs visiškai susipainiojote. Ant namo, 
esančio Lafonteno gatvėje, durų pasižiūrėjau pavardę. 
Garodi nepažinojau, tik buvo aišku, kad kupė jos ne- 
buvo, nes jos vietą užėmiau aš. 

— Mes tai žinome. Kalbėk toliau. 

— Vėl važiavome paskui Gaberą. Jis grįžo į Diuperė 
gatvę. Kelyje pametėme jį iš akių, bet jis jau buvo ten, 

kai privažiavome. Aš ir Bambi, stengdamiesi net nekvė- 
puoti, laukėme kažkokiame koridoriuje ir pamatėme, 
kaip jis lipa žemyn su jaunu brunetu. Paskui sužinojau, 
kad tai Erikas Grandenas, Žoržetos Toma bičiulis. 

— Gatvėje jie išsiskyrė. Jūs manėte, kad Gaberas dir- 
ba savo darbą ir nuvažiavote paskui jį. Kelintą valandą 
tai įvyko? 

— Pirmą, o gal antrą. Jis sėdo į taksi ir nuvažiavo į 
Kliši. Bambi nepatenkinta ėmė burbėti, mes išleidome 
nemažai pinigų, tačiau mums taip ir nepavyko nieko 
Išsiaiškinti. 

— Taigi jūs atvažiavote iki Rivolani namo. 

— Taip. Policininkas, vilkintis trumpu paltu ir gob- 
tuvu, užėjo Kliši į kažkokį namą. Laukėme penkiolika 
minučių, išėjęs jis vėl sėdo į taksi. 

— Paskui pametėte jį iš akių. Nusprendėte, kad išvy- 
ko į Orfevro krantinę arba pas kokį nors kitą liudytoją, 
ir nutarėte daugiau jo nebesekti. 

— Mes papietavome Kliši. Restorane Boteno žinyne 
radome artistės adresą. 

— Ir nuvažiavote į Trokadero. 

— Taip. 

— Tuo metu vis dar buvote įsijautęs į detektyvo vaid- 
menį. 

— Taip. 

- O kai nuvykote į Venseno mišką? 

- Iš tiesų pirmiausia patraukėme į Venseno mišką. 
Mes taip daug važinėjome, kad aš šiek tiek susipai- 
niojau. | 

— O kodėl važiavote į Venseno mišką? 

— Kai jie lipo laiptais žemyn, išgirdome, kad ir Gran- 
denas ketina ten važiuoti. Pamaniau, kad tai svarbu. 

Buvau įsitikinęs, kad Grandenas nori padėti policijai. 
Sakė norįs suspėti į Venseno mišką iki prasidedant 
lenktynėms. Bambi palikau prie įėjimo į hipodromą, 
kad nereikėtų pirkti dviejų bilietų. Grandeną pamačiau 
prie kasos. 

— Ką jis ten veikė? | 

- Statė už kažkokį žirgą. Šiek tiek palaukiau, bet nie- 
ko ypatinga neatsitiko. Pasižiūrėjau vieną ratą. Gran- 
denas vėl sugrįžo prie kasų ir dar kartą pastatė. 

— Kalbėk, kvailiuk. 

— Ką gi, laikiausi toliau nuo jo, ten buvo labai daug 
žmonių. Nieko nežinojau apie istoriją su loterija ir 
naujais banknotais. Viską supratau tik šiandien rytą. 

— Paskui atsidūrėte Trokadero. 

— Taip. Pamačiau jus ir Gaberą išeinančius iš namo. 
Paskui Gaberas grįžo, o jūs laukėte jo mašinoje. Bambi 
tuo metu sėdėjo kavinėje, ji buvo labai pavargusi. 

- Ir jūs sekėte paskui mane? 

— Ne. Jūs išvažiavote su Gaberu. Bambi galėjo ištikti 
isterijos priepuolis. Nutarėme nebesekti. Pasivaikščio- 
jome Senos krantine, paskui restorane pavakarienia- 
vome. 

— O kitą dieną, pirmadienį? 

— Bambi nuėjo į savo kontorą. O aš nusprendžiau 
važiuoti į Trokadero pasišnekėti su artiste. 

— Kodėl? 

— Būčiau jai viską pasakęs. Ji būtų papasakojusi, ką 
žinojo ir ko nežinojau aš. Kai nuvykau, prie durų sto- 
vėjo policininkai. Pamačiau, kaip atbėgo Gaberas. Nu- 
sprendžiau, kad Elianą Dares ruošiasi suimti. 

— Vadinasi, manei, kad kai suimami žmonės, susi- 
renka daug policininkų? 

— Ir dabar taip manau, nes kambaryje, kur esu, jų 
irgi prigužėjo. Jūs ketinate uždaryti mane į kalėjimą? 

— Ne. Ar jie jau atvyko? 

— Taip, atvyko. 

— Nesijaudink. Sakyk man, ką išsiaiškinai po pietų, 
paskui aš tau pasakysiu, ką turi daryti. 

— Pirma kalbėkite jūs, tik paskui aš baigsiu pasakoti. 
Jeigu ketinate mane suimti, daugiau nebeištarsiu nė 
žodžio, lauksiu, kol pasirodys mano tėvas. 

— Paklausyk, mažyli, netrukus čia atves Grandeną. 
Gaberas dabar kaimyniniame kambaryje ir, sprendžiant 
Iš vėidų tų, kurie mus supa, jis viską neigia. 

- O kur Bambi? 

- Sėdi tame pačiame kabinete, kur ir aš. Laiko ran- 
koje didžiulį sumuštinį su kumpiu. Valgo pasigardžiuo- 
dama. Netrukus ir tu galėsi užkąsti. Daug ką papa- 
sakojai, bet dar ne viską. Pasikalbėsime keletą minučių, 
paskui pakviesi prie telefono brigadininką. Kai baig- 
sime pokalbį, turėsi eiti kartu su juo. Aš tau dar pa- 
skambinsiu, ar supratai? 

— Gerai, tik bet kuriuo atveju praneškite mano tėvui, 
kas atsitiko. 

— Jau pranešėme. Taigi kas vyko vakar po pietų? 

— Bambi grįžo į kontorą. Ji neturėjo raktų, todėl 
duris palikau neužrakintas. Buvo be dešimt minučių 
dvi, Bambi į darbą turėjo grįžti penkiolika minučių po 
dviejų. Aš išvykau į Diuperė gatvę. 

— Kodėl? 

— Todėl, kad rytą prie Elianos Dares namų mačiau 
Grandeną. Man sukėlė įtarimą tai, kad jis slapstosi kaip 
1r aš. Sėdėjo „Dofine“, stovinčiame netoli namo. Dabar 
manau, kad iš tos mašinos išlipo Gaberas. 

— Taigi tu atvažiavai į Diuperė gatvę. Kas vyko 
toliau? 

— Užlipau laiptais. Jūs buvote pas Grandeną. Stovė- 
damas laiptinėje, nors ir tolokai nuo durų, girdėjau 
jūsų balsą. Paklausėte, ar jis kada nors girdėjo Ri- 
volani ir Elianos Dares pavardes. Jis atsakė negirdėjęs. 
Nieko nesupratau. Prieš jums išeinant, spėjau nulipti 
keletą laiptelių. Bet jūs būtumėte pamatęs, kaip sku- 
bu žemyn, taigi nutariau, kad bus geriau, jei lipsiu 
aukštyn. Paklausėte manęs, ar aš nesu Grandeno 
draugas. 

— Vadinasi, tas vaikinukas, vilkintis lietpalčiu, bu- 
vai tu? 

- Taip. Jūs mane jau buvote pastebėjęs Orfevro kran- 
tinėje, o gal net matėte priešais artistės namą. Kad ir 
kaip ten būtų, į galvą man šovė viena mintis. Nuėjau 
pas Grandeną. Pasakiau jam, kad esu Sorbonos univer- 
siteto studentas ir ketinu leisti studentų laikraštį. Mes 
pasikalbėjome. Supratau, kad jis kažko bijo. Išbuvau 
pas jį dešimt minučių. Uždaviau keletą klausimų, kurie 
jam buvo nemalonūs: apie jo kambarį, apie gyvūnų 
nuotraukas. Nedrįsau prabilti apie žmogžudystę, buvau 
labai išsigandęs. Maniau, kad jeigu užsiminsiu apie 
traukinį, galbūt jis papasakos man, kas atsitiko vienai 
Iš jo draugužių. 

— Ar pabandei? 

— Pabandžiau. Jis nieko nepapasakojo. Atvirkščiai, 
tuojau pat ėmė kamantinėti mane. Iš kur atvažiavau, 
kas aš toks, kur gyvenu. Išėjau. Mane sukaustė baimė. 
Pats nežinau kodėl, bet po kelių minučių, kai išlipau iš 
autobuso prie Bambi namo, viską supratau. Mane sekė 
„Dofinas“. Persėdau į kitą autobusą, paskui nusileidau 

į metro. Tik vėliau grįžau į Bak gatvę, pasiėmiau laga- 
miną ir išvažiavau kuo toliau nuo to namo. Bambi 
paskambinau iš kavinės, esančios Lotynų kvartale. 

- Gerai, vaike. O dabar perduok telefono ragelį bri- 
gadininkui. 

— Gerai. Ar norite sužinoti, ką supratau šiandien, 
skaitydamas laikraštį? 

— Man regis, ir aš viską supratau. Pažadu vėliau 
paskambinti. Būk protingas ir nesijaudink. 


— Tardytojas Fregaras? Jums skambina Tarkenas. 

= Ar pasisekė ką nors išsiaiškinti? 

— Grandenas ilgai nesispyrios, priremsime jį prie 
sienos tuo čekiu. Jis išrašytas jo paties ranka, teisybė, 
pakeitus rašyseną, bet atpažinti galima. Elianos Dares 
parašas aiškiai padirbtas. Jis, matyt, ilgai plušėjo, kol 
išmoko jos parašą. Gal pavyks rasti juodraštį. 

— O kaip baigėsi krata Gabero bute? 

— Jo namuose - tikras šaunamųjų ginklų muziejus. 
Bet neradome nei revolverio, nei pinigų. Išsiaiškinome, 
kad jis našlaitis. Nuo šešerių metų jį auklėjo provin- 
cijoje gyvenanti teta. Nežinau, kodėl visi manėme, kad 
jo tėvas — svarbi figūra. 

— Kas jį apklausė? 

— Graci. Jis gerai pažįsta Gaberą ir puikiai išmano 
savo darbą. Nusivedė jį į pastatą priešais Teisingumo 
rūmus, kad būtų kuo mažiau šurmulio. Jau vakare, 
tikiuosi, galėsime pateikti svarbiausius faktus laikraš- 
čiams. Netrukus byla bus baigta. 


- Pardi? Čia Graci. Ar pakvietei žmones iš banko ir 
hipodromo? 

— Taip. Bet Fregarui tai neturės didelės reikšmės. Jie 
negali kategoriškai tvirtinti, kad atpažino Grandeną. 

— Viršininkas atsiuntė Aluajo, jis tęs Gabero ap- 
klausą. Ar gali ateiti? Dabar tavo eilė. 


— Duodu jam ragelį, jis gerai elgiasi. 

— Danieliau, čia tu? 

— Taip, tai aš. Ar jie prisipažino? 

— Ne. Kol kas ne. Paklausyk, vaike, noriu užduoti 
tau dar vieną klausimą, tik vieną. Norėčiau išgirsti 
tikslų atsakymą. 

— Kur Bambi? 

- Išvažiavo į kontorą. Sugrįš vakare. Tu man irgi 
reikalingas čia, pasistengsiu sutvarkyti šį reikalą. Ar 
girdi mane? 

— Girdžiu, inspektoriau, girdžiu. 

— Nesuprantu, kodėl Gaberas nusprendė nužudyti 
artistę traukinyje, bet paskui leido išeiti jai iš stoties. 
Ar gali atsakyti į šį klausimą? 

— Ne artistę jis norėjo nužudyti. 

— Tuomet ką? Žoržetą Toma? 

— Ne. Žoržeta Toma buvo jų bendrininkė! Jūs nieko 
nesupratote. Jie ketino nužudyti Bambi. 

— Velniai rautų, kuo čia dėta Bambi? 

— Bambi arba ką nors kitą. Nesvarbu, ką. Žoržeta 
Toma turėjo sulaikyti vieną iš kupė keleivių. Nesvarbu, 
ką, tik ne Elianą Dares. Gaberas turėjo užeiti į vagoną 
ir nužudyti vieną iš keleivių. 

— Bet kodėl Gaberas nusprendė įvykdyti žmogžu- 
dystę būtent tame traukinyje? 

— Čia ir slypi visa gudrybė. Ką jūs darėte, kai radote 
Žoržetos Toma lavoną? Tyrėte tik tai, kas susiję su jos 

nužudymu. Paskui buvo nužudytas dar vienas tos kupė 
keleivis. Manėte, kad šalinami iš kelio neparankūs liu- 
dytojai. Ar suprantate? Gaberas puikiai žinojo, kaip 
viskas tokiais atvejais vyksta. Jis sukeitė juos vaidme- 
nimis. Žmogus, nužudytas šiaip sau, be jokios priežas- 
ties, tampa auka. O tikroji auka tampa paprasčiausia 
liudytoja tik todėl, kad važiavo toje pačioje kupė ir 
nieko labai nedomino. Juolab kad Gaberas nė neketino 
tuo apsiriboti. Šiaip ar taip, jis vis tiek būtų dar ką nors 
nužudęs - Kabūrą arba Rivolani, kad tik istorija apie 
nepageidautinus liudytojus būtų patikimesnė. Ar su- 
pratote? 

— Taip. Bet kaip jūs susiprotėjote? 

— Jau sakiau jums. Todėl, kad jie norėjo sulaikyti 
kupė Bambi. Todėl, kad Grandenas pažinojo ir artistę, 
ir Žoržetą Toma, todėl, kad jos abi atsidūrė viename 
traukinyje, vienoje kupė, tačiau viena kitos nepažinojo. 
Manyti, kad Rivolani - pavojingas liudytojas, - galėjo 
tik tas, kas negirdėjo, kaip jis visą naktį knarkė. Žor- 
žetai Toma nepasisekė, kad ji išlošė pinigų loterijoje. 
Kodėl jie nusprendė nužudyti artistę, aš nežinau. Bet 
nužudyti ketino būtent ją. 

— Penktadienį, padirbę Elianos Dares parašą, jie pa- 
gal čekį gavo šešis milijonus frankų. Koks siaubas! O 
kiek tau metų? 

— Kam? Man? Šešiolika. 

— Tai siaubinga. 


— Graci? Čia Tarkenas. Ateik, jis pasidavė. 


— Kaip jums pavyko? 
— Parodėme jo Žoržetos nuotraukas. Mirusios. 

Štai kaip viskas baigėsi 


Klausimas: Sakei mums, kad jau keletą mėnesių esi 
pažįstamas su Gaberu. Kada supažindinai jį su Žoržeta 
Toma? 

Atsakymas: Maždaug prieš du mėnesius. Kartu pie- 
tavome nedideliame restoranėlyje Halėse. 

Klausimas: Kada nusprendėte nužudyti Elianą Dares? 

Atsakymas: Sprendimą priėmėme ne iš karto. Buvo- 
me daug sykių susitikę. Žanas Lu pasakojo mums apie 
savo darbą, apie kolegas. Iš pradžių nutarėme įvykdyti 
nusikaltimą nieko konkretaus neturėdami galvoje. Tai 
buvo savotiškas žaidimas. Juokėmės, nes Žoržeta Toma 
buvo labai naivi ir tikriausiai iš karto būtų įkliuvusi. 
Štai kaip viskas vyko. Kartą užsiminiau apie Elianą, 
pasakiau, kad turiu raktą nuo jos buto ir žinau, kad ji 
turi pinigų. 

Klausimas: Ar seniai nebuvai matęs Elianos Dares? 

Atsakymas: Keletą mėnesių. Žinojau, kad ji ieškojo 
manęs kavinėje Dantono aikštėje, kur mes susipažinome, 
bet aš ten nebesilankiau. Viskas nugrimzdo į praeitį. 

Klausimas: Kam pirmam šovė į galvą mintis padaryti 
nusikaltimą? 

Atsakymas: Visiems trims. Visi turėjome įvairių pa- 
siūlymų, iš pradžių tai tebuvo žaidimas. Paskui Žanas 
Lu man pasakė, kad mūsų planas gali pasisekti ir 
būtų kvaila juo nepasinaudoti. Supratau, kaip viskas 
rimta, ir išsigandau. Pasakiau apie savo nuogąsta- 
vimus Žoržetai. Ji atsakė: „Paklausykime, ką jis pa- 
sakys, mes niekuo nesame įsipareigoję.“ Kartą už- 
ėjome į jo butą netoli Austerlico tilto. Jis parodė mums 
savo revolverius. Prasitarė, kad turi vieną su dus- 
lintuvu. Neturėsime jokių problemų, jis mus pridengs. 
Pasistengs atsirasti kontoroje tuo metu, kai bus pra- 
nešta žinia apie įvykdytą nusikaltimą. Turės visą 
informaciją. 

Klausimas: Mintis pirmiausia nužudyti kurį nors 
kitą keleivį į galvą atėjo jam? 

Atsakymas: Jis tvirtino, kad idealus nusikaltimas - 
toks, kuris įvykdomas be aiškių priežasčių. Be to, jeigu 
tiriant bylą pavyks pašalinti dar du liudytojus, iš kurių 
vienas ir bus tikroji auka, pavojaus tikrai išvengsime. 
Jis gerai pažinojo tuos, su kuriais dirbo. Tvirtino, kad 
jie tirs tik pirmosios žmogžudystės motyvus. O kitos 
dvi bus siejamos su pirmąja. Taigi pirmoji žmogžudystė 
turi būti nemotyvuota. 

Klausimas: Vadinasi, Gaberas iš pat pradžių planavo 
įvykdyti tris žmogžudystes? Ir tai tave išgąsdino? 

Atsakymas: Nežinau. Viskas atrodė taip nerealu. 
Žoržeta norėjo atsisakyti. Apie tai kalbėjomės sugrįžę 
namo. Man atrodė, kad Žanas Lu teisus. Be to, jeigu 
jau nusprendėme ką nors nužudyti, aukų skaičius ne- 
bėra taip svarbu. Aš ir dabar taip manau. 

Klausimas: Net kai žinote, kad buvo nužudyti Ri- 
volani ir mažylė Sandrina? 

Atsakymas: Tada dar nežinojau, kas bus nužudyti. 
Ir dabar, kai sakau jums, kad nesvarbu, kiek yra nu- 
žudytųjų, man tai tėra abstrakcija, nes nematau jų vei- 
dų. Juk niekada nesu matęs nei Rivolani, nei Kabūro, 
nei tos merginos. Galbūt todėl mudviem su Žoržeta 
atrodė, kad viskas nerealu. 

Klausimas: Kada nusprendėte pradėti vykdyti savo 
planą? 

Atsakymas: Kai sužinojau, kad Eliana ketina va- 
žiuoti į Pietus filmuotis. 

Klausimas: Kada sužinojote? 

Atsakymas: Kai iki jos išvykimo buvo likusios dvi 
dienos, kai radau jos čekių knygelę. Ilgą laiką stebėjau 
jos butą. Kai ji išėjo, pasinaudojęs savo raktu užėjau į 
jos kambarį. Nieko neliečiau, nieko nepajudinau iš 
vietos. Ieškojau čekių knygelės. Ji niekada nepalikdavo 
jos namuose. Vieną dieną, matyt, labai skubėjo ir pa- 
miršo pasiimti rankinę. Joje buvo ir jos čekių knygelė, 
ir kvietimas filmuotis Eks-an-Provanse. Išplėšiau čekį 
iš vidurio, o šaknelę nupjoviau skustuvo peiliuku. Ža- 
nas Lu turėjo sunaikinti čekių knygelę, kad negalėtu- 
mėte jos ištirti. 

Klausimas: Iš kur sužinojai, kiek ji turi banke pinigų? 

Atsakymas: Savo sekretere buvo padėjusi lapelį su 
sąskaitomis. Ne kartą esu jį ten matęs. Ji vedė ap- 
skaitą. Kas kartą patikrindavau, ar nepaėmė stambios 
sumos. 

Klausimas: Kada užpildei čekį? 

Atsakymas: Tai padariau ne aš, o Žoržeta. Tam su- 
gaišome net du vakarus. Padirbinėdami Elianos parašą, 

naudojomės senu Socialinės rūpybos skyriaus kvitu, 
kurį aptikau jos sekretere. 

Klausimas: Bet juk banko parašas galėjo skirtis nuo 
parašo tame kvite. 

Atsakymas: Teko rizikuoti. Aš turėjau pateikti čekį 
penktadienio rytą. Iš karto būtume atsisakę savo suma- 
nymo, jei čekis būtų netikęs. Žanas Lu parūpino man 
Raiso vairuotojo teises. Pakeitėme nuotrauką. Banke 
sugaišau daug laiko, bet jie nesikabinėjo. 

Klausimas: Kaip sužinojote, kad Eliana Dares išvyks 
iš Marselio „Fokėjiečiu“ penktadienį? 

Atsakymas: Žanas Lu, pasinaudojęs tarnybine pa- 
dėtimi, gavo sąrašą visų keleivių, iš anksto užsisakiusių 
traukinio ar lėktuvo bilietus Marselyje ir Nicoje. Ma- 
nėme, kad ji išvyks iš Marselio arba trečiadienio vaka- 
re, arba ketvirtadienį. Jos kontraktas baigėsi trečia- 
dienį. Žoržetai nesunkiai pavyko susitarti su „Barlen“ 
ir pakeisti išvykos į Marselį datą, kur ji turėjo demonst- 
ruoti savo firmos prekes. 

Klausimas: Jūs turėjote iš anksto ją perspėti, kad 
nusipirktų bilietą į tą pačią kupė? 

Atsakymas: Ne, dėl to nebuvo tartasi. Nežinau, ko- 
dėl ji išsirinko tą pačią kupė. Tereikėjo, kad važiuotų 
tuo pačiu traukiniu. Jeigu ji būtų grįžusi ketvirtadienį, 
„Barlen“ būtų pasakiusi, kad šiek tiek pavargo, todėl 
grįžo anksčiau. 

Klausimas: Ar manai, kad ji specialiai nusipirko bi- 
lietą į tą pačią kupė? 

Atsakymas: Kai jos bilietas išlošė loterijoje, panoro, 
kad atsisakytume savo plano. Ji pamiršo, kad penk- 
tadienio rytą aš jau buvau paėmęs pinigus pagal čekį. 
O jos telegramą gavau tik penktadienį. 


205 


Klausimas: Kodėl ji norėjo atsisakyti sumany- 
mo? Ar todėl, kad gavo septynis šimtus tūkstančių 
frankų? 

Atsakymas: Jūs nepažinojote Žoržetos. Nesvarbu 
kiek - pusę, ketvirtadalį ar dešimtąją dalį tos sumos — 
ji būtų išlošusi, vis tiek būtų įžvelgusi Dangaus per- 
spėjimą. Būtų bandžiusi sutrukdyti mūsų planui. Ji 
niekada nieko neišlošdavo. 

Klausimas: Ar prisimeni telegramos tekstą? 

"Atsakymas: Taip. „Plano vykdyti negalima. Paaiš- 
kinsiu, kai susitiksime. Žoržeta.“ Pamaniau, kad ji iš- 
sigando. Kad ir kaip ten būtų, telegramą gavau penk- 
tadienį, jau po to, kai sutvarkiau reikalus banke. 

Klausimas: Šiaip ar taip, telegramą ji turėjo išsiųsti 
tuojau pat. Beje, mes galime tai patikrinti. 

Atsakymas: Telegrama buvo adresuota į Diupon- 
Laten. Kai kada palieku ten pasaugoti savo daiktus. 
Užsukau tik penktadienio vakare. 

Klausimas: Ar ten palikote pinigus ir revolverį? 

Atsakymas: Taip. Žano Lu lagamine. 

Klausimas: Tarkime, Žoržeta Toma išsigando ir ma- 
nydama, kad dar galima ką nors pakeisti, nusipirko 
bilietą į tą pačią kupė kaip ir Eliana Dares. Jūs tai su- 
žinojote dar iki atvykstant traukiniui? 

Atsakymas: Aš ne, bet Žanas Lu žinojo, jis turėjo 
keleivių, pirkusių išankstinius bilietus, sąrašą. Matyt, 
ji taip pasielgė tik todėl, kad norėjo, jog ir jis viską 
sužinotų, o jis išsigando. Nė vienas iš mūsų neturėjo 
būti apklaustas kaip liudytojas, kaip kupė keleivis. 

Klausimas: Kai traukinys sustojo Paryžiuje, ji vis 
dėlto bandė sulaikyti merginą iš Avinjono. Kaip ga- 
lėtum šitai paaiškinti? 


206 


Atsakymas: To neįmanoma paaiškinti. Žoržetos el- 
gesys būdavo nenusakomas. Manau, paskutinę aki- 
mirką ji ėmė būgštauti, kad dėl jos kaltės pakeitus 
planą mus sučiups. 

Klausimas: Kada sužinojai, kad nužudyta būtent ji? 

Atsakymas: Kai nuvažiavau pas Gaberą, buvo vie- 
nuolika valandų. Buvome susitarę pas jį susitikti. Ža- 
nas Lu buvo ką tik grįžęs iš Liono geležinkelio stoties, 
kur policija jau buvo pradėjusi tyrimą. Tramoni buvo 
uždarytas jo bute. Žanas Lu man paaiškino, kad dabar 
už viską, kas atsitiko, atsakysime tik mudu. Pasijutau 
tarytum būčiau gavęs pagaliu per galvą, viskas susijaukė. 

Klausimas: Kaip Gaberui pavyko atsivežti į savo 
butą Tramoni? 

Atsakymas: Jis turėjo leidimą važinėti Žoržetos ma- 
šina. Suėmė jį ir pasakė, kad jeigu nekrės kvailysčių, 
gal jam ir pavyks jį išgelbėti. Tramoni buvo apgailėtinas 
tipas. | 

Klausimas: Kada jį nužudėte? 

Atsakymas: Po to, kai grįžome iš Krua-de-Pti-Šan 
gatvės. Aš nežinojau, kad Žanas Lu ketina jį nužudyti. 
Maniau, kad pakaks Žoržetos mirties. Gaberas turėjo 
revolverį su duslintuvu. Tramoni skaičiavo pinigus, net 
nepastebėjo, kad į jį ketinama šauti. Kūną paslėpėme 
po lova. Naktį, antrą ar trečią valandą, lavoną išvežėme 
mašina. Rapė krantinėje įmetėme į Seną. 

Klausimas: Paskui nužudėte Elianą Dares, nes bu- 
vote paėmę jos pinigus. Bet kodėl nužudėte Kabūrą? 

Atsakymas: Iš pradžių Žanas Lu sakė, kad laiky- 
simės savo plano. Taip kalbėjo: „Kad dar labiau su- 
drumstume vandenį.“ Paskui prasitarė man, kad pa- 
darė klaidą, kad kilo šiokių tokių sunkumų. 

Klausimas: Jis pastebėjo, kad kažkas buvo kaimy- 
ninėje kupė, ir girdėjo, kaip jis išsivedė Tramoni? 

Atsakymas: Taip. Manė, kad tai vienas iš kupė važia- 
vusių keleivių, bet nežinojo, kuris. Susiprotėjo tik tada, 
kai su jumis grįžo į Liono geležinkelio stotį tirti bylos. 
Pamatė, kad kupė nebėra antrojo lagamino. Jeigu kaž- 
kas spėjo pabuvoti kupė iki tos akimirkos, kai ten užėjo 
geležinkelio tarnautojas, tai tas „kažkas“ ir jį galėjo 
pastebėti. Ir tas „kažkas“, be abejonės, buvo vienas iš 
kupė keleivių, atėjęs pasiimti savo lagamino. 

Klausimas: Tik dėl šios priežasties? 

Atsakymas: Ne. Kelionės metu įvyko incidentas. 
Žoržeta susiginčijo su Kabūru. Mums viską papasakojo 
Tramoni. Kabūras vakar telefonu pranešė jums savo 
adresą. Žanas Lu po to man tvirtino, kad nenori rizi- 
kuoti. Jis sekė jį ir po pertraukos nužudė Centrinės 
sporto salės tualete. Šitai sužinojau tik rytojaus dieną. 

Klausimas: O kam šovė mintis pasinaudoti liftu? 

Atsakymas: Man. Kartą jau buvo tekę ilgai jos laukti 
laiptinėje, ir aš, norėdamas pajuokauti, sustabdžiau 
lifto kabiną, kai Eliana kilo aukštyn. Paaiškinau Ga- 
berui, kaip reikia daryti. 

Klausimas: Vadinasi, Elianą Dares nužudei ne tu? 

Atsakymas: Aš nieko nenužudžiau. Nežinojau, kaip 
viską užbaigti. Žanas Lu tvirtino, kad taip elgtis būtina. 
Kai nužudė Tramoni, jį apėmė žudymo manija. Teigė, 
kad nėra nieko paprasčiau, tereikia vieną kartą pa- 
bandyti. Apie Rivolani mirtį sužinojau tik šiandien 
rytą, perskaitęs laikraštį. O iš jūsų lūpų išgirdau, kad 
nužudyta dar viena mergina. 

Klausimas: Kada Gaberas sužinojo, kad Garodi tuo 
traukiniu nevažiavo? 

Atsakymas: Jis tai žinojo iš pat pradžių, juk kalbėjosi 
su kontrolieriais telefonu. Jie savo sąraše prie kiekvieno 
keleivio pavardės padeda varnelę. Prie Garodi pavardės 
varnelės nebuvo. Jam tik reikėjo šį faktą nutylėti. Ap- 
klausdamas Garodi jau žinojo, kad ji meluoja, nors toji 
atkakliai tvirtino, jog važiavo būtent tuo traukiniu. Šis 
faktas jus dar labiau supainiojo. 

Klausimas: Ir vis dėlto Gaberas žinojo, kad jos gultas 
buvo užimtas? Ar tai kėlė jam nerimą? 

Atsakymas: Taip, kėlė. Jam daug kas kėlė nerimą. 
Kvailas Tramoni elgesys. Tai, kad traukinyje jį matė 
pernelyg daug žmonių. Be to, Tramoni Žoržetos kiše- 
nėje, tuščioje dėžutėje, kur ji laikydavo aspirino tab- 
letes, aptiko loterijos bilietą. Mes vėliau tai sužinojome, 
liudytojai prisiminė, kaip Žoržeta vakare traukė iš savo 
lagamino dėžutę. Ji, matyt, norėjo turėti ją po ranka. 
Visada turėdavo. Bet Tramoni nesugalvojo nieko ge- 
riau, kaip tuščią dėžutę įdėti atgal į lagaminą. Žanas 
Lu sakė, kad nusikaltėliai dažniausiai dėl tokių kvai- 
lysčių ir įkliūva. 

Klausimas: Ar Tramoni jums pasakė, kad sužinojo, 
jog Žoržeta išlošė septynis šimtus tūkstančių frankų? 

Atsakymas: Tai apgailėtinas tipas. Kai pamačiau jį 
pas Gaberą, drebėjo iš baimės. Pasakė, kad ketino tik 
paimti iš jos loterijos bilietą. Nenorėjęs, kad šauktų. 
Užsirašęs visus loterijos bilietų, kuriuos pardavė, nu- 
merius. O kadangi niekam nebuvo prasitarusi apie tai, 
kad išlošė, nusprendė, kad ji dar nematė laimėjimų 
lentelės laikraštyje ir nieko nežino. Pasiėmęs atostogų 
sekė ją iki Paryžiaus. Nežinau, kaip tikėjosi išsisukti. 
Man regis, jis buvo visiškas kvailys. 

Klausimas: O kaip jūs ketinote išsisukti? 

Atsakymas: Nežinau. Pasiklioviau Gaberu. Kai apie 
tai kalbėjomės prie jo namo, viskas atrodė taip pa- 
prasta, nebuvau matęs tų žmonių. Ir revolverio ne- 
buvau matęs, jis man jį parodė. 

Klausimas: Kodėl jo nekenti? 

Atsakymas: Taip nėra. 

Klausimas: Kodėl savo kaltę nori suversti jam? 

Atsakymas: Dabar tai nebeturi reikšmės. Tai nieko 
nebepakeis. Kai jis įlipo į vagoną, pinigai jau buvo 
mano kišenėje. Jeigu Tramoni nebūtų nužudęs Žor- 
žetos, esu įsitikinęs, kad tai būtų padaręs Gaberas. Jis 
norėjo ką nors nužudyti. 

Klausimas: Ko siekėte? 

Atsakymas: Nesuprantu jūsų klausimo. 

Klausimas: Kodėl visa tai padarėte? 

Atsakymas: Nežinau. Norėjome išvažiuoti į Pietų 
Afriką arba į Australiją. Pirmas būčiau išvažiavęs aš 
su Elianos šešiais milijonais kišenėje, paskui, šiek tiek 
vėliau, pas mane būtų atvykusi Žoržeta. Galbūt ir Ža- 
nas Lu. Nežinau. Mes būtume ką nors sugalvoję. Tikrai 
būtume išvažiavę. 


Vyriškis, vardu Graci, kairės rankos alkūne atsirė- 
męs į stalą, sėdėjo vienas savo viršininko kabinete. De- 
šinės rankos delne laikė suspaudęs du likusius „Smith 
1 Wesson“ patronus. Jo mintys sukosi apie sūnelį Di- 
no -jam tik treji metukai ir septyni mėnesiai, jis miega 
sugniaužęs mažus kumštelius ant pagalvės, - kaip visa- 
da, galvojo apie visokiausius niekus. Kai į kabinetą 
įžengė viršininkas, lėtai padėjo priešais jį abu patronus. 

Viršininkas pažvelgė į jį, uždarė duris, numetė ant 
stalo rašomąja mašinėle išspausdintus lapus ir pasakė: 

— Na, pone Holmsai, kaip sveikatėlė? Vakare ketinau 
eiti į kiną, bet neišdegs. 

Jis išsitraukė iš viršutinės švarko kišenės cigaretę ir 
tarė: 

— Tas šunsnukis Fregaras tikriausiai lengviau atsi- 
duso. Prašyčiau ugnies, iš manęs visada nukniaukia 
degtukus. 

Vėl atsidarė durys. Malė įkišo galvą į kabinetą ir 
pranešė, kad koridoriuje laukia mergina. 

— Po perkūnais! - sušuko Graci. - Vos nepamiršau. 

Jis paprašė sujungti su Marseliu. Pasakė, kad tuojau 
išeis iš kabineto, tik nori susitarti, kaip atvežti į Paryžių 
tą vaikiną. Šviesiaplaukė mergina neryžtingai žengė per 
slenkstį, ją pamatęs viršininkas tarė: 

— Užeikite, mažute, sėskitės į fotelį, na, kaip sekėsi 
darbe? 

Ji nieko neatsakė. Stovėjo prie lango, nuo lempos 
sklindanti šviesa apšvietė jos gražų, išblyškusį veidą. 
Graci, kalbėdamas telefonu, sekė ją akimis. 

— Paklausyk, vaike. Dabar septynios valandos. Po 
valandos tave nuveš į Marinjan. Tavo tėvas davė suti- 
kimą. Skrisi kariniu lėktuvu, vykstančiu į Alžyrą. Lauk- 
siu tavęs Buržė oro uoste. 

— Kelintą valandą atskrisiu į Paryžių? 

— Vienuoliktą. Dėl šios nakties pasirūpinta, su tavo 
tėvu susitarta. Rytoj jis bus čia. 

— Kad mane apgintų? 

— Ne, kad atvežtų tau švarius baltinius. Tikriausiai 
tau teks susitikti su Gaberu ir Grandenu, ar neprieš- 
tarausi? 

— Labiau norėčiau susitikti su kai kuo kitu. 

— Duodu tau penkiasdešimt sekundžių, kalbėk. 

Kol mergina, vilkinti mėlynu paltu, nušviesta lempos 
šviesos, kalbėjo telefonu, viršininkas rūkė cigaretę bars- 
tydamas ant švarko pelenus, o jo veidas, nors atrodė 
išvargęs, kaip visada švytėjo. 

Graci apėjo stalą. Girdėjo iš toli telefonu kalban- 
čio jaunuolio balsą. Panelė Benžamena Bomba stovėjo 
priešais lempą, atsukusi jiems nugarą, ir, užuot atsa- 
kinėjusi į klausimus, tik tyliai linkčiojo galva: taip, taip, 
taip. O vaikiūkštis berte bėrė: 

— Ar girdi, alio, jie atveš mane, alio, aš vėl tave pa- 
matysiu, pamatysiu tave šįvakar, alio, ar girdi mane, 
kodėl nieko nesakai, Bambi? - Kartojo: - Bambi, mano 
mažyte Bambi. 

O ji, šviesiaplaukė, nušviesta lempos šviesos, ne- 
pratarė nė žodžio, tik linkčiojo galva, tarytum sakytų: 
taip, taip, taip. 


Paryžius, 1962 sausis 

Jau išėjo Juodosios serijos knygos: 


„Colin Dexter, Paskutinis autobusas į Vudstoką 
„Petra Oelker, Mirtis prie muitinės 

„Ed McBain, Kita Niujorko pusė 

„-ky, Katė negali nepeliauti 

„Raidas Dubrė, Patvarumo riba 
Boileau-Narcejac, Šaltas prakaitas 

„Tony Hillerman, Laiko vagis 

„Sėbastien Japrisot, Mirtininkų kupė 


Netrukus pasirodys: 


Colin Dexter, Tylus Nikolo Kvino pasaulis 
Patricia Cornwell, Visi įkalčiai 
Josephine Tey, Dainuojantys smėlynai 


Jau veikia 


Detektyvų mėgėjų klubas! 


Klubo nariu gali tapti kiekvienas, manantis, 
kad detektyvų skaitymas nėra tuščias 
laiko gaišimas. 


Klubo nariu tapsite atsiuntę mums laišką, 
kuriame bus nurodyta: vardas, pavardė, amžius, 
išsilavinimas, profesija, adresas, telefonas. 


Laukiame: 


Jūsų atsiliepimų apie jau išleistas 
Juodosios serijos knygas, pageidavimų, 
kurių autorių detektyvus siūlytumėte išleisti. 


Jūsų pasisakymai ir pageidavimai bus 
spausdinami Detektyvų klubo leidinėlyje 
Juodoji serija, kurį nemokamai gaus 
visi klubo nariai. 


Leidinėlyje rasite informaciją 
apie leidyklos planus ir klubo veiklą. 
Aktyviausius klubo narius leidykla kvies 


dalyvauti lietuviško detektyvo konkurso 
vertinimo komisijoje. 


Leidykloje kuriama detektyvų įvairiomis 
kalbomis biblioteka, kuria galės naudotis 
Detektyvų klubo nariai. 


Jeigu esate vilnietis(-ė) arba atvykote į Vilnių, 
kviečiame užsukti į leidyklą, kurioje Juodosios 
serijos detektyvus galima nusipirkti 
mažesnėmis kainomis. 


Klubo narių laukia konkursai, siurprizai, 
lengvatos. 


Rašykite adresu: 


Leidykla Baltos lankos 
Detektyvų mėgėjų klubas 
Mėsinių g. 4, 2001 Vilnius 


Elektroninis paštas: 
baltos.lankosOpost.omnitel.net 


Informacijos teiraukitės 
tel. (22) 220126, 
faks. (22) 220152 


UAB „Baltų lankų“ leidyba, 
Mėsinių g. 4, 2001 Vilnius 
Spausdino AB „Vilspa“, 
Viršuliškių sk. 80, 2056 Vilnius 

Iš penkių į Paryžių vienoje kupė važiavusių kelei- 
vių gyva lieka tik toji, kuri iš tikrųjų turėjo būti nužudyta. 
Kas žudikas? Kokie nusikaltimo motyvai? Kraujas lieja- 
si dėl pinigų, dėl meilės intrigų, norint atsikratyti nepa- 
geidaujama liudytoja, o gal žudoma vien dėl malonumo 
žudyti? Šioje painioje byloje taškas padedamas tada, kai, 
regis, nebelieka nei aukos, nei žudiko, nei liudininkų... 


Sėbastien Japrisot - tikroji pavardė Jean-Baptiste 
Rossi, gimė 1931 metais Marselyje. Vienas garsiausių 
prancūzų psichologinio detektyvo meistrų. 1962 metais 
išspausdino du detektyvinius romanus - Mirtininkų 
kupė ir Sbpąstai pelenėi. Už pastarąjį buvo apdovanotas 
Didžiuoju detektyvo prizu. Už kūrinį Dama su akiniais 
ir ginklu automobilyje (1966) Prancūzijoje buvo apdo- 
vanotas Garbės, o Anglijoje — Geriausio kriminalinio 
romano prizu. Pagal Japrisot romaną Pragaištinga va- 
sara sukurtas filmas 1984 metais buvo apdovanotas 
Cezariu už geriausią ekranizaciją. 


